
UVODNA RIJEČ 


Hrvatsko društvo folklorista nastavlja svoju izdavačku djelatnost i još jednu 
knjigu predaje širokoj javnosti. Znanstveno-stručni zbornik, nastao je predanim 
radom najupornijih folklorista, koji nisu izgubili entuzijazam ni u najtežim ratnim 
godinama. Ovaj Zbornik sadrži 15. studija, koje su nastale iz referata pripremljenih 
za IL. i III. Znanstveni skup HDF-a, što su održani u Varaždinu u studenom 
1993. i prosinu 1994. godine, na teme Folklor i barok u Hrvatskoj i 
Folkloristička istraživanja u tijeku. 


Među autorima nalaze se etnolozi, povijesničari umjetnosti i dr., od starijih i 
poznatijih do najmlađih generacija. Osim toga među prilozima nalazi se i 
nekoliko radova teoretičara znanosti o književnosti, koji su također pridonijeli 
interdisciplinarnoj obradbi baroknih ali i drugih tema. A, upravo interdisciplinarnost 
folklorista je možda i najvažnija karakteristika ovoga Društva i njegova 
dugogodišnjega postojanja te rada njegovih članova. U ovoj knjizi autori ispituju 
s jedne strane odnos folklora i folklorizma spram baroka, bave se istančanim 
analizama baroknih utjecaja na likovnu i narodnu umjetnost a napose na 
književnost, dok nam s druge strane predočavaju niz tema koje ih i inače u 
njihovu radu stručno zaokupljaju. I stoga nije potrebno u uvodnoj rječi spominjati 
sve naslove tema o kojima je riječ u Zborniku, jer samo ako se promotri sadržaj 
svatko se može uvjeriti u raznovrsnost područja zaokupljenosti hrvatskih folklorista. 
Folklorista koji i u teškim vremenima s puno entuzijazma istražuju brojne i 
svakovrsne teme, ali koje povezuje jedan zajednički cilj, sačuvati naše bogato 
kulturno-povijesno naslijeđe i baštinu za buduće naraštaje. I upravo s toga se 
nadamo da će i brojni čitatelji u ovom izboru raznovrsnih tema pronaći nešto 
i za svoju dušu, a nadamo se da će im možda biti i poticaj da i sami sačuvaju 
bar jednu kockicu iz mozaika našega bogatog naslijeđa. 


Urednica 


VITOMIR BELAJ 
Zagreb 


NACRTAK ZA PROUČAVANJE HRVATSKOGA 
BAROKNOGA BAJOSLOVLJA 


Svjedocima smo nagloga porasta zanimanja za duhovno, do kojega je došlo 
nakon pucanja okova oktroiranoga marksističkoga materijalističkog svjetonazora. 
U tomu je sklopu prisutno i pojačano zanimanje za oblike vjerovanja naših 
predaka. Bajoslovlje (mitologija) se u Hrvata još nije razvilo u posebnu znanstveno 
utemeljenu disciplinu, pa to omogućuje neškolovanim ljubiteljima objavljivanje 
dobronamjernih, ali katkada upravo horribilnih tekstova u pojedinim novinama i 
publikacijama. Osnovni uzrok tomu stanju bit će dvjema činjenicama: prvo, što 
je područje bajoslovlja podijeljeno između više humanističkih disciplina, a drugo, 
što nema znanstvenika koji bi se u skladu sa svojim zadacima mogli u potpunosti 
posvetiti bajoslovnim pitanjima. Bajoslovlje je kobby tema. Dijele si ga filologija, 
etnologija, povijest, a svoju riječ mogu reći i arheolozi, povjesničari umjetnosti, 
psiholozi i drugi. No svatko interpretira gradivo sa svojega uskoga disciplinskoga 
motrišta. To bitno otežava stvaranje jedne koherentne i primjenjive teorije 
bajoslovlja na kojoj bi se izgradile odgovarajuće heurističke i eksplikativne 
metodologije. Predmet bajoslovlja, naime, predstavlja jednu veoma čvrsto strukturiranu 
cjelinu, neobjašnjivu ako je ne sagledamo u cijelosti. Jedan od preduvjeta 
oblikovanja bajoslovlja je poznavanje povijesti te discipline. Izlaganje koje slijedi 
zamišljeno je kao prilog tomu zadatku. 

U skladu s baroknom tematikom varažđinskih skupova ovdje namjeravam 
izložiti nacrtak (skicu) povijesti bajoslovnoga razmišljanja u Hrvatskoj u barokno 
doba. No budući da se ne mogu pozvati ni na kakvu predradnju koja bi mi 
olakšala smjestiti ovu temu u njezin kuturnopovijesni okvir, morat ću ukratko 
“podsjetiti što jexbilo s hrvatskim bajoslovljem u Hrvata prije i poslije baroka. 


a) Odnos prema bajoslovlju prije baroka 


Prvo treba reći da do sada nije pronađen pisani trag, autentični dokument, 
ni o jednom jedinom imenu nekoga pretkršćanskoga božanstva ne samo kod 
Hrvata, nego ni kod jednoga od drugih južnoslavenskih naroda. Stoga se 
hrvatsko predkršćansko vjerovanje i mitski sustav mogu samo rekonstruirati, a to 
je moguće jedino na temelju poredbene hermeneutičke interpretacije suvremenih 
tekstovnih predaja (radi se, dakako, o folklornim tesktovima). 


Predmet bajoslovlja, mitologije, logički je i čvrsto strukturiran sustav 
predaja kojima se objašnjavaju ustrojstvo svijeta i čovjekov položaj i uloga u 
njemu, pri čemu stožerno mjesto ima mit. Mit je pak pripovijedanje o zgodbama 
bogova. On pripovijeda o događajima koji su se dogodili izvan našega vremena: 
dogodili su se prije početka vremena, mimo njega, ili će se dogoditi nakon 
njegova isteka, ali ti događaji bitno utječu na tijek našega vremena. No funkcija 
mita nije biti beletristikom, mit nije samo literatura! On je, zajedno s obrednim 
činom - dromenonom, ščpopevov, sastavni dio obreda, rituala. Osnovna uloga 
obreda je oponašanje dogodaka o kojima upravo sada pripovijeda mit (i o kojima 
ovisi tijek našega vremena), kako bi se osigurao nastavak vremena. Mit je, dakle 
sveti tekst koji se pripovijeda uz obrede. Da bi djelovao što svečanije, svetije 
(i time polučio učinak), ali i da bi se lakše pamtio u svojemu strogo propisanu 
obliku, nije složen poput svakodnevnoga govora, nego u obliku pjesme. Budući 
da se, dakle, mitska predaja nužno prenosi vezanom riječju, ona se može 
djelotvorno prenositi samo u istom jezičnom sustavu: prevedeni mitski tekst 
postao bi doduše razumljivim i govornicima drugih jezika, ali veliko je pitanje 
bi li ga onda htjeli razumijeti bogovi kojima je namijenjen (druge su riječi, drugi 
ritam, rima), pa bi time pripovijedanje mita izgubilo svoj smisao. To je razlog 
što u rekonstruiranoj hrvatskoj mitologiji valja očekivati u prvomu redu predaju 
slavenskih predaka, dakle onih čiji su jezik i pjesničku predaju baštinili Hrvati, 
a ne Ilira, Kelta, Panona, ili možda Iranaca, ako su prvotni nositelji hrvatskoga 
imena doista bili Iranci. 

To ujedno znači da će se poredbeno gradivo trebati tražiti, i moći naći, u 
prvomu redu u folklornoj predaji drugih slavenskih naroda. Mitska predaja 
neslavenskih naroda bit će pak zanimljiva ponajprije u onim slučajevima, kada će 
se raditi o još starijoj, zajedničkoj indoeuropskoj predaji. Usput da navedem još 
jednu veliku poteškoću: kod drugih slavenskih grana zapisano je doduše nekoliko 
imena bogova, ali nije zapisano ni jedno suvislo mitsko kazivanje. Postoji, dakle, 
nekoliko imena pretkršćanskih slavenskih mitskih junaka (ali sva zapisana dosta 
nakon razlaza praslavenske zajednice), ali.ni jedan izvorni praslavenski mit. 

Već sam rekao da u Hrvata nemamo nikakvih pisanih izvora o njihovoj 
pretkršćanskoj religiji i o njihovu mitskom sustavu. Tragovi mu se doduše mogu , 
prepoznati npr. u predaji o doseljavanju petero braće (s dvjema sestrama) u 
novu domovinu, no to je bilo zapisano ne više kao mit nego kao origo gentis, 
posebna književna vrsta kojom su si pojedini rodovi legitimirali svoju vlast. 
Kasnije su pak istraživači tu predaju, ako su je uzimali ozbiljno, shvaćali samo 
kao predaju o povijesnome događaju. Tek nedavno je uočena mitska slika koja 
ju je oblikovala“. Stoga ne treba čuditi da se tijekom srednjega vijeka u hrvatskoj 
književnosti, koja je već i po svojemu nadahnuću naskroz kršćanska, ne javljaju 
bilješke o prahrvatskoj mitologiji: predajni kontinuitet bio je prekinut, ona se nije 
imala na što nadovezati. 

Čak su se i posredne vijesti o hrvatskom poganstvu pokazale kao krivo 
interpretirane. Vrijedi to kako za navodni spomen "boga Hrvata" kod Konstantina 
Porfirogeneta (što se pokazalo kao, najvjerojatnije, nespretnost u prepisivanju“, 
tako i za bilješku u poznatoj ispravi ostrogonskoga nadbiskupa Felicijana iz 1134. 


D Pohl, Walter: Die Avaren. Fin Steppenvolk in Mitteleuropa. 567-822 n. Clr. C. H. Beck, Miinchen 1988. 

o tomu da je sv. Ladislav oko 1094. osnovao biskupiju u Zagrebu "ut quos error 
idolatrie a dei cultura extraneos fecit, episcopalis cura ad viam veritatis reduceret". 
To se ponavlja u ispravi Andrije II. iz 1217 (ab errore ydolatrie ad christianitatent, 
u Vitezovićevoj interpretaciji iz 1703.) stoji eliminatis gentilitatis erroribus), a 
prepoznaje se kao stajaći izričaj u srednjovjekovnim izvješćima te vrste. Ni 
rasprava zagrebačkoga biskupa Augustina Kažotića iz 1320. Super questionibus de 
baptizatione ymaginum et aliarum superstitionum (O pitanjima krštavanja slika i 
drugih praznovjerica) ne sadrži ništa o pretkršćanskom mitskom sustavu. Bilješka 
Tome Arhiđakona o mitskoj predodžbi navodnih Prahrvata, drevnih Kureta, o 
pomrčini mjeseca, u njegovoj Historia Salonitana slavni je izuzetak koji samo 
potvrđuje pravilo, no Tomin će stav biti paradigmatski uzorak za interpretiranje 
korijena hrvatske kulture sve do u devetnaesto stoljeće. 

Tomina zamisao, naime, da su Hrvati prastanovnici jadranskih obala koji su 
samo kasnije jezično poslavenjeni, te da se u potrazi za korijenima recentne 
hrvatske kulture treba okrenuti prema antičkim i predantičkim kulturama naših 
krajeva, živo je prisutna u razmišljanjima hrvatskih renesansnih pisaca. Najkasnije 
od Šižgorića dalje hrvatski pisci pokušavaju rekonstruirati mitsku povijest Hrvata 
spajajući u jedno onodobna nastojanja povjesnika na povezivanju recentnih 
europskih naroda s rodoslovnim stablom narod4 iz Knjige postanka i antičke 
(grčke) etnogenetske mitove. 

Juraj Šižgorić (1420.-1509.) je 1487. u De situ Illyriae et civitate Sibenici 
pokušao dokazivati kako su Hrvati neposredni (i jezični) potomci Ilira. Tu je 
zamisao dalje razradio Vinko Pribojević u poznatom javnom predavanju u Hvaru 
1525., objavljenu u Mlecima 1532. pod naslovom De origine successibusque 
Slavorum. On je u jednomu od Noinih sinova, Tirasu (Post 10,2), vidio praoca 
Tračana; od njega je potekao čitav onaj rod, koji sada ima ime "Slaveni" Jedan 
od njegovih potomaka je Zllyrios, sin Polyphema i Galateje, praotac Ilira. U ovu 
je koncepciju vješto utkao staru češku legendu o tri brata imenom Czech, Lech 
i Rhus Njihovo je podrijetlo iz Ilirika sjajno objašnjavalo veliko Taširenje 
slavenskih jezika (Pribojević je napisao kako se sam osvjedočio da stanovnici 
sjeverne Rusije, oko Ledenoga mora, govore dalmatinskim jezikom: habentes 
dalmatarum sermonem). 


b) Barokno razdoblje 


Ovu :lirsku interpretaciju hrvatskoga podrijetla osporit će tek Ivan Lučić/ 
Lucius, no kod manje kritičnih povjesnika i pisaca održat će se do sredine 19. 
stoljeća, dakle kroz čitavu renesansu, barok i romantizam. Naći ćemo je npr. kod 
Jurja Barakovića, Jakova Armolušića, Jeronima Kavanjina, pa kasnije kod Katančića 


? Radoslav Katičić: “Bog Hrvata" u Konstantina Portirogeneta. U: Zbornik u čast Petru Skoku o stotoj obljetnici 
rođenja (1881-1956.), Djela JAZU 59, Zagreb 1985:237-247. 


YU spisu Natales D. Ladislavo R. Slavoniae apostolo restituti. ab equite Paulo Ritter, S. CR. Maj. Consiliario. 
S. a. (jedan kronogram u njemu daje godinu 1703.), sl. (vjerojatno tiskano u Ljubljani 1704. str. 44) 

i Čevapovića. Treba li posebno naglasiti da se u tim konstruktima pojavljuju i 
mitske Amazonke kao Slavenke? 

U brojnim dramskim djelima hrvatske renesanse i baroka, posebice u 
komedijama i pastoralama, od Marina Držića (1508.-1567.) do Ivana Gundulića 
(1589.-1683.) likovi su određeni oprekama kulturnih značajki pojedinih društvenih 
slojeva. Najčešće su sučeljena dva svijeta, idilični vila i realni "vlašića", transhumantnih 
stočara u dalmatinskom zaleđu. Stvoren je model u kojemu dramatsku napetost 
nosi opreka između idiličnoga i realnoga svijeta, izražena kroz govor, način 
izražavanja, etnografske značajke: 

U Dubravi nastaje novi, slovinski (hrvatski) mitski svijet. Vile dobivaju 
svoja imena, izmišljaju se novi hrvatski bogovi (n. pr. Slovan, Davor, Lero), 


Realni svijet: Idilični svijet: 
=svijet Vlašića, =svijet Vila, 


transhumantnih stočara; hrvatskih muza; 
pučki govor, Dubrava 
etnografske značajke (Arcadia slavica) 


bogovi čija imena i danas pričinjavaju dobronamjernim, a nekritičnim "mitolozima“ 
podosta glavobolje. Zbilo se nešto za Europu nečuveno: dok su svi "pobenavili" 
(Radićev je izraz) za grčko-rimskom mitologijom, Hrvati stvaraju vlastitu, 
Sslovinsku, pa makar je morali tek izmisliti. 

No ona nije ništa drugo do li /nterpretatio slavica rimsko-grčkoga mitskog 
svijeta. Sjajan je primjer za tu tvrdnju Zlatarićev prijevod Tassova Aminta. 
Dominko Zlatarić preveo je tu pastoralu Torquatta Tassa na hrvatski 1580., 
dakle još prije no što je tiskan talijanski izvornik; prijevod je korektan i nema 
ničega osobitoga u njemu. Ponovno ga je izdao 1598., prerađena, ovoga puta pod 
naslovom Zjubmir. Već u naslovu se vidi razlika, a ona će postati još očitijom 
čitanjem toga djela. Zlatarić je radnju malko prepravio i preselio je u domaći 
krajolik. Pohrvaćivanjem imena stvorio je u čitatelja osjećaj, da je iskoračio iz 
klasičnoga grčko-rimskoga svijeta i.preselio se u "slovinski". Iz Daphne postala je 
Jela, iz Sylvie Dubravka, a i ime naslovnoga junaka prevedeno je po istomu 
načelu (Aminta : Ljubmir odnosi se kao amare : ljubiti). 

Dok su se u renesansno i barokno doba pisci obmorske Hrvatske zadovoljavali 
interpretiranjem mitskoga podrijetla Hrvata (bilo je to /lirsko tumačenje) i 
izmišljanjem  hrvatskoga/slovinskoga mitskog svijeta po uzoru na grčko-rimsku 
klasičnu starinu, u kopnenom je dijelu Hrvatske razvoj išao donekle drugim 
smjerom. Znterpretatio illyrica bila je doduše prihvaćena i dalje razvijana, no ni 
ovdje, kao ni u obmorskoj Hrvatskoj, pisci uopće nisu bili svjesni da se bave 
mitologijom: njima su to bile obične povijesne činjenice. Kazališne igre s mitskim 
aluzijama ovdje nisu dosegle onu razinu kao na jugu, pa izvan usko specijalističkih 
krugova malo tko i znade za njih. Tako su npr. đaci zagrebačkih Isusovaca 
upriličili 1702. i 1739. igrokaz o Čehu, Lehu i Mehu. 

No novina, koju unose pisci hrvatskoga sjevera u odnošaj prema mitskoj 
tvari, je pokušaj znanstvene rekonstrukcije prahrvatskoga mitskog svijeta i objašnjavanja 

nekih recentnih folklornih tvorbi kao prežitaka drevnoga poganstva. Tako je npr. 
Pavao Ritter-Vitezović“ pokušao, pozivajući se na zapadnoslavenske vijesti, pokazati 
kako su i Hrvati poznavali praslavenskoga boga Zadu. Potkrijepio je tu tvrdnju 
kratkim opisom ivanjskoga krijesa i pjesmom koju su tom prigodom pjevale 
djevojke: 


Lipi Jive Iože trga, 
Aj Lade, Lade lipo Lade 


Tu je misao prihvatio i pavlin Josip Bedeković u svojemu Natale solum 
magni ecclesiae doctoris sancti Hieronymi... 1752. ("Domovina velikoga crkvenoga 
učitelja sv. Jeronima"), gdje je u opis Međimurja utkao rekonstrukciju pretkršćanske 
hrvatske religije, koristeći se najvažnijim zapadnoslavenskim djelima s toga 
područja. Pozivao se na stare pisce, kao npr. na Prokopija, na srednjovjekovne, 
npr. na Helmolda, te na suvremenike kao što su bili Valvazor i Vitezović, a i 
sam je želio dati svoj doprinos. Poput Vitezovića opisao je ivanjske krijesove i 
naveo međimursku ivanjsku pjesmu: 


Lepi Ive trga rože, 
Tebi, Lado, sveti Bože: 
Lado, slušaj nas, Lado. 


Pevke, Lado, pevamo ti, 
srca naša vklanjamo ti, 
Lado, slušaj nas, Lado, 


Do danas su podijeljena mišljenja o tomu, radi li se o autentičnome zapisu 
ili o Bedekovićevoj mistifikaciji. Bio bi to naime izuzetan slučaj, jedini primjer u 
južnih Slavena, da se igdje spominje ime nekoga praslavenskoga poganskog 
boga." No bez obzira na dokumentarnu vrijednost ove pjesmice (koja, čini mi se, 
uopće nije mala), to su veoma rani primjeri pokušaja uporabe folklornih tekstova 
kao gradiva u postupku znanstvenoga izvođenja zaključaka. Za razliku od 
prethodnoga, 7lirskoga, ovo bi se tumačenje moglo nazvati slovinskim. 


c) Barokni odjeci 


Ovo usmjerenje, nastalo u baroku sjeverne Hrvatske, preživjet će na neki 
način barok. Zatupat će ga Matija Petar Katančić i Gregur Čevapović. Katančić 
će, nasljeđujući s jedne strane južnohrvatsku mitsku interpretaciju podrijetla 
Hrvata, na drugoj dalje razrađivati misli Vitezovića i Bedekovića, pa će i sam 
donijeti svoju podravsku inačicu ladaričke pjesme: 


9 Vitezović, kao bilj. 3. 


9 Više o tomu u mojemu članku "Bedekovićev sveti bog Lado u kontekstu rekonstruiranih fragmenata 
praslavenskoga sakralnog pjesništva", pripremljenom za Gazophylacium br. 3 za 1995. 

Tri divojke žito žele, 
LADE mi LADE, mile LADE moj. 
Jedna drugoj govorila, 
LADE mi LADE, mile LADE moj. cet. 


Uz Ladu je pokušao, pomažući se pomalo sablasnim etimologijama, utvrditi 
i druge prahrvatske bogove, pa je "pronašao" npr. Črta/Karta, Sarmanda, Badnjaka 
te boginje Villu 1 Velju. 

Međutim, Katančić, pa i Čevapović, usprkos vremenu u kojemu su djelovali, 
još uvijek jednom nogom čvrsto stoje u baroknom dobu. Čevapović je autor 
posljednjega baroknog crkvenog prikazanja (izvedeno 1819. u Vukovaru), jedan 
od posljednjih koji piše povijesna djela na latinskome, a zamislio je napisati, na 
latinskomu dakako, djelo o povijesti svih "Ilira". Idući, koji je namjeravao napisati 
takvo djelo, ali već na hrvatskomu, bio je Ljudevit Gaj (no ni Gaj se nije uspio 
posve otrgnuti od starijih predložaka: čvrsto uvjeren u povjesnost predaje o 
Čehu, Lehu i Mehu, prikupljao je o njoj podatke i posvetio svoje prvo djelce 
Die Schlosser bei Krapina 1826.). 

Posve novo usmjerenje omogućit će svojim lingvističkim otkrićem o srodnosti 
indoeuropskih jezika donjoaustrijski Hrvat Ivan Filip Vezdin (1748.-1806.), utemeljitelj 
europske indologije. On je usmjerio zanimanje povjesnika kulture na Indiju i 
njezinu kulturu, što će djelovati na romantički usmjerene slavenske narodoslovce 
Pavela Jozefa Šaf4rika i Jana Koll4ra da u rekonstruiranju praslavenske kulture 
uopće, i bajoslovlja napose, posegnu za poredbenim gradivom u Indiju. Od 
Hrvata će tim stopama krenuti Luka Ilić-Oriovčanin (1817.-1878.). On je nastojao 
pojedinim običajima i vjerovanjima dokazati duboku starinu uspoređujući ih s 
običajima drugih slavenskih naroda i Indijaca. Uza svu nedorečenost njegovih 
usporedbi, imponira navođenje izvora. Spominje Prokopija iz Cezareje, Tiethmara, 
Helmolda, Adama Bremenskoga, A. Guagninija, B. A. Balbina, K. G. Antona, J. 
Koll4ra, P. J. Šaf4rika, pa čak i Vezdina. U stvarnosti se doduše njegova lektira 
svodi uglavnom na Slava Bolhyne Jana Koll4ra (1839.). No usprkos tomu Ilićevi 
Narodni slavonski običaji prva je široko zasnovana poredbena narodoslovna i 
bajoslovna studija u nas. Time je i u nas uvedeno /ndijsko tumačenje prahrvatske 
mitologije, čime je konačno učinjen prekid s baroknom baštinom. 


Bajoslovlje ili mitologija? 


Možda će nekoga začuditi riječ bajoslovlje u naslovu ovog izlaganja. Njemu 
neće biti na odmet objasnim li svoj izbor. Bajoslovlje nije do li hrvatski prijevod 
grčke riječi uuBoAoyia. To je pak složenica od u80c + A6yog, otprilike onako 
kao što je to u riječi šO0voAoyia. Aćvyoc, logos u oba slučaja znači isto. Dolazi od 
glagola /ego "skupljati, zbirati, pripovijedati, čitati". Glagol je indoeuropskoga podrijetla: 
*leg- "skupljati, zbirati". Od njega je i latinski /ego, /egere "čitati (uspor. slovenski 
glagol brati sa značenjem "čitati"). Prvobitno "čitanje" i nije bilo drugo do li branje. 
Prvi znaci su u Indoeuropljana bili urezani u drvene (bukove) štapiće koje su 

žreci bacali i iz njihova slučajnog rasporeda, skupljajući (berući) štapić po štapić, 
iščitavali budućnost. Njemački Buchstabe "slovo" doslovce znači "bukov štapić". Iz 
latinskog glagola /ego, -ere izvedena je imenica /egenda "to što se treba čitati" 
(npr. Legenda na zemljovidu). Tijekom vremena značenje riječi pomaklo se s 
napisanoga teksta na predmet na kome je tekst, koji valja čitati, napisan, pa je 
legenda označavala pojam "knjiga". U srednjemu vijeku su knjige, koje su dolazile 
u ruke pismenim ljudima, mahom opisivale živote svetaca, pa se značenje opet 
premaknulo. Naš Ivan Belostenec (1594.-1675.) u svojemu Gazofilaciju latinsku 
je riječ Jegenda preveo s "Knjiga žitka sveteh". Danas pod /egendom podrazumijevamo 
pripovijesti o životu svetaca, o tomu što im se neobična događalo. 

No vratimo se uobičajenu značenju riječi A6yog. To je u hrvatskomu "riječ, 
govor, pripovijedanje". Ovome možemo dodati i "slovo", dakako ne u svakodnevnu 
značenju "littera, Buchstabe, napisani znak za neki glas", nego u pomalo arhaičnu, 
svečanu značenju koje se očuvalo u izričajima kao "održati posmrtno slovo", te 
u riječima kao što su naslov, proslov, sloviti (usp. prijevod riječi šOvoXoyia kao 
"narodos/ovlje'). Ovdje riječ slovo ima svoje staro značenje (koje je jedino i 
imalo prije no što su Slaveni upoznali pismo i s njime slova-znakove): "riječ, 
govor, pripovijedanje". — Aoyia_ kao drugi dio u složenicama kazuje, da one 
označuju "riječ, govor, pripovijedanje, slovo o nečemu (tj. o onomu što označuje 
prvi dio složenice)". 

Praslavenska riječ “slovo potječe od ie. korijena*K'leu-"čuti, pročuti se". 
Riječ postoji i u latvijskome kao s/udin&t "navješćivati", litavskome sl6ve "čast" 
(tj. ono što se o nekome dobra pročulo). *S/ovo ima samo u slavenskim jezicima 
značenje "riječ". Ovdje je došlo do semantičkoga pomaka: "razuman govor na 
nekom skupu" > "riječ". Značenjski prizvuk "razumnoga govora" bit će da je 
slavenska riječ slovo dobila tek kad se u starocrkvenoslavenskome stalo prevoditi 
grčko \6vyoc. 

Pogledamo li sad u rječnik što znači riječ uU60c, mythos, naći ćemo se u 
čudu: i ona znači "riječ, govor, pripovijedanje", dakle i "slovo". "Mitologija" bi 
dakle bila "govor o govoru", ili "riječ o riječi", "slovo o slovu" i sl No u56oc 
i AGyoc ipak nisu istoznačnice. One doduše označuju istu radnju, ili proizvod te 
radnje: "riječ, govor, pripovijedanje, slovo", ali njihov je djelokrug, barem od 
sofista naovamo, različit, i to bitno različit. 

M905 se odnosi na područje iracionalnoga, bajkovitoga, onoga što se ne 
može dokazati, za čime težimo i čeznemo. M900c je riječ, govor, pripovijedanje, 
slovo o bogovima i njihovim zgodama. 

Aćyoc naprotiv obuhvaća područje - a čega bi drugoga, dakako! - /ogičnoga, 
racionalnoga, onoga što se može razumski objasniti. 

Mitologija je, dakle, razumsko objašnjavanje inače po svome suću nerazumljivih 
pripovijesti o bogovima. 

Pogledajmo podrijetlo riječi u580C. Ona potječe od indoeuropskoga korijena 
*meudh- u značenju "čeznuti za nečime, biti usmjeren na nešto". Od njega su 
potekle riječi kao npr. gotski gamaudjan "nekoga podsjetiti na nešto", engleski 
mind "misao, namjera, sjećanje", novoperzijski moja "tužba" (težnja za uspostavom 
pravednoga stanja), litavsko mđusti "čeznuti", te psl. myslb "misao". Grčki u560c 
označavao je priču o junačkim djelima bogova, priču o djelima koja običan, 
smrtni čovjek ne može izvesti i koja su takva da se ne mogu razumom objasniti. 

Naš Belostenec je riječ Myth protumačio kao pripovest, quod fabula. A što 
je fabula? Belostenec zna i to: ona je pripovest izmišljena. navučna. Fabula je 
dakle izmišljena (nije nužno logična), a služi za podučavanje. 

Latinska riječ fabula glagolska je imenica od glagola /or, fdri f4tus sum 
"govoriti, objavljivati, oglašavati, proricati". Fabula je dakle posljedica govorenja, 
objavljivanja, oglašavanja, proricanja. Fabula je ono izgovoreno što je prigodom 
"govorenja, objavljivanja, oglašavanja, proricanja“ itd. 

Podrijetlo joj je opet u jednome indueropskom korijenu, ovaj put je to *bha - 
"govoriti". Od njega potječu npr. latinski fama "ono o čemu se priča (a ne znamo 
je li istina)", staroislandski on "molitva" (tj. ono što se govori bogovima), anglosaski 
bannan "svečano proglasiti isključenje iz društva, izopćiti", njem. verbannen "to isto" 
(odatle i novija općeeuropska riječ bandit "izopćenik"). U hrvatskomu postoje iz 
istoga korijena glagol bajati "pripovijedati, liječiti izgovaranjem određenih riječi" i 
imenica basna "fabula, čarobna izreka (tj. formula koja se izgovara pri liječenju 
bajanjem)". Vidimo da djelokrug riječi izvedenih iz ovoga korijena zahvaća područje 
svetoga i pravnoga (a sveto se od pravnoga u drevnim društvima ne razlikuje). 

Hrvatske riječi praslavenskoga podrijetla bajati i sloviti stoje dakle jedna 
nasuprot drugoj u značenjskom smislu jednakao kao pY0oc i A6yoc. Boljega 
prijevoda grče mitologije od hrv. bajoslovlja ne može biti. Bajoslovlje je, dakle, slovo 
o basnama, razumski govor o pripovijedanju o bogovima. 


SKIZZE ZUR ERFORSCHUNG DER 
KROATISCHEN BAROCKEN MYTHOLOGIE 


Zusamimenfassung 


Es wird das Interesse fir die kroatische Mythologie bei den Kroaten in der 
Barockzeit dargestellt; sie soll als ein Baustein fir die Geschichte der Mythologie 
bei den Kroaten dienen. 

Da bei den Kroaten (sowie auch bei den iibrigen siidlichen Slawen) keine 
schriftliche Spur eines heidnischen Gčtternamens, geschweige den eines Mythos, 
erhalten blieb, muBte die alte Mythologie rekonstruiert werden. 

Seit der Renaissance sucht man den mythischen Ursprung der Kroaten mit 
Hilfe der alttestamentiličhen Genesis sowie der griechischen ethnogenetischen Mythen 
zu rekonstruieren. V. Pribojević sah in einer Rede, gehalten in Hvar 1525 
(verčffentlicht 1532. in Venedig als De origine successibusque Slavorum) in Tiras, 
einem von Noahs Sčhnen (Gen 10,2), den Stammvater der Thraker. Von ihn 
stammen alle Slawen ab; ein seiner Abkommlinge war Zlivrios, Stammvater der 
Iliyirer. In dieses Konzept webte er die tschechische Legende von den drei Briidern 
Czech, Lech und Rhus ein. Durch ihre Abstammung aus dem Illyricum wurde die 
groBe Verbreitung der slawischen Včlker erklirt. Pribojević selbst schrieb wie er 
sich vergewisserte, daB die BevčIkerung von NordruBland die dalmatinische Sprache 
redet: habentes dalmatarum sermone. Diese Interpretation wird zwar Ivan Lučić/ 

Lucius verwerfen, doch wird sie sich bis in die Mitte des XIX. Jahrhunderts 
behaupen kčnnen. 

In zahlreichen Werken der kroatischen Dichter von M. Držić (1508-1567) 
bis I. Gundulić (1589-1683) wird die dramatische Spannung durch die Opposition 
der idyllischen Dubrava (der kroatischen Arkadie) und der wirklichen Welt der 
Hirten geschafft. In der Dubrava wird nun eine neue kroatische mythische Welt 
konstruiert, heidnische Gčtter werden neu erfunden. Doch ist diese neuerdichtete 
Mythologie nur eine /nterpretatio slavica der griechisch-r&mischen mythischen 
Welt. 

Schriftsteller aus Nordkroatien versuchten die kroatische heidnische Welt aus 
der rezenten folkloristischen Uberliefurng heraus zu rekonstruieren, diese als ein 
Uberbleibsel alten Heidentums betrachtend. P. Ritter-Vitezović versuchte 1703/04 
mit kroatischen Johannisbriuchen zu beweisen, da auch die Kroaten den slawischen 
Gott Lado kannten. Diese Idee arbeitete Josip Bedeković 1752 weiter aus und 
fiihrte ein Johannislied an, in welchem die Zeile Tebi, Lado, sveti Bože (Dir, Lado, 
heiliger Gott) vorkommt. Bis heute sind die Ansichten geteilt, ob es sich hier um 
ein authentisches Lied oder eine Mystifikation handelt. Diese Richtung wird in M. 
P. Katančić und G. Čevapović das Zeitalter des Barock iiberleben. 

IVAN ZVONAR 
Varaždin 


"PROTULETNO DRAGO VREME" 
ILI BAROK U KAJKAVSKOJ LIRICI 


Kulture se i umjetnosti europskih naroda prožimaju od antike do naših 
dana. 

Uvijek bi jedni etnički prostori, koji su se u datim povijesnim okolnostima 
razvijali nešto sporije, posuđivali od drugih, koristeći njihova iskustva, ali to 
gotovo nikada nisu bila doslovna preslikavanja ni plagijati. Preuzimani su samo 
uzori, najčešće vanjske forme i postupci, da bi se na tim osnovama izgradilo 
nešto novo, svoje i kao takvo prepoznatljivo. 

Jedna je živa interakcija između grčke i istočnjačkih kultura rodila helenizam, 
najsjajnije razdoblje antičke znanosti i umjetnosti, dok će se cjelokupna rimska 
nadgradnja temeljiti na stvaralačkom oponašanju grčkih obrazaca i uzoraka. 

Zahvaljujući dijelom i ostavštini starog Rima, Apeninski poluotok ostaje u 
dugom srednjovjekovnom i renesansnom razdoblju žarištem europskih kulturnih 
zbivanja. 

Tek početak 17. stoljeća donosi primjetan prostorni pomak. 

Novi će umjetnički stil barok doći sa zapadnog juga, iz Portugala i 
Španjolske. 

Sada Španjolska postaje središtem“ duhovno-umjetničkog života koji isijava 
snažne poticaje, ovaj put pod arapskim utjecajem. 

I sama je riječ barok portugalskog (barocco) odnosno španjolskog (baruecco) 
podrijetla, a prvotno znači nepravilan, iskrivljeni biser. 

Tim se nazivom žele obilježiti postupci novih stvaralaca koji svjesno razbijaju 
renesansnu harmoniju, proporcionalnost i sklad, da bi posebno naglasili asimetričnost, 
pretjeranost u ukrašavanju (bez obzira na izražajna sredstva), retoričnost, a 
posebno sklonost učenoj mnogostranosti. 

Novi se pravac u umjetnosti. razvio kao odjek protureformatorskog pokreta 
i težnji za stvaranjem centralističkih monarhija, pa će njegovi predstavnici sve 
svoje stvaralačke sposobnosti i napore staviti u službu obnovljene katoličke crkve 
i apsolutističkog vladara. 

Glavni su nosioci protureformatorskog duha i inicijatori promjena u umjetnosti 
članovi vrlo agilnog isusovačkog reda koji su se nakon 1540. razišli po gotovo 
svim europskim zemljama. 

Njemački će se govorni prostori, zatečeni usporenim privrednim i kulturnim 
razvojem zbog teritorijalne rascjepkanosti, vrlo snažnog odjeka Lutherova pokreta, 
a posebno tridesetogodišnjeg rata (1618.-1648.), na nove poticaje u kulturi i 
umjetnosti odazvati nešto kasnije, ali stoga to intenzivnije. 

Vodeći književni teoretičari i pjesnici baroknog razdoblja (npr. Martin 
Opitz, 1597.-1639.) uopće ne kriju da su nadahnuća za svoj rad nalazili u 
razvijenim europskim literaturama. 

Na tekstovima se učenog latinskog pjesništva počeo izgrađivati njemački 
književni jezik. 

Prevode se djela talijanske, francuske, španjolske, engleske i nizozemske 
književnosti. 

Ipak ta dobrovoljna ovisnost već od početka dobiva nacionalni predznak. 

U školi se svjetske literature uzdigla i njemačka poezija do svog dotad 
najvišeg vrha. 

Zbog rata, zbog protureformatorskog opominjanja na beskonačnu Božju 
moć i mističnu vječnost, izgubljena je ovozemaljska samosvijest humanističke 
renesanse. ' 

Čitav čovječji bitak 17. stoljeća postaje nepomirljivi razdor duhovnih sila u 
svijetu podložnom stalnim promjenama. 

Taj se svijet, unatoč svojim žarkim bojama, uvijek pojavljuje samo kao 
prolaznost, kao vanitas. 

I najveći njemački barokni pjesnici izgaraju u nastojanju da dokuče enigmu 
Boga i svijeta. 

Tako Caspar Stieler (1632.-1707.), po zanimanju vojnik, ispunjuje svoje 
pjesme ljubavlju i ratom ne bježeći od svjesnosrdačnog preobilja izgrađenog na 
baroknoj antitezi između životne radosti i blizine smrti, između erosa i buke 
oružja. 

Mladi će isusovac Friedrich von Spee (1591.-1635.), koji je svoj kratki život 
završio njegujući bolesne od kuge, jednako gorljivo pisati oštre i dokumentirane 
traktate protiv progona vještica kao i svoje raspjevane, gotovo djetinjasto naivne 
stihove o ljepoti proljetne prirode, ali i mistici njezina smisla i postojanja u 
odnosu na zagrobno. : 

lako su mu pjesme objavljene tek nakon smrti, mnoge su od njih i prije 
ušle u usmeno književno stvaralaštvo. 

Donosimo jedno njegovo djelce u nešto slobodnijem prepjevu. 


Oh daj da se prošećemo 

Bože preljubljeni moj 

Jer se vrti sada kite 

Jer su cvijeci otvoreni 
Jer se zelentrave smiju 
Jer su stabla puna grana 
Jer ptičice gnijezda grade 

Dječje krevetiće nježne i meke. 


(Fritz Martini: "Deutsche Litcraturgeschichte' Stuttgart, 1965., str. 147.) 
Niti njegov duhovni protivnik, protestanski pastor Paul Gerhard (1607.- 
1676.) ne može odoljeti baroknim izazovima pa piše pjesme s naslovima: "Izađi, 


srce moje, i potraži radost" ili "Probudi se, srce moje, i pjevaj". 

Spomenutim pjesnicima valja pribrojiti mnoge anonimne vagante (putujuće 
pjevače i svirače) i skolare (studente) 17. stoljeća koji su također stvarali i širili 
među narodom slične stihove: 

"Oživite, moje misli i čula, 
jer zima prolazi, pahuljice se tope." itd. 

Utvrđeno je da su hrvatski pjesnici na našem jugu i u 17. stoljeću stvarali 
pod snažnim utjecajem talijanske književnosti (dovoljno je usporediti odnos Ivana 
Gundulića prema Torquatu Tassu). 

Kajkavski se sjever, međutim, sve više oslanja i na netom predstavljene 
stvaratelje njemačkog jezičnog izraza. 

Već je naime oko sredine 17. stoljeća morao na kajkavskom prostoru 
nastati tekst kojega se autor zacijelo ugledao na citirane i njima slične njemačke 
predloške. Taj tekst dosad nije pronađen, ali je zato sačuvano dosta zapisa koji 
su više ili manje slobodne varijacije pretpostavljenog uzorka. 

Najstariji se od njih nalazi u rukopisnoj, tzv. "Drnjanskoj" ili "Ščrbačićevoj" 
pjesmarici iz 1687., a potječe iz pera (ili iz usta) zasad nepoznatog pjesnika. 
Mora se, međutim, reći da je naš poet bio vrlo slobodan u oponašanju 
primarnog teksta. 

Preuzeo je pjesnički oblik, ritam, leksik i dosljednije tek nekoliko stihova, 
a u središte je zbivanja stavio svoj intimni život koji otkriva pojedinca duboko 
razočaranog vlastitim neuspjesima i na ljubavnom i na društvenom planu. 

U rukopisu naslov te pjesme glasi samo "Alia", što će reći druga ili 
drugačija. 

Jur turobna i žalosna zima prohodi, 
protuletje z lepem cvetjem bliže dohodi: 
dan je vekši, noč je manja, 

a sunašce vsaki danak 
više ishodi. 

Vidjeti (je) iz daleka gore zelenječ, 
pasuč jelen po dubrave skače veseleč: 
a pličice vsakojačke lepo poju 
i žumboreč enjezda svoja 
da napravlaju. 

Boli mene srce moje, toga gledajuč, 
da vse stvari vesele se, toga gledajuč; 
a ja tužni ter nevoljni, 
dA nestane mladost moja, 
vazdar  tužeči. 

Ravno jesam prispodoban k tužnoj prlice, 
koja neče na zelenoj sedit kitice, 
ar nje draga, tovaruša 
Vulitiše, vuloviše, 
vu mreže lovci. 

Ja tužim kot grličica milo, ljubljeno, 
boječi se, da od mene budeš zgubljeno; 
vidim, milo, da je tebe 
od jalnoga modoruša 
mreža spletena. 

U pet je strofa koje slijede lirski subjekt vrlo otvoren i dorečen u 
ljubavnim ponudama, tako da taj dio pjesme više odiše renesansnim negoli 
baroknim duhom. 


Ja ne mislim vu mišljenju tebe vkaniti, 
nego bi te s pravumn verum rad obljubiti; 
veče bi ti duša moja 
sužnjem tvojem, ter i robom 
Ja rad postati. 

Gospodina hoču moli, koji vsa lada, 
da od mene tebe, milo, drugomu ne da, 
nego mene, koji volim 
vusta tvoja celuvati 
slaja od meda. 

Prvo, vilo, ako bi me ti odurila, 
more biti da lepšega bi obljubila; 
ali verna ni ljubljena ovakvoga 
nigdar ne bi ti dobila. 

Jaj, če se natuliko, ljuba, zneveriš, 
prokleta je duša tvoja, če me oduriš 
ne bi bolje grešna bila, 
če me vumoriš. 

Tako t) vilo, vnogi danak veseloj biti, 
da me nemaš prez uzroka ti oduriti; 
naj drugoga za dragoga, 
nego mene, vse za Boga, 
prosim, ljubiti. 


Na kraju, međutim, ipak dolazi onaj karakteristični pomak koji ne dopušta 
sumnju u duh i vrijeme nastanka pjesme: 


Tebe, Dika, zvrhu nebes, koji vsa ladaš, 
od vseh nevolj, z voljum tvojum, da nas opčuvaš: 
vnogim zdravjem ter veseljem, 
potlam dušnim zveličenjem, 
da nas daruješ. Amel. 


(Citirano po transkripciji Olge Šojat - u: "Hrvatski kajkavski pisci 11 17. stoljeće, Pet stoljeća 
hrvatske književnosti, knjiga 15/11, Zora - Matica hrvatska, Zagreb, 1977., str. 345.-346., u rukopisu str. 
24.-25.). 


Dvadesetak godina kasnije, oko 1710. nastaje novi zapis koji je vjerojatno 
bliži prvotnom tekstu, pa onda i njemačkom predlošku, ali kako je gotovo 
nemoguće sve barokno šarenilo doslovno pretočiti iz jednog jezika u drugi, 
posebno kad se radi o nazivima biljaka, ptica i životinja, a da se ne izgubi 
unutrašnji ritam djela, svaki je prepjev zapravo nova pjesma. 

Donosimo cjeloviti tekst toga zapisa iz tek nedavno otkrivene rukopisne 
pjesmarice koju je našao i otkupio u Beču publicist Gerhard Ledić, pa se ona 
sada i nalazi u njegovu vlasništvu. 

Radi se o debljoj bilježnici što ju je gotovo do polovice svojim pjesmama, 
a vjerojatno i svojom rukom, ispunila grofica Katarina Frankopan-Zrinski, 


supruga bana Petra Zrinskog. 


Zbirka je poslije wienerneustadtske katastrofe nekim čudom dospjela u ruke 
pjesniku Ferencu Krsti Delišimunoviću, rođenom Jelačić, višem kraljevskom oficiru, 
kasnije grofu, koji je ispisao najveći dio preostalih praznih stranica. I citirana pjesma 


potječe iz njegova pera, a zapisana je, po tadašnjem običaju, bez naslova. 


t 
Protuletno drago vreme pak nam dohodi, 
A turobne zime breme od nas odhodi, 
Dan je dugli krajše moči, 
A sunašce prez pomoči, 
više ishodi. 


2. 

Stanem vu jutro gledeči bu li skoro dan, 
Mesec zorjum odhodeči sunce ide van, 
Misel moja mi ne prudi, 
Zalunan se po svitu trudi, 
ne joj ovde stan. 


3. 

Merizli sneg je jur na gorah zdavnja preminul, 
A debeli led ma vodah, i mraz poginul, 
Topli jug nas pušuč greje, 

Zako sunce lepo seje 
sever odvinul, 


4. 

Zelene se vse lozice trava v travnikeh, 
Videti je fiolice po vseh cvetnjakeh, 
Sadi cvetu po goricah, 

Zdenci teku po dolicah, 

i takaj Jjarkeli 


5 
I đunđena na travicu rosa opada, 
Videti je vsaku pticu iščuči hlada, 
A neg misel moja tuži, 
Ar joj vreme jalno služi, 
vsigdar i sada. 


6. 

Vesele se vse ptičice drobno đumbore, 
Kukuvaču, gerličicu čuti je v gore, 
Skerlec k Nebu lečuč poje, 
Hvali Boga v pesme svoje 
od rane zorje. 

7. 

Kragulj leti hitrem skokom gringlec drobuli, 
Lastavica pred oblokom rano čverguli, 
V jutro večer vu dne v noči, 
lgra slavič ze vse moči, 
druge veseli. 


8. 

Divji golub lipo guče na gnezdu sedi, 
A perlica milo guče goluba gledi, 
Vse vre ptice gnezda grade, 

Da odhrane svoje mlade, 
vreme im godi. 


4 
Orel klikče po puščine visoko leti, 
Sokol sedi ma pečine ter bistro gledi, 
Zigrava se jastreb v zraku, 
Sova leče vse po mraku, 
gde hranu v peti. 


10. 

Kos vu jutro potučkava žune igraju, 
Druga svoga drozd zazava srake se smećju, 
Šojke vrapci plepelice, 

Branjug terčke jarebice 
vse se raduju. 


«ske 
Jelen v gore poskakuje k zdenčine beži, 
Serna listje ogrizuje malo gda leži, 
Zajci skaču na pšenicu, 
Negdaj videt i lisicu, 
pak v jamu beži. 


12. 

Videči oko Bože k-tebi sercem zdihavam, 
Ar veliku tvoju v sebe milost spoznavam, 
Zato tebe prez pokoja, 

Ja i grešna duša moja 
ovde zazavam. 


13. 

Ti si moje protuletje moja lehkota, 
Ti si moje rano cvetje moja lepota, 
Tebe dičim tebe hvalim, 

V tvojoj službe se ne jalim, 
Moja dobrota. 


14. 

Sad od pličic me spevanje več ne veseli, 
Nit se z zverjem deržat na nje serce me želi, 
Samo JEZUŠ drago ime, 

Vsako čini sladko brime, 

Duša ma veli. 


Finis fecit Comes FeDellisimunovich 


(U suvremenu grafiju prenio, vjerojatno bez pogrešaka, I. Zvonar. 
Pjesma se nalazi na listovima 144.-146., već pri samom kraju rukopisa.) 


Time smo hrvatskoj javnosti predstavili i jedno novo, dosad nepoznato 
pjesničko ime, čovjeka koji je prvotno pisao na njemačkom jeziku, ali je na 
nagovor svoje supruge grofice Barbare Sidonije Peranski neke pjesme prepjevao 
na hrvatski jezik, i to na jezik blizak ozaljskom kulturnom krugu, ali s jače 
naglašenim udjelom kajkavštine. 

Jedan se zapis ove pjesme nalazi i u tzv. "Erlangenskom rukopisu", 
pjesničkoj zbirci što ju je 1925. tiskom izdao u Sremskim Karlovcima njemački 
slavist Gerhard Gesemann. 

On taj rukopis, inače pisan crkvenom ćirilicom, stavlja na početak 18. 
stoljeća. Točno podrijetlo pjesmarice i ime njezina pisca nisu poznati. Očito je, 
međutim, da ju je sastavio čovjek koji nije dobro poznavao naša narječja pa je 
zapisivao s mnogo pogrešaka. 

Zbirka sadrži, pored štokavskih i čakavskih, i više kajkavskih pjesama s 
područja uže Hrvatske. 

Pjesma se "Protuletno drago vreme" dalje širila i pismenim i usmenim 
putem (što pokazuju primjetne razlike među poznatim zapisima). Kako je, 
međutim, u baroknom razdoblju bio običaj da se tekst odmah uglazbi, djelo se 
publici nudilo s obje svoje komponente, i literarnom i glazbenom. 

Tako je već u rukopisnoj "Varaždinskoj pjesmarici I." (nastaloj između 1790. 
i 1793.) nalazimo pod notama s naslovom "Cantio Vesna I". 

To je umjetnički najuspjeliji i najdotjeraniji zapis. I on ima četrnaest strofa, 
ali se u pet strofa razlikuje od Dellišimunovićeva. Zapisivač je zasad, nažalost, 
također nepoznat. 

Radi usporedbe i tu donosimo početak i nekoliko strofa teksta, posebno 
onih koje ne sadrži Dellišimunovićev zapis. 


Protuletno drago vreme ko nam dohodi 
“a turobna i žalosna zima prihodi*. 
Dan je dugši, noč je krajša 
vsaki denek žarko sunce više ishodi, 
više ishodi. 


V jutro stanem ter pogledam bu li skoro dan, 
mesec zajde, zorlja puka, sunce ide van. 
Moja misel sim tam bludi, 
po svetu se zaluman trudi, ne njoj ovde stan, 
ne njoj ovde stan. 


*prihodi - vjerojatno pisarska pogreška, treba stajati prehodi 

Sneg na gorah, led na vodah jur je poginul, 
Sunce greje, jug se igra, sever odvinul. 
Tiho vreme vsemu služi, 
moja pamet vendar bludi, mir joj je zginul, 
mir joj je zginul. 


Lastavica rana ptica rano čverguli, 
i slaviček verni ptiček lepo drobuli. 
V jutro rano, vu dne, v moči 
poigrava iz vse moči, gusto se budi, 
gusto se budi. 


Pisan štiolec, zelen gringlec, postaričica, 
zeba, detelj i sternatka i senica 
to vse vreme Boga diče 
kad iz vsega perla viče vsaka ptičica, 
vsaka ptičica. 

Raca kvaka, guska gaga guščice vodi, 
pura pivče, kvočka kvoče, piščence vodi. 
Pevec v jutro kukuriče 
kada z vsega gerla kriči, zaspane budi, 
zaspane budi. 


Po brege se ovce z jarci skačuč igraju, 
i po polju marha tanca, poskakujeju. 
Da se giblje vse korenje, 
veseli se vse stvorenje, ar čas imaju, 
ar čas imaju. 


Gda to vidi duša moja. k Bogu zdihava, 
njegve dare, njegvu zmožnost vu Vse spoznava. 
Tebe anda dragi Bože, 
duša moja prez pokoja verno Zazava, 
Verno  zazava. 


(Stranice u rukopisu 103.-106. Cijeli je tekst te pjesme pretiskan suvremenom grafijom u časopisu 
"Kaj" br. 1/1993., str. 32.-33.). 


Gotovo se identičan zapis varaždinskom, sa zanemarivim  prepisivačkim 
intervencijama, nalazi i u "Pjesmarici Nikole Šafrana" nastaloj na samom kraju 


18. stoljeća. 
Tu je, međutim, pisac dodao i svoju, petnaestu strofu, koju također 


citiramo: 


K tebi anda, mili Bože, Jezuš, pelikan, 
tve stvorenje vse Šetuje vseh četireh stran, 
da ti od zla nje obrani 
i k tebi nje vse nastani vu tvu desnu stran. 


(Zbirka se čuva u Arhivu Hrvatske akademije znanosti i umjetnosti u Zagrebu pod signaturom: I a 
98. Citirana je pjesma zapisana kao "Popevka 106.".) 

Nema dakle nikakve sumnje da je predložak bio isti, ali je svaki zapisivač 
- pjesnik dodao nešto svojega, originalnoga, a određene je strofe i dosta slobodno 
reinkarnirao. 

Protivno svim uvjerenjima da šire, neobrazovane mase, zbog kićenog stila 
i prenaglašene učenosti te književnosti, nisu mogle sudjelovati u baroknom 
poetskom stvaralaštvu, upravo kajkavski jezični prostor pokazuje da su i barokne 
pjesme vrlo brzo uhvatile korijen u narodu, a tada su se, prenošene i usmenim 
putem, nužno ponešto transformirale, što je također jedan oblik stvaralaštva. 

Tako će Vinko Žganec čak sto deset godina kasnije, oko 1910., zapisati istu 
pjesmu po pjevanju Malvine Marcinjaš u Prelogu (Međimurje), u sedam tek malo 
variranih kitica, kao usmenu, narodnu i uvrstiti je u svoju zbirčicu "Hrvatskih 
pučkih popijevaka iz Međimurja" (Zagreb, 1916., str. 54.-55.), uz melodiju koja 
je, sigurno, mnogo starija od datuma njezina zapisa. 

Ali tu našoj priči nije kraj. 

Koliko je ta popijevka bila popularna i u Međimurju, pokazuje činjenica da 
ju je isti melograf ponovo zapisao po pjevanju Ogranka "Seljačke sloge" Prelog, 
u Prelogu 21. veljače 1958., i to prve tri potpuno neizmijenjene strofe, s tek 
nešto drugačije prezentiranom melodijom. ' 

Iznijeto neosporivo dokazuje da su Hrvati kajkavci gotovo istodobno i 
stvaralački uspješno reagirali na kulturne i književne pojave u tada razvijenijim 
dijelovima Europe. 

Ovdje su prikazani poticaji za nastanak i širenje samo jednog primjera. Kad 
bi se, međutim, pobrojili svi danas poznati, potvrdilo bi to ne samo našu 
vjekovnu pripadnost europskom kulturnom krugu nego i činjenicu da se kajkavska 
lirika preko tri stoljeća ravnopravno nosila s istorodnom poezijom na hrvatskom 
jugu, ali ta činjenica, zbog nesretnog i nespretnog spleta okolnosti, tek danas 
postupno prodire u širu kulturnu javnost. 

O proznim se djelima ne mora ni govoriti jer je starija kajkavska književnost 
ostavila u naslijeđe hrvatskoj literarnoj baštini daleko veći broj proznih stranica 
nego štokavska i čakavska zajedno. 


Napomena: Pisac ovih redaka nije, nažalost, mogao doći do napisa Franje Fanceva: "Povijest hrvatske 
kajkavske pjesme Popevka od protuletja'" (Obzor, LXX, Zagreb, 31. 12. 1929., br. 350). Vjerujemo da 
bi sadržaj tog teksta mogao dopuniti i potvrditi naše zaključke. 

MARIJA MIRKOVIĆ 
Zagreb 


PROFANI I PUČKI ELEMENTI U DJELIMA 
BAROKNOGA SLIKARA IVANA KRSTITELJA 
RANGERA 


Uvod 


Narodna nošnja, jednako kao i oprema seljačkih kuća, najčešće nisu 
dugotrajni (zbog svojstava materijala od kojih su izrađeni - to su tekstil, koža i 
drvo), pa se za rekonstrukciju starijih dijelova odjeće i ostalih uporabnih 
predmeta moraju potražiti posredni izvori među kojima su i likovni prikazi. 
Naravno, najpouzdaniji su među njima oni crteži koji su izvorno izrađeni da bi 
poslužili za dokumentaciju ili čak naputak za oblikovanje određenih narodnih 
rukotvorina, ali oni su uglavnom recentnoga postanka. Ipak se relativno pouzdani 
podaci mogu naći i na starijim umjetninama. Svjesni toga, djelatnici Etnografskog 


Svakodnevica: Sveta obitelj u tesarskoj radionici. Olimje, svod svetišta, 1740. T. K. Ranger 


4 š , Ks . "ei 

Raspored medaljona s milosnim uslišanjima u Remetana. Remete, 1745.-1748., I. K. Ranger i suradnici 


muzeja u Zagrebu još su 1931. godine pokrenuli akciju prikupljanja podataka o 
slikama “sa crkava i oltara, na kojima su osim svetaca prikazana i lica u narodnoj 
nošnji" (Tkalčić-Širola, 1934:52), a dokumentarnošću zavjetnih fresaka Ivana Krstitelja 
Rangera u Remetama pozabavila se 1968. Marijana Schneider. No, likovne priloge 
na tu temu treba pri obradbi ipak prihvaćati s određenim oprezom, jer su se 
umjetnici, osim na promatranje svijeta oko sebe, oslanjali i na sjećanja iz vlastita 
zavičaja (ponekad iz drukčijega kulturnog kruga) ili na grafičke predloške stranoga 
podrijetla. Tek učestalost nekih značajki na umjetninama iz različitih lokaliteta, i to 
različitih autora iz različitih stilskih razdoblja, svjedoči snagom etnološkoga kriterija 
kvantitete o njihovoj vjerodostojnosti, što pak znači da će se kao razmjerno pouzdan 
izvor moći rabiti tek nakon što bude obavljena temeljita evidencija likovnih prikaza 
toga sadržaja, a predmeti na njima uspoređeni s očuvanim rukotvorinama odnosno 
s dostupnim podacima o njihovu ranijem izgledu. 

Budući da je Ivan Krstitelj Ranger, osim u već spomenutim Remetama, slikao 
i u nekoliko drugih hrvatskih crkava, u kratkom ću pregledu izdvojiti iz njegova 
opusa one profane i pučke elemente koji se mogu svrstati u opisani tip etnografske 
poredbene građe te istodobno upozoriti na njihove nedostatke. 


Profano i pučko u Rangerovu opusu 


Ivan Krstitelj Ranger (1700.-1753.) vodeći je slikar hrvatskoga baroka u 
sjeverozapadnom dijelu Hrvatske, a njegov je opus pretežno, premda ne isključivo, 

vezan uz oslikavanje samostanskih crkava hrvatskih pavlina kojima je pripadao 
kao slikar laik. Njegovo dvadesetpetogodišnje djelovanje u Hrvatskoj moralo je 
biti daleko plodnije no što to pokazuje desetak njegovom rukom oslikanih 
crkvenih i samostanskih prostora te nekoliko desetaka njegovih većih i manjih 
slika na platnu i dasci, koje su ostale sačuvane i nakon ukidanja pavlinskoga 
reda pod kraj XVIII. stoljeća. 

Prema očuvanim djelima očigledno je da je Rangerovo slikarstvo u svoj 
svojoj punini sakralno. Svojedobno je doduše smatrano da je mala ljekarna 
varaždinskih franjevaca njegovo jedino profano djelo, ali podrobnijom se analizom 
(Mirković 1975., 1992.) moglo pokazati da je slikar u toj ljekarni i sakralnim i 
profanim elementima (teološkim, mitološkim i alkemijskim) skladao složeni ikonološki 
program koji je istodobno i sakralan i profan, pri čemu je profano podređeno 
sakralnomu. Taj paralelizam uvjetovan je ljekarničkom namjenom prostorije s 
jedne, i njezinim smještajem u samostanski sklop, s druge strane. Tako usklađeni 
program odraz je, naime, redovničkoga pogleda na ljekarništvo i na ulogu Božje 
moći u toj djelatnosti. 


Profani elementi 


U tom malom prostoru razabire se svojevrstan obrazac Rangerova pristupa 
razradi programa zamišljena za oslikavanje polusakralnih prostorija u koje ubrajamo 
samostanske knjižnice, blagovaonice i ljekarne. On je, naime, kao tipičan barokni 
umjetnik, i na sakralnim i polusakralnim kompozicijama rabio profane elemente 
posebice za oblikovanje personifikacija, alegorija i aluzija. Najčešće je te likove 
odijevao u suvremenu plemićku (npr. alegorija Europe i oba lika u alegoriji 
životnih dobi iz varaždinske ljekarne) i građansku odjeću (npr. slikar kao 
promatrač u Belcu, slikarski pomoćnik u Remetama te brojni molitelji u 
Varaždinu i Remetama), ili im je dodavao neke uporabne predmete kao atribute. 
Tako je npr. u crkvi sv. Martina u Dolnjoj Voči alegorijskim likovima Hrvatske 
i Štajerske dodao u ruke štitove s odgovarajućim grbovima, a u Štrigovi anđelima 
pavlinski i hrvatski grb kao Jeronimove atribute. Na prikazu Izgona trgovaca iz 
hrama u svetištu lepoglavske crkve jedan od prodavača nosi na glavi lijepo 
pletenu košaricu, a u Purgi Lepoglavskoj je košaricom punom cvijeća u rukama 
obilježena personifikacija proljeća, čime je istodobno označeno i razdoblje Jurjeva 
blagdana. Vegetabilnim je motivima kao Marijinim amblemima, preuzetima iz 
Pjesme nad pjesmama, u Olimju i Kamenici Ranger dopunio prikaz bezgrješno 
začete Djevice. Ponekad je biblijske motive okružio suvremeno opremljenim 
prostorima, pa tako i neke prizore s Isusovim čudesima na malim slikama za 
korske klupe u lepoglavskom svetištu. Na prikazu Svadbe u Kani Galilejskoj je npr. 
po stolu razvrstano suvremeno suđe, a mali glazbeni sastav svira nad gostima na 
balkonu. Stol za gozbu prostrt je i u prikazu Ozdravljenja bolesnika od vodene 
bolesti, a uza nj je ilustracija Uskrsnuća Jairove kćeri, smještena u spavaću sobu s 
kaminom. 

Pučki elementi 


U nekim drugim Rangerovim kompozicijama veoma je uočljiva pučka 
sastavnica, dakle onaj dio profanoga u njegovoj umjetnosti koji se ne zadovoljava 
samo uporabom suvremene odjeće građana i plemića, izgledom i opremom 
njihovih kuća ili uplitanjem općih civilizacijskih pojedinosti, već se izravno 
nadahnjuje pojedinostima iz narodnoga života, stvaralaštva, kulture. No i u 
ovomu je slučaju uočljivo stanovito stupnjevanje slikareva odnosa do njih. Ranger 
ih, naime, ne rabi podjednako za oblikovanje svih svojih tema. 

U interpretaciji biblijskih tema on ponekad smješta sakralne sadržaje u 
suvremene skromne ambijente, ali svetačke likove, smještene u takav svakodnevni 
prostor, prije seljački nego građanski, u kojem se bave isto tako poznatim i 
jednostavnim zanimanjima, ipak najčešće odijeva u izvanvremensku i izvanprostornu 
odjeću značajnu za svetačku ikonografiju. 

To je uočljivo posebice na četiri prizora iz Isusova djetinjstva na svodu 
svetišta crkve hrvatskih pavlina u štajerskom Olimju. Na svim su slikama Isus, 


Seoska arhitektura i odjeća na grafici 
u Pharmakopea coelestis Andrije 
Eggerera iz 1672. 


Marija i Josip tako odjeveni, ali okruženi primjercima jednostavnoga baroknog 
namještaja i tesarskoga pribora. Na slikama su, kao Josipovi osobni atributi, 
raspoređeni pojedini dijelovi stolarskog i tesarskog alata, a dječak Isus obavlja 
radnje tipične za tesarskog naučnika i pomoćnika. Tako on na jednoj fresci čisti 
brezovom metlom tlo u poočimovoj radionici dok Marija u prikrajku veze, da bi 
na drugom prizoru ona odložila konce i škare na stol dok se oprašta od njega 
koji s Josipom odlazi na posao. Pa iako se Marija na tim slikama bavi “običnim? 
ženskim ručnim radovima, a Isus i Josip tesarstvom, slikar _ ne zanemaruje 
teološku poruku takvih “posvjetovljenih biblijskih motiva". To se razabire veoma 
jasno na slici zajedničkoga obiteljskog objeda. Ondje prepoznajemo u položaju i 
postupku Isusa, koji sjedi u sredini blagoslivljajući hranu, vješto uklopljenu aluziju 
na Sv. euharistiju. 

Slikar je i brojnim prizorima iz života svetaca dodavao posve pučke 
pojedinosti: lokalni krajolik, seoski ambijent, kućnu: opremu ili neko jedva 
zamjetno, ali znalcu rječito obilježje. Tako je na jednoj od slika s korskih klupa 
na lepoglavskom pjevalištvu smjestio susret pustinjaka Pafnucija (koji je živio u 
IV. stoljeću u egipatskim Tebama) s obraćenim sviračem na srednjoeuropski 
seoski trg s jednostavnim kućama pokrivenima slamom. Na onoj pred kojom se 
odvija radnja izvješen je čak vjenčić savijen od vinove loze kakav još danas u , 
nekim krajevima označava vinotočje ili krčmu, dakle mjesto u kojemu je svirač 
prije svojega obraćenja provodio dane. Iako ni zgrade (kakve se nalaze na širem 
subalpskom području) ni taj znak nije moguće povezati isključivo uz Hrvatsko 
zagorje, ova sitna oznaka (ali i tipovi zgrada) bili su poznati i u ovom kraju pa 
je i na taj način slikar približio promatraču daleko tebansko zbivanje iz duboke 
prošlosti. No u svim tim slučajevima Ranger je odabrao tek poneki pučki 


Isti motiv u obradbi I. K. Rangera, Remete 1748. Uočljiva srodnost arhitekture i razlika u odjeći. 


IV. stoljeću u egipatskim Tebama) s obraćenim sviračem na srednjoeuropski 
seoski trg s jednostavnim kućama pokrivenima slamom. Na onoj pred kojom se 
odvija radnja izvješen je čak vjenčić savijen od vinove loze kakav još danas u 
nekim krajevima označava vinotočje ili krčmu, dakle mjesto u kojemu je svirač 
prije svojega obraćenja provodio dane. Iako ni zgrade (kakve se nalaze na širem 
subalpskom području) ni taj znak nije moguće povezati isključivo uz Hrvatsko 
zagorje, ova sitna oznaka (ali i tipovi zgrada) bili su poznati i u ovom kraju pa 
je i na taj način slikar približio promatraču daleko tebansko zbivanje iz duboke 
prošlosti. No u svim tim slučajevima Ranger je odabrao tek poneki pučki 
element, i to ne zato da njime točnije odredi ase i vrijeme zbivanja, nego da 


ispod pjevališta u bivšoj pavlinskoj crkvi Blažene Djevice Marije u Remetama 
ističe se u Rangerovu opusu svojom dokumentarnošću. Te sličice manjih dimenzija 
zapravo ne možemo zvati zavjetnim slikama u punom smislu te riječi, jer nisu 
dar onih čije su molitve uslišane. No one su, kao opis postignutih i zabilježenih 
milosnih uslišanja, već po svojemu lokalnom značaju morale i izgledom biti 
usklađene s krajem i ljudima čija su uslišanja prikazana na njima. Te brojne i 
zanimljive motive svojedobno je kao likovni izbor za kulturnu povijest obradila 
povjesničarka umjetnosti Marijana Schneider (1968.). Budući da je ona poredbeno 
obradila sve očuvane prizore iz seljačkoga i građanskoga života, sažet ću ovom 
prilikom samo rezultate njezinih istraživanja. No treba odmah reći da se oni 
djelomice oslanjaju samo na pretpostavke. 

Marijana Schneider je obradila i razvrstala arhitekturu, sakralnu (posebno 
prikaze remetske crkve i samostana te ostalih crkava i kapela) i profanu (utvrde, 
dvorce, panorame gradova i sela) te pojedinačne zgrade među kojima i seoske. 
Njihovu analizu nije sprovela samo na temelju cjelovitih objekata, već i na 
temelju detalja onih slika na kojima se bar donekle razabire struktura gradnje, 
a kod nekih strukturalno nejasnih rješenja i na temelju pretpostavki. 

Na isti je način obradila i prikazala namještaj (pretežno krevete na kojima 
leže bolesnici, ali i stolove, stolce, klupe i druge dijelove opreme) te je i za nj 
kao i za arhitekturu ustanovila da ga se može susresti na području cijele srednje 
Europe od Bavarske i Tirola do Mađarske i Poljske, uključivši ovamo i Sloveniju 
i Hrvatsku. U Hrvatskoj (i Sloveniji) sačuvana je naime dokumentacija o takvim 
objektima, a predmeti srodni onima na slikama nalaze se očuvani u pojedinim 
muzejima (u Hrvatskoj posebice u zagrebačkom Etnografskom muzeju). 

Budući da je od ukupno 78 naslikanih likova pod remetskim pjevalištem 
samo desetak građanskoga i plemićkoga staleža te samo nekolicina podrijetlom iz 
Štajerske, svi ostali muškarci, žene i djece seljačkoga su staleža i to gotovo 
isključivo iz bliže okolice Zagreba. Muškarci su na tim slikama odjeveni ili samo 
u košulje i gaće, ili imaju i suknene hlače te razne vrste gornjih odjevnih 
predmeta (prsluka i ogrtača) pa kape, pojase i čizme. Ženska odjeća sastoji se 
(u raznim kombinacijama) od oplećka sa steznikom, suknje s pregačom i 
čizmama. Na glavama imaju marame, a poneka djevojka partu. Treba napomenuti 
da su oplećci, pregače i marame od bijeloga platna, dok su steznici i suknje očito 
od punijega sukna i redovito tamnijih boja. M. Schneider je, razvrstavši svu 
prikazanu odjeću, ustanovila da je osnovna odjeća za muškarce i dječake također 

od bijelog platna i jednakog kroja, baš kao i odjeća žena i djevojčica, a na 
temelju nekih razgovjetnijih slika opisala je i pojedine krojeve i usporedila ih s 
objavljenom etnografskom građom (posluživši se Tumačem izložbene građe, 
Marijane Gušić iz 1955.). 

Ujedno je ukazala na moguće Rangerove predloške u djelu Pharmacopea 
Coelestis pavlinskoga pisca Andrije Eggerera iz 1672. Ondje je Eggerer objavio 
popis i opis mnogih remetskih čudesa i popratio ih grafikama. No, kod Eggerera 
žene imaju doduše široke nabrane suknje i nešto kraće bijele pregače, ali 
umjesto oplećaka imaju do pod vrat zakopčane bluze (često s gusto nanizanim 
gumbima) koje mogu biti opasane pregačom ili su položene preko nje (i ukrojene 
u struk). Muškarci imaju na ovim grafikama uglavnom suknenu odjeću s hlačama 
utaknutima u čizme i haljetke zakopčane gusto nanizanim gumbima, ponekad 
opasane mekanim platnenim pojasima, a radnici kraj skele imaju na jednoj od 
grafika pripasane kratke pregače. Ranger se doista poslužio nekima od Eggererovih 
grafika, preuzeo je s njih neke elemente (kao npr. zgradu s trijemom na zabatnoj 
strani na slici s utopljenicom, osnovni oblik nekih prostorija i sl.), ali u biti su 
mu te grafike poslužile samo kao podloga za daleko slobodniju zrelobaroknu 
likovnu interpretaciju. 

Ranobarokne grafike iz Eggererove knjige malih su dimenzija, rustičnije 
izvedbe i dosta shematizirane. Za razliku od njih, Rangerovi su prikazi pojedinih 
čudesnih uslišanja nadopunjeni prepoznatljivim krajolicima sjeverozapadne Hrvatske, 
sa srodnom arhitekturom, a i odjeća je podrobnije prikazana. Naravno, takav 
dosljedniji pristup posljedica je slikareve težnje da promatrači u pojedinim 
podrobnostima tih slika, koje su popraćene natpisima o molitelju, mjestu iz kojeg 
dolazi, tegobi koja ga pritišće kao i o točnom datumu kada je zadobio milost, 
nađu potvrdu njihove vjerodostojnosti i uporište za svoje ufanje. Drugim riječima, 
profani i, napose, pučki detalji trebali su poslužiti Rangeru da pojedina čudesna 
uslišanja, smještajući ih u stvarni prostor i opremajući prepoznatljivim domaćim 
predmetima, učini što stvarnijima i vjerodostojnijima. Zahvaljujući svojemu umijeću 
i izuzetnom daru zapažanja, Ranger je u svoje kompozicije s prepoznatljivim 
krajolicima i objektima uklopio živo pokrenute likove bolesnika, zarobljenika i 
unesrećenih nad kojima redovito lebdi u barokni zvonoliki plašt ovijen lik 
čudotvorne Majke Božje Remetske. 

Povezujući grafike Andrije Eggerera i slike Ivana Krstitelja Rangera s 
podacima o mjestima iz kojih dolaze molitelji, Marijana Schneider je uočila 
podudaranja s poznatom nošnjom nekih od tih mjesta (npr. Bistre i Bratine), 
našto je zaključila da je Ranger i arhitekturu i opremu tih zgrada prikazao 
jednako vjerodostojno. 

Tako donesene zaključke ipak bi trebalo prihvatiti s oprezom, prvenstveno 
zato što odjeća i arhitektura Eggererovih grafika ne odudaraju bitno od sličnih 
na mnogim zavjetnim slikama po proštenišnim crkvama na cijelomu prostoru 
srednje Europe, a isto vrijedi i za prikaze na remetskim zidnim slikama. 

Barokna likovna građa poput grafika u knjizi Andrije Eggerera iz 1672. i 
zidnih slika Ivana Krstitelja Rangera u Remetama iz 1745.-1748. moći će dobiti 
na vjerodostojnosti samo ako ih se bude moglo povezati s postojećim materijalnim 
dokazima (sačuvanim predmetima i objektima) i provede temeljita etnološka 
poredbena analiza. ž 

Medaljon iz svetilišta ž. c. Marije 
Snježne u Kutini, 1769. Seljačka se 
odjeća ne razlikuje od one na 
Rangerovim freskama. 


općem kolorističkom ugođaju cjeline. Međutim, s obzirom na Rangerovo vjerno 
prikazivanje zagorskih i prigorskih krajolika, moguće je da je i u odjevnim 
podrobnostima bio podjednako temeljit i sustavan. Potvrdu dokumentarnosti 
njegovih slika dat će tek poredba s nekim drugim baroknim likovnim ostvarenjima 
u drugim crkvama sjeverozapadne Hrvatske, odnosno na području sa srodnom 
nošnjom. Eventualno ponavljanje istih nošnji i opreme prikazanih prostora može 
upotpuniti, sliku o baroknoj seljačkoj nošnji, kući i njezinoj opremi stečenu preko 
Rangerovih djela. 

Naravno da se srodni elementi na zidnim slikama njegova suvremenika i 
mogućeg suradnika Antuna Lerchingera u Hrvatskoj i susjednoj Štajerskoj mogu 
protumačiti kao posljedica podudarnosti u nošnjama i građevinarstvu, ali i kao 
utjecaj dvadesetak godina starijega Rangera koji je isto tako mogao utjecati na 
pavlinske slikare koji su slično odjenuli graditelje samostanske crkve u Kamenskom. 
Međutim, veoma slične seljačke nošnje na zidnim slikama u svetištu kutinske 
crkve Majke Božje Snježne iz 1769., bez obzira što na njima žene vežu marame 
na potiljku, ili čak one s praga XIX. stoljeća u crkvi Marije Magdalene iz Kapele 

kraj Bjelovara (Tkalčić-Širola 1934:49-52), na kojima doduše seljaci umjesto 
čizama na nogama imaju opanke, svakako pojačavaju vjerodostojnost remetskih 
slika, što još uvijek ne isključuje nužnost podrobnije etnološke analize. 

No, uza sve ovdje iznesene argumente i oprezno ograđivanje, ne smije se 
smetnuti s uma da Rangera ta vrsta dokumentarnosti uopće nije pokretala na 
stvaranje remetskih zavjetnih slika. Osnovica tih umilnih medaljona je pučka 
pobožnost i čvrsta vjera u moć i pomoć Blažene Djevice Marije, zagovornice i 
pomoćnice, koju su zazivali u raznim nevoljama i tegobama, od bolesti i turskog 
zarobljeništva sve do smrti. Niz zahvala za njezinu pomoć rasprostro je Ranger 
(poput Marijanskih litanija, kako je te sličice nadahnuto nazvao 1988. o. 
Bonaventura Duda) ulaznim svodom gotovo na dohvat ruku molitelja, gdje one 
već 250 godina ohrabruju nova i nova pokoljenja njezinih štovatelja. 

PROFANE UND VOLKSTUMLICHE ELEMENTE 
INN DEN WERKEN DES BAROCKEN MELERS 
JOANNES BAPTISTA RANGER 


Zausammenfassung 


Aus dem Opus vori J. B. Ranger (Rangger, Gčtzens 1700 - Lepoglava 
1753), des fiihrenden barocken malers in Nordwestkraotien, wurden profane Elemente 
volkstiimlichen Charakters herausgegriffen und dargestellt. Ranger brachte in seine 
Kompositionen mit durchaus sakraler Thematik manchmal auch profane Elemente 
hinein. Das geschah z. B. im Presbyterium von Olimje, wo er vier Szenen aus der 
Kindheit Jeusu darstellte, oder auf den Lehnen von Chorstiihlen in Lepoglava mit 
Szenen aus dem Leben einzelner Heiliger. Am besten ist es jedoch an kleinen 
Deckenbildern unter dem Chor in Remete zu sehen. Hier sind iiber 40 Erh&rungen 
der Muttergottes von Remete dargestellt (einige nach den Vorlagen in der Pharmacopea 
Coelestis von Andrija Eggerer aus 1672). Da sie sich auf konkret beschriebene und 
lozierte Wunder beziehen, muBte Ranger seine Darstellungen durch den Gesamteindruck 
der Bilder und einzelne ihre Details (etwa durch die Kleidung, Landschaft u. i.) 
den konkreten lokalen Zustinden anpassen. 

TRAGOVI BAROKA U PUČKOM NAKITU 


Od kraja 16. stoljeća širi se Europom stil i duh barokne epohe koja pod 
kraj 18. stoljeća doseže svoj završni epilog u znaku rokokoa. Premda se može 
reći da je barokna era začeta i stasala u Italiji, ipak njezinu imenu kumuje 
portugalska riječ “barrocco? koja se odnosi na biser nepravilnoga oblika i stoga 
manje vrijednosti (vjerojatno mišljeno i upoređivano s vrijednostima prethodnog 
renesansnog razdoblja). Umjetnički stil baroknoga stvaralaštva visokoga europskog 
društva očituje se u svukupnoj dekorativnoj umjetnosti: arhitekturi sakralnog i 
profanog karaktera, slikarstvu, kiparstvu i književnosti. Duh barokne epohe, 
sasvim jasno, utječe na oblikovanje i diktira modom odijevanja i kićenja 
vladajućih društvenih staleža i imućnih slojeva. 

Ikonografska dokumentacija o europskom renesansnom, baroknom i rokoko 
zlatarstvu redovito donosi tek bogate i reprezentativne primjerke zlatarske 
produkcije, a sasvim rijetko, iznimno, ilustrira skromnije izrađevine zlatarskog 
obrta kojima se kitilo siromašnije žiteljstvo pojedinih zemalja. Upravu su ti, 


Tremanat - ukrasna igla za kosu, Split. 
(Zlato i biseri; tehnika filigrana, tordirane 
žice i vezanja bisera.) 

uvjetno rečeno, “siromašni“ primjerci neophodni pokazatelji povijesnoga kontinuiteta, 
odnosno cjelovite rekonstrukcije tipologije i pojedinih vrsta zlatarskog nakita. 
Poradi nedostatka odgovarajuće i potpune dokumentacije za razdoblje od 1500- 
te godine pa sve do sredine 19. stoljeća, u najboljem se slučaju mogu samo uočiti 
oblici na čijem je tragu i tzv. “narodni“ nakit Hrvatske (termin se, uglavnom, 
odnosi na predmete kitnje seoskoga, dotično težačkoga žiteljstva). Tako, primjerice, 
iste ili slične oblike nakita od skupocjenih vrsta materijala koje nosi vladajuća 
klasa prethodnoga ili suvremenog razdoblja, služe kao uzorak koji narod oponaša 
sukladno vlastitim materijalnim i tehičkim mogućnostima pa se kiti nakitom 
jednostavnije modeliranim, izrađenim iz skromnijega materijala i ne posve 
dotjeranih načina izradbe. 

Takvo poimanje nakitnoga fenomena u narodnoj kulturnoj baštini prof. dr. 
Milovan Gavazzi označava terminom “kulturnoga sedimenta“ objašnjavajući ga ovako: 

“To je kultura t. zv. viših društvenih slojeva, kulturna sfera više civilizacije, 
europske, iz čijega inventara stalno, i u prošlosti i danas silazi sad ovaj sad onaj 
element niže, u seljačke slojeve, te se odomaćuje prema prilikama i preinačuje, 
i postaje zapravo seljački, dakle etnografski element -kulturni sediment. Takvih 
se kulturnih sedimenata staložilo podosta i u etnografiji Hrvata, što iz starijih, 
što iz novijih vremena - da se i ne govori o onim novijima, koji su u doba sve 
jačega niveliranja europskoga stanovništva našli i u našega seljaka plodno tlo kao 
produkti industrije velikoga obrta i uopće t. zv. gradske kulture. Oni su elementi 
prelazili - redovno lagano - ili direktno, od same 'gospode* primani ili posredstvom 
grada i trgovine. I dio seljačke kulture podvržen je modi, i upravo je dio 
kulturnih sedimenata ulazio u narod kao dio seljačke mode (napose u odijevanju 
i nakitu). ...Tako ima među narodnim nošnjama i nakitom, naročito u krajevima 
bliže srednjo-europskoj ili mediteranskoj civilizaciji pored starih domaćih ili iz 
okolnih etnografskih regija prikupljenih elemenata i takvih koji su samo seljačko 
izdanje nekadašnjih gospodarskih, gradskih nošnji i nakita." 

U tom ozračju lebdi i pitanje može li se i kako, bez valjane atribucije i 
relevantne dokumentacije a samo na temeljima zbirke narodnog nakita Hrvatske 
u fundusu Etnografskog muzeja u Zagrebu, prosuditi pripadnost određene vrste, 
tipa ili pojedinoga primjerka našega nakitnog naslijeđa vremenu baroka u 
Hrvatskoj. Jer, većinom štura i preciznijim podacima manjkava stručna kataloška 
obradba muzejskih primjeraka narodnoga nakita načelno bilježi samo pretpostavljeno 
vrijeme izradbe postanka pojedinog nakitnog predmeta datirajući ga u pojedina 
desetljeća 19. ili 20. stoljeća. Nu, i tako vremenski određeni nakit ipak u svojoj 
etno-biti čuva tragove minulih vremena. Na sreću, prema nakitu pohranjenom u 
drugim muzejima diljem Hrvatske i Europe, u znatnoj su mjeri olakšana 
komparativna- istraživanja ovoga odsječka predajne narodne kulture. Susljedno 
mijenama kulturnih utjecaja i umjetničkih stilova, preobrazbe pučkoga nakita i 
njegovoga razvojnog puta steru se pred istraživačima poput zavodljivih svjetlucavih 
zrna ispunjenih sumnjama, zamkama, stranputicama različitih hipoteza i teorija... 

Sasvim je jasno da i barokni nakit čuva i proslijeđuje izvorne, ili pak 
modificirane međaše značenja, značaja i potrebe čovjeka za kićenjem uopće. 
Odrednice značajki zlatarstva i dekorativne umjetnosti baroka temelje se na 
prikazivanju raskoši, bogatstva, obilja, kićenosti, glamuroznoga sjaja i razvedenosti 
same strukture osnovnog oblika i dodatnih uresnih elemenata. Zlatarsko umijeće 
profesionalnih majstora i pripadnih im udruga (cehova) osim plemenitih kovina 
za izradbu nakita obilato još koristi koralj, biser, dragulje i polikromno 
plemenito kamenje, a perfekcija izradbe ogleda se u visokim tehnikama lijevanja, 

filigrana, granulacije, cizeliranja. Omiljeni dekorativni elementi ornamenta su 
vijugave linije, cvjetni motivi, oblici srca, kuglice ili kapljice. Struktura kompozicije 
nakita je maštovito razigrana, privlačna i ljupka u gipkosti apliciranih detalja. Uz 
to, svaku vrstu i tip nakita prati i manje/više poznata složenost simboličkih 
sadržaja. 

Jedna od osnovnih odlika hrvatske narodne nakitne baštine jest u njezinoj 
raznovrsnosti. Pripada i iskazuje se u temeljnim karakteristikama pojedinih 
etnografskih zona, njihovim uzajamnim  prožimanjima i primanjima vanjskih 
utjecaja. Određivano kriterijem vrste proizvodnje narodno nakitno naslijeđe je 
podijeljeno u dvije skupine: 

Prvoj grupaciji pripada nakit amaterske proizvodnje - izradila ga je žena ili 
muškarac uzimajući materijal iz svakodnevnoga domaćinskog življenja: cvijeće, 
kovani novac, papir, konjska struna, perje; uz dodavanje manufakturnog ili 
tvorničkog ukrasa kupljenog u trgovinama: svilene brokatne trake, stakleno ili 
metalno zrnje i žica, koralj, sedef... 

U drugu skupnu grupu svrstava se nakit od srebra, pozlaćenoga srebra i 
zlata izveden u tehnikama lijevanja, iskucavanja, filigrana, emajliranja, niella i s 
dodatcima obrađenoga koralja, bisera, karneola, obojenoga stakla... Takav nakit 
izrađivan je u profesionalnim zlatarsko-kujundžijskim radionicama primorskih 
gradova (od Rijeke do Kotora) i centrima u unutrašnjosti (Sinj, Mostar). 
Tijekom vremena u kolektivnom pamćenju naroda sve više tamne sjećanja na 
magijsko-simboličnu ulogu nakita što se jače nameće njegova dekorativna značajka 
i potreba za isticanjem novčano-materijalne vrijednosti, odnosno ekonomske 
“sigurnosti". Ta se “prenamjena“ osobito apostrofirala u različitim blagdansko- 
svetačnim i prijelomnim momentima u sferi tzv. “životnih običaja“, dotično 
obreda zaruka ili vjenčanja... 


Rećina - naušnica, Sinj 
(Pozlaćeno srebro; tehnika lijevanja i filigrana, 
granulacija.) 


41 


Osnovne vrste narodnoga nakita ovdje su određene u prvom redu mjestom 
njegova nošenja na tijelu - od kose, glave i vrata preko prsiju do prstiju ruku 
- a njihove suvrstice određene su karakteristikama pojedinih etnografskih zona. 

Djevojke i mlade žene posebno pažljivo kite svoju kosu, frizuru i oglavlje 
različitim ukosnicama, iglama izrađenim u dragocjenoj kovini tehnikom lijevanja 
iili filigrana tako da im je vrh oblikovan u formi kuglice, krune, ptičice, srca 
ili malenog amoreta. Najraskošnija jadranska suvrstica tih igala uobičajeno se 
naziva “tremanat", “trepetljika" i vjerojatno je pridošla iz Italije u 16/17. 
stoljeću; jedna zlatna igla se grana prema vrhu u 3,5 ili 7 spirala koje završavaju 
formom ptičice ili cvijeta s biserima. Ženski svijet panonskog etnografskog areala 
potencira ljepotu i sjaj kose dodajući frizuri kitice cvijeća (prirodnoga ili 
umjetnog), svilene tvorničke brokatne vrpce ili pak njišuće grupe raznobojnih 
staklenih zrnaca ili srebrnih sitnih kuglica. U dinaridskom etnografskom prostoru 
moguće je i baroknoj epohi pripisati kićenje kose paunovim perom - ne samo 
u djevojačkom oglavlju nego i kao raritetnu pojavnost svečanog/svetačkog muškog 
ruha kao što je u prigodi čuvanja Kristova groba u Vrlici. 

Osobiti su i brojni razlozi oblikovne raznovrsnosti naušnica; putokaz su 
razvoja svih tipova od antičkih vremena preko Srednjega vijeka do danas. Tako, 
nerijetko, istom tipu pripadaju primjerci naušnica od manje skupih materijala 
(bakra, mjedi, srebrnih slitina) kao i one izrađene iz “suhoga zlata“ i bisera. 
Osnovni tip naušnice je jednostavna glatka ili tordirana žičana alka koja se s 
vremenom u svojem donjem dijelu proširuje u polumjesečasti ili trolučno 
istaknuti završetak. Kasnije se na unutarnjem dijelu takvoga oblika gradi 
stilizirana krunica ili cvjetna struktura, a na vanjskoj strani se apliciraju privjesci/ 
visuljci (v. sl.) ili pak brojni sićušni dodaci nalik praporcima. Takvim se načinima 
naušnica oblikuje u razne (pod) varijante - od onih malenih zlatnih, minuciozne 
izradbe na jadranskom području preko ovećih srebrnih, u formi cvijeta ili kugle/ 
kaplje na panonskom prostoru do teških i glomaznih srebrnih (slabo pozlaćenih, 
mjedenih), rustičnih trojagodnih oblika u dinaridskoj zoni. 

Osim na naušnicama, barokni stil se zorno reflektira i u domeni vratno- 
prsnoga nakita hrvatske tradicijske kulture. Primjerice: u nekim područjima 
panonskog etnografskog areala tipične su ogrlice sastavljene od 3 pa sve do 40- 
ak nizova koraljnih ili pak staklenih (jedno ili višebojnih) zrnaca. U narodu se 
često nazivlju “đunđ" a ta etimologija upućuje na mađarski kulturni utjecaj 
(gyčngy - biser). I prijevod ishodišnog podrijetla toga naziva i veličina i količina 
tih ogrlica u hrvatskoj narodnoj baštini je efektna pučka supstitucija za biserne 
ogrlice visokih modnih uzoraka baroknoga doba. Korpusu te vrste vratno-prsnoga 
nakita pripadaju i ogrlice od 3 do 7 nizova staklenih zrna muranske provenijencije 
dekoriranih na bijeloj, plavoj ili crnoj podlozi decentnim zlatnim i polikromnim 
ornamentalnim motivima. Karakteristične su za zagrebačku okolicu i mogu se u 
osnovnim sastavnicama (muransko staklo) slijediti sve do unutrašnjosti dinaridskog 
etno-područja (do Bukovice i Ravnih kotara). Sve suvrstice ovoga tipa ogrlica su 
produkti umjetničkoga stvaralaštva hrvatskih seljanki. Subočice spomenutom tipu 
stoje zlatne (srebrne ili pozlaćene) ogrlice sastavljene od šupljih kuglastih zrna 
oblikovanih tehnikama filigrana, lijevanja i tordiranja žice. Izrađivali su ih naši 
i talijanski profesionalni zlatari u gradovima hrvatske jadranske obale (i Italije, 
dakako), najvjerojatnije prema talijanskom oglednom uzorku. Za taj tip ogrlice, 
poznat pod nazivom “peružini* pretpostavlja se da potječe iz sumerske civilizacije 
kamo seže njezin najstariji prototip. 

U pučkoj kitnji posebnu vrstu vratno-prsnoga nakita čine odulji srebrni ili 
zlatni lančići na kojima vise privjesci: križevi od plemenite kovine (ukrašeni 
tehnikama emajliranja i niella), oblici srca, filigranski okviri za srebrnjake ili 
zlatnike ukrašeni raznobojnim staklenim zrnjem, pastom ili karneolima te različiti 
medaljoni-relikvijari oblikovani i dekorirani kićenim baroknim stilom. 

Pod okriljem baroka u hrvatskom nakitnom inventaru može se posebno 
istaći osebujan ukrasno-uporabni srebrni predmet koji visi o ženskom pasu: 
srebrni lanac s filigranskim ovećim zrnima (“sindžir") o koji je ovješen nož u 
bogato ornamentiranim srebrnim koricama (“britva?). Na jadranskom etnografskom 
području to je bio sastavni dio pučkoga ženskog ruha već od 14. stoljeća a koji 
se održao sve do polovice 20. stoljeća. 

Na tragu baroknoga stila jest i žensko ukrasno prstenje što se uglavnom 
u većoj količini pojavljuje tek na području jadranskog etno-areala. Prstenje je 
izrađeno u finim tehnikama lijevanja i filigranske obradbe zlata i Dje vezanoga 
prirodnog bisera oko centralnog dekorativnog središta (“oka ili “pločice"). I 
ovom prilikom treba se podsjetiti činjenice da su se ruke (prsti i zglobovi iznad 
šake) relativno slabo i malo kitile, osim u već spomenutom jadranskom prostoru 
koji pripada mediteranskom kulturnom krugu. “Manjak" te vrste nakita kod 
najvećeg dijela našeg naroda lako je razumljiv i opravdan čim se prisjetimo stalne 
uposlenosti ruku hrvatskoga pučanstva. Težačke su ruke rijetko kada mirovale; 
počivale su sklopljene u molitvi Bogu ili su pokazivane u svečanostima zaruka 
i vjenčanja kao što se običavalo u Konavlima pri davanju “malog" i “velikog 
obilježja“. Čini se da je to jedinstven, izniman primjer barokne pustopašnosti 
darivanja u folkloru hrvatskoga pučanstva. 


Kragulj - ukrasna ženska ogrlica, Samobor 
(Rukom nizano raznobojno stakleno zrnje.) 

VESNA RAPO 
Zagreb 


BAROKNI MOTIVI NA UZORCIMA TEKSTILNOGA 
RUKOTVORSTVA IZ FUNDUSA HRVATSKOGA 
SKOLSKOG MUZEJA 


Uvodne napomene 


lako je ova tema već u svom naslovu odredila segment kojim ćemo se u 
ovome radu baviti, mišljenja sam da treba ipak uvodno nešto reći o nastanku 
zbirke tekstilnoga rukotvorstva u Hrvatskome školskom muzeju, te o samome 
ustroju ženskoga ručnog rada kao nastavnoga predmeta u hrvatskim školama. 

Namjera mi je da u ovome tekstu ukažem na značenje te zbirke, ali i na 
nekoliko aspekata na koje valja obratiti pozornost prilikom daljnjih istraživanja. 

Važno je istaknuti da je veliki dio muzejske zbirke tekstilnoga rukotvorstva 
HSM-a sustavno prikupljan još od 1871. godine, a od 1901. godine zbirka je bila 
izložena u prvome stalnom postavu u modernom odsjeku tek osnovanoga i 
otvorenoga FIŠM-a. 

U modernom odsjeku se nastojalo pokazati uređenje pučkih (nižih i viših), 
učiteljskih i stručnih škola prema nastavnim predmetima, pa tako i ženskoga 
ručnog rada, što je vidljivo i iz Statuta HSM-a gdje se izrijekom navodi: "Ženski 
ručni rad (uzorci ženskih ručnih radnja različitih sistema, slike, predložci, različna 
učila, oruđe, zbirke različnoga materijala za ručni rad normalne zbirke, radnje 
učenica, kostimi narodnih nošnja izrađenih u školama itd. (Katalog HŠM: 
1902, 22)". 

Ali, zbog nemogućnosti da zbirku narodnih nošnji i jednoga dijela ručnoga 
rada čuva na .prikladan način te da učini pristupačnim posjetiteljima, Upravni 
odbor Hrvatskog pedagoško književnog zbora je 1908. godine odlučio da veći dio 
ove zbirke preda u pohranu budućem Etnografskom muzeju u Zagrebu, a 
Hrvatskom školskom muzeju bi u zbirci ostali samo uzorci ručnoga rada koji su 
predstavljali školski rad i prikazivali metodsku stranu izradbe narodnoga ženskog 
ručnog rada (Zapisnik sjednice Upr. odbora HPKZ. 1. IX. 1908.). 

Ova odluka o predaji predmeta Etnografskome muzeju je sprovedena tek 
1921. godine, no u Hrvatskome školskom muzeju je ostala vrlo vrijedna zbirka 
tekstilnoga rukotvorstva na koju u svakome slučaju valja svratiti pozornost te 
jednim sustavnim istraživanjem istaknuti njezinu veliku vrijednost. 

Zbirku tekstilnoga rukotvorstva HŠM-a čine radovi učenika i nastavnika u 
pučkim seoskim, gradskim, stručnim .i učiteljskim školama. Ta zbirka se sastoji 
od likovnih radova koji su služili kao predlošci za izradbu ručnoga rada, brojnih 
uzornika za vezenje raznih motiva i tehnika, vezenje slova, brojeva, vezenih 

monograma, slika, te vezenih predmeta za svakodnevnu uporabu, ukrasnih mapa 
za pisma, spremnica za rupčiće, tapiserija, tepiha, albuma uzoraka za krojenje i 
šivenje, zbirke čipaka, fotografija, pisanih dokumenata i školskih izvještaja, 
planova i programa za škole, te bogatoga arhivskog gradiva vezanog za nastavni 
predmet - ženski ručni rad. Upravo ovakva raznolikost te zbirke nam pokazuje 
svekoliki trud učenika i učitelja te potrebu i veliku težnju za očuvanjem ovoga 
segmenta nacionalne i predajne narodne umjetničke baštine. 

Također je važno naglasiti da vremensko razdoblje na koje obraćam 
pozornost u ovome radu je razdoblje vladanja carice Marije Terezije, od kada i 
datiraju najstariji uzorci u toj zbirci, pa sve do kraja II. svj. rata,? ali ipak s 
posebnim naglaskom na drugu polovinu XIX. stoljeća s obzirom na zbivanja u 
tom vremenu te na sam razvoj hrvatskoga školstva. 

A, što se tiče prostorne rasprostranjenosti, 90% uzoraka iz zbirke je s 
područja koje je bilo pod jurisdikcijom kraljevina Hrvatske i Slavonije. Tako da, 
ako gledamo samo ova dva elementa; vrijeme datiranja, te prostor odakle potječu 
uzorci iz zbirke, oni nas u potpunosti upućuju da upravo u to vrijeme i na tim 
prostorima očekujemo najveće utjecaje baroka na našu nacionalnu i kulturnu 
baštinu, a što je ujedno i namjera pokazati u ovome radu. 

Da bismo jednostavnije odredili koliki je utjecaj baroka bio na naše 
tekstilno rukotvorstvo, te da li je uopće registriran kao utjecaj stranih elemenata, 
naravno s aspekta školstva i učiteljstva, koje se brinulo za ovaj nastavni predmet, 
te da bi slika bila preglednija i jasnija, čini se potrebnim da se kaže nekoliko 
riječi o samim počecima ustroja ženskoga ručnog rada u školstvu Hrvatske. 


Ženski ručni rad u sustavu hrvatskoga školstva 


Iako se ženski ručni rad u školama na prostorima Hrvatske razvijao na 
iskustvima zapadnoeuropskih zemalja te pod okriljem crkvenih redova te zato u 
izvorima i literaturi nerijetko nalazimo i termin samostanske škole (pritom se 
misli na prve ženske škole), ali i uz svesrdno zalaganje naprednog hrvatskog 
učiteljstva, naravno uz prilagođavanje uvjetima življenja i rada. Sustavnije početke 
obuke ženske mladeži, a time i uvođenje ženskog ručnog rada u škole susrećemo 
od vremena carice Marije Terezije pod kraj XVIII. stoljeća. Veliki utjecaj na 
razvoj školstva u Hrvatskoj imao je i Obći školski red - Algemeine Schulordnung, 
koji je na poziv carice Marije Terezije 1774. godine izradio Ignac Felbiger, a koji 
je protegnut 1777. godine i na Hrvatsku, pod naslovom Ratio educationis. U 
posebnom odjeljku Ratio educationis preporuča se osnivanje posebnih djevojačkih 
škola, a u naučnoj osnovi tih škola morala se nalaziti i obuka u ženskome 
ručnom radu. Tako da već iste godine (1777.) pratimo osnutak prve ženske pučke 
škole u Hrvatskoj koju su osnovale sestre Uršulinke u Varaždinu, a nedugo 
poslije (1789. godine) osniva se i Gradska ženska pučka škola u Zagrebu. 


D TI. svjetski rat uzimam kao gornju granicu, iako u fundusu postoje i radovi poslije njega, stoga što 
je do tada postojala sustavna obuka - naime nastavni predmet - ženski ručni rad bio je obvezatni 
nastavni predmet u svim pučkim i stručnim školama. 

Slijede osnivanja brojnih škola, a napose sredinom XIX. stoljeća u vrijeme 
hrvatskoga preporoda te s razvojem hrvatskoga učiteljstva, kada se djevojačke 
pučke učione osnivaju u svim većim mjestima diljem Hrvatske. 

Valja naglasiti da je na samim počecima ženski ručni rad u školama imao 
izrazito ekonomski karakter, a da su se stečena znanja vrlo brzo trebala 
primjeniti u praktičnom životu, dočim je nešto kasnije dobivao poluprofesionalni 
značaj, a tek na kraju se počela obraćati pozornost na odgojno-obrazovni značaj 
i to s ciljem da se doprinese skladnom razvoju ličnosti. Nastojanja da se poveća 
odgojni značaj, uočljiva su iz brojnih rasprava, napisa i studija. Nastoji se pronaći 
što idealniji model za ustroj ženskoga ručnog rada u školama, a koji je ujedno 
trebao zadovoljiti ekonomsko-socijalni, odgojno-obrazovni značaj, ali i nastojanje 
da se očuva osobiti izraz naše narodne umjetnosti. 

Zbog prethodno navedenih razloga pred učiteljstvom se našla važna zadaća. 
Značaj ručnoga rada trebalo je dokazati ne samo u poimanju narodne umjetnosti 
već i usrdnim ..dom koji se morao očitovati u plemenitom ukusu, upoznavanju 
tehničkih vještina, spretnosti u praktičnoj izvedbi, propagandi ženskoga ručnog 
rada, a posebice u poznavanju određenih kulturno-umjetničkih znakovitosti pojedinih 
krajeva. Jer, kroz ručni rad, kao dijelić narodne umjetnosti, valja gledati i 
prošlost naroda, valja polučiti koliko traga ostavlja na sadašnjost i na koji način 
se odražava na svijest naraštaja, ali i u kolikoj se mjeri modificira pod utjecajima 
kultura i tradicija susjednih naroda. Znači da je pred učiteljstvom bila prioritetna 
zadaća da kroz svoj odgojni rad nastoji očuvati elemente narodne umjetnosti, koji 
su, pak, trebali očuvati narodnu individualnost, dok bi svi noviji utjecaji sa strane 
trebali samo pospješiti razvitak, što kao svjedok spoznavanja i nastojanja da se 
očuva kulturno bogatstvo hrvatskoga naroda što kao pomoć za daljnji razvoj 
narodnoga umjetničkog stvaralašta. 

Mora se priznati, bile su to velike zadaće, no moglo bi se postaviti i 
pitanje: Koliko se uspjelo u njihovim rješavanjima? 

Tijekom svojega istraživanja nisam tražila odgovore na sva ta pitanja, samo 
sam pokušala pronaći odgovor na jedno pitanje, a to je: Je li hrvatsko učiteljstvo 
registriralo koliki je bio utjecaj "izvana", pa tako i baroka na našim prostorima, 
i koliko je ostavio traga na tekstilnom rukotvorstvu. 

Jer, svima nam je poznato da su utjecaji bili veliki, a osobito su bili veliki 
utjecaji europske visoke mode u XIX. stoljeću, pa nam je stoga upravo to 
vremensko razdoblje i najinteresantnije. 

Pa, iako u fundusu zbirke HŠM-a imamo radove još od vremena vladavine 
carice Marije Terezije, kako je na početku istaknuto, ovaj puta stavlja se naglasak 
upravo na razdoblju druge polovine XIX. stoljeća pa do kraja II. svjetskog rata 
i to iz dva razloga: 

- prvi je što u fundusu HŠM-a najveći dio zbirke čine predmeti - uzorci 
iz tog vremena, 

- a drugi je razlog, što je to doba kada hrvatsko školstvo polučuje velike 
uspjehe, jer poslije Bachovog apsolutizma napredni učitelji nastoje što bolje 
ustrojiti školstvo u Hrvatskoj. U nizu zakonskih uredaba i naredaba, donošenjem 
Prvog školskog zakona 1874. godine, Drugog školskog zakona 1888. godine, u 
kojima su detaljno razrađivane i donošene zakonske naučne osnove za ženski 
ručni rad, uz metodiku poučavanja, razrađenu prema razredima, kako pučkih tako 
i stručnih škola, naravno uz izraženu težnju da se očuva narodna individualnost, 
te da se, konkretno, kad je tekstilno rukotvorstvo u pitanju u svim izvedbama 

uzoraka ručnoga rada u školama koriste narodni motivi. To je jasno iz mnogih 
uredaba, a posebito je naglašeno u naredbi kraljevske zemaljske vlade, Odjela za 
bogoštovlje i nastavu od 3. svibnja 1876. godine br. 5612 ex 1874., koja je 
upravljena na sve kr. podžupanije i kr. namjesništvo za pučke škole, na 
ravnateljstva muških i ženskih preparandija, na sva gradska poglavarstva uz 
preporuke da se djelo Srećka Laya: "Južnoslavenski ornamenti", preporuči upravo 
da bi se očuvala narodna baština i umjetnost. 

Naravno, to djelo je samo jedno u nizu, slijede druga; brojne studije, članci, 
rade se predložci za rad, vode se razne teorijske rasprave, iznalaze se mogućnosti 
povezivanja ručnoga rada i ostalih predmeta, a napose s geometrijskim risanjem, 
jer se učenice uče izrađivati crteže za razne krojeve odijela, a tek se u daljnjem 
dijelu obuke obraća posebna pozornost na risanje ornamentike, što je podloga za 
kasnije vezenje u raznim tehnikama, te krojenje i šivanje. 

Npr. Jelica Belovićeva u jednom od svojih izlaganja ističe da je "... narodna 
ornamentika od vajkada, bez sudjelovanja škole u prostom puku njegovana, 
vrijedno je da se ne samo uči i dalje širi, nego i u zbirkama sahrani odakle će 
se sabrani duplikati moći s drugim školama izmjenjivati, te će biti također 
prilike, da se u takovim duplikatima i muzej u Zagrebu obogati". Dok Katarina 
Fritzova u svom prijedlogu za dopunu osnove ističe "...da se uščuva karakter 
narodnih radnja svakoga kraja, kao i čistoća vezenja u tehnici i motivima, mora 
se za to pobrinuti nova osnova za seoske škole. Bit će doduše teža zadaća 
učiteljica na selu od onih gradskih učiteljica, ali zato tim veća zasluga, što će 
tako radeći spasiti dragocjena narodna blaga". (Fritz: 1898, 651.) 

Mogli bismo dalje nizati napise i razna mišljenja, kojih je jedna zajednička 
odlika i jedan osnovni cilj, da se istisnu modni utjecaji, "luksurijozne" radnje, ali 
i dalje ostaje pitanje: Je li uvijek s uspjehom? 

Jer, ako uzmemo u obzir da je barok ostavio zacijelo najviše tragova upravo 
na spomenutim prostorima, a napose u tekstilnom dekorativnom umijeću i to u 
nizu elemenata, ostaje pitanje: Zašto su barokni utjecaji u tom razdoblju od 
strane hrvatskog učiteljstva prihvaćeni drugačije nego što bi se očekivalo? 

Zato ovoga puta skrećem pozornost samo na jedan element, koji mi se čini 
dovoljno važnim, a iz kojega je to vidljivo, na osnovu kojega bismo bar na neki 
način mogli proniknuti u traženju odgovora na pitanje: Koliki je uopće odjek 
imao barok u školskim krugovima? 

Naime, istaknula bih pečki vez - taj tipični rad baroknoga stila, to raskošno 
bogatstvo cvjetnih kitica, razrađenih u nebrojenim varijantama, izvedenih po 
prednacrtu, po pismu na mnogim uzorcima, a koji pokazuju sve one oznake 
baroknog ornamenta u kojemu pojedini motivi: cvjetna kitica, ptica, srce i drugi 
motivi, koji svojom profinjenošću i gotovo virtuoznom tehnikom izradbe, jasno 
govore o svom izvoru i naprosto moraju privući svu našu pozornost. 

Nalazimo ga na selu i u gradu, naravno nalazimo ga u školama, kako 
seoskim tako i u gradskim, zastupljen je u svim znanstvenim osnovama kao 
obvezatni dio, kako u teorijskom tako i u praktičnom dijelu obuke, zatim u 
risarskoj izobrazbi, nalazimo ga u brojnim studijama, o njemu se piše, moglo bi 
se s pravom reći nalazi se svugdje i svi ga ističu i preporučuju, čak bi se moglo 
reći da se o njemu najviše zna, ali on je uvijek izvorni narodni ornament. 

Upravo ti elementi navode na pitanje: Radi li se o namjernom propustu 
ili pak o nedovoljnom poznavanju? 

Kako su svi drugi utjecaji itekako zapaženi i zabilježeni, vodile su se 
polemike i rasprave i na sve se načine borilo da ih bude što manje i da se 
spriječi njihova šira uporaba, dočim tako veliki barokni utjecaji na tim prostorima 
da ostanu neregistrirani, bar što se tiče učiteljstva, koliko je do sada poznato. 
Naprosto su bili prihvaćeni i nitko nije obraćao posebnu pozornost i nije 
upozoravao na veliki utjecaj stranih elemenata, dapače prihvaćeni su kao najizvorniji, 
što može imati dvojako značenje: 

1. da su ti utjecaji vrlo brzo prihvaćeni i ukorijenjeni u najsitnije pore 
hrvatske zajednice, pa se više nije moglo ili nije imalo smisla na njih upozoravati, 

2. ili da je učiteljstvo možda radi mode, a možda i zbog nedovoljnog 
poznavanja prihvatilo te utjecaje kao dio izvorne tradicije hrvatskog čovjeka. 

No, bilo kako bilo, i bez obzira što mi danas možemo, s određenim 
vremenskim otklonom, donositi ovaj ili onaj sud, analizirati objektivno ili 
subjektivno, ipak je važno još jednom istaknuti da upravo ti radovi iz zbirke 
tekstila, koja je bila među prvim radovima prikupljenima za fundus HSM-a, koji, 
promatrani iz današnje perspektive, predstavljaju veliku vrijednost kako s likovno- 
estetskog, tako i s kulturno-povijesnog značaja, doista predstavljaju jedan dio 
bogatstava nacionalne kulturne, povijesne i umjetničke baštine. Stoga svi ti radovi 
u svakom slučaju zaslužuju detaljniju analizu s mnogih aspekata, a hrvatsko 
učiteljstvo, bez obzira što je u kasnijim napisima etnologa polučilo kritike da su 
se upravo u školama u nastojanjima da se ožive narodni ornamenti, učinili brojni 
promašaji, ipak zaslužuje veliku pohvalu za sve ono što je učinilo za zaštitu 
narodne baštine. Ipak, ne valja zaboraviti da su oni ipak bili samo etnografi- 
početnici, a ne etnolozi ili povijesničari umjetnosti, te da smo mi danas u velikoj 
prednosti bar što se tiče analiziranja pojedinih aspekata i da bismo morali ne 
samo uočavati nego, ako nam to mogućnosti dozvoljavaju, i ispravljati neke 
vjerojatno nenamjerno učinjene pogreške ljudi koji su ponajviše svojim entuzijazmom 
očuvali velik dio naše nacionalne i narodne baštine. 

Pitanje iz naslova treba danas postaviti iz više razloga, jer sama etimologija 
ne pruža sveobuhvatan odgovor". Naime, ne samo da je u povijesti ovaj termin 
mijenjao svoje značenje, nego je, zavisno od konteksta, i u istom razdoblju imao 
nekoliko različitih značenja. U daljoj prošlosti je doista značio građanina nekog 
od gradova sjeverozapadne Hrvatske (srednjeg i nižeg staleža, ili samo srednjeg), 
ali i gradskog kmeta?, a u novije vrijeme igrača, odnosno, navijača zagrebačkih 
nogometnih i košarkaških klubova“, 

U prenesenom smislu ima pejorativno značenje i koristi se za uskogrudnog, 
licemjernog malograđanina, čovjeka bez interesa za duhovne vrijednosti. Sa 
samom riječi u svezi je i toponim purga, purgarija, koji upućuje da je u feudalno 
doba na tom mjestu bio gradić ili obrtnička naseobina. (Skok, knj. 3) 

Njime se označavao stalež, ali i malograđanski mentalitet, pa i ideološka : 
opredijeljenost. Tako su purgeri poslije drugog svjetskog rata simbolizirali ostatke 
poražene klase. Novoj vlasti nisu bili po volji, jer su predstavljali privatno 
(premda sitno) vlasništvo, a uz to je purgerstvo, samo po sebi, uključivalo i 
hrvatsko. Unatoč tome, ne može se reći da su bili progonjeni, jer kao grupa nisu 
organizirano politički nastupali. Najčešće je sve, većinom, završavalo popularnim 
informativnim razgovorima i pokojim šamarom zbog pjevanja “hrvatskih pjesama“ 
poslije Ponoćke. 

Subjektivno shvaćanje ovog pojma kod purgera je bilo izraženo ponosom, 
dok je odnos ostalih društvenih skupina zavisio o položaju na društvenoj ljestvici. 
Oni na višim pozicijama, na purgere su gledali s prezirom, a oni na nižima (kao 
i doseljenici - do nedavno poznati kao dotepenci), sa zavišću. Danas zagrebačka 
društvena elita rado ističe da pripada purgerima, jer to daje toliko privlačnu 
patinu, koja naročito nedostaje novacima na višim pozicijama društvene ljestvice. 
Patina plemićkog naslova je, naravno, privlačnija, no ona je nedostižna. Uz 
novake, mnogi pripadnici starih zagrebačkih obitelji, koje bi u mladosti i same 
izraz purger vrijeđao, danas ga ističu kao simbol svojih dubokih gradskih 
korijena, čime žele izraziti da pripadaju lokalnoj kulturi različitoj i superiornoj 


) Podrijetlo je u njemačkoj riječi biirger, dakle, građanin. 

2 Na nekim posjedima (Dubovac), purgari nisu bili kmetovi, iako su imali obveze prema vlastelinu. 

U navijačkoj je uporabi za značenje ovog pojma danas bitan samo domicil kluba, a ne i njegovih 
navijača, igrača, članova uprave, a još manje njihovo podrijetlo. U vrijeme između dva svjetska rata, 
purgeri su bili igrači i navijači nogometnog kluga “Građanski", što je odražavalo i njihovu pripadnost 


društvenom sloju, a ne samo domicilnost. To ih je i razlikovalo od drugog velikog zagrebačkog 
nogometnog kluba HAŠK (Hrvatski akademski športski klub) 

Most Slobode, Žusrih 19. rujna 1995. (Foto I. Šestan.) 


kulturi došljaka." Ovaj se antagonizam između kulture sredine u koju dolaze 
brojčano jaki nosioci druge kulture, može susresti i u drugim gradovima, i u osnovi 
mu je iskonski strah od došljaka, od nepoznavanja njihovih namjera. Danas se on 
može objasniti kao strah od ugrožavanja kulturnog identiteta zajednice, kao i-strah 
od konkurencije u zadovoljavanju egzistencijalnih potreba. 

S druge strane, purger u dobrom dijelu Hrvatske sinonim je za Zagrepčana, 
građanina metropole, koja je od osamostaljenja u pojedinim dijelovima Hrvatske 
postala nepopularna, što je jasno izraženo povikom Torcide: “Ubi prurgera!?) 

Tko su, dakle, ti purgeri? Građani, malograđani, Zagrepčani, građani nekog 
drugog grada, igrači i navijači, trgovci, obrtnici, filistri? I što se tim izrazom 
označava - status ili mentalitet? Ili bilo što od toga, zavisno od konteksta? 

Analizirajući različitost značenja ovog pojma u istim i različitim vremenskim 
periodima, zapazit ćemo da su se njegove različitosti u značenju kretale od 
pozitivnog do negativnog, često s oba predznaka u istom vremenskom periodu, 
zavisno od konteksta i stava pojedine društvene grupe. Zapazit ćemo i dva oblika 
ovog termina; purgar i purger. U povijesnim spisima susrećemo oblik purgar, koji 
je bolje sačuvan npr. u Varaždinu i Krapini. Bit će da je oblik purger nastao 
u novije vrijeme i, barem u Zagrebu, potisnuo oblik purgar. 

Grad kao ograničeno i relativno malo područje za život relativno velikog 
broja žitelja, zahtijeva organizaciju prema pisanim i nepisanim pravilima. Da bi 
se obveze i prava onih koji žive u gradu mogle rasporediti, da bi se ograničilo 
nekontrolirano useljavanje i privredne aktivnosti, u prošlosti su se propisivali 
uvjeti potrebni za stjecanje prava koja su imali građani grada. 


s 


% Roditelji malog Perice ne žele da se on druži sa svojim susjedima, jer 
Mayer: Dnevnik malog Perice?) 


.. su oni purgerr'. (Vjekoslav 


5 Ovdje se, naravno, ne treba baviti time da li je pripadnost ili navijanje za neki klub, dovoljan razlog 
da ga se ubije, niti da li se tim povikom bez doslovnog značenja izražava podrška vlastitom klubu. 
Uostalom, ni BBB im ne ostaju dužni, povikom: Ubr tovara! 

Most Slobode, Zagreb 19. rujna 1995. (Foto I. Šestan.) 


U 14. st., da bi nekome bila priznata prava građanina Zagreba, bilo je 
potrebno da prije toga u Zagrebu živi najmanje tri godine. (Tkalčić, sv. 5) 

U zapisnicima sa sjednica zagrebačke gradske uprave iz 17. stoljeća, 
zabilježeno je da gradski /iskuš uporno traži da gradski suci strancima ne dopuštaju 
kupovati građanske kuće i zemljišta bez prethodne izričite dozvole gradskoga vijeća. 
U osamnaestom stoljeću, dužnostima gradskoga fiskuša pripalo je i vođenje nadzora 
nad prodajom i zalogom građevinskih nekretnina, s obzirom na propis da se te 
nekretnine ne smiju otuđivati ni zalagati strancima. (Herkov, 1952., 61)9 

U to se vrijeme rasprave gradskog vijeća vode na hrvatskom jeziku, a gradski 
ih bilježnik kasnije prevodi na latinski. Ipak, neki su zapisnici ostali neprevedeni, 
tako da se vidi da je izraz purgar redovito prevođen sa civis. S druge se strane 
izraz purgar spominje u knjigama gradskih prihoda i rashoda 17. st. kao prihod 
od poreza na purgarske kuće, pristojbe za prijem novih purgara, ili kao plaća za 
obavljene različite usluge: prikupljanje taksi na sajmovima ili čuvanje mrtvaca 
(Dobronić, 55, 61, 166, 192, 202, 247, 255...). Iz konteksta u kojem se ovdje 
purgeri spominju, možemo, također, zaključiti da se radi o društvenom sloju kojem 
je gradska administracija priznala pravo na građanstvo, ali i o sloju na društvenoj 
ljestvici ispod gradske elite. Tako tadašnja definicija pojma purgar precizira poziciju 
na društvenoj ljestvici. Možda već u tim spisima, u kojima se povremeno kao 
izdatak spominje i... potrosenoie ma ueceriu purgarom, kadazu na... szeniem tergouinu 
probirali... (Dobronić, 248, 250) leže i korijeni stereotipa o purgarima kao o 
društvenoj grupi koja gaji sklonost dobrom i obilnom zalogaju i kapljici, a na račun 
duhovnih vrijednosti. Tako je za nekoga purgar bio dobrodušan veseljak i gurman, 
a za drugog izjelica, ispičutura i glupan. Riječnik stranih rječi kaže da riječ prvotno 
znači građanin uopće, a kasnije malograđanin (“dobrostojeći“), filistar, sitničav 
% Propisivanje uvjeta za stjecanje prava punopravnog građana nekog grada poznata su od davnina i u 

drugim gradovima. Poznato je tako da se Perikle zalagao da se izglasa zakon po kojem je Atenjanin 
mogao biti samo onaj kojem su i otac i mati bili Atenjani. Sam je, međutim, kasnije predložio 
ukidanje tog zakona, kako bi njegov nezakoniti sin mogao postati Atenjaninom. (Plutarh 126, 127.) 


53 


Prodajni centar Koteks, Split, 19. rujna 1995. (Foto R. Vujnović.) 


čovjek. (Klaić, 1115.) Isti rječnik, objašnjavajući pojam filistar: malograđanin, 
ćifta, purger, samozadovoljan i ograničen čovjek s uskim svakidašnjim i 
malograđanskim horizontom i licemjernim ponašanjem; sitna duša... (Klaić, 427) 

Za Matoša on je pak simpatičan veseljak, uz to pošten i rodoljub: 

Ima u Zagrebu još purgara što se za narodnu stvar bez reklame žrtvuju 
više od drugih mnogih patentovanih rodoljuba... (Matoš, XI, 269.) 

A ti, purgare i građanine zagrebački, prijatelju purana, mlinaca 1 dobre 

zagrebačke kapljice, ne “prejedi se medenjacima, sarmama i puserlima, pazi da te 

fakini večeras ne sašiju na polnoćki s kakvom filjarkom, šnajdericom ili čikericom, 
a kad izađeš u ponoć, otpjevavši sa narodom Narodil se kralj nebeski, pogledaj 
na nebo i ugledaš li jednu zvijezdu tihu, samotnu, visoku kao uzor I sjajnu kao 
sloboda, sjeti se na našu Hrvatsku kojoj se još me nađe Spasitelj, premda joj se 
našla kalvarija sa svojim mučnim putima i križevima. (Matoš, XV, 231.) 

Kao što je već rečeno, u dobrom dijelu Hrvatske, u novije je vrijeme izraz 
Purger postao sinonim za Zagrepčana, iako se, premda na užem području, koristi 
i za građane drugih gradova sjeverozapadne Hrvatske. U vezi sa promijenjljivošću 
njegovog značenja s obzirom na vremenski period i kontekst u kojem se 
upotrebljava, mogli bi reći da gotovo i nema razlike od onog što vrijedi za 
zagrebačke purgere, a ako razlika i postoji, leži više u detaljima, nego u smislu 
koji ova riječ izražava. 

Jedan je-.od takvih primjera, primjer bračnog para Puljek, podrijetlom iz 
okoline Krapine. Put iz Krapine, prolazi najprije kroz Škarićevo, Francovo rodno 
mjesto, pa nastavlja kroz ostale zaseoke. Zbog te relativne blizine Krapini, stanovnike 
Skarićeva, ostali su ironično, ali vjerojatno ne bez zavisti, nazivali purgerima, što su 
ovi opet primali pomalo s ponosom. Naime, s obzirom na loš, naročito zimi 

blatnjav put, nije bez značaja bilo živjeti što bliže gradu. Štefanija Golub (1937.) 
iz Vidovca, priznala je da je prilikom odluke da se uda za Franca (1933.), 
ozbiljno uzela u obzir i činjenicu da ju prosi purger. 

Poticaj za ovaj tekst je navijački povik Torcide, u kojem sam prepoznao 
kontekst u kojemu prije ovog rata izraz purger nisam čuo. Analizirajući ovu novost, 
zaključujem da je to u području pozitivnog značenja ove riječi nastavak izvornog, 
subjektivnog poimanja, dok su negativne konotacije, nakon osamostaljenja Hrvatske, 
dobile nove nijanse, koje su momentalno odraz nove političke pozicije Zagreba u 
odnosu na Hrvatsku tj. prenošenja fokusa nepopularnosti sa starog na novi centar 
političke moći. Iz toga slijede i druga pitanja. Ako je za veliki dio Hrvatske riječ 
purger sinonim za Zagrepčana tko su purgeri za Zagrepčane, tj. je li svaki rođeni 
Zagrepčan, purger? 

Ono što odlikuje svaki grad kao zajednicu, njegov je identitet koji čine 
pojedinačni identiteti manjih društvenih skupina. U ovom je slučaju, u tom 
makrokozmosu, identitet purgera kao društvene skupine, čini se, ostao najžilaviji, 
zagrebački, čime je ostao najpogodniji kao reprezentant zagrebačkog mentaliteta, 
pa time i sinonim za Zagrepčana 

Ako ovaj identitet promatramo u kontekstu odnosa kulturnog i etničkog 
identiteta (Grbić, 66), tada možemo zaključiti da se radi o kulturnom identitetu, 
koji je, međutim, hrvatski etnički identitet uključivao kao sam po sebi razumljiv. 

Naravno da je ovaj tekst nedovoljan da bi odgovorio na sva pitanja koja 
proističu iz ovog problema. Namjera mu je i tako bila samo da ukaže na pojam 
koji tako često upotrebljavamo u svakodnevnom govoru, a da istodobno ne 
razmišljamo o potrebi njegove precizne (re)definicije. 

SNJEŽANA JURIŠIĆ 
Sesvete 


ŠTIKARI IZ VUGROVCA 


Legende su vrlo atraktivni i interesantni dijelovi narodne tradicije, jer 
obično vrlo usko sadrže u sebi dijelove lokalne kulturne povijesti. Legenda 
nastaje u jednom momentu narativnog prenošenja, te bez obzira na njenu 
vjerodostojnost narod čvrsto u nju vjeruje. Jedna ili dvije osobe mogu biti aktivni 
prenositelji legende, ali skoro svi stanovnici određene zajednice ju poznaju i 
mogu o njoj pričati u više ili manje istom obliku. Onoga momenta kada legenda 
iziđe iz okvira jedne zajednice možemo govoriti o tzv. popularnoj legendi. To je 
slučaj legende o stikarskoj radionici u Vugrovcu čije podrijetlo treba tražiti u 
okvirima 17. i 18. st. 

Verzija legende iz narodne tradicije koju smo zabilježili na terenu glasi 
ovako: ' 

Nekoć davno muški iz familije Galovića radili su u stikarskoj radionici za 
biskupa krasna crkvena odijela sa zlatom i biserima izvezena. Njihovi radovi 
mogu se vidjeti u Katedrali i u crkvi u Vugrovcu. I danas cijeli zaselak Galovića 
po njima zovu štikari. Župnik iz Vugrovca potrkrepljuje tu priču pokazujući još 
uvijek sačuvane misnice i pluvijal koji su prema njegovu mišljenju dokazi za 
postojanje te radionice. Na žalost ti se primjerci crkvenog ruha ne pojavljuju 
nigdje u literaturi, pa ne možemo sa sigurnošću povezati te radove s onima iz 
Katedrale. Povijesna pozadina cijele priče vraća nas u 17. st., tj. u razdoblje 
između 1655. do 1664., za koje postoje pisani podaci o postojanju vezilačke 
radionice u Zagrebu. Biskup Petar Petretić (1648.-1667.) pozvao je tada u 
Zagreb već renomiranog vezilca iz Ingolstadta, Wolfanga Jacoba Stolla i za njega 
osnovao vezilačku radionicu s muškim suradnicima i pomoćnicima (Munk 1983., 
str. 91). Nema podataka o mjestu radionice i profilu muških suradnika koji su 
mu pomagali. ' ' 

U to vrijeme Vugrovec je bio biskupski posjed, što znači da je izravno 
podpadao pod biskupa. On je tamo imao kuriju - danas zaselak Grad - te sazidan 
župni dvor. U tom razdoblju članovi obitelji Galović pripadali su u tzv. 
“slobodnjake*, te su bili oslobođeni tlaka i daća, ali dužnost im je bila “služiti 
dvor biskupski" (Adamček). U periodu postojanja vezilačke radionice pl. Galovići 
imaju i svoju grobnicu u crkvi Sv. Mihalja u Vugrovcu, a prema zabilježenim 
godinama u istoj crkvi vjerovatno se obnavlja i inventar - novi barokni portali. 
Nije teško povjerovati da je biskup osim crkvenog inventara obnovio i crkveni 
tekstil, što bi se poklopilo s gostovanjem J. W. Stolla u Zagrebu. Jedino ostaje 
pitanje što su radili muški iz familije Galovića u toj radionici. 

Nekoliko povjesničara bavilo se ovom temom, ali pažljivijim praćenjem 
njihovih radova uočavamo da su koristeći legendu o štikarima zapravo pretvorili 
u gotove činjenice, na žalost bez opipljivih dokaza. 

Legenda se pojavljuje u pisanom obliku prvi puta 1885. godine (Tkalčić, 
1885.): “Pripovieda se da je biskup Petretić dao izučiti u vezivu nekoliko dječaka 
iz Planine do Vugrovca, koji su vezli crkveno ruho, pa da se i dan danas njihovi 
potomci, ondje živući zovu Štikari“ Iako on navodi da se “pripovieda“, znači nije 
provjeren podatak, tu pretpostavku zdravo za gotovo prihvaća 1889. F. Kuten i 
cijelu priču proširuje: “Biskup Petretić pozvao je u Zagreb umna veziljca J. W. 
Stolla, te ga smjestio u svojoj palači i uredio mu školu za umjetno vezivo. U 
tu školu pozvao je biskup nekoliko muških dječaka sa svog imanja sa Planine 
do Kašine. To bijaše razlog da su još početkom ovog vijeka one kmetske kuće 
zvali štikari. I jedan i drugi autor spominju  Planinu, a zna se da je u 17. st. 
Planina selo isusovački posjed, a ne biskupski, kao što je slučaj sa G. 
Vugrovcem. Na kraju 16. st. vugrovečko vlastelinstvo se sastojalo od Donjeg 
Vugrovca (Obrež, Glavnica, Cerje, Žerjavinec, Budenec, Drenčec), G. Vugrovca, 
Čučerja i Novaka. Izlaskom na teren dobiva se podatak da u selu Planina nema, 
niti je ikad bilo zaselka stikari, a niti se spominje naša legenda. Možda se 
navedena “Planina? odnosi na brdo, brijeg, jer znamo da su Galovići živjeli u 
dijelu G. Vugrovca, danas Goranec (novo naselje pojavljuje se početkom 19. st. 
koji je, geografski gledano, brdsko područje). 

1924. godine se u Podatcima o zagrebačkim Kanonicima i biskupima od 
1094. do 1924. u odlomku o Petrusu Petretiću pojavljuju neki novi podaci: 
“osobitu brigu posvetio je nabavi crkvenog odijela utemeljiv vezilačku školu, a 
upotrijebio je za to mladiće iz Planine koji su prema tradiciji štikari prozvani“. 
Dječaci su tu zgodno preobraćeni u mladiće, ispred Planine je izostavljeno da je 
ona biskupski posjed, i nadimak je stavljen uz mladiće, a ne zaselak. Mjesto same 
radionice se prvi puta nagoviješćuje u disertaciji Stelle Ubel-Cavalieri 1924. g.: 
“Tradicija priča da je crkveno ruho ostalo iza biskupa Petretića, rezultat štikarske 
škole što ju je on na svojem dvoru osnovao. Veli se, da je biskup dao izučiti 
u vezivu nekoliko dječaka iz sela Planine, biskupskog posjeda, pa da su oni vezli 
to crkveno ruho, a njihovi potomci da se danas zovu štikari. Pismeni podaci o 
toj školi do danas nijesu poznati ali je moguće da je Petretić, jer u Zagrebu nije 
bilo ceha vezilačkog doista upotrijebio svoje kmetove za taj posao, pa su oni 
pomagali Stolla kod izrađivanja tih stvari. Iako autor. samo nagađa neke od 
mogućnosti, već 1966. godine u “Šematizmu zagrebačke nadbiskupije" nalazimo 
netočne podatke: “Petretić je osnivač vezilačke škole za mladiće iz Planine (župa 
Kašina) gdje je vezenje od davnine kućni obrt." Prema svim terenskim istraživanjima, 
podacima u literaturi i sakupljenim tekstilnim predmetima, poznato je da je 
vezenje kao način ukrašavanja puno mlađe od tkanja. Isto tako je poznato da je 
Prigorje bio siromašan kraj gdje su kmetovi kaptolski i biskupski živjeli i po 40 
njih u jednoj kući, i teško da su mogli nabavljati “od davnine" skupe kupovne 
materijale za vezenje. Prema kazivačima upotrebljavala se konoplja tzv. preja po 
preji, što je bilo i pregrubi materijal za izvođenje vezilačkih tehnika. Vezenjem 
počinju mlade djevojke početkom 20. st., dok starije žene još uvijek u to doba 
ukrašavaju svoj tekstil tkanim ukrasima. 

Vugrovec, kao mjesto vezilačke radionice, spominje se prvi puta 1968. g. u 
članku “Umjetnička draperija Božjeg groba u zagrebačkoj katedrali“: “Zagrebački 
biskup Petar Petretić osnovao je oko 1655. u selu Vugrovcu kod Zagreba školu 
za umjetno vezivo. Upravitelj je bio J. W. Stoll iz Njemačke, a učenici su bili 
dječaci iz sela Planine, biskupovi podanici... Temu o Vugrovcu proširuje i tekst 
u priručnom vodiču kroz Riznicu katedrale: “... veziljska škola biskupa P. 

Petretića u kleti biskupskih vinograda u selu Vugrovcu nedaleko Zagreba. Vezli 
su seljački mladići pod vodstvom J. W. Stolla. Još i danas potomci tih obitelji 
(Galovići) imaju nadimak štikari kojim se ponose". Tu se prvi puta pojavljuje 
familija Galović kao glavni i jedini nositelj nadimka  sfikar. Predstavnik te 
familije Ivan Galović u svojoj monografiji “Vugrovec i okolina" 1969. pozabavio 
se i legendom o stikarima. On objašnjava: “Povijesničar Gjuro Szabo zapisao je 
u svojim djelima da je našao još jedan zaselak u Planini koji se i danas zove 
Štikari, pa se zato do nedavno držalo da je ta škola bila u Planini. Međutim, 
nigdje u Planini nema tog zaselka, a u starim župskim knjigama uvijek se upisuje 
da je neki Ferenčak ili štikar htio prisvojiti grobnicu u crkvi sv. Mihajla od 
obitelji Galović. Kasnije se spominje samo Galović ili štikar. Vjerovatno je taj 
Ferenčak bio jedan od učitelja štikanja, koji se priženio u zadrugu Galović i 
preuzeo njihovo prezime, a nadimak je ostao svim Galovićima“. Pregledom 
Matičnih knjiga vugrovečke župe nadimak štikar pojavljuje se prvi puta i to uz 
prezime Galović 1763. g. što je 70 godina nakon posljednjeg dokumentiranog 
rada za P. Petretića. 1988. g. je posthumno izdana knjiga “Vezilačka radionica 
17. st. u Zagrebu" Vande Pavelić-Weinert, koja prema većini navedenih podataka 
zaključuje da u Vugrovcu niti je bilo ikakve škole, niti su nekakvi dječaci radili 
za crkvu. Ona objašnjava: “nadimak štikar nije nikako početno bio vezan uz neki 
zaselak biskupskih kmetova u Vugrovcu, pa ni uz obitelj Galović, premda 
najstarija Matična knjiga počinje 9 godina nakon smrti biskupa Petretića. Upravo 
u tom razdoblju i nešto kasnije, sve bi moralo vrviti od raznih štikara, no 
Galovići aliter štikari pojavljuju se u zabitnom zaseoku Goranci tek u četvrtom 
«desetljeću 18. st.". Zastanimo tu malo i razmislimo kako nastaje legenda o 
nekom događaju. Teško da je to onog momenta kada se neki događaj zbio. Tu 
priču jedna generacija ispriča sljedećoj, a 70 godina je taman toliko da neki 
dječak naraste, oženi se, dobije dijete kojem prenese svoju priču, da bi je to 
dijete kada odraste usvojilo i dobilo uz prezime i nadimak. To je jedna od 
mogućnosti. Druga je da su ostali stanovnici cijeli zaselak prozvali štikari, a s 
vremenom se taj nadimak pripojio prezimenu. Druga stvar koja nikako ne 
odgovara gđi. Weinert jest da su dječaci mogli raditi tako delikatan posao kao 
što je izradba crkvenog ruha. Pretpostavimo li postojanje vezilačke radionice u 
Vugrovcu, vrlo je jasno da je majstor imao svoje pomoćnike koji su naukovanjem 
stekli znanje i vještinu u tom poslu. Ali isto -tako zamislimo li sliku jedne takve 
radionice, osim majstora i glavnih pomoćnika, nedostaje ono osoblje koje će 
radionicu pospremati, slagati, dodavati i prenositi materijal, a i poznato je da je, 
u ono doba, naukovanje bilo koje vrste započinjalo s “metlom u ruci". Ako 
uzmemo u obzir mogućnost da su ti pomoćnici bili dječaci iz familije Galović 
(a poznato je da su Galovići u 17. st. bili “slobodnjaci" - oslobođeni tlaka i daća, 
ali dužnost im je bila služiti dvor biskupski), teško da bi oni u svojoj verziji 
priče-legende rekli da su čistili podove, već bi prije, “ukrašeno“ rekli npr. “ja 
sam ti sine, ili tvoj djed je radio sa štikarima one krasne crkvene haljine od 
zlata i bisera". Znamo da je Stcil nosio titulu Seidenstiker (vezilac svilom), pa 
od tuda možda dolazi i naziv sikeri. Ako znamo sigurno da se nadimak 
pojavljuje u 18. st., gdje bi i na koji način Galovići iz Vugrovca uopće saznali 
za tu njemački riječ. Zgodno je da danas niti jedan od kazivača u Vugrovcu ne 
zna što znači i odakle dolazi nav štikar i štikeraj (povezuju ga sa štrikanjem, 
ukrašavanje biserima, rupičastim ukrasima i dr.). Samo mjesto radionice naravno 
nikako nije mogla biti klijet, ali kako znamo u 17. st. je biskup u Vugrovcu imao 

svoju kuriju, gospodarske zgrade i tvrđavu (Adamček, 1980.), pa samim time i 
prikladan prostor za smještaj takve radionice. 

Današnji župnik iz Vugrovca vjeruje u legendu i kao konkretan dokaz 
pokazuje tekstilno ruho “iz te radionice" koje se čuva u vugrovečkoj crkvi. To 
su dvije dalmatike sa manipelom i štolom, misnica i pluvijal. U opusu djela W. 
Stolla navedeni su predmeti iz riznice zagrebačke Katedrale, te dva rada u MUO. 
Na popisu iz riznice nema dalmatika ali spominju se neke dalmatike u literaturi 
(T. Kovačević): “Godine Gospodnje 1655. Njegovom darežljivošću ugledalo je 
svjetlo dana bijeli ornat od 13 komada misnog ruha." Tu se spominju i dalmatike 
ukrašene različitim cvijećem: “Dalmaticas quatnor rosis diversis ornatas. 

Od cijelog ornata sačuvan je bijeli antependij i jedan bijeli pluvijal. Dade 
se zaključiti da je boja cijelog ornata bila bijela, a ukras svilom izvezeno cvijeće. 
Stilski u tu cjelinu pripadaju i tekstilni predmeti iz Vugrovca. I iz korespondencije 
koju je Stoll vodio sa vezilcom van Osteyenom saznajemo da Stoll za njega 
naručuje cvijeće za dvije dalmatike, manipel i štolu (Weinert, 1988. str. 15.). 
Naime on iz Beča osim materijala naručuje i cijele dijelove paramenata sa 
vezenim cvijećem. Da li su možda ti predmeti iz pisma oni što se čuvaju u 
Vugrovcu, ostavljamo povijesničarima umjetnosti. 

Daljnji rad na ovoj temi valja provesti u župnoj crkvi u Vugrovcu gdje se 
čuva nesignirani materijal sa dokumentima, pismima i računima iz 17. st. Tu je 
i neistražena spomenica crkve iz 1640. godine, koja možda pomogne u rasvjetljavanju 
legende. 

Ako na kraju zaključimo da legenda ima svoj korijen u nekoj činjenici koja 
se tokom vremena zaboravila, preostaje nam da pokušamo pronaći izvor, 
konkretni dokument, a ako takvo nešto ne postoji legenda će ostati zabilježena 
kao dio narodne kulturne tradicije ovoga kraja. 

MILORAD NIKČEVIĆ 
Osijek 


BOKOKOTORSKI BAROK U OZRAČJU FOKLORNO- 
-TEMATSKIH I JEZIČNO-STILSKIH DODIRA S 
HRVATSKIM BAROKOM 


Proučavanje barokne umjetnosti, a posebno barokne književnosti bokokotorskog 
kruga, otvara puteve u dosada dovoljno nezapažene i neproučene slojeve umjetnosti, 
a posebno literature.) Jedan udaljeni umjetnički fenomen pojavljuje se ponajprije 
u ozračju svojih vanvremenskih i kvantitativnih vrednota i ostvarenja, pa tek 
potom i u estetičkim značajkama i prosudbama. Poznato je naime da je barok 
kao tematsko-motivska i jezično-stilska formacija“ dobio, kao i u drugim 
zapadnoeuropskim zemljama (Italija, Austrija, Njemačka, Španjolska, Češka, Slovačka 
kao i u prostorima Latinske Amerike) svoj iznimni razvoj i procvat u hrvatskoj 
umjetnosti i književnosti, ponajviše od početka 17. do konca 18. stoljeća. U 
hrvatskoj književnosti nastao je, kao i u drugim vrstama umjetnosti, pod snažnim 
idejnim ozračjem protureformacije (katoličke reakcije) kao potpora njoj na 
umjetničko-estetskom planu. Stoga se djela baroknih umjetnika, a ponaosob 
pisaca odlikuju snažnim religioznim (katoličkim) doživljajima, ali je on svojim 
tvoračkim i estetskim silnicama ipak prevazilazio takvo usko ideološko obilježje, 
a poprimao svevremensko, univerzalno i trajno umjetničko značenje. Budući da se 
barok razvijao s većim ili manjim intenzitetom u cijelom arealu hrvatskog 
prostora, od juga prema sjeverozapadu i obratno, on je, ipak, u pojedinim 


Ima više izvora za proučavanje baroka u Boki Kotorskoj. Ipak najsintetičnije izvore predstavljaju 
antologijski zbornici Poezija 1 proza baroka 17. 1 18. vijeka koju su Gracije Brajković i dr. Miloš 
Milošević priredili za reprezentativnu ediciju Zuća, IX. i X. kolo, Titograd, 1976. i 1978. I najnovije 
antologijsko izdanje Stara književnost Boke s uvodnim studijama Ive Banca, Slobodana Prosperova 
Novaka i Branka Sbutege, Slon, Zagreb, 1993., predstavlja izbor tekstova i iz književnosti bokokotorskog 
baroka. 


2 Barok (od portugalske riječi barrocco - nepravilan, nastran, čudan, bizaran) je u prvorijeku označavao 
zrna bisera nepravilnog rogljastog oblika. U Kujiževnom leksikonu, Zagreb, 1972, str. 45-46, prof. dr. 
Tvrtko Čubelić izričito tvrdi da barok označava "stilski smjer koji razbija harmonijske forme i 
proporcije renesanse", kao i to da se "razdoblje baroka veže uz mnoge velike književnike". O širem 
značenju pojma baroka kao stilske formacije piše prof. dr. Zoran Kravar u svojim brojnim studijama. 
Ipak, najinstruktivniji radovi za utvrđivanje baroka kao stilske formacije, odnosno kao književnog 
razdoblja pružaju studije Zorana Kravara, Književnost 17. stoljeća i pojam "barok" i Pavao Pavličić 
Manirizam i barok: jedno ili dvoje u Književnom zborniku, Zavod za znanost o književnosti, Zagreb, 
1988. str. 7-14 i 49-72. 

regijama gdje se javio imao donekle specifičan genotipni rast i razvoj, pa tako 
i određene tematsko-motivske i jezično-stilske osobine. 

U prostorima bokokotorskog mediteranskog ambijenta barokni umjetnički 
rast i razvoj uvjetovan je ponajprije dugostoljetnim prisustvom Mletačke Republike 
kao i drugih civilizacija i naroda koji su obitavali na tim prostorima. Mletačka 
Republika je ipak od 1420. godine, pa sve do njezina konačnog sloma 1797. bila 
glavni promotor materijalnog i duhovnog razvoja i sveukupnog života i umjetnosti 
u Boki Kotorskoj. Političko stanje u kojemu se našlo bokokotorsko primorje kroz 
nekoliko stoljeća moralo je ostaviti snažan pečat na usmjereni razvoj kretanja u 
kulturi, pa i profiliranju njezinih konkretnih umjetničkih sadržaja. Budući da je 
tijekom nekoliko stoljeća naznačeno područje bilo "aktivna ratna zona" u kojoj su 
se sukobljavali različiti politički i društveni interesi, a napose između Mletačke 
Republike (Venecije) i Turske, odrazi tog izvanrednog stanja nisu mogli mimoići ni 
domete umjetnosti i kulture. Aktivnost u toj sferi, u usporedbi sa susjednim 
Dubrovnikom i širom dalmatinskom regijom, doživljavala je ipak opći pad i 
umjetničku stagnaciju. Nije onda čudno što je, recimo u graditeljstvu kao vizualno- 
oblikovnoj umjetnosti, došlo do znatnog kašnjenja u pogledu prijelaza iz stilske 
manire gotike u renesansni umjetnički izraz.) Početkom 17. stoljeća, dakle u 
razdoblju dominacije stilske formacije baroka, graditeljstvo je u Boki Kotorskoj još 
uvijek bilo pod snažnim utjecajem renesansne arhitekture. Naravno, barokna umjetnički 
razigrana svojstva su u uzletu, ali i dalje su u kombiniranju s renesansnim 
obilježjima. Primjerice radi, na ovom mjestu ističemo da je novopodignuto zdanje 
Vukšića u Kotoru blizu crkve Sv. Ane iz 1629. godine, u svom obiteljskom grbu 
imalo stiliziranu simboliku vuka (renesansni motiv), ali i barokni okvir i natpis. Ili, 
recimo još i to: na zdanju čuvene obitelji Bizanti iz tog vremena zapažamo 
renesansni motiv na profilu nadvratnika, a sam grb je dat u barokno-razigranoj 
stilizaciji. Prisutnost takvog dvojstva možemo pratiti i na drugim primjerima, na 
nadgrobnim pločama u brojnim bokokotorskim crkvama i gradskom lapidariju. 
Naime, sve te ploče odreda imaju renesansno-barokni okvir, što potvrđuju natpisi i 
kameni dekor u površinskom (plitkom) reljefu." 

Generalno uzevši, cijelo razdoblje djelovanja koncem 16. i tijekom 17. i 18. 
stoljeća u bokokotorskom arealu, možemo podvesti pod sintagmatsku odrednicu 
venecijanizacija umjetnosti (podcrtao M. N.). Naime, taj se sintagmatski pojam 
može podjednako odnositi na sve žanrove umjetnosti - na graditeljstvo, slikarstvo, 
glazbu, crkveno pjesništvo i literaturu. Kao što smo uočili na primjerima iz 
graditeljstva, tako se i slikarstvo koncem 16. i tijekom 17. i 18. stoljeća u Boki 
Kotorskoj razvija u okvirima dvaju velikih umjetničkih pokreta, renesanse i 
baroka i njihovih umjetničkih nijansi i faznih oznaka. Slikarstvo je, kao uostalom 


3 Pojava o kojoj je riječ prouzrokovala je u graditeljstvu u mletačkom dijelu bokokotorskog primorja 
vidni zastoj. Iz toga razloga, tek koncem 15. stoljeća u arhitekturi Ulcinja, Bara i Budve i drugim 
dijelovima tadašnjeg urbanog areala, srećemo renesansne graditeljske naznake i to isključivo kao 
aplikativne elemente na kasnogotičkim građevinama. Renesansno graditeljstvo sljedećega 16., stoljeća 
počinje uzimati više maha u Kotoru, Perastu i još nekim naseljima Boke Kotorske. 


9I drugi primjeri ukazuju na takvo stilsko dvojstvo. Jedan od njih je i nadvratnik crkve sv. Duha, čiji 
plasticitet čine glave franjevačkih svećenika u kombiniranju s baroknim krunama. Ii samo dviju 
alegorijskih figura koje drže barokni grb nad gradskim satom. Znanstvena su istraživanja pokazala da 
je zrela renesansa u graditeljstvu Kotora uzela vidnog maha tek poslije snažnog potresa 1563. godine, 
kad je u gradu stradalo oko 180 zdanja. 


64 


i svi drugi žanrovi umjetnosti, bila prvotna privilegija talijanskih doseljenih 
likovnih majstora na bokokotorsko tle. Za one koji su stvarali u razdoblju 
renesanse možemo reći da su nastavljači slikarske tradicije velikih talijanskih 
majstora. Ipak, među slikarima renesansnog razdoblja u Boki ne nalazimo ni 
jedno značajnije domaće ime. Takav eksplicitni sud može da stoji i za bokokotorsko 
slikarstvo barokne stilske formacije. Ipak, u toj stilskoj maniri ističe se samo 
jedno ime koje čini donekle izuzetak od pravila. Naime, u poplavi prekomorskih 
piktora-pridošlica, koji su se domistirali u Boki Kotorskoj, našao se i jedan 
domaći slikar, pripadnik bokokotorskog baroknog slikarskog pravca - TRIPO 
KOKOLJA (1661.-1713.). 

O Kokoljinom slikarskom umijeću i daru visoke umjetničke razine svjedoči 
njegov kapitalni umjetnički opus koji je ostvario u znamenitoj otočnoj peraškoj 
crkvici - Gospi od Škrpjela. Barokne kompozicije ovog majstora palete, koje rese 
unutrašnjost crkve, djeluju umjetnički zanosno i veoma impresivno. Nijhovi 
proroci i sibile izazivaju pažnju i raspaljuju imaginaciju ne samo stručnih 
prosuditelja već i običnih gledatelja. Na zidnoj površini date su velike scene: 
Prikazanje u hramu, Silazak Sv. Duha i Krunisanje Bogorodice. Svod čuvene crkvice 
ukrašavaju, pak, i ciklus malih slika iz Marijina života i k tome kompoziciju 
upotpunjuju niz učitelja i anđela. Umjetnikov slikovni barokni iskaz inkorporira 
bogata slikovno-folklorna dekoracija, koju sačinjavaju majstorski ukomponirani detalji 
mrtve prirode i kotarice s raznobojnim cvijećem. Dobar poznavatelj Kokoljina djela 
odmah će asocijativno zapaziti i privesti u sjećanje da mu je uzor bio veliki 
talijanski barokni slikar Palma Jaccopo Mlađi (1480.-1528.) i naravno njegovi 
sljedbenici iz druge polovice 17. stoljeća. 

Uz slikovni repertoar koji je dat u Gospi od Škrpjela, Kokolja je freskopisao 
u baroknom stilu i crkvicu Sv. Ane u Perastu. No, pred konac života slikao je 
i svod ispod pjevnice dominikanske crkve u Bolu na otoku Braču. Oko te glavne 
kompozicje - Apoteoze Sv. Dominika (fiksirane u sredini), slikao je Kokolja i niz 
likova dominikanskih svetitelja datih u raskošnoj detaljizaciji i dekoru s folklornim 
motivima košarica s raznobojnim cvijećem. Iako usamljen kao predstavnik domaće 
bokokotorske sredine, Kokolja je zaista slikar velikog formata, slikarskog baroknog 
dara i umijeća "koji svojim djelom osmišljava cijelu jednu epohu". I da uz ovog 
slikarskog majstora spomenemo još dvojicu predstavnika baroknog slikarskog 
smjera: ANTUNA MAZAROVIĆA I ĐONATIJA LAZARA - VUKOVIĆA. Prvi 
je majstor portretirao na vladarskim dvorovima u Beču i Varšavi, a drugi je 
djelovao u Veneciji i tamo stekao visoki umjetnički renome. No i pored toga što 
su njih dvojica likovno stvarali izvan granica svoje domovine, oni po kriteriju 
bokokotorske zavičajnosti ulaze u povijest domaćeg slikarstva i baroknog slikarskog 
korpusa. 


Potrebito je na ovom mjestu istaći i to da je barokni rad u drvu, kao 
svojevremenom materijalu za umjetničko barokno izražavanje, imao u Boki 
Kotorskoj, posebno u Kotoru, dugu i bogatu umjetničku tradiciju. Iz arhivskih 

eksponata toga grada može se zaključiti da je stolarski (maragunski) zanat bio na 
izuzetnoj visini. I danas se u kućama bogatih građana zamjećuje stilski barokni 
namještaj: ormari, vitrine, škrinje, komode, stolice, naslonjači i drugi raznovrsni 
uporabni i barokni ukrasni predmeti od drva, potom oplate, stubišta, okviri za slike, 
ikone i drugo. Tako su iz redova običnih "maraguna" (drvodjelaca) izrastali majstori 
barokne umjetnosti - drvoresci i rezbari, specijalizirani za baroknu folklornu 
dekoraciju u drvu, koja zaokuplja ljepotom, bogatstvom forme i igrarijom imaginacije 
samih rukotvoritelja. Istina, majstori drvodjelatelji, ne robuju strogo samo baroknom 
ili nekom drugom umjetničkom stilu, već se u njihovom umjetničkom senzibilnom 
arsenalu isprepliću i prožimaju najraznovrsniji motivi i žanrovi, od dalekih antičkih 
vremena do njima suvremenog baroknog i rokoko doba i duha. Oni su, zapravo, 
svojim sublimnim umijećem stjecali veliku slavu i ugled) Na osnovi rijetkih 
egzemplara još iz prijerenesansnih, renesansnih i baroknih stilskih formacija kotorskog 
drvoreza, može se govoriti o visokoj razini te umjetnosti u samom gradu Kotoru, 
ali se ovakova konstatacija može odnositi i na ostali urbani dio bokokotorskog 
primorja. Bez tih primorskih uzoraka ne bi bilo ni već poznatih i znamenitih 
tvoraca drvenih baroknih ikonostasa u pomenutim manastirima i crkvama." 


Kao u graditeljstvu i slikarstvu, tako su se težišnice književne djelatnosti 
nalazile u cijeloj Boki Kotorskoj - u Kotoru, Perastu, Stolivu, Risnu, Budvi. 
Stvaratelji umjetničkog duha iz Boke Kotorske većinom su, kao i u baroknoj 
književnoj formaciji, potjecali iz pojedinih uglednih katoličkih i pravoslavnih 
obitelji. Njihov građanski i socijalni status omogućavao im je da svoj odgoj, 
obrazovanje i umjetničko školovanje stječu na talijanskim svučilištima, ponajčešće 
u Padovi, Peruđi i Bolonji. Oni su se tamo na autentičnim vrelima upoznavali s 
raznim baroknim žanrovima, pa i baroknim literarnim tekovinama. Pojedini od 
njih su u svoje vrijeme stekli zavidni međudržavni i književni ugled, dok su drugi 
od njih ubrzo padali u tamu i zaborav.) 

Poznato je da se građanstvo u bokokotorskom prostoru intenzivno ekonomski 
i duhovno razvijalo u vrijeme dominacije baroka, kasnije i klasicizma i prosvjetiteljstva. 
Takav napredak proistječe otuda što su Mlečani, iako su inače bili poznati po 
ekonomskom i kulturnom sputavanju svojih osvojenih teritorija, tlačenju i iskorištavanju 


9 S obzirom da je drvo materijal koji lako strada od raznih opasnosti, posebno od vatre (požara) i kiše, 
srazmjerno je malo sačuvanih eksponata u barokom stilu ostalo u Kotoru koji bi svjedočili o toj 
iznimnoj djelatnosti. 


9 U samom Kotoru sačuvano je nekoliko dragocjenih drvenih raspeća u punoj skulpturi iz doba gotike, 
primjerice u Sv. Mariji Koledata i katedralnoj crkvi Sv. Tripuna. 


DU 15. i 16. stoljeću od znamenitih Kotorana posebno su se istakli: Antun Bakulić, prof. sveučilišta 
u Padovi, Trifun Bizanti, prof. grčkog i latinskog jezika na sveučilištu u Bolonji i Peruđi (kotorski 
biskup) i pripadnik venecijanskog humanističkog kruga (od oko 1480. do oko 1532), dr. Jeronim Buća, 
državnik vojvode od Este (16. stoljeće), dr. Ljudevit Pima, profesor-i prorektor Sveučilišta u Padovi 
(16. stoljeće) i drugi. 

svojih podanika, mladim i vitalnim naseljima u Boki Kotorskoj, dozvoljavali da se 
ekonomski i privredno živo razvijaju uzlaznom crtom. Omogućavali su da se veće 
količine kapitala akumuliraju na njihovim mediteranskim obalama. Mlečani su 
zapravo sve to podupirali radi ratnih zasluga i zalaganja domaćeg sloja, poticali 
ih u protivgusarskim akcijama primorskih naselja. Taj stalni otpor i borba, 
donekle je predstavljala, jedan od glavnih činbenika koji je utjecao da se u Boki 
i uopće u cijelom primorskom arealu jako razviju svi žanrovi i oblici usmenog 
narodnog stvaralaštva.) 

I u pisanom umjetničkom stvaralaštvu književnost baroka dobija svoje 
dostojno mjesto. Istina, u baroku kao dominirajućem i prepoznatljivom stilskom 
modelu 17. i 18. stoljeća, književnost se razvijala u tom vremenu i kroz 
klasicizam, klasicistički racionalizam, odnosno ispoljavala se kroz prosvjetiteljstvo, 
ali i kroz prožimanje, inkorporiranje i substituiranje mnogih elemenata usmene 
književnosti te transformiranih elemenata prosvjetiteljskog folklora. Uz sve to, 
književnost se još iskazuje u razdoblju barokne formacije u Boki Kotorskoj u 
svim literarnim žanrovima: poeziji, prozi, drami i sakralnom pjesništvu. Pojedini 
autori u svojim djelima teorijski raspravalju o pitanjima literature; pišu neku 
vrstu meditativnih eseja u kojima kritički raspravljaju o književnosti, religiji, 
filozofiji. Nastaju putopisi i kronike, crkvene poetske barokne propovijedi, pa čak 
i barokno obojena znanstvena djela." 

Novum ove stilske formacije ogleda se i u tome što pisci, za razliku od 
prethodnog humanističko-renesansnog razdoblja, svoja barokna djela pišu ne 
samo na talijanskom, latinskom i francuskom jeziku, već i na svom "slavenskom" 
jeziku. Narodni jezici, što će zapravo reći hrvatski i crnogorski književni idiom, 
u uporabi je već od tog stilskog razdoblja. Oni su (narodni jezici) već tada bili 
priznati kao službeni, imali su sve funkcije i sva prava književnog i zavičajnog 
jezika ne samo u Boki Kotorskoj, već i u susjednom Dubrovniku i cijeloj 
dalmatinskoj regiji. Narodni jezik upotrebljavao se kao oficijelni i standardni jezik 
u širem hrvatskom prostoru, recimo u Slavoniji i drugim djelovima Hrvatske. U 
tome se izrazito manifestira sazrijevanje svijesti kod velikog broja umjetnika o 
osobnom etničkom biću, njihovom narodnosnom opredjeljenju na tadašnjoj razini 
socijalnog i etničkog razvoja, za razliku od niza književnih djelatnika iz prethodnog 
razdoblja humanizma i renesanse koji su na određeni način bili zahvaćeni i u 
Boki Kotorskoj odnarođavajućim težnjama.? 

Među važnije domaće stvaratelje koji književne reflekse baroka "prenose" na 
naše domaće bokokotorsko tlo, pišući svoja djela na latinskom, talijanskom i 


%) S obzirom da su Bokelji u 17. stoljeću prolazili kroz jednu od najsurovijih ratnih škola, boreći se s 
Turcima i gledajući stalno smrti u oči i na kopnu i na moru, jedan od najvažnijih dometa usmenoga 
literarnog žanra jest epsko pjesništvo iskazano kroz bugaršćice i deseteračke pjesme. O tome usp. Savo 
Orović, Epska tradicija Boke Kotorske u zborniku Rad XVl-og kongresa SUFJ u Igalu 1969. godine, 
Cetinje, 1978, str. 55-59. 


% Takva su djela Ivana Nenadića Nauk kristijanski tiskan u tri izdanja: Mleci, 1768, Kotor, 1802. i 
Mleci, 1841. godine. Kotorsko se izdanje pojavilo u tiskari Frančeska Andreale pod naslovom Nauk 
krišćanski složen njekada od pok. Ivana Nenadića iz Perasta, kanonika i arkipapa kotorskoga...a sada 
iznova otješten za korist duša krišćanskih; Djelo je pisano narodnim jezikom i bavi se interpretacijom 
krišćanske znanosti u dijaloškoj formi; Vicko Balović, Ogledi o lijepoj književnosti (Saggio di belle 
lettere), 1878. 


Domaći predstavnici kulturnog i duhovnog rada u Boki u razdoblju humanizma i renesanse bili su 
zahvaćeni odnarođavajućom atmosferom tih općih društvenih i kulturnih znanstvenih pokreta, pišući 
najčešće samo na latinskom i talijanskom jeziku. 

francuskom jeziku,' notirat ćemo one koji pišu djela na narodnom "slovenskom" 
jeziku, a koji u ovakovoj sintetičkoj obradi ne mogu biti zaobiđeni, s naznakom 
da ne pretendiramo na njihovu vrijednosnu (estetičku) klasifikaciju. Narodnim 
jezikom i u baroknom duhu pisali su ovi književnici: VICKO BOLICA KOKOLJIĆ 
(Kotor, druga polovica 16. - prva polovica 17. stoljeća), kotorski sudac, napisao 
u osmercu i u baroknom stilu Život blažene Ozane; IVAN KRUŠALA (Perast, 
17. stoljeće), peraški župnik i doktor teologije, ispjevao epski spjev s baroknim 
elementima Peraški boj ma 15. V. 1654; ANDRIJA ZMAJEVIĆ (Perast, 1624.- 
1694.), barski nadbiskup, podrijetlom iz sela Vrbe, s Njeguša, doktor teologije i 
filozofije, znameniti javni i kulturni djelatnik, poznati mecena. Pisao je svoja djela 
latinicom i ćirilicom. U rukopisu mu je ostala veća zaostavština: Ljetopis crkveni, 
koji je sam napisao na oba spomenuta pisma i preveo na latinski, pjesma u 
dijalogu Svađa Lazarevih kćeri, barokni spjev Peraški boj 1654. godine, pjesma 
Slovinskoj Dubravi tj. Dubrovniku. Sakupljao je bugaršćice i lirske narodne 
pjesme. Poslije pobjede Peraštana protiv Turaka dao je da se ureže natpis na 
kamenu na narodnom jeziku; VICKO SKURE (umro u Kotoru 1689.), od njega su 
ostale samo dvije pjesme ispjevane u slavu A. Zmajevića; NIKOLA LUKOVIĆ 
(Prčanj, 1650.-1728.), svećenik i literarni djelatnik, pisao i prevodio baroknu 
liturgijsku književnost, po motivima iz Ariosta ispjevao epsku pjesmu u osmercu 
s baroknim motivima Razgovor kraljice Lidije iz pakla; MATIJA ZMAJEVIĆ 
(Perast, 1680.-Tavrovo, 1736.), čuveni admiral ruske flote, pisao epistolarne 
putopisne forme s puno baroknih detalja ANTUN KOJOVIĆ (Budva, 1751.- 
1845.), doktor teologije i vikar budvanske biskupije, pristalica ideja francuske 
revolucije. Napisao je 22 pjesme na narodnom i tri na talijanskom jeziku u zbirci 
Rime slovinske po govorenju iz Budve i njezine deržave zgode, dvije karnevalske 
komedije i na talijanskom jeziku Budvanske anale; MIROSLAV ZANOVIĆ 
(Venecija, 1761. - Kotor, 1834.), Budvanin, napisao djelo Misli i popijevke (oko 
1785.); IVAN ANTUN NENADIĆ (Perast, 1723.-1734.),'? doktor crkvenog prava, 
župnik crkve Sv. Stasije u Dobroti i generalni vikar kotorskog biskupa, član 
kotorskog kaptola, pjesnik i dramski pisac, pisao i prevodio teološka djela: Put 
križa (1757.), Šambek satarisan (Venecija, 1757.), Nauk kristjanski (1768.), 
Pjesma o oslobođenju udovice Krila Jovovića, Peraštanina, iz dvora našeg 
skadarskoga, dramu u baroknom duhu ispjevanu Bogoljubno prikazanje Jezusovo (u 
rukopisu), pisao o razlikama između bokeljskog i dubrovačkog mjesnog govornog 
idioma, zalagao se za fonetički način pisanja i tome slično. 

I površnom raščlambom pojedinih djela iz korpusa bokokotorskog književnog 
smjera može se s lakoćom utvrditi da je barok genotipno izrastao ne samo na 
bazi stalnih kulturnih kontakata, dodira i veza s talijanskim tipom baroka, već 
daleko više s onim baroknoestetičkim duhom koji je bujno egzistirao u susjednom 


19 Veliki je broj takvih pisaca. U nemogućnosti da ih spomenemo na ovom mjesto upućujemo na 
citirane zbornike Poezija baroka i Proza baroka. Izbor tekstova, komentari, predgovor, prijevodi, 
bibliografija i rječnik Gracije Brajkovića i dr. Miloša Miloševića. 


DU pogledu godine Nenadovićeva rođena postoji nesuglasje među autorima. Tako dr. Radoslav 
Rotković u Pregledu crnogorske literature od najstarijih vremena do 1918. godine, Stvaranje, br. 4, 
Titograd, 1979, str. 605. piše da je rođen 1723. što je suglasno s istim podatkom u napisu Crnogorska 
književnost Sretena Perovića u knjizi Krugovi, Obod, Cetinje, 1978, str. 231. Međutim u bilješci o 
Antunu Nenadiću iz Antologije crnogorske književnosti od 9.-20. vijeka, Stvaranje, br. 4, Titograd, 
1979, str. 798. stoji da je rođen 1709. godine. 

Dubrovniku i u široj dalmatinskoj regiji. Pobliže kazano, iz susjednih zapadnoeuropskih 
zemalja (Italija, Španjolska), pa i samog Dubrovnika i cijele dalmatinske regije, 
neprestanim kulturnim kontaktima, stalnim susretima i dodirima, barokni element, 
zajedno s razvijenim prethodnim romanizmima, prenosili su se i u baroknom 
bokokotorskom mediteranskom korpusu. Tim putevima, više ili manje svjesno, 
elementi talijanskog baroka, kao i tematsko-motivski i jezično-stilski modeli 
baroknog pjesništva iz susjedne dubrovačko-dalmatinske regije, pronicati će u sve 
literarne vrste u Boki Kotorskoj. Ovakav komunikacijski proces literarnih tema i 
motiva u Boki Kotorskoj ponajprije treba sagledati u obzoru odgovarajućih 
paralela, analogija i potvrda iz istoga doba u susjednom dubrovačko-dalmatinskom 
hrvatskom narodnom jeziku. Naime, u povijesnoj je lingvistici još ranije utvrđeno 
da je zapravo bujna "književna djelatnost u Dubrovniku od druge polovice 15. do 
kraja 18. stoljeća izradila izražajan književni jezik, koji nije bio puki prijenos 
štokavkog narodnog dijalekta u književnost, nego oplemenjeni književni izraz i za 
poeziju i za prozu. Bio je to u velikom stupnju normiran književni jezik, koji je 
svojom normom djelovao i preko granica svoga područja". Naime, "bokeljska 
humanistička, renesansna i barokna književna djelatnost (razvijala se pod dubrovačkim 
i dalmatinskim utjecajima, na latinskom, talijanskom i narodnom jeziku):!? 

I na kraju, da u zaključku o toj temi sintetiziramo: ako se ovoj stilskoj 
formaciji približimo tako da svojim ozračjem možemo obuhvatiti ne samo 
najreprezantativnije predstavnike baroka u Boki Kotorskoj, već i male pisce, kao 
i sve ono što je činilo stvarni i svakodnevni život i duh umjetnosti u bokokotorskom 
arealu, tek tada će nam se književni mozaik sveobuhvatnog razdoblja pojaviti 
pred očima u sveukupnom svom bogatstvu, razgranatosti i međusobnoj isprepletenosti. 
U takvom ozračju i oni književni vrhovi dubrovačko-dalmatinske književnosti 
(poput Gundulića, Vučićevića i Palmotića), kao i oni stvaratelji pisane riječi iz 
drugih hrvatskih regija, recimo Slavonije (Kanižlić i Reljković) i kajkavske 
(banske) Hrvatske (Habdelić, Vitezović, Frankopan, Zrinski) neće izgubiti ništa 
od svojih umjetničkih visina, već će, naprotiv, izgubiti mnogo više od svoje 
samoniklosti, usamljenosti i nepristupačnosti. 


BAROQUE IN BOKA KOTORSKA IN THE LIGHT 
OF THE FOLKLORE AND LANGUAGE CONNEC- 
TIONS WITH THE CROATIAN BARQUE 


Suminary 


During the seventeenth and eighteenth century, the baroque literary expres- 
sion, in Boka Kotorska surrounding area, had its meritorious place in the written 
and spoken literature. It contained, indeed, to say the truth, many incorporated 
elements of spoken literature, folk tradition and some other transformed elements 
of the other stylistic forms and periods. 


') Usp. D(alibor) B(rozović, Crnogorci - Jezik, Enciklopedija Jugoslavije, 3, Crn - Đ, Jugoslavenski 
leksikografski zavod "Miroslav Krleža", Zagreb, 1984, str. 60. 

The works of numerous representatives show that the Baroque in Boka 
Kotorska, had developed in the light of the Croatian baroque litarature. It has 
perceptible elements, first of all, and mostly, of the flourishing baroque in the 
neighbouring town of Dubrovnik, but of the broader Dalmatian area too. 

The mutual features and connections can bi seen, first of all, in the 
following two models (elements:) theme - and motive model (element) and the 
language idiom model (štokavsko narječje). These two elements connect in fact, 
the baroque in Boka Kotorska with the broader context of the Croatian baroque 
literature. 

VESNA RAPO 
Zagreb 


BLAGDAN PURIM KOD HRVATSKIH ŽIDOVA 


1. Uvod 


U godišnjem ciklusu židovskih blagdana postoje veliki i mali blagdani, te 
. polublagdani. Prvi imaju izrazito religijski značaj, jer su nastali kao posljedica 
halaha (zakona) dok su drugi, profani, nastali kao posljedica hagada (priča) i 
legendi. 1, kao što se s pravom može reći da su Roš Hašana, Jom Kipur i 
Simhat Tora veliki i izrazito religijski blagdani, s druge su strane mali blagdani, 
oni koji su profanoga i povijesnog značenja, kao što je i blagdan Purim. 

Blagdan Purim je doduše zbog svoje profanosti mali blagdan, ali po svojoj 
simbolici i načinu na koji se obilježava on je i velik. Upravo se zbog te svoje 
simbolike i našao u godišnjem ciklusu običaja. Proslavlja se sredinom 12. mjeseca 
židovskoga kalendara, 14. i 15. Adara, što po gregorijanskom kalendaru pada u 
veljači ili ožujku. 


2. Nastanak, značenje i simbolika blagdana Purima 


Purim je blagdan čije podrijetlo ni do danas nije u potpunosti jasno, jer se 
samo praznovanje zasniva na Fagadi o Esteri, a u takvim je slučajevima teško 
odrediti je li priča izmišljena ili je nadahnuta povijesnim događajima. 

Sama se Fagada nije ni dogodila, jer za njezinu potvrdu ne postoji ni jedan 
povijesni ni arheološki dokaz; što ne mora značiti da se nije mogla dogoditi. No, 
za sam blagdan Purim realnost događaja iz te kagade nije nužna, jer se ta 
hagada oblikovala iz potrebe narodnoga održanja, a njezini su likovi junaci 
židovskoga opstanka u prvoj, babilonskoj dijaspori. 

Hagada je ušla i u Sveto pismo kao Knjiga o Esteri (Biblija, 1990.: 416-425). 

Ta se knjiga razlikuje od svih drugih i po stilu i po sadržaju. Ona podsjeća 
na priče iz Tisuću i jedne noći. Događaji iz hagade se prema legendi odvijaju 
u Perzijskom carstvu u vrijeme vladavine cara Ahašvera, odnosno najvjerojatnije 
u vrijeme povijesnoga Kira Velikog ili Darija I, (536.-516. godine pr. Krista). U 
kraljevskoj palači grada Suze, u hagadi nazvanog SŠušan, donesena je i jedna 
odluka koja donosi preokret za židovsku zajednicu. To je bila naredba careva 
namjesnika Hamana Hamdate da se Židovi u svim pokrajinama osude na smrt 

jer se ne klanjaju perzijskim bogovima. Ta osuda, koja donosi nagli preokret u, 
razmjerno mirnome životu židovske zajednice, postaje u hagađi početak zapleta. 

Odluka da se osuda provede 14. adara (12. mjesec židovskoga kalendara), 
donosena je ždrijebom Pur, po kojemu je i blagdan dobio ime Purim, kao 
spomen na kockanje sa sudbinom židovskoga naroda. 

Hagađa o Esteri se nastavlja na dvoru cara Ahašvera gdje se pletu urote, 
protuurote, događaju se ljubavne avanture, slavlja i smaknuća. Tako se u jednom 
trenutku ponovno odlučivalo o sudbini Židova pukom slučajnošću. Naime, protivljenje 
kraljice Vašti, Ahašverove žene, da se izloži pogledima dvorjana, zaslužuje kaznu 
i ona, zbog toga biva otpuštena s dvora. 

Odlazak kraljice i mogućnost dolaska druge žene otvara mogućnost za 
rješenje židovskoga problema. Tada nastupaju protagonisti hagade Estera i njezin 
stric i skrbnik Mordehaj. Mordehaj u tom presudnom trenutku nagovara djevojku 
da se prijavi za izbor najljepše djevojke koja će postati kraljevom ženom. Time 
bi se stvorili uvjeti za opstanak židovskoga naroda. U izboru za najljepšu 
djevojku Estera pobjeđuje, postaje kraljicom, ali na skrbnikov nagovor prešućuje 
svom kraljevskom mužu da je Židovka. 

Pred novom kraljicom iskrsava u hagadi dvojba: postoji odluka o uništenju 
židovskoga naroda, a sama kraljica je Židovka. Estera počinje razmišljati o tome 
kako spasiti svoj narod, pa time i samu sebe. Prijedlozi se i savjeti nižu jedan 
za drugim; Estera posti, moli pa napokon pribjegava domišljatosti jedne žene te 
priređuje gozbu za muža, na koju poziva i kraljeva savjetnika Hamana. Tijekom 
zabave, u trenutku kraljeve zanesenosti Esterinom ljepotom i ljupkošću, ona mu 
priopćuje svoje podrijetlo i moli ga da poštedi nju i njezin narod. Kralj nije 
mogao odbiti molbu svoje lijepe kraljice i priča ponovno doživljava konačni 
preokret i rasplet. Umjesto Mordehaja na vješalima završava Haman, a židovski 
narod biva pošteđen i, kao u mnogim pričama sa sretnim završetkom, svi sretno 
nastavljaju daljnji život. 

Za ukratko ispričanu hagađu o Esteri moglo bi se reći da je nalik mnogim 
drugim pričama, pa ipak se nameće pitanje: čime se ona toliko razlikuje od 
drugih da je Židovima do danas tako aktualna? Zatim, zašto je kanonizirana te 
postaje osnovom za proslavu jednoga blagdana? 

Dio odgovora možemo naći ako istaknemo problem asimilacije i opstanka 
židovskoga naroda. Suočavanje židovske zajednice iz vremena prve, babilonske 
dijaspore s problemom asimilacije uočavamo u samoj priči, počevši od samog 
naziva blagdana pa do imena protagonista hagade o Esteri. Naime, blagdan 
Purim dobio je ime po riječi Pur (kocka ili ždrijeb), riječi nehebrejskoga 
podrijetla koja se dovodi u vezu s riječju Puru ili Buru, akadskoga ili 
staroasirskog podrijetla (Bošković: 1986.: 58). Razmatrajući imena glavnih junaka, 
Estere i Mordehaja, također uviđamo da nisu židovska. 

Glavna se junakinja zapravo zvala Hadasa" i “potjecala je iz ugledne 
židovske obitelji Benjaminova roda“ (Mandić, 1969.; 154), a u kanoniziranoj 
hagadi nosi ime Estera, čije se ime povezuje s feničkom božicom Astartom, 
asirsko-babilonskom Ištar i hebrejskom Aštarot, božicom plodnosti, vegetacije itd., 
dok je Morđehaj dobio ime po vrhovnom babilonskom božanstvu Marduku, 
Morduku. 


) To ime podsjeća u svom korijenu na zakon, odnosno na vjernost zakonu, vjeri i narodu otaca 
(Židov, 1918.: br. 4). 


72 


Sve ovo upućuje nas na problem asimilacije ali i njegovo rješavanje. Zlagada 
nosi važnu poruku da asimilacija ne mora biti sasvim negativna pojava već i 
neophodni dvosmjerni proces koji zajednici omogućava duhovni i fizički opstanak, 
ako je u skladu s tradicijom i kulturom manjine naspram većinske kulture i 
tradicije. 

Prema hagadi, perzijski Židovi preživjeli su u dijaspori a da nisu odbacili 
svoje židovstvo. 

lako purimska priča upućuje na priču o egzodusu iz Egipta i njezin svršetak 
nije u Obećanoj zemlji već u dijaspori, ovdje se po prvi put u židovskoj povijesti 
opravdava život u dijaspori u odnosu na život u Obećanoj zemlji. Tu leži jedan 
od odgovora na simboliku blagdana Purima, ali druga poruka, ona o opstanku 
židovske zajednice u dijaspori još je značajnija. Zato se pseudopovijesno kazivanje 
u židovskoj predaji pretvara u simbolični prikaz stalne teme u židovskome 
povijesnom iskustvu. 

Tako Haman ne simbolizira progonitelja samo u toj hagadi, nego je postao 
simbolom svih tirana?, a Purim predstavlja Židovima simbol spasa i trijumfa nad 
neprijateljem. Takvu nadahnjujuću i ohrabrujuću snagu nije izgubio ni dandanas. 
Služi kao primjer zajednici da se obrani i opstane. Zato se kao uvod u proslavu 
na Šabat prije blagdana Purima u sinagogama čita opis napada plemena Amaleka 
na židovski narod koji bježi iz egipatskoga ropstva, kao i opis pobjede nad tim 
plemenom da bi se shvatilo pravo značenje Purima te da bi se pripremilo za 
blagdan. 5 

Zato u rabinskim tumačenjima nalazimo upute naraštajima kako se treba iz 
godine u godinu prisjećati tih događaja, jer se oduvijek pojavljuju novi Hamani 
i novi Amaleci. 

Stoga je sadržaj Svitaka o Esteri stoljećima povezivao naraštaje Židova 
tijekom povijesti i postao simbolom snage i vjere, a glavni junaci priče, kraljica 
Estera, Mordehaj, kralj Ahašver i Haman, simboli su ženske ljepote, očinske 
brige, te silovitosti i borbe za opstanak. 

Može se zaključiti da je zbog svega toga Fasada o Esteri opstala tijekom 
stoljeća živo prisutna u tradiciji i kulturi židovske zajednice i da je mjesto koje 
danas zauzima, kao osnova blagdana Purima i svih purimskih običaja, izboreno 
kroz povijest židovstva. 

Po povratku iz babilonskoga ropstva hagada se bila prenosila usmenom 
predajom kao jedna od mnogih priča, a blagdan Purim nije imao današnje 
značenje nego se proslavljao samo kao kućna svetkovina. Kao i sve priče i 
legende, Hagada o Esteri s vremenom se razvijala obnavljajući se novim poetskim 
izričajima, malo po malo prerastajući u veliku povijesnu poruku punu narodnog 
optimizma. S obzirom na osnovnu zadaću hagadA, a napose ove purimske, da 
tješi, potiče i poučava narod, ona je poslužila kao duhovna potpora makabejskim 
ustanicima za dinastije Hašmonejaca u II. stoljeću prije Krista. Najstarije spominjanje 
Morđehajevog dana nalazimo na kraju II. Knjige o Makabejcima (Mkb2 15, 36). 
To je razdoblje (II. stoljeće prije Krista), razdoblje povijesnih previranja u 
židovskome narodu, pa ne čudi što je upravo tada Hagada o Esteri prerasla iz 
usmene predaje u pisano svjedočanstvo u Svicima o Esteri (Megilat Ester). 
Hagađa o Esteri ulazi kao kanonska knjiga u Tanah (Bibliju), dok mnoge hagade 


2 U povijesti Židova, Haman Ben Hamdata Ha'Agag je simbol svih anstisemita “ugnjetavač Hitleru 
nalik" (Herman Wouk) i poslije biblijskoga Hamana: od Antiohusa Epifanusa do Saddama Huseina. 


73 


ne ulaze ni u apokrifna izdanja ili zauvijek nestaju, a samo su neke nađene u 
Aleksandrijskoj biblioteci - ili su bar sačuvane u prijevodu. 

Zbog njezina svjetovnoga sadržaja bilo je dvojba o tome treba li Megilat 
Ester uvrstiti u židovski kanon ili ne, o čemu su sačuvana mnoga tumačenja i 
komentari. Trebalo je ponajprije objasniti zašto se u jednoj biblijskoj knjizi ni 
jedanput ne spominje Božje ime, a ni njegova uloga u spasenju naroda, te zašto 
u toj hagadi uopće nema religijskih značajki. 

U Septuaginti se pokušalo ukloniti prigovore umetanjem religijskih sadržaja, 
kao što su Mordehajev san i molitva te Esterina molitva, iako ih u hebrejskim 
izvornicima nije bilo. (Biblija, 1990.: 1195.) 

San Hedrin (veliko vijeće) ipak odlučuje u II. stoljeću poslije Krista (poslije 
rušenja Drugoga Hrama 70. g, i neuspjeloga Bar Kohbinog ustanka 132. godine 
kada narod ]Israela gubi svoju zemlju, Hram, slobodu) da se Megilat Ester uvrsti 
u kanonske knjige. Bilo je to pravo vrijeme da se knjiga posve svjetovnoga 
nadahnuća uvrsti u Kanon kao poticaj u borbi za opstanak u progonstvu i kao 
nada u povratak u domovinu. Uvršćenjem u Židovski kanon Hagada o Esteri 
postaje dijelom dnevnoga štiva za sve Zidove, jer, po balaha (zakonima) Bibliju 
treba svakodnevno čitati. 

Postoje mnogi midraši (komentari) koji objašnjavaju kanoniziranje te hagade. 
Po jednom midrašu, nespominjanje se Božjeg imena objašnjava time što se u 
Morđehajevim riječima nazire veza s Bogom kad on kaže Esteri: “Doći će pomoć 
i spas Židovima s druge strane" (Est. 4, 14). Riječ “strana" ili “mjesto" 
(hamakom) u rabinskim tumačenjima i načinu izražavanja je uobičajeni izraz za 
Boga. zato rabini listom prihvaćaju da Mordehaj ovdje spominje upravo Boga. 

Religijski sadržaj hagadi daje i jedan midraš koji tumači ulogu male djece 
u spasu židovskoga naroda. Njihovo postojano proučavanje Tore pod budnim 
nadzorom rabina dovelo je do propasti Hamana Hamdate. Prema tom midrašu, 
djeca su danima postila i proučavala Toru pa ih ni majčinski nagovori da jedu, 
prije nego što umru, nisu pokolebali nego su odgovarala rabinima: “*Nadali smo 
se da ćemo zbog toga što proučavamo Sveto Pismo biti nagrađeni dugim životom, 
ali kada nismo dostojni morate nazad primiti knjige“ Plač njihovih majki se: 
pridružio njihovu plaču, koji je stigao i do Boga, koji govoraše: *Čujem plač 
janjčića', dok mu je Mojsije odgovarao: "Nisu to janjčići, nego plaču židovska 
dječica. Poste već tri dana a sutra će biti pobijena'. Bog se gane u svome 
milosrđu i slomi pečat na odluci o zatoru i židovski narod bi spašen (Aba 
Gorion, 37-38)". Postojanje mnogih midraša sličnoga sadržaja samo pokazuju 
koliko je bilo važno opravdati kanoniziranje ove hagade, čije se ishodište nije 
nalazilo u halaha (zakonima). Ali, iako Purim nema određene halaha (zakone), 
kao zamjena za njih postoje micve (običajni zakoni). 


Micve (običajni zakoni) 


Običajni zakoni u slučaju Purima nemaju nimalo manje značenje od samih 
halaha (zakona), te ih valja jednako poštovati. Uz Purim postoji pet običajnih 

zakona (micvi) i to: 

post uoči blagdana, 

2. prisutnost pri čitanju Megilat Ester u sinagogi, 
3. darivanje obitelji i djece, 
4 
5 


m 
* 


. darivanje siromašnih, 
. sudjelovanje u purimskim zabavama, “maskenbalima? i drugim plesovima. 


Post uoči blagdana 


Običaji vezani uz Purim počinju prvom Micvom, postom u spomen na 
Esterin post prije zabave koju je priredila na Ahašverovu dvoru. Ovaj post 
(prema jednim tumačenjima traje jedan dan, a prema drugima tri) poznat je kao 
Com Ester, Taanit Ester ili Ester Tajnes. Prema mnogim izvorima i kazivačima 
ova se Micva održala samo u najpobožnijim obiteljima. Treba istaknuti da je 
upravo uz ovu Micvu izvršena i “posljednja intervencija u pogledu kodificiranja 
Purima i to u osmom stoljeću (Bošković, 1986.: 60)", kad je i službeno uvedena 
u običajne zakone. 


Nazočnost čitanju Megilat Ester u sinagogi 


To je jedan od najstarijih običajnih zakona vezanih za ovaj blagdan. 
Talmudski propisi nalažu da se Megilat Ester čita dva puta, na večernjoj molitvi 
uoči blagdana i na jutarnjoj molitvi na sam blagdan 14. adara. Prije čitanja 
Megilat izgovaraju se blagoslovi: 


BARUH ATA ADOŠEM, ELOHEINU MELEH HAOLAM, AšER KIDŠANU BEMICVOTAV 
VECIVANU AL MIKRA MEGILA 


BLAGOSLOVLJEN SI TI GOSPOD NAŠ, KRALJ SVIJETA, KOJI SI NAS POSVETIO SVOJIM 
ZAPOVIJEDIMA I ZAPOVIJEDIO NAM DA ČITAMO SVITAK O ESTERI 


Slijede drugi blagoslovi, te samo čitanje, a obveza nazočnosti čitanju u 
sinagogama vrijedi za sve uzraste. Djeca se tome posebno raduju, jer im se za 
Purim dopušta unositi u sinagoge razne predmete za dizanje buke, što je 
jedinstvena prigoda za razuzdanije ponašanje u sinagogi. Čak se i čitanje Megilat 
Ester razlikuje od čitanja drugih biblijskih tekstova. Ona se, naime, čita s izrazito 
svjetovnom artikulacijom. U pravilu hagadu čitaju predmolitelji, kantori, koji se 
kod svakog čitanja Baal Kore i nakon spominjanja imena Hamana Hamdate 
zaustavljaju, na što djeca počnu vikati, lupati predmetima, zviždati i bučiti 
škrebetaljkama. Ime se Hamana Hadmate ispisuje na sandale i cipele kojima se 
lupa O pod, ili po kamenju po kojemu se tuče uza zaglušnu buku. 

Darivanje obitelji i djece 


Vrlo raširen običaj darivanja Mišloah manot (slanje poklona) ili kod 
Aškenaza poznat kao SŠlahmones, a kod Sefarda Platicus di Purim, prema 
velikom pladnju na kojem se nose darovi. Darovi su se najčešće slali po djeci, a 
darivali su se najbliži rođaci i prijatelji. Budući da se darivanje uzvraća, djeca se, 
zatim, vraćaju s darovima i sima za nagradu dobivaju novac i kolače. Uglavnom je 

o sredini u kojoj su Židovi živjeli ovisilo što se može darovati. 

Dok nose darove, djeca su zakrabuljena, a darove predaju pjevajući razne 
pjesmice, uz ranije pripremljene prigodne igre koje se dogodine mijenjaju i 
dopunjavaju. 


Darivanje siromašnih 


Darivanje siromašnih je nezaobilazna Micva. Daruju se vrijedniji pokloni, 
najčešće u novcu, ali i hrana i odjeća. Koliko je ta Micva važna, svjedoče i 
podaci da se “organizirano obilazilo bogate obitelji te se sakupljala pomoć za 
siromašne (Bošković, 1986.: 62)", napose zato što im se tako pomagalo i da se 
pripreme za proslavu sljedećega blagdana Pesaha. 


Sudjelovanje u zabavama i purimskim “maskenbalima* 


Koliko god bile svečane i bogate proslave, toga blagdana u obiteljskim 
krugovima uz bogati stol s košer poslasticama uz obvezatne kindle i hamantaše, 
vrhunac slavlja su “maskenbali“ i plesovi. Treba istaknuti da je Purim blagdan 
vedrine, plesa i igre, za razliku od drugih blagdana koji se slave u miru i u 
molitvama. 

Uza sve neobuzdano ponašanje, postoji i jedan čudan, pogotovo za židovski 
narod, zahtjev da se za Purim treba čak i opiti, dok su inače količine alkohola 
koje se smiju popiti, zakonom određene i to jedino u obredne svrhe. Najstariju 
potvrdu za to nalazimo u Babilonskom Talmudu (fraktat Megilla (7b), uz izričit 
zahtjev da se toliko popije dok se ne mogne razlikovati proklinjanje Hamana od 
blagoslivljanja Mordehaja. Rabi Moshe Isserles iz Krakowa, poznati katehist XVI. 
stoljeća, preporučivao je za aškenaske Židove razboritost; popiti više nego obično 
i onda otići na spavanje, jer kad jednom čovjek zaspi, onda više nije u stanju 
uočiti razliku između  proklinjanja Hamana i blagoslivljanja Mordehaja. Tri 
stoljeća ranije, Rabi Menahem Mciri priznao je potrebu za veseljem na blagdan 
Purim, ali je i odvraćao od tolikog pijenja koje bi moglo završiti gubitkom 
vlastitog samopoštovanja. “Sheiltot" to ostavljaju pojedincu, temeljeći svoj pristup 

na dobro poznatoj izreci da se bit osobe može prepoznati preko tri stvari: 
njegove čaše (što se događa kada pije), njegovog džepa (kako troši novac) i 
njegove ljutnje (što kaže kada je izazvan), dakle, na Purim je dobro piti do 
zaborava samo. ako je sigurno da ono što izlazi na površinu neće uvrijediti Boga. 

A, za one koji u životu sve rade “naopako* vrijedi jidiš poslovica: “A ganz 
jor šiker, Purim nihter!" (Cijele godine pijan, a na Purim trijezan)! 

No, ipak su najvažniji dijelovi purimskih proslava bili “maskenbali? i plesovi, 
te će zato o njima biti više riječi u daljnjem dijelu teksta, 


Purim u Hrvatskoj 


lako je proslava blagdana Purima vezana uz prije opisanu biblijsku priču, 
zbog simbolike koja je vezana za ovaj blagdan-spasenja i opstanak židovske 
zajednice - ova se priča mogla povezati i uz neki drugi događaj, spasenje pojedinca 
ili mjesne židovske zajednice. Takve proslave nisu morale biti vezane za točan dan 
proslave toga blagdana već za dan kada se zbio određeni događaj. Zato se u svijetu 
do II. svjetskog rata proslavljalo stotinjak lokalnih Purima vezanih za neki određeni 
događaj, a nerijetko su te proslave dobivale i ime po tom događaju. 

Tako su i na hrvatskom području postojale proslave blagdane Purima koje su 
bile vezane uz određene događaje, kao što je Dubrovački Purim, vezan uza spasenje 
uglednoga Židova Ješuruna 1631. godine, koji je bio optužen za ritualno umorstvo. 
Dubrovački Purim se proslavlja u vrijeme koje se podudara s proslavom toga 
blagdana, a ne na dan događaja. Dok se Sarajevski Purim, poznat i kao Purim 
Zatočenika, vezan uza spasenje uglednih Židova na čelu s Ray Moše Danonom, kad 
ih je Ruždi-paša htio pogubiti 1819. godine slavi 4. hešvana (listopad, prosinac), a 
ne u stvarno vrijeme proslave blagdana. 

Mnogi običaji i tradicije vezane uz blagdan Purim zaslužuju podrobnije 
spominjanje, ali ovom prigodom ističemo Purimske proslave u Zagrebu, a 
posebice prigodne. plesove i “maskenbale?. 

Prateći tisak, posebno židovski, nalazimo potvrde o održavanju “maskenbala? 
i plesova u Hrvatskoj od druge polovice 19. stoljeća sve do početka drugoga 
svjetskog rata. Ujedno je to i potvrda položaja židovske zajednice u Hrvatskoj. 
To je vrijeme kada Židovi u Hrvatskoj dobivaju sva građanska prava, pa se i 
židovska zajednica, sa svojim običajima, uključuje i u javni život grada. 

Sudeći po pripremama za “maskenbale“ radilo se o visokom stupnju 
organiziranosti i velikom značenju koje se pridavalo tom običaju. Iz cijeloga 
sklopa događaja možemo izdvojiti i određene, razmjerno samostalne komponente: 


1. stvaranje zabavnog odbora i cijela organizacija, 

2. dječje priredbe i “maskenbali", uz dječje zakrabuljene povorke i ophode, 
te darivanje, 

3. Purimske večeri (Seudat Purim), 

4. “maskenbali", plesovi, s izborom najljepših krabulja. 


Kai 


Za pripremu i organizaciju proslava brinuli su se brojni Zabavni odbori, 
kulturna, športska i dobrotvorna društva kojih je bilo puno u cijeloj Hrvatskoj, 
a pogotovo u Zagrebu. Kao npr. Klub hrvatskih sveučilišnih građana Židova, 
Židovsko akademsko potporno društvo, Židovsko omladinsko društvo, Židovsko 
gospojinsko društvo, Židovsko narodno društvo, Židovsko gombalačko i športsko 
društvo Makabi, Udruženje cijonističkih žena u Zagrebu, Društvo Judeja, Židovski 
sefardsko-studenski klub Esperanza i Bnet Cijon. Brojna su bila i natjecanja koje 
će društvo organizirati bolji “maskenbal? i zabavu. 

Odrasli su priređivali “maskenbale“ za djecu, gotovo, iz svih navedenih 
društava, a obično su bili organizirani u poslijepodnevnim satima kako bi ostalo 
dovoljno vremena za večernje zabave. 

Organizirale su se i razne igre, Purimšpilovi, Ahašveršpilovi, Josetšpilovi, 
kazališne predstave, natjecanja, tombole s dječjim nagradama (igračke, kolači i 
dr.). Krabulje su bile obvezatne za djecu: bilo skupne s likovima iz purimske 
priče, bilo pojedinačne, što je uvelike ovisilo o organizatoru ili o roditeljima. 

Pripreme i organizacije plesova za odrasle obavljale su se vrlo vješto: od 
izradbe posebnih nacrta za uređenje i ukrašavanje dvorana i iznajmljenih prostora 
pa sve do izradbe krabulja pozivnica“ te oglašavanja plesova. 

Oglasi za plesne zabave nisu se objavljivali samo u židovskim glasilima već 
i u nežidovskom tisku, i to u cijeloj Hrvatskoj. Uza svaki se oglas pridodavala 
i napomena za pravodobnu predbilježbu, što kazuje da su plesovi bili dobro 
posjećeni. Jedan od oglasa iz 1919. godine glasi ovako: “Purimski ples u Zagrebu, 
Zidovsko akademsko potporno društvo u Zagrebu priređuje 15. 0. mjeseca kao 
i svake godine Purimski ples u *Kolu' i 'Sokolu'. Ona gospoda iz provincije koja 
žele doći na ples, neka se odmah obrate pismenim putem u Židovsko akademsko 
potporno društvo, Zagreb ili usmeno na dan pretprodaje karata u Hotelu Grand 
(Židov, 1919.: 5)". 

Iz mnogih se oglasa vidi da su se plesovi različitih društava pripremali u 
vrhunskim zagrebačkim prostorijama u to vrijeme: Hrvatski konzervatorij. Grand 
Hotel, Hotel Astorija, Hrvatski glazbeni zavod, Društvo zagrebačkih strielacah, te 
u mnogim drugim prostorima, 

“Maskenbali“ i plesovi često su se pripremali pod nazivima koji su određivali 
i vrstu kostima koji će se nositi: “U carstvu cvijeća", “Iz galantnih dana“, 
“Proljetna noć", “Noć u Jeruzalemu“, “U živoj galeriji slika", “Purimsko sijelo“, 
“Ples bećara“, itd. Također i “Za Nordauov vrtni grad", što upućuje na purimsku 
micvu darivanja i dobrotvornih priloga. Prihodi od tombola i ulaznica redovito su 
bili namijenjeni izgradnji i opremanju raznih prostora i zgrada u Zagrebu, što 
upućuje na purimsku zmicvu darivanja i dobrotvornih priloga. Prihodi od tombola 
i ulaznica redovito su bili namijenjeni izgradnji i opremanju raznih prostora i 
zgrada u Zagrebu, kao što je bilo uređenje Makabijevog doma ili za Keren 
kajemet Lejisrael te za rad kulturnih društava ne samo u Hrvatskoj već i u 


9 Pozivnica za purimski ples, koju donosimo u prilogu, a čiji se izvornik nalazi u Fototeci Muzeja Grada 
Zagreba datirana je u prvo desetljeće 20. stoljeća. Riječ je o pozivnici na preklop, otisnutoj u zlatotisku s 
utisnutom reljefnom slikom djevojke s leplirom na zelenkastoj podlozi, u izrazito secesijskom dekoru, 
maštovitu spoju ljudskoga lika, biljnih i grafičkih sastavnica, oblikovana u duhu najsuvremenijih ostvarenja 
tadašnjega grafičkog oblikovanja, pa predstavlja i vrijedan doprinos povijesti likovne umjetnosti u nas. Ujedno 
svjedoči i o visokoj razini organizacija purimskih zabava u Zagrebu na početku ovoga stoljeća. Za snimak 
ove pozivnice zahvaljujem se gospođi Nadi Premerl-Kraus i gospodinu Zdenku Kuzmiću iz Muzeja grada Zagreba. 

Israelu. Prilozi su uvijek bili bogati, jer se u doba darivanja ne odbijaju prilozi 
za dobrotvorne svrhe. 

Za sudjelovanje u predstavama pozivani su najbolji glazbenici Muzičke 
akademije, Radija i Hrvatskoga narodnog kazališta. Na plesovima su birani 
najbolji plesni parovi, najljepše odjeveni gosti i ljepotice. Ima svjedočanstava da 
su se toalete nabavljale u europskim metropolama. Za “maskenbal“ pod nazivom 
U živoj galeriji slika, kluba Makabi napisano je: “U svim krugovima pa i 
nežidovskim obljubljeni elitni kostimirani ples. Ta originalna zamisao priređivača 
privukla je na zabavu toliko publike- da je mladeži željnoj plesa ostalo za ples 
samo malo mjestance. Ukusni kostimi svi u stilu, rađeni po djelima znamenitih, 
pretežno starih majstora, elegantne večernje oprave, distingirana publika, sve to 
davalo je toj priredbi biljeg elitne zabave prvoga reda u svakom pogledu (Židov, 
1924.: 10)". Ili, napis iz 1923. godine o zabavi pod nazivom /z galantnih dana: 
“Velike pripreme koje su pravljene za zabavu pobudile su veliki interes u židovskim 
i nežidovskim krugovima i bile su jamstvom za uspjeh. No, sva naša očekivanja su 
nadmašena. Dvorane “Sokola“ i “Kola" u kojima je održana zabava bile su 
umjetnički lijepo dekorirane u stilu, nije moglo svemu dosta da se nadivi. Vrlo 
lijepi i ukusni kostimi naših dama, originalne i skladne dekoracije pojedinih sala, 
pružale su promatraču vanredno lijepu sliku. Zabava je otvorena povorkom kostimiranih 
dama, a iza toga je slijedio ples (Židov, 1923.: 8)". Ili “maskenbal" pod nazivom 
Vesele noći na Monmartru u organizaciji Zagrebačkog izraelitsko gospojinskog 
društva, održanoga 1922. godine: “Kostimirani ples jedna senzacija u Zagrebu. Riječ 
raskoš najbolje pristaje ovoj noći. Dame su bez iznimke bile odjevene po najnovijoj 
modi, boje moderne, dijamanti, briljantni, i biserje gotovo na svakoj ruci, na svakom 
uhu, oko svakog vrata. Raskoš i savršena elegancija. I mnogo prekrasnih lica, 
savršenih forma tijela, model noga. Ples je bio odličan, gospođice otmjene, sve 
prepuno, borba za stolice i mjesta, prodavale se karte za tombole, prekrasni darovi 
(Večer, 1922.)". 

Tradicija purimskih plesova i “maskenbala? postala je dijelom kulturnog 
identiteta grada Zagreba, koja je trajala sve do početka II. svjetskog rata, kada 
se naglo prekida život židovske zajednice. 


Purim u Zagrebu danas 


Iako malobrojna, današnja židovska zajednica u Zagrebu, proslavlja blagdan 
Purim kako u obiteljskim krugovima tako i u prostorijama svoje Kehile (općine). 
Organiziraju se purimšpilovi 1 “maskenbali" za djecu i omladinu u prostorima 
Židovske općine. Moglo bi se reći da su to purimske zabave “za po doma" dok 
one “za po vani" pratimo tek u zadnjih desetak godina. Posljednje desetljeće je 
vrijeme kada židovska zajednica obnavlja tradiciju organiziranja “maskenbala"? i 
plesova s bogatim kulturno-umjetničkim programima u hotelima EFsplanada i 
Interkontinental, uz razne sadržaje, tombole i bogate nagrade. 

Sudjelovanje židovske zajednice sa svojim programima u javnom životu 
grada Zagreba i Hrvatske potvrđuje se i izvođenjem “Purim špila" Radovana 

Milanova u izvedbi skupine “Moti“ Židovske općine Zagreb na 33. festivalu 
hrvatskih kazališnih amatera održanom početkom srpnja 1993. godine u Varaždinu, 
gdje je osvojio i nagradu za originalni glumački izraz cijelog ansambla. Ovaj 
Purim špil je prvi put izveden u ožujku 1993. godine za blagdan Purim u 
prostorijama Židovske općine u Zagrebu, a o “Purim špilu" je Jakša Fiamengo 
u Slobodnoj Dalmaciji napisao “...zanimljiv pokušaj da se ispriča jedna biblijska 
priča sa scenskim doskočicama u kabaretskom stilu, čiji kolažni niz dokazuje 
darovitost glumaca, ali i iskorak iz klasičnoga poimanja kazališne umjetnosti...? 

lako je današnja židovska zajednica u Zagrebu malobrojna, ona nastoji održati 
neke stare tradicije kao što su organiziranje plesova i “maskenbala“, te uvesti 
nove, kao što je spomenuta kazališna predstava koja, iako je svojim sadržajem 
vezana uz blagdan Purim zanimljiva je i nežidovskoj publici, što je još jedna 
potvrda koliko su mnoge tradicije zagrebačke židovske zajednice postale dijelom 
kulturnoga identiteta grada Zagreba i Hrvatske. 

PURIM HOLIDAY IN JEWISH COMMUNITIES IN 
CROATIA 


Summary 


The origins of the Purim holiday are shrouded in the mists of time. The 
ceremonial itself is based on the Haggadah of Esther, which may have been 
inyented or inspired by historic events. 

There is no historic or archeological evidence substantiating the Haggadah 
story, but that by itself is no conclusive proof. The point is not really relevant, 
because the Haggadah was shaped by the need for national survival. Its 
personages are heroes from the first, Babylonian diaspora. 

The Haggadah of Esther has been present in the Jewish tradition and culture 
throughout centuries. It has won an important position as the basis for the Purim 
holiday and all Purim customs. 

Purim strip: Tekst: Radovan Milanov; crtež: Robert Loher, Židovska općina u Zagrebu, 1993. godine. 

According to the Zaggadah, the Persian Jews have survived in exile without 
relinquishing their Jewhood. This is one of the sources of the symbolism of the 
Purim holiday, but the other message, that of the survival of the Jewish 
community in the diaspora, is even more important. This symbolism won it a 
place in the annual cycle of customs. Purim is celebrated in the middle of the 
12th month of the Jewish calendar, on the 14th and 15th of _Adar, whish 
corresponds to February or march according to the Gregorian calendar. Although 
there are no strich Halahas (laws) for celebrating Purim, the ceremonial is 
regulated by the Mitsva (custom laws). In this case, the custom laws are no less 
important than žAalahas and must be observed. There are five custom laws 
relative to Purim, namely: 


fast on Purim Eve; 

reading of Megilat Esther at the synagogue; 

giving gifts to family and children; 

giving gifts to the poor; 

taking part in Purim festivities, masquerades and dances. 


ng PNE 


There are many Purim customs and traditions that deserve to be described, 
but for this article we have chosen Purim festivities in Zagreb, with a particular 
stress on dances and masquerades. 

Leafing through the press, particularly Jewish publications, we find mentions 
of Purim dances and masquerades as far back ads mid-19%h century, and the 
tradition remained alive until the beginning of World War II. 

Judging by the careful organisation and the extensive preparations for 
Purim, the holiday must have been regarded as an important one. 

The event consists of the following elements: 

1. Setting up an organising committee; | 

2. Children's shows and masquerades, with masked pageants and the giving 
of presents; 

3. Purim evenings (Seudat Purim); 

4. Balls and masked balls, election of the most attractive mask. 

The celebrations were organised by numerous Entertainment Committees, 
cultural and sporting_ societies, charities etc. that abounded in Croatia and 
particularly in Zagreb. Adults organised masquerades for children, mostly in the 
afternoon so as to leave enough time for evening parties. 

Games, such as Purimspiels, Ahasverspiels; and Josefspiels, theatrical perfor- 
mances, competitions, bingo evenings with special prizes for children (toys, cakes 
etc.) were also populars. Children maquerades and Purim pageants were simply 
a must. 

The extensive preparations for adult balls included the designing and 
making of ballroom decorations, costumes, advertisements and invitation cards. 
The advertisements in Zagreb papers show that the balls were organised in the 
best clubs and hotels. The invitations often specified the kind of costume that 
should be worn. The most renowned musicians from the Conservatory, Radio or 
the National Theatre were in charge of the entertainment. The election of the best 
dancing couple, the best dressed guest and the most beautiful woman usually 

of the cultural identity of Zagreb, and was maintained until the beginning of 
World War Il, which put an and to the activities of the Jewich community. 
Although small in numbers, the Jewish community today regularly marks Purim, 
be it in the family circle or at the premises of the Kelila (Community). 
Purimspiels and children masquerades are organised at Community premises. In 
the past 20 years, the Jewish Community has also renewed the tradition of 
sumptuous balls with a varied artistic programme, organised in hotels such as 
the Esplanade and Intercontinental. Although the jewish Community in Zagreb 
is no longer very numerous, it does not neglect old traditions such as masked 
balls and even introduces new ones. An example of this is Purim Spiel a play 
written Radovan Milovan and performed by the _Community's own amateur 
company, Moti, at the 1993 Festival of Croatian Amateur Companies, where it 
won the first prize. This is yet another confirmation that many traditions of the 
Jewish Community in Zagreb have become a part of the cultural identity of 
Zagreb and Croatia. 

IVAN ZVONAR 
Varaždin 


ODJECI STILSKIH FORMACIJA U KAJKAVSKIM 
LIRSKIM PJESMAMA OD SREDNJEGA VIJEKA DO 
KLASICIZMA 


(Prema sačuvanim rukopisnim pjesmaricama) 


U starijim su se kajkavskim rukopisnim pjesmaricama jasno odrazile sve 
stilske formacije što su ih registrirale povijesti zapadnoeuropskih književnosti od 
srednjega vijeka do klasicizma. 

Naročito je uočljive tragove ostavio srednji vijek. 

I na kajkavskom se prostoru od najranijih vremena pjevala potresna pjesma 
o sudnjem danu (Dres irae, dies illa), zabilježena u Pavlinskom zborniku iz 1644. 
(list 165b-167a), a latinski joj je orginal bio poznat već u 12. stoljeću. 

Iz 14. stoljeća potječe pjesma O Marija, Božja mati uvrštena u najstariju 
dosad poznatu zbirčicu hrvatskih duhovnih pjesama koja je sastavni dio (zapravo 
završetak) jednog glagoljskog kodeksa iz 1380. (čuva se u pariškoj Nacionalnoj 
biblioteci pod oznakom "Code Slave no. 11"). 

I njezin se najstariji kajkavski zapis nalazi u Pavlinskom zborniku (često se 
citira i kao Pavlinska pjesmarica). 

Zanimljiva je uskrsna himna Hrist vskrse iz mrtvih sačuvana u prvotisku 
glagoljskog misala iz 1483., a po mišljenju Vjekoslava Štefanića ide još u 
predraskolno doba pa bi joj autori mogli biti Ćiril i Metodije.)D Na kajkavskom 
se narječju najprije može naći u Martjanskoj pjesmarici I" (bar dijelom iz 1593. 
godine) pod naslovom Christus je gori vsztal, nase grehe odepral (list 137a-137b), 
zatim u Pavlinskoj pjesmarici s naslovom Christus ie gore uztal (listovi 126b-128a) 
pa u Svetim evangeliomima Nikole Krajačevića iz 1651. u dva ponešto različita 
paralelna zapisa, a pjeva se i danas. Jedan se njezin zapis naime nalazi i u 
Zgančevu zborniku Hrvatskih pučkih popijevaka iz Međumurja (JAZU, Zagreb, 
1925., br. 184, str. 108.). 

Donosimo tri strofe prvog zapisa (u izvornoj grafiji) iz Svetih evangelioma, 
jer se upravo taj izvor citira vrlo rijetko. 


Clhiristusje gore ztal, szmerlje 
dole poteptal: i Vrdeaje ob- 
l4dal: orszaemuje razmetal: 
Budi Christusu hvala, i dika 
vekivekoma. 


) Vjekoslav Štefanić: Hrvatska književnost srednjega vijeka, Pet stoljeća hrvatske književnosti, knjiga L, 
Matica hrvatska - Zora, Zagreb, 1969., str. 361. 


87 


Boćsju szćrdu je vtasil, i nam milo- 
scsu szpravil: kayje Adam p6- 
gubil, tdje Christus nam dobil. 

Budi Clhristusu hvala,... 


Terpe muke velike, za mas tisne 
grčsnike: razpet viimre, na kri- 
se: pokopan be vu probe. 
Budi Christusu hvala,... 
Sveti evangeliomi, str 196. 


Citirani Krajačevićev Zapis ima osamnaest strofa. 

Zanimljivo je da je Žganec svoj primjer zapisao u Međimurju. kao usmenu 
pjesmu, i to u drugoj deceniji dvadesetog stoljeća. Njegov zapis ima devet strofa. 
Od toga se sedam (uz neznatne varijacije, najčešće u samo jednoj riječi) 
podudara s primjerom iz Svetih evangelioma, dok su dvije kitice drugačije. 

Takve se razlike susreću u gotovo svim paralelnim zapisima, a to najneposrednije 
dokazuje da nije bilo čvrste granice između usmenog i pisanog poetskog 
stvaralaštva u jednom dugom razdoblju povijesti kajkavske lirike. 

Na ovom mjestu valja spomenuti još barem dva pjesnička djela (od brojnih 
drugih) koja su također na svoj način obilježila kajkavsku srednjovjekovnu 
poeziju. 

Prva je prastara božićna pjesma Va se vrime godišća, zapravo parafraza 
latinske pjesme Zn hoc anni circulo. Njezin se najstariji hrvatski zapis čuva u tzv. 
"Petrisovu zborniku" pisanom glagoljicom 1468. Na kajkavskom je narječju donosi 
Pavlinski zbornik (pod citiranim latinskim naslovom) s prvim stihom: Vu to vreme 
godišča mir se ljudem nazvešća (list 110b - 111b). Kasnije se proširila po svim 
hrvatskim krajevima. 2 

Drugo je možda najstarija hrvatska pjesma uopće: Narodil se je kralj 
nebeski. Vjekoslav Štefanić, jedan od najboljih poznavalaca naše srednjovjekovne 
književnosti, smatra da je morala nastati najkasnije u trinaestom stoljeću. 9 

Najstariji se zapis (po dosadašnjim spoznajama) te pjesme čuva u Prekmurskoj 
(Martjanskoj) pjesmarici I" (na listu 7la i 71b prvog dijela), zatim m dar: 
zborniku (list 104), u Drnjanskoj ili Ščrbačićevoj pjesmarici (str. ali bez 
poznatog pripjeva Daj vam Bog zdravje...), u sva tri izdanja "Cithare pefosike: 
(iz 1701., 1723. i 1757. godine), u Varaždinskoj pjesmarici I. (str. 62.-63.) pa sve 
do već spomenutoga Žgančeva zbornika međimurskih duhovnih pjesama iz 1925.) 

I ona se kasnije, u štokaviziranom obliku, proširila po svim hrvatskim 
krajevima, a pjeva se i danas. 

Renesansa je na kajkavskom prostoru također ostavila daleko vidnije 
tragove nego što se to obično misli. 

Već su se naime u prve rukopisne pjesmarice, ako nisu bile sastavljane u 
samostanskoj sredini i isključivo za crkvenu uporabu (kakav je, npr., bio Pavlinski 


2 Vjekoslav Štefanić, 0. c., str. 388.-390. 


3) Vjekoslav Štefanić, 0. c., str. 391. 


Dr. Vinko Žganec: Zbornik jugoslovenskih pučkih popijevaka, I. knjiga, Hrvatske pučke popijevke iz 
Međumurja, 11. U Zagrebu, 1925., br. 122, str. 73. (samo prva strofa s pripjevom i napjev). 

zbornik), uz brojnije duhovne, počele probijati i svjetovne pjesme, a među njima 
i izrazito ljubavne, takve u kojima se slavi ženska ljepota i izražava jasna želja 
da se u toj ljepoti uživa. 

Donosimo najprije nekoliko primjera iz tzv. Martjanske (Mariborsko-prekmurske) 
pjesmarice, vrlo opsežnog rukopisa (sačuvane su 532 stranice), barem dijelom 
nastalog 1593. godine, koji sadrži najstarije zapise hrvatske kajkavske poezije.) 

Prvi je od tih primjera označen u rukopisu kao Cantio Alia (što će reći 
"pjesma druga" odnosno "drugačija", "sljedeća". 

Tekst je pisan kontinuirano, kroz čitavu širinu stranice (to je značajka svih 
starijih rukopisnih pjesmarica), ali se po ritmu može podijeliti u dvanaest distiha. 

Citiramo veći dio teksta: 

'Zorja moja, zorja prvoga vremena, 
ne zabi se z mene, z mojega imena. 


Mene si vugodna kak oni leipi hlad, 
Kk anđelom spodobna, moj cvetek leip i mlad. 


Da bi mi videti tvoga okca* pogled, 
da bi mi videti tvojo leipo mladost, 


Mogel bi se skriti sluga od radosti 
i mogel bi imeti tuge ter, žalosti. 


Izgubil sem oči i srca mišlenje, 
da bi ne bil poznal, blažen bi se bil zval. 


Poklon ti poračan** gdje godi hodim jas, 
ar neimam pod nebom ki bi me obeselil 


Ne morem gledati, da te drugi lubi, 
zato hočem pojti črez Crvleno morje. 


Gda suho drevo precvete, teda k tebi pridem, 
i gda molje presejne, teda k tebi dojdem. 


Ostajaj mi zbogom, oh leipa luba ma, 
da ne ščeš ma biti, pojdi za drugoga." 


"Pojdi si mi zbogom, oh leipi lubi moj, 
ar jas sebi najdem lepšega od tebe." 


To je pesen spravil jeden mladi dijak. 
Srce mu se toži za leipom lubom svćm. Amen.? 


9 Rukopis je poznat u znanosti pod naslovom Prekomurska odnosno Mariborsko - prekomurska pjesmarica I. 
(u novije vrijeme i Prekmurska) jer je otkupljena u Prekmurju, a danas se čuva u Visokošolskoj in študijskoj 
knjižnici u Mariboru. Slovenski slavist Vilko Novak, međutim, smatra da bi točniji naziv bio "Martjanska 
pjesmarica I. (jer postoji i jedna mlađa koja bi onda bila IL.) po mjestu gdje je nađena odnosno gdje je 
još 1710. njezin vlasnik bio Nikola Legen. 


9 (citirano prema Olgi Šojat: Prekomurska pjesmarica I (15932) - u: Hrvatski kajkavski pisci I. Druga polovina 
16. stoljeća, Pet stoljeća hrvatske književnosti, knjiga 15/1, Matica hrvatska - Zora, Zagreb, 1977., str. 244.-245. 

* u rukopisu ocza - vjerojatno izostavljeno slovo k 

* poklon ti poračam - hoću (želim) ti se pokloniti. 

Citirani stihovi pokazuju da njihovu piscu (recimo autoru) nisu strane ni 
ženska ljepota ni tjelesna ljubav. 

I on je, poput naših trubadura na jugu, zapjevao svojoj izabranici koja je 
po ljepoti nalik anđelima. Samo bi jedan pogled njezina okca bio dovoljan da u 
lirskom subjektu probudi radost, pa tuge i žalosti više ne bi bile tako teške. 

Metafora moj cvetek leip i mlad otkriva pjesnikovo oduševljenje ljepotom 
konkretne mlade žene, a nemogućnost da se do te ljepote i dođe stvara osjećaj 
odbačenosti i pravu ljubomoru koja tjera zaljubljenog mladića u dalek nepoznati 
svijet. 

Na kraju slijedi rezignacija i mirenje sa sudbinom jer su okolnosti jače od 
pojedinačnih želja (to je ista skala raspoloženja kao i u pjesmi Prvi pogled Šiška 
Menčetića). ' 

Vjerojatno nikada nećemo saznati tko je bio taj mladi dijak koji je spreman 
postati slugom voljenoj osobi. 

injenica je da su to bili njegovi prvi pjesnički pokušaji, ali su iskrenost 
iskaza i dubina osjećaja daleko nadoknadile mjestimičnu nespretnost u oblikovanju 
ritma i rime. 

Pjesma, međutim, otkriva još dva značajna momenta. 

Prvo je činjenica da autoru nije nepoznata trubadurska lirika, jer o tome 
svjedoči kompletan instrumentarij kojim se služi pri oblikovanju svog poetskog 
iskaza, a na povezanost s našim jugom upućuju i dva izraza češće zabilježena u 
čakavskim tekstovima. 

Jedno je zemljopisni pojam Črvleno morje koji se u tom obliku (črvlenuju 
i Črvljeno more) nalazi u prijevodu Zucidara, poznatog i vrlo popularnog 
zbornika srednjovjekovnog znanja, što je na latinskom jeziku napisan još u 
dvanaestom stoljeću, a u nas se čuva u dva glagoljska zbornika, i to u Petrisovu 
iz 1468. i u Žeombićevu iz prve polovine šesnaestog stoljeća.) 

Tu zatim riječ poračam koja se u obliku račiti (htjeti, željeti, 
udostojiti se) susreće već u pjesmi O Marija, Božja mati iz Pariškog kodeksa 
(Code Slave 11, 1380.). I u kasnijim je čakavskim tekstovima dosta česta. 

Drugo, i naš je pjesnik, poput dubrovačkog spjevaoca Džora Držića, imao 
uzor u djelu iz usmene književnosti. 

O tome ne govore samo stihovi: 


"ne zabi se z mene, z mojega imena" 
niti fraza: 


"Gda suho drevo precvete, teda K tebi pridem, 
i gda morje preseme, tada k tebi dojdem" 


koji će se u navedenom ili tek nešto variranom obliku (npr. umjesto "suho drevo" 
dolazi "suhi javor" ili "suha vrba") ponavljati više od tri stoljeća u brojnim usmenim 
piesmama na kajkavskom govornom prostoru nego i činjenica da je postojao 
predložak koji je mladi pjesnik pokušao oponašati. 


V Ti se oblici naiaze u kontekstu: "... iz se gore teče druga reka koja imenujet se Eklaš i teče u jednu 
zemlju črvlenuju." "Ta reka plove iz jedne gori ka gora imenujet se Karintaljus, i teče v Crvljeno 
more." Usporediti Vjekoslav Štefanić: Hrvatska književnost sredniega vijeka, knjiga 1., Matica hrvatska 
- Zora, Zagreb, 1969., str. 346.-347. 

U popularnoj je prekmurskoj knjizi "Staršinstvo i zvačinstvo", koja je prvi 
put tiskana 1807.%, na str. 68. objavljena pjesma "Plač libezni" u četrnaest 
distiha. Citiramo i neke od njih: 


Zoja zlita zorja, luba ma kuišlena, 
ne vrži z spomenka ti mojea imena. 


Dragša si ti meni od lejpoga cvejta, 
ne pozabim tebć jas za žitek svejta. 


Zgiibo sem te, rouža, prva ma liibezen, 
što bi mogao zrečti ned tem mo bolezen!? 


Nigdar se vesćiji me srdce me odprć, 
dokeč me kmični erob vu krilo me zaprć. 


Prek černoga morlja bom nesao bolezen, 
z koterov mi serdce rani tva libezen. 


Ah, ostani zbogom, žitka želno sunce, 
da sem te ti zgiibo, tam boj moje srdce"? 


Očigledno je da su oba djela nastala na osnovi istog prauzora, ali su 
anonimni autori kasnije slobodnije i u skladu s vlastitim doživljajem oblikovali 
dijelove sadržaja, ne ispuštajući ipak temeljnu nit i vanjsku formu pjesme. 

Stih će dvanaesterac, pored osmerca, postati dominantnim stihom u kajkavskoj 
usmenoj poeziji. 

Svi znanstvenici koji su se bavili Mariborsko-prekmurskom pjesmaricom I. 
rado ističu kako je pjesma Žalosno vidim grlico... ispjevana "na narodnu": 


"Žalosno vidim grlico 
pijoč mi motno vodico, 
potlam jo vidin sedečo 
na suhom dreivci vrhonci. 


Vnogo sem sveita jaz hodil 
i vnoge gospe sem vidil, 
ali neisem takve vidil 
ko bi tak lubil kak tebe. 


Ti si zmed z rožic zebrana, 
š čistom koronom  koronjena, 
još roža nesi vtrgana, 
meni srcu zajutrana. 
Podigni k meni glavo svo, 
naj spuščam mojo dušico, 
da naj k jedno preminem 
s tom mojom tužnom grlicom."19 


%) "Staršinstvo i zračinstvo sem spodobnim za volo svadbeni mladencov", Sopron, 1807. 


% Citirano po knjizi Josip Dravec: Glasbena folklora Prekmurja. Pesmi. Slovenska akademija znanosti 
in umetnosti, Ljubljana, 1957., br. 339/IL, str. 228.-230. 


19 Olga Šojat, 0. c., str. 228. Olga Šojat smatra da se glas "e" uz vokalno "r" (npr. serce) nije izgovarao 
pa ga u svojim transkripcijama niti ne bilježi. 

To su već potpuno pravilni, silabički dotjerani osmerci koji će se kasnije 
redovito pojavljivati na čitavom hrvatskom prostoru. 

Zanimljivija je, međutim, ponešto okrnjena pjesmica, zapisana na posljednjoj 
sačuvanoj stranici Mariborsko-prekmurske (Martjanske) pjesmarice 1, opet pod 
naslovom Cantio Alia. Ad Notam (što znači da se i pjevala): 


Tužil se je jeden mladenec 
svojoj luboj vetak plakaše, 

gda jo vidiše, veto pesen spravil 

beše. 
Vetoj pesmi vetak plakaše, 

da se ma smert on dati hoče za 

svojo lubo, ar vre pokoja nemaše. 

Prvoj luboj ime Dorica, gledi 
kako jerebica ptica, š črnima očima, 

lica ima kako papinga. 

Drugoj je pak ime Barica, hodi 

kako prepelica ptica; prelepo 

hinca, gdje ji dajo piti vinca. 
Tretjoj je pak ime Anica, oči 
ima kako papinga, leipa, visoka, Ju- 
nake vsigdar spomina. 

Štrtoj je pak ime Jelena, da bi 
što dal, rada bi vzela, za junaka po- 
šla, s k&ćm bi vu dne, v noči veselila. 

Petoj je pak ime Katica, leipo se 

skaže kako smelica, ... 


Slijede još četiri nepotpuna retka.') 

Citirali smo ovu ritmiziranu prozu (koja je, u krajnjoj liniji, ipak pjesma) da 
bismo je usporedili s jednim kraćim ulomkom iz Novele od Stranca Marina 
Držića. 

Kad, naime, stari Stanac pita kako se zovu vile (diklice) koje imaju travu 
što pomlađuje, Dživo odgovara: 


“ "Jednojzi Perlica, drugojzi Kitica, 
tretjojzi Pavica, a Propumanica 

četvrtoj biješe ime; ma biješe Pavica 

batesa mad svime, koja penga lica..." 


Slučajna ili ne, određena sličnost i podudarnost među citiranim tekstovima 
postoji. 

Renesansni su odjeci vidljivi i u sedamnaestom stoljeću. U Drnjanskoj (ili 
Ščrbačićevoj) se pjesmarici (iz 1687. godine) nalazi pjesma Ala Ejusdem Comiti 
Petri Zriny koja samo u naslovu čuva ime Petra Zrinskog. Njezin je autor 
zacijelo neki plemić ili vitez iz Petrove pratnje. I tu je tekst pisan po čitavoj 
širini stranice, ali se može podijeliti u devet kvartina. 


1) Olga Šojat, 0. c., str. 246. 


1 Marin Držić: Novela od Stanca - u: Marin Držić, Pet stoljeća hrvatske književnosti, knjiga 6., Matica 
hrvatska - Zora, Zagreb, 1964., str. 44.-45. 

Lepa moja ptica draga papiga 
ka si mojem sercu vazdar sedila 
Zakaj si me sokola tvoga odvergla 
a labud si vzela a labud si vzela. Rep. 


Je zato kaj ti labud ima perje 
kotero junaki na klobuki nose 
Ako si to štimala vu malom si se vukanila 

a žal li ga bude a žal ti ga bude. Rep. 

Ništar ja ne marim kaj bu labud tvoj 
meni lipšu pticu najde sluga moj 

Što si meni sokola ti vu sercu vukanila 

i to bude plač tvoj. Rep. 


Nas koterem plačom vse se veseli 
vse stvari stvorene ke se Žaloste 
Da po ludom tolnaču razdruže se draga dva 
od srca svojega od srca svojega. Rep. 


To sam ja popival prid dragom stoječ 
zelenoga luga divojak gledeč 
Ti me sama dobro znaš iz koje sem strani jas 
ostani mi zbogom." Rep.) 


U čistoj se kajkavskoj osnovi raspoznaju ikavski i štokavski elementi. Tako 
se najvjerojatnije govorilo na dvoru Zrinskih u Čakovcu, ali je to i "književni" 
jezik svih starijih rukopisnih pjesmarica. 

Ovdje posebno skrećemo pažnju na dva stiha: 


"Ništar ja ne marim kaj bu labud tvoj 
meni lipšu pticu najde sluga moj." 


Zanimljiva je uloga sluge. On, poput Pometa u Držićevu Dundu Maroju, ne 
obavlja fizičke poslove, nego vodi računa o gospodarovu intimnom životu. 
Gospodar želi, a sluga razvija sve svoje spletkarske i ine sposobnosti da bi 
ispunio tu želju. O tome ovisi njegov ugled u gospodara, pa i materijalna 
sigurnost. Obično je to sitni plemić ili čovjek iz puka koji se nametnuo svojim 
intelektualnim značajkama, jednom od bitnih komponenata u renesansnom poimanju 
ljudske vrijednosti. 

Na dijelovima su kajkavskog prostora vrlo zamjetni i odjeci reformacije. 

Međimurje i okolica Varaždina predstavljaju, pored Istre, jedina područja u 
Hrvatskoj u kojima je reformacija ostavila vidne tragove. 

U Varaždinu je zaštitnik protestanata Krsto Ungnad, sin Ivana Ungnada, 
utemeljitelja protestantske tiskare u Urachu u kojoj su se tiskale i hrvatske 
protestantske knjige, a u Međimurju Juraj Zrinski stariji, sin sigetskog junaka 
Nikole, koji je 1570. javno priznao da je protestant. 


'9 Cijela je pjesma otisnuta u radu Ivana Zvonara: Usmena narodna epika na tlu Medimurja - u: 
Zvonar - Hranjec - Strbad: Usmena narodna književnost na tlu Međimurja IL, "Zrinski", Cakovec, 
1987., str. 146.-147., u rukopisu str. 60. 

Jači je protestantski utjecaj u Međimurju prevladavao oko pedeset godina, 
jer je Juraj Zrinski mlađi (sin Jurja starijeg) već 1613., zahvaljujući prioru 
pavlinskog samostana u Svetoj Heleni kod Čakovca Ivanu Bakiću, prešao na 
katoličku vjeru. 

Najznačajniji bi rezultat reformacije u sjeverozapadnoj Hrvatskoj bile knjige 
kalvinističkog svećenika Mihalja Bučića koje su se tiskale pod pokroviteljstvom 
Jurja Zrinskog starijeg na njegovu posjedu u Nedelišću (vjerojatno između 1571. 
i 1573.), ali se od tih knjiga nije sačuvao niti jedan primjerak. 

Primjetni su tragovi ostali u nabožnoj poeziji. Tako su u Prekmursku 
(Martjansku) pjesmaricu preuzete iz Trubarove zbirke Ta celi catechismus (iz 
1584.) pjesme (ili njihove parafraze): Nu deneska mi hvalimo Gospodina Boga 
(list 43a-43b), Denes je Jezuš nam rođen (49a-50a), Glasove su na nebesih (71- 
72) i druge. 

Za neke je pjesme teško utvrditi protestantsko podrijetlo jer su preuzete iz 
katoličke himnodije pa se nalaze i u katoličkim i u protestantskim pjesmaricama. 

Tako se u Trubarovoj pjesmarici Ene duhovne pesni (iz 1563.) nalazi 
pjesma To je ta den veseli u kojoj se Kristovo bezgriješno začeće uspoređuje sa 
sunčevom svjetlošću što prolazi kroz staklo, a da ga ne ošteti (razbije). U 
Prekmurskoj pjesmarici I. ti stihovi glase (donosimo ih u suvremenoj grafiji): 


"Kak sunce čres steklo prejde 
te se steklo ne stere..." 
(Listovi 100-102) 9 


Isto se tako oni navode u Pavlinskom zborniku (list 105b) pod naslovom 
Den je denes z veseljem i u Krajačevićevim Svetim evangeliomima (1651., str. 
188), gdje su tek malo varirani. 

Donosimo tu strofu (u suvremenoj grafiji) iz Svetih evangelioma: 

"Kak se steklo ne vrazi 
gda je sunce prejde; 
tek vrazena Devica 
nć pervlje, ni potle: 
Blažena je Rodica 
ka je s čiste vutrobe 
Boga porodila: 
- i blažene su persi 
ke su v svoje mladosti 
Kristuša  dojile." 


Katolička je crkva i tu snažno reagirala, naročito pod vodstvom zagrebačkog 
biskupa Jurja Draškovića. On je vrlo zdušno provodio zaključke Tridentskog 
koncila (pa je na sinodu zagrebačke dijeceze 8. ožujka 1574. isključio iz Katoličke 
crkve Mihalja Bučića i osudio njegove knjige, koje su nakon tog vjerojatno 
uništene). 

Protureformacija donosi sa sobom i nova strujanja u umjetnosti, a njihove 
su značajke objedinjene zajedničkim nazivom barok. 


' Vilko Novak: Prekmurska martjćnska pesmarica I, časopis "Kaj", Zagreb, 1988., br. III-V, str. 16. 

Barokno razdoblje traje u sjevernoj Hrvatskoj nešto duže, do potkraj 18. 
stoljeća. 

Duhovi se i tu odazivaju pozivu katoličke obnove, ali, po riječima Mihovila 
Kombola, "niti potpuno niti bez žaljenja za izgubljenim zemaljskim rajem, i 
religiozni plašt i sada često jedva pokriva renesansnog čovjeka intimno senzualnog.!) 

Možda te misli najbolje potvrđuje jedna od najuspjelijih pjesama Varaždinske 
pjesmarice I. (iz oko 1793.) zapisana pod latinskim naslovom (Cantio de parente 
quodam, ut sua filia claustrum peteret hortante (otac potiče svoju kćer da ode 
u samostan): 


K(či): "Jasno sunce sad potemni 
da ne spaziš tugu mu, 
mesec svetlost svu promeni, 
skri se sercu mertvomu. 
Sveta bežat, na njem živet, 
njega gledat pak ne videt 
je prez duha živeti." 


O(tac): "Naj me dete! Sladek v Kloštru 
duh življenja ima se; 
ne kak vane, gde pod oštru 
Žitek sreču tira se. 
Pot kervavi, sama sudi, 
jesu pravi žitka trudi. 
Kam su druge nevolje?." 


K: "Otec moj vse te nevolje 
leže još podnesti je, 
Jedna vendar trapi bolje, 
nit vlažit Gu) moči ne. 
Leta mlada, kerv kipuča, 
dosta truda davajuča 
vu samoči postelje." 


Unatoč očevim opomenama, unatoč svim religioznim pobudama mlada žena 
nalazi snage da izgovori misao: 


K: "Vsaki stališ v sve nevolje, 
da ne broji ne dvojim, 
naj bu vendar kak god hoče 
v kloštru živet me želim. 
Moja želja kak spoznavam, 
tam ne pelja gdje zveđavam 
da bum mertvo živela." 


lako očigledno autorska, i ta je pjesma vrlo brzo ušla u svijet usmenog 
stvaralaštva. Širila se pismenim putem, preko rukopisnih pjesmarica, ali i usmenim 
prenošenjem, pa ju je Vinko Žganec zapisao oko 1920. u Prelogu (Međimurje) 
kao usmenu pjesmu po pjevanju Nace ŠSkrobarove.!) 
') Mihovil Kombol: Poviest hrvatske književnosti do preporoda, Zagreb, 1945.; II. izdanje (priredili Milan 
Ratković i Jakša Ravlić), Matica hrvatska, Zagreb, 1961., str. 221. 
"9 U Varaždinskoj pjesmarici I zauzima stranice 239-241. Kasnije je zapisana u "Šafranovoj pjesmarici" s kraja 


XVIII. stoljeća, zatim u Sbrrci narodnih ilirskih pćsamah Pavla Belasa iz 1839. i na kraju u već citiranom 
zborniku Vinka Žganca, ali I. svezak (svjetovne) iz 1924., br. 594, str. 324., pod naslovom Jasno sunce... . 

Među motive o ljubavi prema suprotnom spolu, koji otkrivaju snažnu 
senzualnost, i tu počinju prodirati duboko misaone pjesme koje razračunavaju sa 
smislom ovozemaljskog života i pune su refleksija o prolaznosti i četirima 
posljednjem stvarima. Osobito su za to zaslužni vrlo agilni isusovački, pavlinski 
i franjevački duhovni red. 

Pažnje je u tom smislu vrijedna pjesma Den za dnevom kak prehaja (u 
rukopisu Ala): 


"Den za dnevom kak prehaja, 
Vsaka vura kak beži'? 
Lepo vreme me mladosti 
kak si prešlo da te ni. 


Leta puna vugodnosti, 
puna vsake radosti, 

kak ste zišla, kak ste zaluman 
potrošena pres hasni. 


Lepe žitka svoga dneve 
retki zna kak potroši. 
Telu svoja mladosti škodi 
kade štima da vgodi, 


kaj ne mara za vkanlivu 
radost večkrat trpeti, 

o" kak slepi! kak ste nagli 
dnevi dani kreposti. 


Retkim svoja mladost hasni, 
sama sebi dobra ni, 
najvrednešu stran življenja 
vu zleh čovek pogubi. 


Ne li žalost ne li tuga 
SAO sebe ne znati, 
ne Žuhkeh let zgubleneh 
spomenek vu starosti." 


"Varaždinska pjesmarica I."'9 


U pozadini takvih: razmišljanja cvate međutim i na našim prostorima vedra 
i raspjevana anakreontska poezija, nastala po uzoru na njemačke vagante 
(putujuće glazbenike) i skolare (studente) sedamnaestog stoljeća. 

To su penekad vrlo slobodne obrade koje čuvaju samo vanjsku formu i 
osnovnu misao svog predloška, a ostalo su pjesnikovi osobni doživljaji i osjećaji. 

Jesu li to falsifikati, kompilacije ili naprosto krađe? 

Ni jedno, ni drugo, ni treće. 

. To je specifičan oblik stvaralaštva. 


") Usporediti Ivan Zvonar: Rukopisne pjesmarice sjeverozapadne Hrvatske - Varaždinska pjesmarica I, 
časopis "Kaj", Zagreb, 1993., br. 1, str. 21-24. U rukopisu je pjesma na str. 268.-270. 

Govoreći naime o načinu prevođenja s talijanskog koji je primjenjivao Fran 
Krsto Frankopan, Slavko Ježić ukazuje na činjenicu da su to više parafraze nego 
prijevodi i nastavlja: "Za ono doba se i ovakvo prevođenje smatralo pjesništvom, 
pa prevodioci nijesu ni mislili da bi trebali spomenuti svoje uzore.! 

Donosimo četiri strofe (od četrnaest) jedne takve pjesme zapisane u 
Varaždinskoj pjesmarici 1. pod naslovom Cantio Vesna I (str. 103-106): 


"Protuletno drago vreme ko nam dohodi 
a turobna i žalosna zima prihodi*. 
Dan je duoši, noč je krajša 
vsaki denek žarko sunce više ishodi, 
više ishodi. 


V jutro stanem ter pogledam bu li skoro dan, 
mesec zajde, zora puka, sunce ide van. 
Moja misel sim tam bludi 
po svetu se zahman trudi ni njoj ovde stan, 
ni ujoj ovde stan. 


Po brege se ovce z jarci skačuč ieraju, 
i po polju marha tanca, poskakujeju. 
Da se giblje vse korenje, 
veseli se vse stvorenje, ar čas imaju, 
ar čas imaju. 

Gda to vidi duša moja, k Bogu zdihava, 
njegve dare, njegvu zmožnost vu vsem spoznava. 
Tebe anda, dragi Bože, 
duša moja prez pokoja verno zazava, 
Verno zazava." 9 


Od zbirke Pesme Horvatske Katarine Patačić (Varaždin, 1781.), preko 
Varaždinske pjesmarice I. (oko 1793.), Pjesmarice Antuna Tomašića i Šafranove s 
kraja 18. stoljeća, do Ludbreške pjesmarice (vjerojatno iz 1833.) sve se češće i u 
kajkavskoj poeziji javljaju klasicistički elementi, najviše pod utjecajem talijanskog 
marinizma, a dosta se i prevodi s talijanskog. To u prvom redu vrijedi za 
zbirku Katarine Patačić u kojoj je veći broj pjesama prepjevan s talijanskoga (npr. 
pjesma Ljubčiča uskok za koju je još F. Fancev utvrdio da je prepjev pjesme 
Torquata Tassa Z'amor fuggitivo). Jedino se ti prepjevi s dosta sigurnosti pripisuju 
grofici Patačić. 

Ovdje donosimo početak pjesmice Navuki za Lepe: 


"Da prorokuvana zla ne bi ga vbila, 
Telis je si sina k Licomedi skrila, 
Ov vu ženski sviti: nut! kak Pir izhađa, 
Kada s Dejdame All ga porađa. 
Ljubavi vkanlivost, kak daleko zajde! 
kada če da v sercu vašem stana najde, 
vu vašega spola svitu premeni se, 
Lepe! v svu maturu zaufati ni se." 
(Str. 52.-53.) 


') Preuzeto iz monografije Krešimira Georgijevića: ZZrvatska književnost od 16. do 18. stoljeća u 
sjevernoj Hrvatskoj i Bosni, Matica hrvatska, Zagreb, 1969., str. 108. 


!) Ivan_Zvonar, 0.c., str. 32.-33. 
* prihodi - vjerojatno prepisivačka pogreška, treba da stoji: prehodi 

. Takvoj poeziji pripadaju i pjesmica Puste loze k vam se vreče (u rukopisu 
Alia) iz Varaždinske pjesmarice I. (str. 209.) te njezina kompilacija Tugovanje 
za Dragum u zbirci Katarine Patečić (str. 18.-20.). 


Donosimo tri strofe iz "Varaždinske pjesmarice I." 


"Puste loze k vam se vleče 
puno tuge serce me. 
Kade nigdo biti neče 
da pokoj joj dobi vse. 


Kaj god dobra biti more 
za me Več veselje ni. 
Gdo za mir me več pomore, 
kad jur na me Vse meizi. 


Jaj me Fili, lep moj plamen, 
poveč drevje tu li ni 
ja ne gledam* vsaki kamen, 
moje File nigder ni." Itd. 


Vrlo je lijepa i pjesmica Tebe /epo ja pozdravljam od šest pravilnih kvartina 
s diskretno izraženom refleksijom o ljudskom srcu. 


I tu citiramo tri kitice: ; 

"Tebe lepo ja pozdravljam, 
o ljubljeni cvetek moj, 
tebe prosim i naklanjam 
Želujuči da bum tvoj. 

Ne prosim te draga nikaj, 
neg se zmisli z vernosli, 
ar ja živet jes nakanil 
vsiedar v pravi stalnosti. 


Človek ak se jenkrat vkani, 
žal mu bude do smerti, 
da si serce svoje rani, 
tak je gotov vumreti." 


"Varaždinska pjesmarica I." 
(Str. 251.-252.) 


Svojom dotjeranom vanjskom formom, svojim ritmom i pravilnim rimama, a 
posebno naglašenom misaonošću i jasnoćom iskaza ta se pjesmica također brzo 
nametnula publici pa već u Ludbreškoj pjesmarici (iz 1833.) postoji vrlo dotjeran 
zapis od devet kvartina (s istim početnim stihom) koji je očito nastao na osnovi 
citiranog, starijeg primjera?) 


%) Olga Šojat: Zzbor iz Ludbreške pjesmarice, časopis "Kaj", br. 7-8, Zagreb, 1968., str. 63.-72. U 
rukopisu str. 66. 


* ne gledam - logičnije bi bilo: nagledam 

No priča ide i dalje. Vinko je Žganec u drugoj deceniji našega stoljeća 
zapisao u Prelogu, po pjevanju Malvine Marcinjaš, dvije strofe koje se gotovo 
doslovno podudaraju s prvim dvjema strofama u Varaždinskoj pjesmarici 12) 

Po pjevanju Radeka Brodarca snimljena je 1987. godine ista pjesma 
(dakako s opet malo variranim tekstom) na gramofonsku ploču (Suzy, SOKOJ 
LP 504, P 1978, 33 RPM) kao "narodna". 

Ne zaboravimo na kraju ovog prikaza i našeg anonimnog kajkavskog 
Petrarcu koji svoj ljubavni ushit izriče stihovima: 


"Blažena mi hip i vura Ovo vrime nastala, 
kada draga i ljubljena z menom prvič zaspala. 
Po noči, v samoči, sama z menom nazoči."") 


I tako su te pjesme živjele, unatoč svim nedaćama, burama i olujama koje 
su tutnjale kajkavskim krajem, svjedočeći o bujnom i bogatom unutrašnjem životu 
jednoga naroda što je, bez obzira na teške, ponekad i katastrofalne prilike, kada 
je postojao samo jedan zakon - preživjeti, uspijevao na sebi svojstven način 
održavati vezu i korak s kulturnim i književnim zbivanjima u ostalim mirnijim, 
dijelovima Hrvatske, pa i Europe. 

Trajalo je to sve do 1836., kada se ta poezija, kako kaže Franjo Fancev, 
kao ptica feniks sama žrtvovala, pa da se na njenom mjestu izgrađuje 
unapredak jedinstvena hrvatska književnost na štokavskom dijalektu. Samo naopako 
je bilo njeno žrtvovanje duhovnoj književnoj slozi svih Hrvata tumačiti onamo, da 
se ona mora za vječna vremena predati i punoj zaboravi". 

Narod, srećom, nije bio spreman na čudne žrtve koje su tražile neke 
usijane glave preporodnog razdoblja. 

Usmene su se narodne, a među njima svakako i autorske, pjesme na 
kajkavštini pjevale i dalje, a nastajale su i nove, vrlo zanimljive rukopisne 
pjesmarice. Mnoge je od njih koristio Vinko Žganec pri sastavljanju svoje velike 
antologije kajkavskih usmenih pjesama.?) 

Preporodna nastojanja ipak nisu prošla bez posljedica. 

Sve je to blago do danas ostalo u rukopisima, po knjižnicama, arhivima i 
muzejima (ponešto još uvijek i u privatnom vlasništvu), s tek manjim dijelom 
objavljenim u časopisima, godišnjacima i posebnim izdanjima, pristupačno samo 
manjem broju entuzijasta. 

Od svih su spomenutih rukopisnih zbirki tek u najnovije vrijeme tiskom 
objavljene samo dvije, i to Pesme Horvatske Katarine Patačić 1991. i Pavlinski 
zbornik 1993. godine. 


" 


2) Dr. Vinko Žganec: Zbornik jugoslovenskih pučkih popijevaka, T. knjiga, Hrvatske pučke popijevke iz 
Međimurja, I. svezak (svjetovne), JAZU, Zagreb, 1924., br. 378, str. 207. 


2) Qlga Šojat, o.c., str. 70. 


%) Franjo Fancev: Zrvatska kajkavska poezija prošlih vjekova, Ljetopis JAZU za god. 1937./38., Svezak 
51., Zagreb, 1939., str. 97. i dalje. 


%) Vinko Žganec: /vatske narodne pjesme. Kajkavske. Matica hrvatska, Zagreb, 1950. (vidjeti poglavlje 
o izvorima građe « antologiji). 

MILOVAN TATARIN, 
Osijek 


KANIŽLIĆEVA SVETA ROŽALIJA I METAMETRIČKI 
ASPEKTI STIHA I OBLIKA 


Intenzivno uključivanje slavonske dionice u cjelovit hrvatski knjijževni organizam 
otpočelo je s velikim vremenskim zakašnjenjem. Otužne povijesne prilike učinile 
su da Slavonija gotovo stoljećima ostane bez književne djelatnosti. Tek Karlovačkim 
mirom iz 1699. godine i osnivanjem isusovačkih misija u dva važna slavonska 
središta (Osijek, 1687., Požega, 1698.) stvoreni su uvjeti da se i na ovim 
područjima otpočne s poslovima koji će, između ostalog, pretendirati da budu 
označeni kao literarni. 

Poznata je činjenica da je slavonska osamnaestostoljetna književnost usko 
bila vezana uz posve konkretne gospodarske, političke i općekulturne prilike i da 
joj je inspiracija uveliko utilitarne provenijencije.) To je posve razumljivo budući 
da su slavonski prostori potraživali educiranje stanovništva (osobito vjersko) pa je 
stoga trebalo realizirati najnužniji repertoar knjiga koje su mogle u tu svrhu 
poslužiti: "U toj dakle sada oslobođenoj Slavoniji bila je pala prosvjeta na vrlo 
niske grane, pa je trebalo najprije narod izvesti iz poludivljeg života. Na 
podizanju prosvjete radili su u prvom redu franjevci, a doskora i isusovci, koji 
su došli u Požegu 1699. i tamo osnovali prvu malu gimnaziju (1709.). Za Marije 
Terezije i Josipa II. uznapredovalo je školstvo, te je godine 1766. podignuta 
gimnazija u Osijeku, a 1779. i u Vinkovcima." 

Ovakva se situacija morala odraziti i na stilskom planu, pa je 18. stoljeće 
u Slavoniji izrazito heterogeno, nema dominantne stilske formacije, već je riječ o 
nesustavnom miješanju literarnih tendencija koje imaju različito vremensko podrijetlo, 
a nisu rijetki slučajevi da u djelima slavonskih pisaca oživljavaju (tematski i 
žanrovski) i najdublji slojevi hrvatske književne dijakronije, kao što je to, recimo, 
srednjovjekovlje. Zaparloženost literarnog života tako se nastojala riješiti što 
ubrzanijim nadoknađivanjem svega onoga što su druge hrvatske regije, kada je o 
književnosti riječ, poodavno prošle. Ta činjenica u svakom slučaju obvezuje i 
onda kada je riječ o donošenju aksiologijskih sudova: posve je razumljivo da 
identični kriteriji ne mogu vrijediti onda kada se prosuđuje kojeg Dubrovčanina 
i kojeg slavonskog pisca istog razdoblja. Neuvažavanje postojeće realnosti neminovno 


) O tome je veoma opširno i sustavno pisao Tomo Matić u knjizi Prosvjetni i književni rad u Slavoniji 
prije preporoda, HAZU, Zagreb, 1945. 


2 Slavko Ježić, Hrvatska književnost od početka do danas. 1100-1941. Grafički zavod Hrvatske, Zagreb, 
1993, str. 169. 

vodi znatno nižim vrijednosnim sudovima, a sto se dogodilo i Antunu Kanižliću 
u Kombolovoj "Povijesti hrvatske knjijževnosti do narodnog preporoda".) 

Pa iako je cjelokupni opus Antuna Kanižlića sastavljen od katekizama i 
molitvenika koji su prvenstveno imali zadaću vjerskog opismenjavanja, ipak se 
dogodilo to da je upravo Kanižlić onaj na kojemu se književnopovijesni pregledi 
najčešće i najopsežnije zadržavaju. Zahvaljujući jedinom svom djelu pisanom s vidno 
istaknutim i literarnim pretenzijama, religioznoj poemi Sveta Rožalija (Beč, 1780.), 
ovaj je Požežanin zadobio specijalan status. Uveliko se stilski udaljujući od onoga 
što se u njegovo vrijeme pisalo, oslanjajući se stilski i žanrovski na Gundulića i 
Đurđevića, Kanižlić je napisao pjesmotvor netipičan za onodobni kontekst. 

Treba naglasiti da se to odudaranje uglavnom dotiče metričke i retoričke 
strane Svete Rožalije dok žanrovski, strogo gledajući, Kanižlić slijedi trend 
ustihovljavanja svetačkih legendi koji je zaživio i među slavonskim piscima. 
Ambiciozno ga zamislivši i složeno uobličivši s nezanemarivim oslonom na 
baroknu retoriku svojih sedamnaestostoljetnih prethodnika, ali isto tako i u 
odnosu na iskustvo iz najdubljih slojeva dijakronije kao što je to srednji vijek. 
Antun je Kanižlić stvorio tekst koji je izuzetak, a ne pravilo. Pa kao što je, 
dakle, 18. stoljeće u Slavoniji spoj različitih "gospodarećih vjetrova" različitih 
razdoblja, tako je i sa "Svetom Rožalijom": "Rožalija je po stilu svojem naivna 
sinteza galantne Evrope 18. stoljeća i govora sirovih masa narodnih naših, što su 
se tek oslobađale patrijahalnih oblika, u koje padoše za turskog gospodstva. Kaže 
nam to čudna smjesa galantne duhovne lirike i pripovjedačke epike u Sv. 
Rožaliji; ljubav prema alegoriji i precioznim riječima u jednu ruku, a konkretno 
prikazivanje života i zbilje u drugu; poznavanje ukrasnih umjetnih pridjeva, i 
primjesa stalnih pridjeva narodne pjesme; germanizmi i latinizmi i turcizmi u 
istome tekstu; kompozita i učene kovanice; participijalne rečenice, i opet na 
način pučkoga govora građena sintaksa; metrika naoko nenarodna pseudoklasična, 
a u istinu pravi pučki stih malih narodnih popijevaka. Umjetno i narodno miješa 
se i ljeska u sto šarenih boja, uz 'sinje more' i "zelenu travu, zlatna špilja? i 
*polje s mirisnim zvizdama', 'grmi što biserom cvatu'. Barokno neprirodno uz 
narodne i prirodne praoblike: takav je Kanižlićev stil. 

Sveta Rožalija odudara od vremenski joj bliskih tekstova ne samo svojom 
složenom kompozicijiom, ne samo baroknom retorikom, već i metrički. Verzifikacijski 
lik ove poeme već je zasebno istican kao neobičan i netipičan za slavonski 
književni korpus 18. stoljeća. Neprijeporna je činjenica da je dvostruko rimovani 
dvanaesterac morao zvučati "učeno" u metrički pojednostavljenom literarnom okružju, 


9 "Kanižlić je epigon baroka, jedan od zakašnjelih pjesnika, kakvih ima u svim razdobljima; premda je 
pisao duboko u osamnaestom stoljeću, njegovo je mjesto kraj Đurđevića i njegovih suvremenika i 
prethodnika, dok će glavno obilježje vremenu dati drugi pisci, u prvom redu Kačić i Reljković. 
Suvremenici su ga cijenili, osjećajući njegove književne kvalitete; kad ga je Katančić nazvao takmacem 
Dubrovčana, bila je ta izjava važna ne samo zbog Kanižlića, nego i kao dokaz, kako su potkraj 
osamnaestog stoljea i u sjevernoj Hrvatskoj Dubrovčani već bili glavno mjerilo književne vrijednosti. 
To uspoređivanje nije uostalom bilo bezrazložno; Kanižlić je zaista prvi naš sjeverni pjesnik bogatijih 
izraznih oblika, premda su oni više plod književne kulture nego pravog stvaralačkog bogatstva." Mihovil 
Kombol, Povijest hrvatske književnosti do narodnog preporoda, Matica hrvatska, Zagreb, 1961, str. 345. 


% Vidi o tome studiju Zorana Kravara Barok u staroj slavonskoj književnosti, Književna revija, 3-4-5-6, 
1992., str. 223-224. 


9 Dragutin Prohaska, Ignjat Đorđić 1 Antun Kanižlić Studija o baroku u našoj književnosti. RAD, 
178, 1909, str. 207-208. 

te da je i on, između ostalog, pridonio visokom mišljenju koje je Matija Petar 
Katančić iznio o Kanižliću i njegovoj poemi: "U nas je Antun Kanižlić, kojeg 
nazivamo našim i domaćim pjesnikom, i smatramo u prozi ravnim Ciceronu, a u 
pjesmi Nazonu, ispjevao već u poodmaklim godinama svojega života ep o "Rožaliji 
panormitanskoj divici" sa Sicilije, u dvanaesteračkom distihu prema pravilima 
junačkog stiha starih pjesnika, ali bez metra..." 9 Pitanje jesu li Kanižlićevi 
dvanaesterci odista dvanaesterci ili je tu, ipak, riječ o šestercima.? Ostavljamo po 
strani. 

Ono što je zanimljivo jest to da u konzistentno provedenom metričkom 
obrascu Svete Rožalije postoje četiri metrička odstupanja. Riječ je o pjesmama 
što su inkorporirane u tijek poeme, a koje su stihovno-strofički drukčije riješene. 
Sve četiri pjesme umetnute su u treći dio poeme i nižu se slijedećim redom: 

"Pušite hitri, u jadra, vitri', "Beri Vilo, beri brate", "Hodi, trudi, nemoj 
stati", "Kao vruć jelin Bože mili". Opravdano je postaviti pitanje zašto je Kanižlić 
načinio ta četiri metrička izuzetka, zašto je određeni sadržaj umetnuo u različitiji 
oblik s drukčije odabranim stihovima i na taj način napustio dosljednu, u prvom, 
drugom i četvrtom bloku, uporabu dvanaesterca s dvostrukom rimom. 


Čini mi se uputnim prije prelaska na govorenje o tim uklopljenim pjesmama, 
kratko ogledati i metričku situaciju u djelima nekih slavonskih pisaca. 

Budući da aktivnog recipijentskog sloja koji bi mogao primati tekstove 
visoke estetiziranosti nije bilo, nego tek neobrazovani puk koji je trebalo 
primarno opismeniti i vjerski učvrstiti, razumljivo je da su se slavonski pisci tomu 
morali prilagođavati. Nije neobična, stoga, velika prisutnost molitvenika, katekizama, 
"nauka krstjanskih", verzificiranih svetačkih legendi, evanđelistara, homilija, "duhovnih 
razgovora", "tumačenja", "razmišljanja", itd... Sva ta djela funkcionalno su opterećena: 
"Poslije oslobođenja Slavonije od turske političke vlasti započelo je nastojanje, da 
se narodu, koji je bio i u duševnom i u gospodarskom pogledu jako zaostao, 
dade knjiga, koja će ga prosvietliti i povesti putem napredka. U prvoj polovici 
osamnaestoga stoljeća imalo je to prosvjetno nastojanje izrazit vjersko-moralni 
karakter, a pisci su bili od reda svećenici i redovnici. Počevši od druge polovice 
stoljeća ulaze u hrvatsku književnost u Slavoniji sve više obće prosvjetne ideje 
onoga doba, a kao pisci se javljaju također svjetovnjaci, osobito koji su u 
naprednijim zapadnim zemljama imali prilike upoznati, kako je njihov zavičaj 
zaostao i intelektualno i gospodarski.) 


% Matija Petar Katančić, Knjižica o ilirskom pjesništvu izvedena po zakonima estetike, IC Revija, Osijek, 
-1984., str. 170. 


V Dragutin Prohaska kaže: "I metrika je Kanižlićeva dvojaka lica: učena i narodna, umjetnička i 
neumjetnička. Naoko nas ona sjeća dvanaesterca, dakle klasičnog stiha, ali za uho to su rimovani mali 
šesterci; dvanaesterac ima u Kanižlića međurimu, kao kod starijih dubrovačkih pisaca i kod Marulića... 
Kanižlićevi dvanaesterci postoje samo na papiru, a za uho su mali srokovani pučki šesterci i ujedno 
značajna metrička forma za raznježen pjesnički govor, koji se kiti deminutivima i precioznim riječima.“ 
Ignjat Đordić i Antun Kanižlić, op. cit., str. 207. 


% Tomo Matić, op. cit., str. I. 

Dosadašnje metričke raščlambe pjesmotvora 18. stoljeća pokazale su da su 
slavonski pisci težili izrazitoj verzifikacijskoj jednostavnosti. Naime, metrički je 
repertoar izrađen od onih stihova i strofa koje mogu pridonijeti lakšoj recepciji 
i zahvatiti što širi konzumentski prostor. 

Na temelju provedenih kvantitativnih analiza Marin je Franičević," pokazao 
kako se metrička slika Slavonije svodi tek na tri stiha: šesterac, osmerac, 
deseterac. Postoji doduše i dvanaesteraca (Kanižlić, Ivanošić, Knezović, Stojanović), 
no u odnosu na pobrojane stihove oni čine zanemarivi dio. Najčešće su se 
spomenuti stihovi vezivali u distihe, katrene, rijeđe u sestine i oktave. Na djelu 
je maksimalno metričko pojednostavnjivanje poradi spuštanja do čitatelja, a to se, 
dakako, najlakše moglo postići kada se izabere stih koji je i inače karakterističan 
za usmenu tradiciju, onu tradiciju koja puku i jest najbliža. Navodim tek 
najistaknutije primjere: Satir iliti divji čovik, 1762. (10/aa bb), Jeka planine, 1767. 
(8/aa bb), Aždaja sedmoglava, 1768. (8/aa bb), Zjesnik-putnik, 1771. (6/abab), 
Opivanje sličnorično groba Jozipa Antuna Colnića od Ćolke, 1786. (8/aabb). Pisci 
koji su opjevavali suvremene im ratne događaje i hrvatskog čovjeka u njima, a koji 
su bili pod znatnim utjecajem Andrije Kačića Miošića odabirali su deseterac. 

Svakako da je Reljkovićev Satir odigrao vrlo važnu ulogu u svojem vremenu, 
i to ne samo svojom eksplicitnom prosvjetiteljskom tendencijom, već i svojom 
metričkom stranom: "U ponečemu, ipak, djeluje Relkovićeva knjiga na svoje 
sljedbenike upravo kao genotip, kao ishodište i model književne vrste. Satir, naime, 
nameće svim svojim varijacijama jednostavnu dikciju stiliziranu prema tonu narodne 
pjesme, a na razinu obvezatnosti podiže i upotrebu stiha, predodređujući usput i 
izbor stihovnih oblika: u obzir dolaze samo popularni metri (ist. M.T.) iskušani u 
narodnom i pučkom pjesništvu (deseterac 4+6, osmerac 4+4, oba parno rimovani)... 
Satir, naprotiv, i po njemu utemeljena tradicija kao da počivaju na procjeni da se 
pjevanje u desetercima i osmercima sa stajališta puka doimlje izravnije i prirodnije 
od proznog izlaganja. Pritom su određenu ulogu mogle igrati i kalkulacije o 
nedvojbenim mnemotehničkim prednostima stiha, pogotovu što su Relković i 
sljedbenici pisali s ambicijom da njihova djela budu svojevrsni vodiči u svakidašnjem 
životu te da u njima formulirane maksime dobro pamte." 

Kanižlića se, dakako, ne može poistovijetiti s Reljkovićem, oni su dvije 
različite pojave. No, u jednoj su stvari oni isti: i jedan i drugi vođeni su idejom 
prosvjete - Kanižlić religiozne, a Reljković svjetovne. U tom je smislu usmjeravanje 
na jednostavniji metrički uzorak kod obojice autora identične motivacije 


Kanižlić nije, dakle, prosvjetitelj onakve vrsti kakav je Reljković. U njega je 
primarno vjersko prosvjećivanje koje dobro reprezentiraju njegovi molitvenici i 
katekizmi.? Pa iako on jest nastojao oko priređivanja najosnovnijih knjiga koje 
čovjeku trebaju u njegovim svakodnevnim i periodičnim vjerskim aktivnostima, on je 


9 Marin Franičević, Dva priloga o hrvatskoj versifikaciji, RAD, 380, 178. Moram, međutim, istaknuti 


kako je Franičević imao ograničen korpus (nije, recimo, zagledao u molitvenike), te stoga i nije mogao 
stvarno sagledati verzifikacijski kontekst i ubilježiti i druge stihove: šesterac, sedmerac, deveterac, itd. 


1) Zoran Kravar, op. cit., str. 197.-198. 

istovremeno želio svojoj duhovnoj lirici dati osobni stilski pečat. U tom se 
svojem poslu (Zoran Kravar. Kanižlićevu liriku dijeli u tri skupine: prerade 
popularnih pjesama, prijevodi latinskih crkvenih pjesama, pjesme kojima se ne 
mogu pronaći hrvatski ili latinski predlošci.'?) Kanižlića je nastojao prikazati kao 
samosvojna pjesnika literata koji se naslanjanjima na dubrovačko-dalmatinske 
pjesnike, osobito Gundulića i Đurđevića, priključuje starim hrvatskim barokistima 
i tako se odvaja od postojećeg okružja. 

Zanimljive su u tom kontekstu, dakako, one pjesme koje je Tomo Matić 
skupio pod zajednički nazivnik Pjesme iz Kanižlićevih molitvenika.) Četiri su 
molitvenika poslužila Matiću kao izvor: Bogoljubstvo na poštenje s. Frančeska 
Saverije (Trnava, 1759.), Primogući i srdce nadvladajući uzroci (Zagreb, 1760.), 
Bogoljubnost molitvena (Trnava, 1766.), Mala 1 svakomu potribna bogoslovica 
(Trnava, 1773.). Ako se objedinjene pjesme metrički pregledaju (Matićevom 
izboru dodajem i one pjesme koje on nije uvrstio u svoj izbor: Pisma S. Tome 
od Akvina, (Druga) Pisma S. Tome od Akvina, Pisma od S. Križa, Zdrava 
morska zvizdo, Plač Blažene Divice Marije, Molitva Svetomu Dismi, Pisma od 
Svetoga Antuna, Pisma koja se govori na Misi za mrtve - sve iz Bogoljubnosti 
molitvene ustanovit će se sljedeće: Kanižlić je osobito pazio da mu pjesme budu 
verzifikacijski uredne, a o čemu riječito svjedoči (intencijska) pojava neizometričnosti. 

To nam govori dvije stvari: prvo, Antun je Kanižlić razmišljao o načinu 
građenja stihova, te se trudio da svojim pjesmama dade dobar oblik; drugo, 
neizometrija dodatno potvrđuje vezu Kanižlića i dubrovačkih pjesnika.!? 

Kada je riječ o stihu, apsolutno najdominantniji stih u Kanižlićevim pjesmama 
jest osmerac i on je konstanta njegova pjesništva, a što nas može utvrditi u 
mišljenju da je Kanižlić vodio računa o onima kojima su molitvenici i pjesme u 
njih inkorporirane, namijenjeni, da se brinuo da autorska ekskluzivnost ne naruši 
razumljivost i oteža čitanje i usvajanje vjerske istine. Osim osmerca, tu su i ostali 
stihovi, dakako u puno manjem opsegu: dvanaesterci, jedanesterci, deseterci, 
deveterci, sedmerci, peterci, četverci. 

Zanimljivo je spomenuti da Kanižlić nije učestalo koristio šesterac. U njegovim 
pjesmama pronašao sam mali broj šesteračkih stihova i to tek u Pripovijesti o 


1) "Dosad je u našoj historiji najmanje poznat prosvjetni i literarni rad slavonskih isusovaca. Među njima 
se od domaćih sinova kao literarni radnik spominje samo Kanižlić. No o njegovu životu, o razvijanju 
njegova pjesničkoga talenta zna se još uvijek vrlo malo, jer nemamo ni prave i potpune slike njegova 
literarnog rada, koja bi se mogla dobiti na osnovu svih njegovih djela, koja bi se mogla dobiti na 
osnovu svih njegovih djela, koja su štampana i od kojih se ipak po koji primjerak do danas sačuvao. 
A iz onih skromnih molitvenika s raznim natpisima bio bi on izašao mnogo interesantnijim nego što 
nam je danas. I u njega našla bi se klica prosvjetiteljstva, jer je i on propagirao doduše manje 
zvučnim riječima od Reljkovićeva Satira ali prije njega - školu." Franjo Fancev, /susovci i slavonska 
knjiga XVIII. stoljeća, Jugoslavenska njiva, VI, 1922., 3, str. 183. U specifičnosti Kanižlićeva 
prosvjetiteljstva pisao sam u radu Struktura Svete Rožalije" Antuna Kanižlića u optici Greimasovog 
semiotičkog četverokuta (Hrvatski književni barok i slavonska književnost XVIII. stoljeća. Meandar, 
Zagreb, 1995.) gdje sam ga uvjetno nazvao "estetizirano isusovačko prosvjetiteljstvo". 


!) Zoran Kravar, op. cit., str. 206. 


'9 Pjesme Antuna Kanižlića, Antuna Ivanošića i Matije Petra Katančića, priredio za tisak i uvod napisao 
T. Matić, Stari pisci hrvatski, knjiga XXVI., JAZU, Zagreb, 1940., str. 1.-40. 


'4 Neizometričnost počinjemo pratiti od Dinka Ranjine. Ivan Bunić Vučić je, međutim, pjesnik koji će 
naznačenu metričku inovaciju oživjeti na način nepoznat do njegovih Plandovanja. Vidjeti o tome 
Dunja Fališevac, Ivan Bunić Vučić Zavod za znanost o književnosti, Sveučilišna naklada Liber, 
Zagreb, 1987. str. 82.-93. 

mladiću Urbanu (Primogući i srdce nadvladajući uzroci, Zagreb, 1760.), u onom 
njezinom segmentu što počinje stihom Stani putniče i koji je "neobuzdana 
metrička mikstura" u kojoj imamo sve, od četverca do dvanaesterca, te u ciklusu 
o Gospi od Utočišta Aljmaškoj (samo pet šesterca u cijelom ciklusu). Inače, 
u tom je ciklusu od devet pjesama (Utočište blaženoj Divici Mariji ugodno i 
prietno, 1759.) Antun Kanižlić metrički najraznovrsniji i tu se služi svim 
stihovima kojima se služio u pojedinačnim svojim pjesmama. 

Kada je, pak, riječ o strofama i tu se Kanižlić slobodno kretao: tercine, 
katreni, sestine, seste-rime, oktave. Najmiliji mu je, ipak, bio katren i najradije 
ga je koristio. 

Sve nam ovo govori da je Antun Kanižlić bio spretan pjesnik koji se 
slobodno kretao u mnoštvu stihova i strofa, pazeći, međutim, da to nikada ne 
ide na štetu poruke koja se pjesmama trebala prenijeti: "Čineći ova (slaviti svece 
- M. T.), mi slidimo svitovanje Davida pivajućega: Falite Gospodina u Svetih 
njegovih. Štujemo sluge, kako govori S. Jeronim, da poštenjem slugah poštuje se 
Gospodin. Ukazujući ovo poštenje Svetim, ukazujemo poštenje Bogu, njega u 
njima, i po njima faleći, i slaveći; koji se je dostojao u njima svoju dobrotu 
ukazati, učinivši njih sinove svoje: i baštenike Kraljestva svoga. Znamo, da 
najizversnia Bogoljubnost jest naslidoviati Svete; ali i znamo, da ova izvanska 
probuđuju puka serdca, da rič Božju sluša, da se ispovidi, i druga dobra dila 
čineći Svete nasliduje. 

Istomačio sam različite Svete Običaje Cerkevne, koje Kerstjanom lipo, i 
korisno za veću Bogoljubnost jest razumiti, i znati. Nisu Knjige samo zato 
složene, da iz njih molimo; nego i zato, da naš Zakon razumimo, da kerstjanski 
Živiti naučimo. (ist. M. T. ) Drugo mi ne ostaje, veće molim te pomanjkanja, 
koja štiući nađeš, ispravi, i u molitvah tvojih spomeni se od mene živa, i mertva; 
da me nevoljnoga i tamnoga grišnika Primilostivi Gospodin Bog pomiluje po 
velikomu miloserđu svomu."!9 


Već je naprijed spomenuto da u metričko konzistentno provedenoj Svetoj 
Rožaliji (prije te poeme Kanižlić nije mnogo radio s dvanaestercem, pa mu i 
stoga treba odati dužno poštovanje za jedan iznimno naporan pjesnički posao) 
postoje četiri odstupanja i to na, relativno, malom prostoru. Pogledajmo stihičko- 
strofičku organizaciju svake pjesme ponaosob. 

Kod prve interpolacije (Pušite hitri, u jadra, vitri) riječ je o tri neizometrične 
sestine. To znači da je svaka od strofa građena urednom izmjenom triju stihova: 
10-8-7-10-8-7. Rima je u prvom i drugom, te u četvrtom i petom leoninska, dok 
su treći i šesti stih povezani izvana. 


9 Ovdje treba napomenuti kako ovaj iskaz nema apsolutno značenje, budući da nam nisu bila dostupna 
tri Kanižlićeva djela: Obilato duhovno mliko (Zagreb, 1754.), Bogoljubstvo na poštenje svetoga 
Franceska Severie (Trnava, 1759.) i Mala i svakomu potribna bogoslovica (Trnava, 1773.). Ipak, 
sudeći po pjesničkim tekstovima koje smo metrički ogledali, sumnjamo da bi se i u pobrojanim 
knjigama pronašlo šesteračkih pjesama koje bi mogle radikalno izmijeniti iznešenu konstataciju. 


'9 Bogolyubnost molitvena... Pritiskana u Ternavi, godiscte 1766. st. XVI-XV. 

Druga pjesma (Beri vilo, beri brate) sastoji se od sedam neizometričnih 
sestina također vrlo pozorno građenih od osmeraca i deveteraca i to po sljedećem 
uzorku: 8-8-9-8-8-9. Ne treba zbunjivati činjenica da je u posljednjoj strofi slijed 
prividno narušen četvrtim deveteračkim stihom. Uistinu on je osmerac postignut 
upravo sinalefom ("Nek se' u prsi istom tuče"), a što je autor, kao i drugdje 
uostalom, naznačio apostrofom. Rima je, pak, u svim sestinama ujednačena: 
aabecb. 

Pjesma Hodi, trudi, nemoj stati, također je organizirana u neizometrične 
sestine i to u njih pet. Raspored stihova izgleda ovako: 8-8-7-8-8-7. Rima je ista 
kao i u prethodnoj pjesmi (aabecb), no javlja se i unutarnja rima članaka prvog 
i drugog, te četvrtog i petog stiha. 

Posljednja umetnuta pjesma (Kao vruć jelin Bože mili) jest verzificiran 42. 
psalam Davidov. (Ovdje otvaram oveću zagradu kako bih spomenuo da je i prije 
ovoga Kanižlić prepjevavao psalme. Činio je, dakle, ono isto, ono što su činila 
i dva pjesnika koja je Kanižlić i sam čitao. Sigurno je da su Pjesni pokorne 
kralja Davida i Saltijer slovinski utjecali na Kanižlićevo pjesnikovanje. Gundulićev 
psaltir znatno je skromnijeg opsega od Đurđevićevog, ustihovljavani su tek 
izabrani psalmi (7, 32, 38, 51, 102, 130, 143). Prvi je u tu svrhu koristio 
osmerački katren (abba), dok je drugi raznovrsniji: dvanaesterac, katren (abab- 
abba), sestaima, sestina, oktava. U Kanižlićevoj Bogoljubnosti molitvenoj, recimo, 
pronalazimo dva prepjevana pokornička psalma (51. i 130.), no autor ih nije 
stihovao već ih je donio prozno, unatoč činjenici da ih je mogao vidjeti 
verzificirane i u Gundulića i u Đurđevića. Psalam, pak, u Svetoj Rožaliji pokazuje 
autorsku ruku, baš kao što je to i kod Dubrovčana. Ovdje je Kanižliću 42. 
psalam poslužio tek kao polazište za razradu, (pa ga se, stoga, može promatrati 
kao orginalni proizvod). Za razliku od prethodnih pjesama Antun se je Kanižlić 
ovaj put poslužio katrenom, a cijela je pjesma u osmercima. Rima je jednostavna, 
te se dva stiha parno vežu (aabb). 

Pitanje koje se opravdano postavlja jest sljedeće: zašto je Kanižlić u 
dvanaesterački kontekst Svete Rožalije upleo četiri metrički drukčija dijela? 
Pitanje je zanimljivije to više što su sve četiri pjesme, ukoliko se gledaju s 
tematskog aspekta, posve redundantne i u njima nema ničeg što već nije sadržano 
u kompletnom dvanaesteračkom dijelu poeme. Je li Kanižlić tim pjesmama želio 
reći i postići nešto posebno i je li to već nagoviješteno sestinom i katrenom? 
Govore li njegovi deseterci, deveterci i osmerci još nešto, govore li što o 
dvanaestercima u koje su utopljeni, o Kanižlićevoj procjeni i jednih i drugih? 

Signaliziraju li, dakle, Kanižliććve polimetrične sestine i katren neko 
posebno značenje, metametričko?!) 


' O metametričkom značenju stiha i oblika prvi je u hrvatskoj znanosti počeo govoriti Svetozar Petrović 
u svojim radovima iz šezdesetih godina. Najcjelovitiji je rad s tog područja svakako njegova disertacija 
Problem soneta u starijoj hrvatskoj književnosti. (Oblik i smisao) objelodanjena u RAD-u 350 iz 
1968. godine. Evo kako ovu pojavu razumijeva Petrović: "U našem slučaju, sonetni oblik-sonetni oblik 
sam, odvojen od svoje petrarkističke građe, i svog izvornog stila, pa čak i kompozicije pjesme na koju 
je pjesnik navodio-značio je nešto. Sonetni oblik sam-gola forma, od pjesme odvojena-bio je shvaćen 
kao znak koji neposredno izražava neku poruku, kao dio onoga što se komunicira, ako hoćete (a ne 
kao princip koji komunikaciju organizira); bio je shvaćen kao dio sadržaja, ako hoćete (a ne kao 
forma koja ga oblikuje)... Moć stihovnih oblika da nagovijeste neko značenje, na način na koji se to 
ovdje vidjelo, možemo nazvati njihovim metametričkim svojstvom." Metametrička funkcija stihovnih 
oblika, u knjizi Oblik i smisao, Matica srpska, Novi Sad, 1986., str. 37.-39. 

Prvo na što valja ukazati jest dio poeme u kojemu se ove naznačene pjesme 
nalaze. Kanižlić je Svetu Rožaliju razdijelio u četiri dijela. Treći dio spjeva naoko 
se čini nepotrebnim budući da se u njemu autor zanima prikazivanjem raznolikih!*, 
svjetovnih uživanja, ali isto tako i poželjnih krijeposnih osobina. Treći je dio, stoga, 
napučen alegorijama. Upravo u taj segment Kanižlić unosi pjesme pisane 
drukčijim metrom i u drukčijem obliku. Taj dio poeme, inače, ne ulazi u osnovnu 
priču, opterećuje kompoziciju, širi je i komplicira, čini da Sveta Rožalija zadobije 
"labirintsku  strukturu".!) 

No, ukoliko se taj blok ne promatra samo sa stajališta opravdanosti u 
osnovnoj priči, te ukoliko ga se pokuša pojasniti u odnosu na tendenciju koju je 
Kanižlić kao isusovac-prosvjetitelj želio postići, onda se i značenje trećega dijela 
mijenja. Iz takve perspektive postat će jasno da je autor intencijski usložnio 
strukturu brojnim epizodama koje imaju funkciju čiste pouke, egzempla. Samo 
tako on je mogao postići vrlo jasno istaknut model života (što odbaciti, a što 
slijediti) za koji se kroz svoje molitvenike i katekizme zalagao, a to je, dakako, 
model zasnovan na bezostatnoj ljubavi prema Bogu, njegovom štovanju i ispunjavanju 
svega onoga što on potražuje od čovjeka: "Dužni smo pako ljubiti Gospodina 
Isukarsta svarhu svakoga stvorenja; to jest, da ljubav pram njemu u sardcu 
našemu, nadhodi ljubav sviuh ostalih stvarih; budući da i on nadhodi svako 
stvorenje svojom lipotom, dobrotom, i svakom napose izvarstnostju. Očito je ovo; 
zašto bo ili ja na Božanstvo, ili na Čovičanstvo okom od vire pogledam, i 
promotrim; vidim, da je jedno i drugo jedna neizmirna dubljina sviuh izvarsnostih 
i dobrotah, koje niti veće, niti izvarsnie biti, niti se razumom našim izmiriti 
mogu." ' 

Budući da se, dakle, cijelom poemom preporučuje jedan tip života osmišljen 
unutar religioznog okvira i da je to izvedeno stilizacijom rijetkom za 
osamnaestostoljetnu Slavoniju, Kanižlić se pobrinuo da na vidnim mjestima 
zasebno istakne u sažetom, od konteksta drukčijem, obliku, primarnu temu. 
Metrička je različitost već i svojom vizualnošću upozoravala čitatelja da će tu biti 
riječ o nečemu važnom, nečemu što bi trebalo zapamtiti. Oblikom izdvojene iz 
cjeline, pjesme se lako pamte, trajnost onog što je njima izrečeno zajamčena je 
njihovom metričkom i obličnom različitošću. I tu se potvrđuje teza o "mnemotehničkim 
prednostima stiha": ono što treba upamtiti treba donijeti u metru koji je narodu 
blizak, koji mu je blizak zbog uporabe u usmenom narodnom stvaralaštvu, a to 


19) Vidjeti moj rad Struktura “Svete Rožalije!.., op. cit. 


19) Sveta Rožalija odmakla se, doista, od baroknoga ozračja. Pjesnik se mučio s prvim dijelom spjeva, 
kako je tvrdio M. P. Katančić trudeći se da zaustavi žestinu nadahnuća kojom je gorio ("furorem quo 
aestuabat...lenire studebat") znajući da je prošlo vrijeme a došlo drugo. Neke nezadovoljne ptice jedva 
čekaju sovu, njegovu knjigu, koja će izaći na svjetlo dana. Zato je spjev sastavio nešto drugačije nego 
raniji, barokni pjesnici, presijecajući temeljne crte primarne fabule na mnogim mjestima, umećući u 
radnju odstupanja od središnjeg tijeka radnje. Povezao je nešto čvršće prvi, drugi i četvrti dio, dok 
je u trećem dijelu naracija zabavljena alegorijskim i legendarnim prizorima: prikazom lađe kao slike 
svijeta (more), dvojputa (poznatog u antici kao "Pitagorino slovo", Y) na čijem je kraju zmaj pakleni 
(suho i vatra), upletena je legenda o prvopustinjacima Pavlu i Antunu." Josip Bratulić, Antun Kanižlić 
život i djelo, pogovor uz pretisak Svete Rožalije, Privlačica, Vinkovci, 1990., str. 146.-147. 


%) Primoguchi i sardce nadvladajuchi uzroci... Pretiskano u Zagrebu od Cajetana Franc. Harl, Godiscte 
1760., str. 3-4. 

su u ovom slučaju pretežiti osmerci, te uz njih smješteni, u daleko manjem broju, 
deseterci, deveterci i sedmerci. 

Kanižlićeva poema jest poučan tekst s vrlo eksplicitno izloženom porukom. 
No, Kanižlić je, ipak, pjesnička osobnost koja odudara od svoje sredine čemu je 
zasigurno pridonijelo i poznavanje dvaju važnih dubrovačkih pjesnika Ivana 
Gundulića i Ignjata Đurđevića čiji je utjecaj u Kanižlićevu djelu nesumnjiv,2? no 
od kojih se on i uklanja." Udaljio se on od njih u svojoj religioznoj poemi i 
metričkim uzorkom, dvostruko rimovanim dvanaestercem. Taj stih, što je u 15. i 
16. stoljeću bio gotovo dominatnim stihom hrvatske renesansne poezije, u 17. 
stoljeću gubi svoju povlaštenu ulogu, a na njegovo mjesto stupa osmerački katren 
i to je označilo veliku verzifikacijsku promjenu.) Izrazito opredjeljenje za 
osmerački katren, kojim je napisan najpopularniji ep 17. stoljeća Osman, i sestu 
rimu, kojom su, pak, napisana dva, i za Kanižlića važna, "plača", Suze sina 
razmetnoga i Uzdasi Mandaljene pokornice, a za koja djela više nije presudan 
dvanaesterac, svakakako će značiti važan novum u sedamnaestom stoljeću.) 
Jednostavno: nove teme i novi žanrovi potraživat će i metričke promjene. 

No, neovisno od činjenice što se dvanaesterac znatno manje upotrebljavao, 
on je, zbog velike opstojnosti u vremenu, zadobio i dodatno značenje, značenje 
klasičnog stiha, stiha koji sugerira starinu, tradiciju, učenost, stilsku obilježenost. 

Konstatirao sam već da su specifični uvjeti regije zahtijevali metre koji su 
bliži pučkom uhu, metre, dakle, koji su ovjereni učestalom uporabom u usmenom 
narodnom  stvaraštvu. Neobrazovanost s jedne strane, i potreba vjerskoga i 
drugog odgoja s druge strane, izravno se reflektirala na području literarnog rada. 
To se lijepo vidi i u Kanižlićevim pjesmama razasutim po molitvenicima koje su 
složene najčešće osmercima, ali isto tako i drugim stihovima, no vrlo, vrlo rijetko 
dvanaestercima. Dvanaesterački se tekstovi mogu pojedinačno pronaći u Kanižlićevoj 
duhovnoj lirici (Pripovijest o mladiću Urbanu; ciklus pjesama posvećenih Gospi 
od Utočišta Aljmaškog, no u njega nema cjelovite pjesme ispjevane u dvanaestercima. 
Pa, ipak je Antun Kanižlić jedino svoje veliko poetsko djelo ispjevao baš u 
dvanaestercima, a ne u nekom jednostavnijem metru, osmercu recimo. 


*) O vezama između Kanižlića i Gundulića i Đurđevića u našoj se znanosti već govorilo. Spominjem 
ovom prilikom tek Prohaskinu disertaciju i već citiranu Fancevljevu studiju Zsusovci i slavonska knjiga 
XVIII. stoljeća, 


?) Vidjeti o tome, recimo, studiju Matka Peića Barok fi rokoko u djelu Antuna Kanižlića (1699.-1 777), 
RAD, 365, 1972.) ili, pak, Bratulićev pogovor pretisku "Svete Rožalije", op. cit., str. 146.-148. 


2) O metričkoj je problematici u tom smislu pisao Marin Franičević (Ritmička osnova u stihu hrvatskih 
pjesnika XV. I XVI. stoljeća, RAD, 333, 1963., Ivan Slamnig (Hrvatska versifikacija Liber, Zagreb, 
1981.), te Pavao Pavličić u nizu radova što se bave semantikom stiha i oblika: Stih / značenje u 
Bunića, Dubrovnik, 4, 1992.; Semantika stiha i oblika u poeziji lenjata Đurđevića, Umjetnost riječi, 
1, 1993.; Dubrovački barokni pjesnici i značenje stiha, Umjetnost riječi, 2, 1993.; Značenje stiha i 
oblika u poeziji Ivana Gundulića, Dubrovnik, 4, 1993. 


% Drugi razlog za oprez nudi nam doba u koje Bunić piše svoju poeziju: metrička se situacija upravo 
tada dramatično promijenila. Ne samo da su se pojavili novi stihovi i strofe, nego se promijenio i 
odnos dvostruko rimovanoga dvanaesterca i osmerca uopće: ako su u XVI. stoljeću to bila dva 
najčešća stiha, s tim da je dvanaesterac ipak bio češći, pokrivajući i liriku i epiku i dramu, u XVII. 
stoljeću duži stih kao da ustupa pred kraćim. Osmerac je tada češći od dvanaesterca, a dobiva i na 
važnosti, počinje se rabiti u epu, vrlo je čest u melodrami, a i u lirici, dok prema kraju stoljeća on 
sve očitije istiskuje duži i nekada ugledniji stih." Pavao Pavličić, St) / značenje u Bunića, op. cit., str. 138. 

Razlozi tomu svakako postoje i oni proizilaze iz Kanižlićevih osobnih 
htijenja, mogućnosti i namjera, s jedne strane i općih karakteristika njegova 
vremena, a u odnosu na književni rad i njegovu funkciju, s druge strane. Pored 
prijevoda i prerada crkvenih pjesama, Kanižlić u svojim molitvenicima ima i, 
kako je to već istaknuto, pjesama s naglašenim subjektivnim tonom. U tim je 
pjesmama Kanižlić uspio pomiriti didaktičnost i originalnost. Njegove su pjesme 
tako bile poučne, no stilska njihova strana odavala je stvaratelja koji posjeduje 
talent. To što se Kanižlić oslanjao na sedamnaestostoljetne, dubrovačke spjevatelje 
i nasljedovao barokni elokucijski rekvizitarij nije umanjilo njegovu originalnost i 
stvorilo od njega epigona u negativnom značenju te riječi. Naprotiv! Pokazivalo 
je to da je u njegovu slučaju riječ o vještom pjesniku. U odnosu na Gundulića 
i Đurđevića on, možda, jest bio barokni epigon, no u svojemu vremenu on je 
svakako nadilazio ono što se pisalo i nastojao da njegovi tekstovi odista budu 
literarni, estetski relevantni, neovisno o tome što se ta individualnost postizala 
već "ocvalom" stilskom aparaturom. Da su njegove ambicije odista imale 
književni predznak govori i Sveta Rožalija, oko koje se Kanižlić podosta 
angažirao. Čini mi se da je ona po Kanižlićevoj zamisli trebala biti savršen spoj 
didaktičnosti i umjetnosti, pouke i literature, dostojan završetak jednog književnog 
postojanja. Da bi zadovoljio i jedan i drugi zahtjev on je miješao alegoriju i 
doslovnost, preciozne riječi i elemente iz pučke tradicije. Prvo je bilo ustupak 
vremenu, drugo je bilo "iživljavanje" osobnih poetskih sposobnosti. Konačno i 
samo postojanje Svete Rožalije svjedoči o potrebi Kanižlića - pjesnika da 
zadovolji svoje intimno htijenje u ovećem djelu u kojemu će doći do izražaja 
njegove mogućnosti. 

Da je tomu tako svjedoči i temeljni metrički uzorak, dvostruko rimovani 
dvanaesterac. Jednostavno rečeno: za Antuna Kanižlića taj je stih već sam po sebi 
nosio obilježja literarnosti, već je sama njegova uporaba morala pridonositi da 
sadržaj njime iznešen bude prihvaćen kao estetičan. 

U njegovo je vrijeme dvanaesterac rijetka pojava. On jednostavno nije bio 
pogodan za ciljeve koji su se knjigom trebali postići, popularni metri bolje su 
služili svrsi, pa su stoga i bili frekventnijii Kako je Kanižlić prepjevavao, 
prilagođavao i pisao pjesme koje su ulazile u molitvenike i katekizme, dakle u 
djela vrlo široke i popularne namjene, on također nije upotrebljivao dvanaesterac, 
već osmerce, deveterce, itd. Jer, u tim knjigama primarno je bilo djelovati na 
čitatelja, a ne očitovati svoju orginalnost. Upravo stoga u toj duhovnoj lirici 
pronalazimo barokni ornatus u većoj mjeri, ali izložen u popularnim metrima. 
Suprotno, Sveta Rožalija pokazuje manju stilističku zasićenost, ali ima netipičan 
metar. Upravo je on u religioznoj poemi trebao zajamčiti ozbiljnost Kanižlićevih 
poetskih namjera. 

Status se dvanaesterca i osmerca tijekom vremena mijenjao, a što se lijepo 
može vidjeti i na primjeru Gundulićeva i Đurđevićeva opusa. 

Za Gundulića dvanaesterac znači tradiciju i literarne pretenzije, dok je 
uporaba osmerca odavala otvorenu pjesničku želju da djeluje na čitatelja. 

Ignjat Đurđević dvanaestercem piše odista rijetko, on za njega nije atraktivan 
već naprotiv - zastario. Đurđevića zanima inovativnost, a ne ponavljanje i stoga 
ga dvanaesterac više ne može istinski inspirirati. Njemu je, a i kasnijim 
pjesnicima, osmerac "medij umjetničke poezije" (P. Pavličić). 

U Kanižlićevo vrijeme na dvanaesterac se gleda kao u Gundulićevo vrijeme, 
a ne Đurđevićeva doba. To je stih koji signalizira učenost, literarnost, ugledne 
pisce prijašnjih razdoblja. Osmercem se, pak, osigurava olakšana recepcija i on 
je vrlo prihvatljiv za postizanje izvanknjiževnih učinaka. 

Odnos dvanaesterca i osmerca funkcionira u Kanižlićevoj optici upravo 
onako kako je taj odnos opisao Pavao Pavličić, a kada je riječ o 17. stoljeću: 
"Ako je potrebno iznijeti i neku pretpostavku o razlozima upravo takva ishoda 
u odnosima između tih dvaju stihova, moglo bi se ukratko kazati da su uzroci 
više izvanknjiževni nego književni i više poetički nego metrički. Osmerac je, 
naime, u XVII. stoljeću forsiran na račun dvanaesterca manje zato što bi došlo 
do zasićenja dužim stihom, a više iz potrebe da se književnost svojom metričkom 
formom približi publici kako bi mogla na nju jače djelovati, u skladu s 
tridentinskim zasadama. A za tu je svrhu osmerac pogodniji, jer je jednostavniji, 
sjećanje na njegove usmene i pučke upotrebe. Kad se pak jednom krenulo tim 
smjerom, tada su odlučivali prije svega poetički razlozi: uz osmerac se vezalo 
shvaćanje književnosti kao angažirane djelatnosti i prijenosnika ideja, pa je onda 
u tome smislu osmerac funkcionirao i kao signal upravo takvoga opredjeljenja."?) 


6. 


Osim što je u Svetoj Rožaliji dvanestercu namijenjena funkcija osiguravanja 
literarnosti, on ovdje ima još jedno značenje. Zanimljiva je, naime, činjenica da 
se prije svake umetnute pjesme naglašava da se oma pjeva dok se u autotematičnim 
dijelovima ispred ovećih segmenata naznačuje da se govori (npr. "Rožalija govori 
knjigi, da ide u rodni dvor paleramski, i ispisuje lipotu vrata dvora svoga", 
"Rožalija govori knjigi, da u dvor rodni uniđe, i što će se dogoditi, kaže", i sl.). 
Navodimo iskaze u kojima se ističe da se umetnute pjesme razlikuju od 
konteksta: 


"Dvi Divice ove, kada voze, paze. 

Srićna, rekoh, lađa, kad je" u vašoj ruci, 
Znađem da pogađa pravim putem k luci. 
Poče lađa plivat, a one brodeći 
ZAPOČEŠE PIVAT, (ist. M. T.) vitrom povoreći:"29 


"Pisma Vila zače, što god glasom može, 
Sto je Vilah, i bratće, svi šnjome glas slože."") 


'A Ufanje Diva u svitah zelenih 
Obsterta i živa sva viđah se meni. 
Ona slavne iz skuta vince prikaziva, 

I za umor puta oblakšat POPIVA."% 


2) Pavao Pavličić, Semantika stiha i oblika u poeziji Ignjata Đurđevića, op. cit, str. 41. 


9 Svi navodi donošeni prema: Sveta Roxalia panormitanska divica nakichena, i izpivana po Antunu 
Kanislichu Poxexaninu (pretisak), Privlačica, Vinkovci, 1990., str. 72. 


2) Op. cit., str. 80. 
2) Op. cit., str. 95. 

"Kada vodu ovu, reče ljubav, kuša 
David; žeđu novu zaćuti mu duša. 
Dosadi mu krune jasnost; uz to vrilo 


U kraljevske strune udre, PIVA milo:" %) 


Posebnom naznakom da je riječ o dijelovima koji se pjevaju za razliku od 
okružja koje se govori, Antun je Kanižlić upozorio da u Svetoj Rožaliji 
dvanaesterac preuzima, između ostalog, narativnu ulogu, dok bi dijelovi organizirani 
u sestine i katren imali ulogu refleksivnih popijevaka. 

Na ovome se mjestu Kanižlićeva poema podudara s njegovim molitvenicima 
i katekizmima. I u njima je situacija identična: kršćanska građa izesena je prozno, 
no na pojedinim mjestima taj je princip napušten da se prelazi na stihičku 
organizaciju poruke, s tim da su pjesme uvijek poučne, da se u njima glorificira 
Bog, Krist, Marija, drugi sveci, bogougodni život. I tu se uvijek naznačava da 
slijedi "Pisma". Pjesma je unutar molitvenika i katekizama bila pojednostavljena 
pouka, sukus onoga što se opširno izlagalo u proznom kontekstu. Kako su 
Kanižlićeve knjige redovito bile velikoga opsega i kako se u njima katkad izlagalo 
i gradivo koje nije moralo u svim svojim dijelovima biti razumljivo prostom puku, 
trebalo se je nekako osigurati da barem pojedini dijelovi budu pročitani i 
usvojeni, zapamćeni. 

Pjesme pisane popularnim metrom bile su za to vrlo pogodne: vizualno 
izdvojene iz okružja, jednostavnog verzifikacijskog uzorka one su lako ulazile u 
recipijentovu svijest. Čitatelj je, već i pri letimičnom pregledavanju knjige, morao 
pomisliti da se u ustihovljenim dijelovima iznosi nešto važno (čim je nešto 
drukčije organizirano mora tomu postojati razlog), pa se onda i usmjeravao na 
kratke i sažete poetske interpolacije. Kanižlić je svakako računao da su se 
čitatelji njegovih ranijih djela već naviknuli na te egzemplarno-didaktičke umetke, 
pa da će na njih obratiti pozornost i u Svetoj Rožaliji, da će im ti dijelovi ostati 
u pamćenju i nakon integralnog čitanja. Pobrinuo se, stoga, da oni budu upravo 
transparentno poučni i da budu u trećem dijelu kojemu funkcija i jest poučavanje. 

Njegove tri pjesme ostvarene u sestinama i jedna u katrenu (kakva je i 
inače većina njegovih pjesama), asocirale su u čitateljevoj svijesti slične pjesme u 
prethodnim djelima, asocirale su oblik, tematiku, važnost, pa su oni morali 
pomisliti da su i u Rožaliji bitni sadržaji upravo u istaknutim i prepoznatljivim 
oblicima. Jer, drukčije ni ne može biti: kod Kanižlića je tako bilo prije, pa je 
tako i sada. Sve u svemu, Kanižlić je stihovno oblikovanje građe iskoristio kako 
bi lakše i brže utjecao na usvajanje vjerskih istina.3) 

' Konačno, treba znati da se Antun Kanižlić i sam očitovao o važnosti 
pjesme, o njezinoj ulozi u kršćanskoj izobrazbi, pa nije ni čudno da joj je 


2) Op. cit., str. 98. 


3) "Pjevanje je imalo od pamtivieka veliko značenje u vjerskom životu, pa je posve razumljivo, da je i 
u Slavoniji već od prvih početaka nastojanja oko vjerske prosvjete uz katekizme njegovana pučka 
crkvena pjesma: kršćanski je nauk bio namienjen razumnome shvaćanju, dok je pjesma govorila srdcu, 
a to je i u mladeži i u starijega svieta, osobito neobrazovanoga, lakši sigurniji put do uspijeha". Tomo 
Matić, Prosvjetni i književni rad u Slavoniji prije preporoda, op. cit., str. 49. 

namijenio važnu ulogu, ulogu vrlo pogodnog medija za olakšanu transmisiju 
religioznog nauka: 


"Koliko su Gospi Pisme ugodne?" 


"Običaj općjeni Svete Matere Carkve svidoči nam, da je i ova služba Bogu, 
i Gospi osobito ugodna; i zato osobito kripostna. Potvarđuju istinu ovu mlogi 
događaji, u kojih štiemo, da navlastito isti Duhovi Anđeoski jesu čujeni pivajući, 
za dati nam izgled, i probuditi sardca naša, da ju i mi ovim načinom slavimo, 
i k njoj se utičemo u potribah naših. 

Stide se nikoji, i nikoje, glas na pivanje dignuti, ali se brez razloga stide. 
Fali i dan današnji Sveto Evanđelje ženu imenom Marcelu, koja kako kod 
Svetoga Luke nahodimo glas uzdignuvši reče: Blažena utroba Koja te je nosila. 
Izgled ovi procinjujući, imali bi se zastiditi, koji se stide visokim glasom Boga, i 
Gospu faliti, to jest Pisme Duhovne pivati. 

Izgled od Pivanja dala nam je ista Divica. O čemu se je ona u mladosti 
svojoj osobito zabavljala? Odgovara Sveti Antonin: Pivalica slavna Blažena Maria, 
nastojala je fale Božje pivati. Ona je osobito što piše Poirao, da je ona ista 
jednoga Pustinjaka imenom Godrika učila pivati. U onoj Pismi nahode se redki 
ovi: 


Sveta Gospojo!, kraljuj u sardcu momu, 
kano vlastitu mitu, i stanju tvomu'3) 


Metričkim izdvajanjem četiriju pjesama postiže Kanižlić još nešto. U sva 
četiri primjera riječ je, naime, o izravnoj promjeni pripovijedne razine. 

Dok je cijela poema intradijegetički organizirana (svi iskazi idu kroz 
Rožaliju; onda kada se pojave tuđi iskazi pripovijedačica upozorava da ih ona 
prenosi, pa sve izgleda kao njezina interpretacija, npr: "Kada ova vidih, opet 
onda mene: 'Sad nadalje idi!" Ljubav opomene."); što će reći da se iznose 
Rožalijina iskustva, njezine spoznaje, njezin preobraćenički put, u dijelovima 
drukčijih oblika i stiha prelazi se na hipodijegetičku razinu. Riječ preuzimaju 
sudionici niže narativne razine: prvu pjesmu pjevaju vile Ufanje i Sigurnost, 
drugu vila Pisma, treću vila Ufanje, a četvrtu vila Ljubav nebeska. Svih pet vila 
(alegorizirane krijeposti i grijeh) neposredno iznose svoj nauk, on više ne ide 
kroz Rožalijin govor, već kroz pjevanje onih koji su otjelovljenje onoga što treba 
slijediti i onoga čega se treba kloniti. Svojim izravnim obraćanjem njihove 
preporuke djeluju jače, intenzivnije, sve je uvjerljivije. 

Ponovno se ovdje vraćam na tvrdnju o posebnosti ovih umetnutih dijelova 
zbog njihove otvorene poučnosti. Ako se, dakle, naznačenim pjesmama dodjeljuje 
specijalan status u okviru cijele poeme, aka se njima namjenjuje funkcija 
egzemplarnosti, te ako ih se, stoga, izdvaja oblikovno i metrički, onda ih se 
izdvaja i u odnosu na govornika. Kako su govornici vrlo važni mora se to nekako 
naznačiti, upozoriti na njihovo posebno mjesto, a čini se tako da oni svoje 
stavove iznose na različitiji način nego što je bilo u prvom, drugom i četvrtom 
segmentu. 


3) Utocsiscte Blaxenoj Divici Marti ugodno, i prietuo... u Mnecih, MDCCLIX., str. 834.-835. 

Ne treba zbuniti činjenica da je druga pjesma, koju pjeva vila Pisma i koja : 
označava grijeh, oblikovno i metrički istoga statusa kao i pjesme krjeposnih Vila. 

Prvo, to što je od svih poročnih svjetovnih uživanja mjesto za govorenje 
dobila upravo Pisma nije u suprotnosti s Kanižlićevim stavom o važnosti pjesme 
u procesu slavljenja Boga. Kada je govorio o pjesmi kojom se može glorificirati 
ono što je sveto, Kanižlić je isticao pjesmu ne kao općeniti način čovjekova 
izražavanja, nego tek jedan tematski specifičan tip toga načina. Stoga on u 
navedeni pasaž iz "Utočišta Blaženoj Divici Mariji" i unosi rečenicu: "Izgled ovi 
procinjujući, imali bi se zastiditi, koji se stide visokim glasom Boga, i Gospu 
faliti, to jest Pisme Duhovne pivati". (ist. M. T.) Njemu je na umu pjesma koja 
slavi carstvo nebesko, a ne carstvo zemaljsko. Pjesme drugoga tipa su mu, 
naravno, nepoćudne i njih ne podrazumijeva kada piše "Koliko su Gospi Pisme 
ugodne?" Da su svjetovne pjesme pjevane u Slavoniji u Kanižlićevo vrijeme ne 
trebamo dvojiti i autor je svakako za njih znao. Vjerojatno su i one bile nešto 
protiv čega se i on sam borio svojim molitvenicima i katekizmima. To, međutim, 
nije značilo da pjevanje treba apriorno i u cijelosti odbaciti. Treba se kloniti tek 
profanih pjesama, dok su duhovne pjesme vrlo poželjna aktivnost u procesu 
štovanja Boga. 

Drugo, da bi se taj njegov stav jasno vidio on će istaknuti vilu Pismu kao 
predstavnika onih Vila koje hode lijevim putem, dakle putem grijeha i na čijem 
kraju čeka pakleni zmaj. Osim lijevoga puta Kanižlić prikazuje i desni put, put 
krjeposti. Predstavnica toga, ispravnoga, puta jest vila Ufanje. Autor je postupio tako 
da se jedno pored drugoga postavi i ono što je loše i ono što je dobro, da se te 
dvije stvari konfrontiraju, da se odmjeri njihova jačina i kvaliteta, ali s jasnim 
naznakama da se prvo negira, a drugo afirmira: "Sinko, valja znati,/da druga jest 
kriva staza, dakle pati." Tako se dogodilo da je ovdje riječ o nekoj vrsti natjecanja 
u kojemu će, dakako, krjepost odnijeti pobjedu. Pa kao što je zemaljski čovjek 
kontinuirano između dobra i zla, lijevog i desnog puta, tako je to i ovdje, s tim 
što se sada jasno iskazuje komu se treba prikloniti i kojom stazom treba poći. 

Dakle: promjena dijegetičke razine učinjena je kako bi se naglasio povlašten 
status lika koji ima pravo na izravnu riječ, budući da je on nositelj pozitivnih i 
krjeposnih osobina. Da bi se istaknula posebnost onoga što će oni reći i 
preporučiti kao životnu maksimu, Kanižlić ne uporabljuje dvostruko rimovani 
dvanaesterac već sestine i katren. Važnost se sugerira promijenjenom metrikom 
i oblikom. 


Sada bi se moglo postaviti i pitanje imali li kakve razlike kod uporabe 
sestine i katrena u Kanižlićevoj duhovnoj lirici, jesu li se one strofe na neki 
način specijalizirale i je li se ta specijaliziranost na neki način odrazila i u 
umecima u Svetoj Rožaliji. 

Ogledavanje Kanižlićevih pjesama (ponavljam: ograničenoga opsega poradi 
nedostupnosti triju autorovih knjiga) s oblikovne strane pokazuje da je njemu 
nekako najmiliji katren (od 22 pjesme njih trinaest je ostvareno katrenom; u 
devet je rima unakrsna, a tek u četiri parna), slijedila bi sesta rima (4), sestina (2), 
oktava (2), tercina (1). 

Kada pokušamo uporabu jednog od navedenih oblika semantički odrediti po 
nekom kriteriju unutar Kanižlićeva poetskog opusa nećemo naići na neku 
sustavnost. Čini se da autor nije strofičku organizaciju gledao kroz neku od 
vizura. To i nije začudno budući da se Kanižlić tematski usmjerio samo prema 
jednoj vrsti lirike, pa nije niti bilo mogućnosti da oblicima dodjeljuje zasebno 
značenje u odnosu na tip iskaza. 

To, međutim, ne znači da za njega katren, sesta rima, sestina, nemaju neko 
značenje. Koja je njihova semantika za Kanižlića, može se odrediti upravo na 
temelju četiri pjesme uvedene u Svefu Rožaliju, s jedne strane, i na temelju 
njegova poznavanja i oslanjanja na Gundulića i Đurđevića, s druge strane. Zoran 
Kravar tako konstatira: "Po izravnim tragovima dubrovačko-dalmatinskoga utjecaja 
u Svetoj Rožaliji i u Pjesmama iz molitvenika zaključuje se da je Kanižlić iz 
bogata fundusa južnohrvatske književnosti 17. i ranog 18. stoljeća poznavao samo 
neke tekstove. Nedvojbeni su zapravo samo njegovi doticaji s Đurđevićevim 
Psaltijerom slovinskim i s dvjema najpoznatijim dubrovačkim religioznim poemama, 
s Gundulićevim Suzama sina razmetnoga i s Đurđevićevim Uzdasima Mandaljene 
pokornice."3) 

"Suze" i "Uzdasi" pisani su sestom rimom, dok je u Psaltijeru slovinskom 
zastupljen i katren i sestina, s tim da je ova posljednja češća? Kako su i jedan 
i drugi oblik od 17. stoljeća više no frekventni (katren kao stari oblik ali s 
visokim statusom epske strofe, sesta rima kao novitet) i kako su ih čvrsto ovjerila 
dva "teška" imena, Gundulić i Đurđević, realno je pretpostaviti da ih je Kanižlić 
nasljedovao upravo s takvim predznakom. Oblici u kojma su ostvarena visoko 
poetska djela hrvatskog baroka i za Kanižlića su imali poetsku vrijednost. 

Jer, Kanižlić se i po formalnoj strani svojega pjesnikovanja razlikovao od 
pisaca svoje sredine, što i nije, ukoliko stvari pogledamo na naznačeni način, 
neobično. Djelomice poznavajući južnu komponentu baroka, s naglašenim osobnim 
kvalitetama, Kanižlić je nastojao sve svoje verzificirane proizvode estetizirati, dati 
im literarna obilježja. Činio je to nasljedovanjem baroknog stilskog rekvizitarija, 
no isto tako i oblikom. Neovisno o tome je li riječ o preradama duhovnih 
pjesama i himana ili, pak, o pjesmama s istaknutim subjektivnim tonom autor se 
trudio da im podari poetsko ruho. Spretno vibrirajući između didaktičnosti i 
literarnosti, Kanižlić je, u svojem okviru, stvarao pjesmotvore koji su udovoljavali 
i jednom i drugom kriteriju. Pišući o duhovnim temama Kanižlić je slijedio 
vjersko-prosvjetiteljske tendencije svojega vremena. Barokna stilizacija proistekla 
je, pak, iz vlastitih pjesničkih potreba. 

Tako su njemu elocutio i oblik bila dva važna aspekta: pjesme su mu 
urešene figurama, no one su isto tako zaodjevene oblikom koji je, zbog 
prethodne tradicije, aktivni činitelj u ukupnoj estetiziranosti pjesme. 

U takav okvir uklapa se i prethodno razmišljanje da dvanaesterački kontekst 
Svete Rožalije ima narativnu ulogu, dok su umetnuti dijelovi sastavljeni od 
neizometričnih sestina i katrena popijevke prije kojih obvezno dolazi naznaka o 
njihovom pjevanju. 

Ostajući dosljedan svojemu poetskom djelovanju "kraćega daha" kakvo je 
razasuto po molitvenicima i katekizmima, Kanižlić će ga prenijeti i u svoju veliku 


%) Zoran Kravar, op. cit., str. 207. 
% Vidjeti: Pavao Pavličić, Semantika stiha i oblika u poeziji lenjata Đurđevića, op. cit. 


115 


poemu. Poznavajući Gundulićeve seste rime, te Đurđevićeve seste rime i katrene, 
uočavajući da je tim autorima, između ostaloga, i oblik bio važan, da je i on 
pridonosio literarnosti poetske konstrukcije, Antun Kanižlić čini isto. No, u 
njegovom oskudnom vremenu to još više dolazi do izražaja, pa se onda moglo i 
dogoditi da se on, pored još nekoliko imena, nametne kao nemimoilazna knjževna 
osobnost Slavonije 18. stoljeća. 

lako je ovdje riječ o različitim spisateljima i vremenima pa, prema tome, ni 
zaključci koji se tiču njihovih opusa, ne mogu biti posve identični, nije nemoguće 
prenijeti jedno mišljenje Pavla Pavličića, a koje je on iznio govoreći o označenju 
stiha i oblika u Ignjata Đurđevića, koje posve dobro pristaje i dobro objašnjava ono 
što je rečeno i o Kanižliću: "To, međutim, ne znači da taj oblik nema u njegovu 
opusu nikakve semantike. Obratno: ako se uzme u obzir na jednoj strani njegova 
čestota, a na drugoj različitost tipova. pjesama za koje je upotrijebljen, dolazi se do 
prilično jasna zaključka o njegovu značenju: osmerački je katren za Đurđevića nulta 
razina, on je onaj standardni, temeljni signal pripadnosti teksta poeziji, i to poeziji 
određene nacionalne tradicije, njime se tekst najpouzdanije legitimira kao pripadnik 
jednoga kulturnog kruga".*“9 Možda bi ovdje samo trebalo dodati kako su u 
Kanižlićevim pjesmama i katreni i sestine oblici putem kojih on komunicira s 
jednom tradicijom, u njegovom slučaju tradicijom hrvatskog književnog baroka i 
njegovih najboljih predstavnika. 

S druge strane, kako su djela pobrojanih autora odreda prožeta kršćanskim 
svjetonazorom, onakvim kakvim je prožet i Kanižlić (i on je "krstjanin spjevalac", 
rekao bi Gundulić), dogodilo se može biti to da je Kanižlić obradu vjerskih tema 
vezao upravo za strofe kojima su ta djela napisana. Moglo mu se učiniti kako 
kod Gundulića i Đurđevića postoji određena zakonitost jer su obojica svoje 
religiozne poeme uobličili u sesti rimi, dok su psalme prepjevavali katrenom, 
sestom rimom i sestinom. Ako su oni, kao neprijeporni autoriteti, duhovne stvari 
opjevavali baš tim oblicima onda je to moralo biti stoga što su ti oblici za takav 
posao najprimjereniji. 

Ne bi, stoga, bilo nemoguće pretpostaviti da je Kanižlić katren, sestinu i 
sestu rimu vezao uz opjevavanje religioznih tema po uzoru na Gundulića i 
Đurđevića. Takvom zaključku naoko bi proturječila Sveta Rožalija koja također 
ima duhovnu temu, ali koja nije pisana niti u katrenima niti u sestinama ili 
sestama rimama već dvanaestercem. Čini mi se, međutim, da Kanižlić nije želio 
dvanaestercem asocirati dio Gundulićeva i Đurđevićeva opusa. Dvanaesterac je 
njemu isključivo tradicijom ovjeren, estetičan stih koji treba posvjedočiti autorsko 
poetsko umijeće. 

Konačno, djela Gundulićeva i Đurđevićeva za koja sa sigurnošću možemo 
reći da ih je Kanižlić poznavao uopće nisu dvanaesteračka. Dvanaesteraca imamo 
tek u Psaltijeru slovinskom i to vrlo malo. Djela dvojice Dubrovčana nisu pružala 
povoda za tematsko specijaliziranje organizacije stiha kada je o dvanaestercu 
riječ, no mogla su to učiniti u slučaju naznačenih strofa. 

Ovakvo razmišljanje mogu potvrditi, recimo, Promišljanja duhovna. Utjecaj 
je Gundulića u ovoj pjesmi očigledan. No, ne samo da se Kanižlić uz Gundulića 
vezao tematski i stilski; on je od ovoga pjesnika preuzeo i stihičko-strofičku 
organizaciju. Kako je Kanižlić prilikom izbora bio odista slobodan i ničim 


%) Pavao Pavličić, op. cit., str. 26. 


116 


uvjetovan, te se ipak odlučio za sestu rimu, nije nelogično zaključiti da je obrade 
duhovnih tema vezao baš za sestinu, sestu rimu i katren. 


Ostaje mi na kraju prikupiti spoznaje do kojih sam došao razmišljajući o 
četiri pjesme umetnute u Kanižlićevu poemu. 

Religiozna je poema Sveta Rožalija očito domišljana kroz duže vrijeme, 
stvarana pažljivo i dugotrajno. Sve u svemu, iz nje se razabire da Kanižlić nije 
krio svoje literarne ambicije. Ipak, one mu nisu mogle biti i jedina zadaća. Po 
opredijeljenju pripadnik isusovačkog reda, cijeloga života nastojeći vjerski djelovati 
među pukom, pa tako i usmjeravajući sve ono što je napisao (molitvenici i 
katekizam), on je morao pomiriti zahtjeve koje si je sam postavljao i one koje 
mu je postavljala sredina i vrijeme. Da je tom poslu pristupio pozorno svjedoči 
cijela poema, no do važnih zaključaka može se doći i putem promišljanja 
metrički drukčijih dijelova. Vrlo sažeto moglo bi se izvući sljedeće: 


1. Sestinama i katrenom autor signalizira: 


a) koji su stihovi i koji oblici u poemi zadobili koju funkciju; interpolacije 
predstavljaju refleksivne popijevke; 


b) iznošenje nečega važnog u sintetskoj formi; vrlo eksplicitna pouka; ono 
što se treba zapamtiti i čega se treba pridržavati; asocijacije na pjesme 
iz molitvenika; 


€) promjenu govornika - s intradijegetičke prelazi se na hipodijegetičku 
razinu; 


d) asociranje na dubrovačke uzore: Gundulić i Đurđević. 


2. Dvostruko rimovani dvanaesterci: 
a) u Svetoj Rožaliji njima je namijenjena narativna uloga; 


b) arhaičnost, tradicija, klasičnost; poemi u njezinoj ukupnosti daju 
"literarnu upakiranost". 


Sve nam ovo skupa pokazuje da česta i opsežna razmišljanja o Antunu 
Kanižliću nisu ni bezrazložna ni neopravdana. Jer, on je doista bio originalna 
osobnost svojega vremena, pjesnik koji je kroz duže vremensko razdoblje uspio 
izgraditi poetičku koncepciju unatoč ograničenjima koja su mu nametale 
osamnaestostoljetne slavonske prilike. 

PRILOG 


Pjesma prva 


Ž. 

Pušite hitri, u jedra, vitri 
vitri mirni, lađi virni; 
Pade siver, prista jug. 

vodene gore ne pruža more, 

Neg počiva, Vas poziva, 
Zapunite, put je dug. 


Ž. 
Vitrići male, rugaju vale; 
Valja brodit, lađu vodit, 
Napeta su jadra sad. 
Punuše milom, u jadra silom; 
Ide sada, lađa rada, 
Vitrić služi sam njoj rad. 


5 
Nut morske Zvizde! puna je gizde, 
Koji traže, njima kaže 
Put na mora srićni kraj. 
Zvizda je rana, i u po dana 
Čudno svit; za njom hiti, 
Lađa sad u željni Raj. 


Pjesma druga 


d 
Beri Vilo, beri brate, 
Dokle cvitak dragi cvate, 
Vince vijimo, glavu krunimo. 
Amo mladi, evo mlika! 
Amo stari, evo lika! 
Vince pijmo, čaše punimo. 


ži 
Amo družbo! leti vrime, 
Cvit života sane š njime, 
Smertna hiti noć od žalosti. 
Uzdu pusti, želje pasi, 
Serdce siti, žeđu gasi, 
Dokle sviti sunce radosti. 

3. 
Sunce iduć naokolo, 
Izviati uči kolo, 

S bitrim skokom tanac vodite. 
Gore željom Vile mloge, 
Na igru ih serbe noge. 

Zovu okom, k njima hodite. 


4. 

Što stojite, bratjo draga 
Što izgled našeg traga 
Put je pravi, svit naš slušajte. 
Cervenoga eto naše 
Veselja su pune čaše. 

Da ste zdravi! S nama kušajte. 


3. 

Ah nemojte mladost gubit 
S tugom morit,y s postom ubit! 
Zato lita nisu mladosti. 
Ona ima igrat, gostit, 

A starost se plakat, postit, 
Kad je sita veće radosti. 


6. 

Nek za pećom kašljuć doma, 
Moli z didom baka roma, 
Nek ne dadu lica viditi 
A od perve junak brade, 
I kad vile cvatu mlade. 
Ćud imađu našu sliditi. 


7. 

Skrušenja je gorko ime, 
Pokoraje teshko brime, 
Stražnja dila tužne starosti: 
Nek se* u persi istom tuče, 
Kad s postelje smert povuće, 
Kad je sila, bude zadosti. 


Pjesma treća 


1. 

Hodi, trudi, nemoj stati; 
Pomnjiv budi, pokoj dati 
Trudu hoće vični stan. 
Priko verha ove gore 
Jur jest sevrha; nuto zore! 
Jur se bili rajski dan. 

PA 
Lip je vinac, ako neće 
s trudom linac, da ga sleče, 
Ni li takav slip i lud? 
Ah, ne kasni! pokoj mili, 
I dvor jasni s malo dilih 
Steć za kratak možeš trud 


gi 
Kako mlogi svitu služe, 
I ubogi Još se tuže. 
Praznu daje plaću svit. 
Njegva dika svitlo svane, 
Nejima vika: berzo same, 
Kao u večer slabi cvit. 


4. 
Stoj viteško, pati, idi, 

Nie teško, plaću Vidi, 
Manji od nje trud jest tvoj. 
S Vincem vičnim čas Bog plati, 
S čudom srićnim priobrati 
On na biser vrući znoj. 


5, 
Ako blago triba dati. 

I sve drago; i to pati, 
Još rad život isti daj. 
Misli na to, s tim se kripi, 
Stečem za to vinac lipi! 
Stečem slavu, pokoj, <Iaj. 


Pjesma četvrta 


Kao vruć jelin Bože mili 
K vruikom vodah željan sili, 
Duša moja želi k tebi, 
Jer pokoja nejma' u sebi. 


Duša željom sva pgoruća 

Zeda vičnjeg, i moguća 
Vrutak živi Boga živa, 
Da ga vidi, i uživa. 


Uza mi je tilo; š njime 
Koje će me rastat vrime! 
Kad prost iz nje stićan pojdem 
I prid lice Božje dojdem! 


Ne stadoše ronit oči 
Suze ob dan i po noći, 
Kano tilo hranom kruha, 

Š njima kripim slabost duha. 


Dodia mi, i zagluži 
Rič svagdašnja tužne uši: 
Nikad serdcu mira nie, 

Sve mu veli: Bog tvoj gdie? 


U toj tugi, kad od tvoga 
Obećanja milostnoga 
Ja se smislih; plač se* osuši, 
I radost se izli' u duši. 


Jer umisto stanja čudna 
Pojdem, duša željom trudna 
Uternut će željni? i vrući 
Svoj u Božjoj ovanj kući. 


Zusammenfassung 


In der Arbeit werden vier in Kanižlićs Poem "Die heilige Rosalia" eingebaute, 
sich vers-und strophenmiBig von dem durch den Alexandriner gekennzeichneten 
Kontext unterscheidende Gedichte analysiert. Es wird versucht, die Frage zu 
beantworten, warum der Autor einen Teil des Poems metrisch anders gestaltet 
hat, ob in den drei Sestinen und einem Quatrain eine zusatzliche Bedeutung 
enthalten ist und was diese uns iiber "Die heilige Rosalia", aber auch iiber die 
gesamte in Gebetbuchern und Katechismen verstreute Lyrik des Dichters Kanižlić 
zu sagen hat. Schlie lich wird aufgrund der vier Gedichte auf Kanižlićs Auffassung 
des zweifach gereimten Alexandriners sowie auf seine Einstellung zur Funktion 
der Literatur in Slawonien des achtzehnten Jahrhunderts und zur Frage der 
Unabhangigkeit des Dichters hingewiesen. 

DENIS PERIČIĆ 
Varaždin 


NARODNI OBIČAJI U DJELU JURJA MULIHA 


Juraj Mulih, književnik i misionar 


Juraj Mulih (1694.-1754.) jedan je od najvažnijih, a svakako najplodniji pisac 
hrvatskoga književnog baroka u njegovu kajkavskom jezičnom izričaju. Kad 
govorimo u Mulihu, piscu “Poszla apostolskega?, “Skole Kristusseve", “Duhovne 
pisanicze", "Pisanicze duhovne", “Duhovnega zerczala? i drugih dijela," moramo 
odmah na početku naglasiti, da je njegovo književno djelo posve neodvojivo od 
njegovoga katehetskoga, misionarskoga, propovjedničkog rada. Dapače: književno 
djelo Mulihovo sredstvo je i izraz njegova misionarskog djelovanja. 


Predmisionarski životopis 


Turopoljac Mulih, od čijega se rođenja nedavno navršilo 400 ljeta, rođen je 
30. travnja 1694. u selu Hrašće, u jednostavnoj seljačkoj obitelji. Isusovačku je 
gimnaziju završio u Zagrebu, a studira u Beču, gdje je primljen u Družbu 
Isusovu (1714./15-1715./16.) te u Trnavi, gdje studira filozofiju (1716./17.-1718./19.). 
Na zagrebačkoj je gimnaziji djelovao kao profesor gramatike i hebrejskog 
(1719./20.-1721./22.). U Trnavi je studirao teologiju (1722./23-1725./26.) i postao 
svećenikom (1726.), a školovanje završava u jesen 1726. godine polaganjem treće 
probacije na sveučilištu u Banskoj Bystrici.? 


Misionarus vagus 


Tijekom prve polovice 18. stoljeća, Juraj Mulih bio je sveudilj poznat kao 
“missionarus vagus“ (“putujući misionar“), jednako kao i “missionarus apostolicus? 


) Mulihovu bibliografiju najbolje je obradio dr. Ivan Fuček u: Juraj Mulih - život i djelo, Filozofsko- 
teološki institut. Družbe Isusove, Zagreb; Papinsko sveučilište Gregorijana, Rim; Hrvatska akademija 
znanosti i umjetnosti, Zagreb; 1994., str. 135.-168. 


?) Biografski podaci prema: Fuček, ibid, str. 23.-40. i Olga Šojat, Juraj Mulih (1694.-1754.) kao kajkavski 
pisac i kao kulturno prosvjetni radnik, Predgovor - Bibliografija - Izbor iz djela - Rječnik, “Kaj - 
časopis za kulturu i prosvjetu", br. V. - VL/83., “Kajkavsko spravišče", Zagreb 1983., str. 5. 

(“apostolski misionar“). Još za života, stekao je Mulih glas svetog oca, što crkva 
doduše nikad nije kanonizirala, no takav se Mulihov “image? u našemu narodu 
čvrsto ukorijenio, čuvajući spomen na sjajnoga pisca i propovjednika. 

Mulih je u misije krenuo 1727. godine, odmah po završetku školovanja. 
Mulih je isprva molio generalat da ga pošalje u prekomorske misije, “ali ga je 
Božja Providnost spremila i poslala u Hrvatsku". Prve misije obavljao je u 
požeškom kraju. 

Od 1727. godine, pa sve do kraja svojega životnog puta 1754. godine, Mulih 
će držati misije u čak 51 mjestu ondašnje Hrvatske, Slavonije i Južne Ugarske! 
U tom je razdoblju bio stacioniran u Požegi, Varaždinu, Pecsu, Petrovaradinu, 
Zagrebu i Šopronju, otkuda je odlazio u misije u okolna mjesta. “Propovijedao 
je, ispovijedao, katehizirao, posjećivao starce i bolesne, davao duhovne vježbe, 
organizirao *'bratovštine'. Skroman, tih i zato nezapažen, u to vrijeme najviše je 
pisao kajkavske, štokavske i čakavske katekizme (...) Dugo su ga pamtili po 
njegovim živim i zanosnim govorima. Uvijek je okupljao i pridobivao mnoštvo 
svijeta.) 

Nije teško zaključiti da je Juraj Mulih, kao doslovce nijedan drugi intelektualac 
(u punom smislu riječi) svojega doba, bio u neposrednom, izravnom, živom 
doticaju sa svojim hrvatskim narodom. Barokna izvješća govore nam da je Mulih 
upravo disao s narodom, radio i živio s pukom i bio omiljen među ljudima. Ovaj 
je zaključak bio temeljem potrage za opisima narodnoga života i narodnih običaja 
u Mulihovu opsežnu djelu. 


Opsežno djelo 


No, upravo se ta hvaljena opsežnost, ispostavila najvećom preprekom istraživanju 
zadane teme. Naime, Juraj Mulih napisao je preko 7000 stranica, koje su 
uglavnom katehetske naravi, i rijetkogdje pružaju izravnih slika autentičnoga 
pučkog života. Usto, valja reći da se upravo u usudu Mulihova opusa zrcali 
tragičan položaj cjelokupne starije hrvatske kajkavske književnosti u posljednje 
stoljeće i pol. Naime, nakon Preporoda, kajkavski, koji je dotada, tijekom 
nekoliko stoljeća, bio književni jezik jedne bogate europske književnosti, odjednom 
biva izguran na kulturne margine i sveden na razinu nevrijednoga dijalekta. 
Mnogo će godina proći do pojave znanstvenika poput Vladoja Dukata, Franje 
Galinca, Olge Šojat, Ivana Fučeka i drugih (kao i Krležinog umjetničkog 
doprinosa) koji su ponovno spoznali da je “dijalekt jezik majke, ali i majka 
jezika" (Heidegger). 


Ivan Fuček, Juraj Mulih začetnik prosvjetno-misionarskog rada požeških isusovaca, u: “Isusovci u 
Hrvata", Zbornik radova međunarodnog simpozija “Isusovci na vjerskom, znanstvenom i kulturnom 
području u Hrvata", Filozofsko-teološki institut Družbe Isusove, Zagreb, Hrvatski povijesni institut, 
Beč, Zagreb 1992., str. 147. i dalje. Vidi i: Denis Peričić, Apostolski vitiznanec, o 300-toj godišnjici 
rođenja Jurja Muliha, “Hrvatski kajkavski kalendar *94.%, Ogranak Matice hrvatske Cakovec, Čakovec 
1993., str. 180-183. 


Usp. Fuček, Juraj Mulih - život i djelo, str. 66. i 67. 


9 Mijo Korade, Mira Aleksić, Jerko Matoš, Isusovci i hrvatska kultura, Hrvatski povijesni institut u 
Beču, Zagreb 1993., str. 260. 

Unatoč svim njihovim naporima, u dvadesetom stoljeću nije ponovno 
tiskano nijedno od djela najplodnijega, a vjerojatno i najčitanijega hrvatskog pisca 
osamnaestog stoljeća! (Takvu žalosnu sudbinu, nažalost, još uvijek dijeli i većina 
djela ostalih starijih kajkavskih pisaca.) Šteta, jer su neke Mulihove knjige 
sačuvane u malom broju primjeraka, pa su teško dostupne čak i stručnim 
djelatnicima. Ipak, nema nikakve sumnje, da će u skoroj budućnosti porasti 
zanimanje istraživača za Mulihov opus, čemu kao poticaj poglavito mogu poslužiti 
temeljni rad Olge Šojat “Juraj Mulih (1694.-1754.) kao kajkavski pisac i kao 
kulturno-prosvjetni radnik“ s izborom iz djela (“Kaj V.-VI./1983., “Kajkavsko 
spravišče“, Zagreb), te kapitalna Fučekova monografija “Juraj Mulih - život i 
djelo" (Filozofsko-teološki institut Družbe Isusove, Papinsko sveučilište Gregorijana 
i HAZU, Zagreb, 1994). 


Dva navoda 


Iz raspoloživih izvora - kao primjer etnografskog aspekta Mulihovog djela - 
za ovu smo prigodu izdvojili dva navoda: 

1. Mulihov opis “praznoga obdržavanja“ u “Poszlu apostolskemu*, 

2. Mulihov stav prema narodnim popijevkama, izražen u njegovu misionarskom 
radu. 


Prazno obdržavanje 


U “Navuku osamdeset tretjemu“ Mulihova “Poszla apostolskega" - nazvanom 
“Od praznega obdržavanja i od coprije" - autor se je srdito okomio na narodne 
običaje, nazivajući ih praznovjerjem i označivši ih velikim grijehom, bitnom 
suprotnošću prave kršćanske vjere. U tom se stavu odražava općeniti Mulihov 
odnos naspram manifestacija pučke tradicije. 


“N. Kaj je prazno obdržavanje? 

V. Je šatranje ali premetanje s takvem obdržavanjem, koje ne prilično na ono, 
kaj se od njega išče. Na peldu: ov med bude dober za vračtvo, ako na Božić bude 
na stolu, ar ono metanje na stol ne k tomu prilično, da more izvračiti; ada je 
prazno obdržavanje i krivo vufanje. 

N. Kak se prazno obdržavanje razlučava od zveđanja? 

V. Ovak: kajti se po praznem obdržavanju nikaj ne zveđa, nego se nekaj 
zvunskoga čeka, da se pripeti; a po zveđanju išču se nekoja otajna. Ali, vendar 
jedno i drugo je končema otajna pogodba z vragom, i zato je grešno suprot prve 
zapovedi, ar se ovde pomenjšava poštenje Božje. 

Tek ravno bedasto je paziti na stanovito vreme. Na peldu: ako vu mladu 
nedelju pred sunčenem ishodom hižu obiđe, ali vode donese, ali od tuliko vuglov 
hižneh vreže; ali da takov den ne da od hiže octa niti ognja; ali se bojati, da 

ne bude srečno, ako se takov den včini to ali to delo. Ar, kakti je krivo i grešno 
onoga se vufati, šta Bog ne obečal dati na takvo obdržavanje dneva ali vremena, 
tak je krivo i grešno bojati se onoga, šta se Bog ne zagrozil kaštigati zarad 
zapuščenoga onoga dneva. 

N. Je li i onda takvo prazno obdržavanje grešno, kada babica otprto ne 
zazava vraga, nego samo po svoje navade čini? 

V. Je i onda: ar akoprem veli, da ne hče nikaj z vragom imeti, ovo vendar 
prazno ter od crkve nepotvrđeno, nego vsigdar karano, obdržavanje zadosta kaže, 
koga ovde za Boga poštuje, da je ovo stara pogodba z vragom i znamenje njemu 
obečano jošče negda. 

N. Ispriča li kaj od greha, da je to stara navada našeh starešeh, ki so bili 
krščeniki, tak su vendar tak obdržavali i na dneve pazili? 

V. Ne ispriča, kakti ni od drugeh navadneh grehov, nego jošče greh povekša; 
ar bi se zle navade bili morali davno ostaviti i od vraga na krstu i vu vsem žitku 
odgovoriti. 

N. Zakaj su naši stareši tak vragometne navade imeli? 

V. Zato, kajti su ovde negda bili poganini, a potlam drugi, jur krščeniki, jesu 
med Turkih ali blizu njih živeli, od kojeh jesu vnoge šatrije i vražje meštrije videli 
ter svoje mlajše navučili. 

N. Otkud se to more znati, da je to istina? 

V. More odovud: kajti znamo, da gde nesu bili Turki poleg krščenikov, tak 
onde ne čuti niti videti tuliko šatrije, kuliko ovde; a vu Turske zemlje vnogo več, 
kak povedaju, ki su videli.? 9 


Iz navedenog teksta jasno su razvidna tri bitna čimbenika za razumijevanje 
Mulihova bavljenja narodnim običajima: 

1. Mulih dobro poznaje narodne običaje. Neke od njih i opisuje, što ga 
uvrštava u pionire hrvatske folkloristike i etnografije. 

2. Mulih je itekako svjestan poganskog, predkršćanskog podrijetla opisanih 
običaja. No, pridaje preveliku pozornost njihovim mogućim stranim izvorima, a 
premalu njihovom autohtonom karakteru. 

3. Mulih progovara sa stajališta Crkve, osuđujući odreda sve narodne 
običaje, nazivajući ih “praznim obdržavanjem". To je tipičan stav barokne 
katoličke obnove, njena gledišta prema pučkoj kulturi. Kao isusovac i praktični 
katehet, misionar i propovjednik, Mulih nije samo glasnogovornik, nego i djelatni 
nositelj katoličke obnove, gorljiv širitelj “katoličanskega navuka", pa i aktivno 
djeluje na iskorijenjivanju “praznega obdržavanja?. : 


Mulih i pučke pjesme 


Posebice je znakovit Mulihov odnos prema pučkoj pjesmi. Kako nam 
prenosi dr. Ivan Fuček, Mulih se je u svojim misijama naročito trsio iskorijeniti 
ono što je nazivao prostom pučkom pjesmom i zamijeniti je pobožnim napjevom. 


9 Cit. prema: Olga Šojat, nav. djelo, str. 73.-74. 

Najčešće se ta promjena ograničavala samo na promjenu teksta. Tzv. prosti, 
narodni, svjetovni tekst bivao je zamijenjen sakralnim, a melodija je ostala ista. 

Mulih se je silno bio srdio na “mlađi svijet", kako navodi Fuček: na 
“njihove besramne razgovore, nečedna sijela, ples, nečedne ili čak prostačke 
pjesme, noćne sastanke. Smatra da se na taj način u nedjelju i blagdane može 
čak i više griješiti negoli u obične radne dane: nečednim šalama, igrama, plesom, 
opasnom familijarnošću...?". 

Mulih se svim silama bacio u tu nezahvalnu zadaću, da poduči narod 
nabožnim tekstovima, koji bi zamijenili svjetovne. Da je u tome imao zadivljujućih 
uspjeha, svjedoči nam jedno isusovačko izvješće koje prenosi Fuček: 

“Dogodilo se u karlovačkom kraju 1743., gdje se Mulih trudio s Jušićem, 
da su umjesto pjesama koje su bolovale od nečistoće i prljavštine uvedene 
pobožne pjesme, gdje god je to bilo moguće, i ode s Marijinim litanijama. Pa 
sada od svetih glasova pjevača već odjekuju šume, polja, raskršća i svi domovi, 
što, prema mišljenju vrlo glasovitih muževa, zaslužuje svako divljenje, naime, da 
je u samo nekoliko dana surov narod uspio u tome podučiti“! 

Na takve i slične primjere nailazimo redovito u istraživanju Mulihove 
ostavštine. 


Misije kao pučke svečanosti 


Posebno poglavlje u kojemu bi se mogle pronaći zanimljive usporednice 
između Mulihova djelovanja i folklora su same misije, koje su se gotovo 
ukorijenile kao oblik pučkih svečanosti. Barokne misije bijahu - pojednostavljeno 
rečeno - sakralni dramski superspektakli s procesijama i aktivnim sudjelovanjem 
svih žitelja mjesta u kojemu bi se misija održavala. 

Fenomen misija i misonarsko nastojanje da se u njih uključi cjelokupni puk 
valja sagledavati u istom kontekstu kao i nastojanja za kristijanizacijom pučkih 
pjesama. Svenarodni karakter misija imao je za cilj - uz ostalo - i ispunjavanje 
onoga prostora, koji je dotada bio napućen narodnim običajima nekršćanskoga 
podrijetla i karaktera, takozvanim “praznim obdržavanjima“ i drugim ostacima 
poganskih obreda i vjerovanja. 

U središtu misijskih ceremonija, koje su bile izvanredno i općenito prihvaćene 
u puku, nalazila se misionareva osoba. Misionar je propovijedao, kudio, hrabrio 
i žrtvovao sam sebe žestokim samobičevanjem, proizvodeći katarzični učinak u 
vjerničkom mnoštvu. Ove višednevne svetkovine ostavile su dubokog traga u 
životu naših naselja, napose ruralnih. 

Ti tragovi i te veze predmet su jednoga drugog, mnogo opsežnijeg istraživanja, 
ali nema nikakve dvojbe, da bi kao idealno ishodište takvog proučavanja mogao 
poslužiti upravo misionarski rad “apostolskoga misionara" Jurja Muliha. 


D) Fuček, Juraj Mulih - život i djelo, str. 233. 
% nav. djelo, str. 300. 


9 O Mulihovim misijama opširnije u navedenom djelu, str. 259.-354. i dalje. 

FOLKLORE IN WORKS OF JURAJ MULIH 


Summary 


Jesuit missionary Juraj Mulih (1694-1754) is one of the most popular kajkavic 
croatian writters in the period of baroque. In his large works (such as “Poszel 
apostolski", “Skola Kristusseva“, “Duhovna pisanicza*, “Doctrina christiana", “Duhovno 
zerczalo“ etc.) he sometimes writes about traditional believes of croatian people. 
The best examples are his words about superstition and folk songs. Mulih represents 
the ideas of jesuit catholic renewal: he spokes against any manifestation of pagan 
folklore. As a missionary, Mulih is working on a christianization of folksongs. 
However, Mulih deserves a title of a pioneer in croatian etnography. 

ĐORĐE ŠAULA 
Zagreb 


UZALUDNA ODA SELJAKU 


Sam sebi sve, a i nama radio, 

Sam sebi svoj dom maštovito gradio, 
Sam sebe, često raskošno odijevao, 
Sam sebi pjesmu, poj, ples i svirku snijevao, 
Sam sebe, a nas obilato hranio 
I najbolje nas od dušmana branio, 

Pa nakon svih nanijetih mu nepravdi, mora 
Zar će ostati samo "družine folklora"?! 


Ostaje povijesno nerazjašnjivo kako to da naši komunistički velikani nisu 
shvatili da je seljak, posebno naš seljak svih krajeva, bio u stvari najekonomičniji 
i najrentabilniji proleter, uz to što je bio onaj, bez obzira na običajne neobičnosti, 
u stvari i najpošteniji, najhumaniji i najmoralniji dio stanovništva svih naših 
krajeva, dakle cijele bivše Jugoslavije. A kako je uz to bio i fizički zdrav, tipično 
rasno lijep, osvježavao je i genetski naše urbane sredine, pa su odluke o hajci 
na seljake, kao na tobožnje kulake i tobožnje kapitalističke bogataše, donijele 
neprocjenjive i nenadoknadive štete i ekonomskom i ekološkom, a i društvenome 
životu naših zemalja. 

Pa da u pokušaju analize svih vrsta i oblika tih šteta posluži kao 
dramaturški redoslijed podnaslova ona, na početku citirana "Uzaludna oda 
seljaku". Da započnemo s podnaslovnim motom: 


Sam sebi sve, a i nama radio 


Sebi, recimo, neizbrojivo mnoštvo raznih djelatnosti, a nama, tj. stanovnicima 
manjih ili većih gradova, već shodno rodbinskim vezama ili prijateljskim odnosima, 
po neku fizičku radnu uslugu, a gotovo svima od reda štedeći nam, odnosno 
našim majkama i domaćicama dio odlazaka u trgovine, donoseći na svaki kućni 
prag bujno domaće mlijeko i druge mliječne proizvode, i još nešto po narudžbi, 
ili često neku iznenađujuću ponudu, što je sve stvaralo ugodne domaćinske 
atmosfere a i šire prijateljske odnose koji su se nadopunjavali onim što se u 
kasnije vrijeme stručno nazivalo seoskim turizmom. A to su bili zaista najljepši, 
pravi, često i jedinstveni ugođaji jednog zaista relaksirajućeg odmora i oporavka 
od gradskih napora u nezaboravnim i prijateljskim odnosima sa svojim seoskim 
turističkim domaćinima, a da ne govorimo o raznovrsnosti i ekološkom zdravlju 
ponuđene hrane. 

A kako smo, naravno, stanovali po seoskim domovima, došli smo ujedno 
i do drugoga stiha Uzaludne ode, odnosno drugog podnaslova: 


Sam sebi svoj dom maštovito gradio 


A kako izgleda ta maštovitost, može se i svaki naš velegrađanin, pa tako 
i zagrebački, uvjeriti samo nekim malim autobusnim ZET-ovim izletima u, 
takoreći, neposrednu okolinu samoga grada. Još ima poneka od lijepih ili 
prelijepih starih seoskih kuća sa drvenim ukrasima ili strukturama, sa drvenim 
stepenicama i pravim bočnim galerijama uz dužinu cijele kuće. A oko tih 
pojedinih neimarskih starih ljepotana bezbrojno mnoštvo vila i vikendica, često 
nedonoščadi periferijskih naselja, koji put s nekim elementima austrijske seoske 
arhitekture ili u stilu hipermodernih betonskih sanduka. Jer, kod nas nigdje nije 
postojao zakon, prisutan u većini ostalih europskih zemalja, da, ako u nekom 
kraju postoji neki povijesni, lijep i izrazit tip seoske kuće, da se vile i vikendice 
izvan gradskih jezgara, ne smiju graditi drukčije nego u doslovnom stilu seoske 
kuće ili, naravno barem s nekim od stilskih elemenata koji ukazuju na tradicijsko 
i estetsko podrijetlo. Pa na taj način u inozemstvu, u zemljama koje poštuju 
seoske arhitektonske tradicije, tamo gdje ih ima, čovjek može biti zadivljen 
takvim stilističkim cjelinama arhitekture čitavih naselja, što je ponegdje čak i 
dobilo posebnu kulturološku i turističku draž i značaj. Na primjer, u Poljskoj 
cijela gorska regija Zakopane, gdje su čak i malo oveći hoteli građeni u stilu 
seoskih kuća. Pa da spomenemo jednu isto tako zanimljivu pojavu u Francuskoj, 
na obali Bretagne, u čuvenom prostoru golemih pješčanih dina, Arcachon, gdje 
su u golemoj borovoj šumi odmah iza dina bogataši gradili svoje vikendice. A 
kako u neposrednoj blizini ne postoji neki interesantan tip seoske kuće, oni su 
prihvatili neimarski uzorak osjetno južnije baskijske regije, sa samo jednom 
jedinom modernističkom vilom, na što se često čuje gunđanje turističkih prolaznika. 
U Danskoj, u jednoj regiji, sve su vile s natkrovljima, svojih 30-40 centimetara, 
pocrnjele grube trske. Iznenađen, zapitah jednog tamošnjeg domaćina otkuda im 
tolika trska, a on se tajanstveno nasmiješio i onda objasnio da su njihovi 
stručnjaci izradili modele koji se onda naveliko tvornički proizvode od plastične 
mase za potrebe toga tipa vila i vikendica koje poštuju seosku tradiciju svoje 
regije. A još jedan, čak jedinstven primjer, kako je ukazana ne samo pažnja, nego 
čak i počast jednom vrlo dobrom prehrambenom opskrbljivaču, i to u vidu 
pravoga spomenika. Spomenika Mami - krmači. Na kamenom postamentu visine 
kućnoga stola, Mama bočno ležeći prihranjuje svoju mladunčad, sama očito nešto 
jede, jer joj se iz usta na obe strane obilato cijedi usna slina. A jedan je praščić 
kočoperno stao na zadnje nožice, i onako, muškarački, svako malo piški, što je 
sve, naravno, čista fontanska voda, pa se poneki turist osmjeli, poturi čašicu, i 
malo gucne praseće piše. 

A da ne govorimo o primjerima poštovanja i trajne, da tako kažemo, 
muzealne zaštite seoskog neimarstva, kao na primjer u Norveškoj, u Mađarskoj 
kraj Budimpešte, u gradiću Szent Endre. Ima i primjera u Španjolskoj, doduše 
s kopijama kuća stare pučke arhitekture. Dok je muzej sela - Museul satului na 

obali jednog od jezera u neposrednoj blizini Bukurešta (u nadi da ga Čaušesku 
nije oštetio), koji je jedinstveni primjer muzealne kulture. Naime, na golemom 
prostoru, s dosta bujnog zelenila, tvorci tog jedinstvenog muzeja prenijeli su iz 
svake seoske sredine kompletnu okućnicu, dakle kuću, staje, kućne ograde i 
kapije i sve popratne zgrade, što je sve bilo, komad po komad razmontirano, 
preneseno u prostor muzeja, i majstorski sagrađeno za taj jedinstveni muzealni 
primjerak. Čovjek ostaje zadivljen bogatstvom i maštovitošću svakog od tih 
seoskih staništa, kao i zadivljujućim raznolikostima rumunjske seoske: arhitekture. 
I mi smo mogli imati jedan isto tako veoma zanimljiv i bogat muzej, ili bismo 
ga i sada mogli još ponegdje imati, da se bar spasi što se spasiti može. Jer i 
kad prođu stoljeća, nigdje u naša prigradska, pa sada i u, nažalost, seoska naselja 
neće dolaziti ti budući turisti da bi se čudili nemaštovitosti i neimarskoj praznini 
tih naselja. A, naravno, da je kod nas, na to, čak preziranje seoskog neimarstva, 
jako uticala ona ideološka komponenta našeg komunističkog odnosa prema selu 
i njegovim tvorevinama. Možda postoje nade da se nešto od toga, da tako 
kažemo, restaurira. A sad, vratimo se u Odu 


Sam sebe, često raskošno odijevao 


A da je to zaista često bilo raskošno, u to se može uvjeriti svaki 
velegrađanin koga privlače smotre folklornih družina u gotovo svim našim manjim 
i većim gradovima. A to je zaista bilo koji put ne samo za oko bogato, nego 
i doslovno raskošno, pa, može se reći, koji put i skupocjeno ili barem skupo. 
Kao na primjer činjenicom da su se seljanke Bačkih Hrvata, takozvanih Bunjevaca, 
odijevale u prekrasne haljine koje je proizvodila i maštovitim šarama, po nekom 
izvornom uzorku, tehnikom prefine svile jedna francuska tekstilna tvornica u 
okolini grada Lyona. No, najveći dio nošnji bio je neposredni plod seljačkih ruku, 
počevši od tkanina, platnenih ili vunenih, vezenih ukrasa i raznih drugih, gotovo 
iz kraja u kraj iznenađujući zadivljujućom maštovitošću, visokim estetskim vrijednostima 
i svojom osebujnošću. Negdje, u nekim drugim zemljama Europe, građani ili 
država uspjeli su ponešto plasirati čak i u svjetsku potrošačku djelatnost. Na 
primjer, karirane šare škotskih kiltova. A svako tko je imao tu sreću da kao 
član Udruženja folklorista bivše Jugoslavije putuje iz kraja u kraj raznih seoskih 
sredina imao je prilike vidjeti ponešto tako lijepo u raznim vrstama proizvoda, 
što se može uvrstiti čak i u nultu kategoriju estetske vrijednosti. Naravno, može 
se ponešto od toga vidjeti i u muzejima, ali doživljaj je sasvim drugačiji kada se 
ima prilike promatrati to u autentičnoj, izvornoj sredini. A iz tog bogatstva samo 
te odjevne sfere i mi smo mogli ponešto ubaciti i u dizajn gradskoga tekstila, na 
primjer, maštovite karirane šare slavonskih ženskih marama ili jedan, čak bizaran 
uzorak negdje u nekom planinskom selu, ne sjećam se više točno gdje, muški 
prsluk od tkane vune, blago crne boje, tek tu i tamo s jedva primjetnim kratkim 
ljubičastim, plavim i blago crvenim nitima. S takvim dizajnom, recimo za neki 
mladenački smoking, mladi bi pomodari bili spremni platiti koliko god se traži. A 
dotičnom seljaninu ili seljanki, ili njegovoj obitelji, čiji bi se uzorak koristio za 
gradsku industrijsku proizvodnju, dati odgovarajući honorar kao i svakom drugom 
dizajneru. 

Pa da dodamo nešto i bez stihovnog mota, što je sve taj naš seljak sviju 
krajeva radio sebi, i za potrebe svojih smještajnih odaja, za stoljnjake, jastučnice, 
prekrivače, sagove i još čitav niz raznih ukrasa radi ukrasa, što je sve ulazilo 
i u onu suvenirsku potražnju kakva postoji svugdje u svijetu. Međutim, i to je 
bilo zabranjeno kao neposredna razmjena dobara između seljana i gradskih i 
turističkih interesenata. Jedno je vrijeme čak bilo kažnjivo da seljanka neposredno 
proda, recimo svoju pašku čipku zainteresiranom turistu, nego su to sve 
otkupljivali po beznačajnim cijenama specijalizirani dućani i onda to mnogostruko 
skuplje prodavali, za razliku od ostalih europskih zemalja gdje su turisti 
doživljavali kao posebnu draž mogućnost kupnje na licu mjesta, na primjer 
čuvene briselske čipke, naravno, od seljanki. Ponegdje, kao na primjer u 
Bugarskoj, takva specijalizirana suvenirska proizvodnja bila je pod nadzorom 
specijaliziranih etnografskih i folklorističkih stručnjaka, sve u svrhu zaštite 
orginalnosti te vrste umjetnina. Sve je to i kod nas moglo biti i ponos sela, ali 
i pošten i lijep izvor zasluženih prihoda. 

No, vratimo se sada Uza/udnoj odi seljaku i njezinom četvrtom stihu, sad 
u funkciji mota: 


Sam sebi pjesmu, poj, ples i svirku snijevao 


No, da ne zaboravimo da je srmijevao nešto što se nekako nije dalo smjestiti 
u ekonomičnost metrike ove Ode, dakle uz pjesmu, lirsku i epsku, jedan bogati 
svijet maštovitih priča, poslovica, pošalica, dosjetki i izreka, često jedinstvenih po 
svojoj neobičnosti i dubini maštovitosti. Što mi je prišapnulo ideju za jedan mali, 
recimo, "znanstveni" elaborat, za: 


Disertacija o mom imenu 
(uz pripomoć jednog glagola, 
s dva značenja, 
literarno plemenitim - pučki zajedljivim) 


Od imena Georgios, grčkih vremćna, 
Od njega samog i mnogo raznih imćna, 
Kako su ih raznim jezicima, prevćli 

Shodno tom, kako koji narod il' pleme želi. 
Pa: Đorđe, Đurađ, Juraj, Jurij, Jirži, Ježi, 
Georg, Georgij, Đorđo, Horhe, Džordž i Žorž, 
U toj različitih prijevoda bogatoj mreži, 

Da bi ih dali sinovima kad se rode. 

Ali i sve njih, kao i mnoštvo onih drugih, 
Do današnjice, tokom milenija dugih, 
Svaka vlast prevodi i žedne preko vode... 


Da prvo ukažemo na nevjerojatnu maštovitost prilikom prevođenja upravo 
nevjerojatno različitim kombinacijama slova originalnog grčkog imena, inače 

mitskoga kršćanskog svetog junaka. A pogotovo fascinira neka vrsta krajnje 
sarkastične pohvale kojom je naš narod svojom pučkom zajedljivom dosjetkom 
ukazao na pokvarenosti ljudskih odnosa, jer je to vrhunsko majstorstvo lukavstva 
prevesti nekoga žednog preko vode, koja ništa ne košta, i lako se dA zahvatiti 
rukom. Dakle, vrhunski sarkastični satirizam koji itekako postoji u duhu naših 
naroda. A vratimo se sada onom ostalom iz citiranoga mota. Što pripada, da 
podsjetimo, sferi glazbe i plesa. 

Stoljećima je naš narod smišljao, kao i uostalom narodi cijeloga svijeta, sebi, 
prvo za razne mitske odrede, a onda sve više i više za svoje običaje, razne 
društvene manifestacije i, napokon, što je u neku ruku bilo najvažnije i najdraže, 
a to je za doslovnu zabavu, užitak u glazbi, pjevanju i plesu. I to u nevjerojatnim 
varijantama neke veće etničke zajednice, dakle na bazi etno-glazbene i etno- 
plesne osnove, opet još u bezbroj finih nijansi od kilometra do kilometra 
prostranstva etničke zajednice. A bila je dovoljna samo neka veća planina ili 
rijeka, ili neka drugačija konfiguracija terena pa da sve u glazbi i plesu bude 
zadivljujuće različito, dakle u jednom bogatom mozaiku zvukova i pokreta koji 
obilježava sva područja gdje se nekada pored svih pučkih razlika živjelo zajedno. 

Na svu sreću, napredak modernih tehnologija omogućio je barem jedno, tj. 
da je sve to za neku daleku budućnost registrirano tonskim zapisima i fotografskim 
i filmskim slikama, pa će možda dugo živjeti čak i onda ako isčezne pravi seoski 
puk, odnosno transformira se u druge oblike nacionalnog života. No, u svakom 
slučaju, komunistički režim je neprirodno sve to ubrzavao, nanoseći, kako smo 
već rekli, i druge konkretne štete. O jednoj od najvećih govori i sljedeći stih iz 
Ode: 


Sam sebe, a nas obilato hranio 


Jer, naravno, osnovni preduvjet fiziološkog opstanka, uz zrak i vodu, jest 
hrana. A stoljećima, posebno kod nas, glavni proizvođači hrane bili su seljani i 
selo. I to naravno, prvoklasne i zdrave hrane, ali ne samo kao sirovina za 
potrebe ostalih slojeva sustanovništva, nego i onim što bismo mogli nazvati 
urbanim rječnikom, kulinarskim specijalitetima kojima se u bezbroj nijansi i 
iznenađujućih varijanti odlikovala svaka naša seoska sredina. Naravno, i u svim 
ostalim europskim zemljama u kojima je postojalo i još postoji, seosko stanovništvo. 
I iz svakoga kraja i za svoje urbane i turističke potrošače, razne kulinarske 
delikatese. Nažalost, svugdje je pretjerana urbanizacija donijela izvjesne izmjene 
na štetu onih izvornih vrijednosti. Ako je, na primjer, unatrag nekoliko decenija, 
turistički putnik u Francuskoj mogao najprimamljivije uzorke pučke. kulinarske 
vještine dobiti u malim, jeftinim, dakle svima pristupačnim restoranima, turistički 
su se čelnici profiterski dosjetili i to prebacili u luksuzne restorane, prepustivši 
onim pristupačnijim kulinarsku konfekciju. Zatim, u Veneciji, ako je tih prošlih 
godina glavna pješačka magistrala od Trga svetoga Marka do mosta Rialto bila 
krcata malim gostionicama s ponudom morskih specijaliteta, "frutta di mare", i 
kopnenim delikatesama, tzv. "rossticeriama", sada je njihov velik broj zamijenjen 
buticima i raznim pomodnim dućanima. U Španjolskoj turist se u svakom buffetu 
mogao u ta ista vremena sladiti tzv. "bocadiglio" - zalogaj ovog, pa zalogaj onoga, 

pa u tanjurić žlicu ovoga, pa onoga, zadivljen čega tu sve nema. Pa da se 
podsjetimo koliko je i kod nas bilo raznih kioska, malih buffeta, recimo samo 
u Pothodniku, ne tako davno, raznih, često iznenađujućih, jeftinih i ukusnih 
kulinarskih tvorevina podrijetlom iz narodnoga kulinarstva raznih naših krajeva, 
dakle sve kao dokaz kako nas je naš seljak u svim krajevima maštovito, obilato 
i zdravo hranio. A sada puno toga nema tko da proizvodi, a da ne govorimo 
kako je selu nametnuta profiterska tehnologija proizvodnje hrane unijela u mnoge 
od tih proizvoda i one kemijske sastojke koji pripadaju i u ekološke otrove. Pa 
da to ujedno povežemo i sa sljedećim stihom Ode, odnosno podnaslovom: 


I najbolje nas od dušmana branio 


Doslovno, stvarno kao najbrojniji i najhrabriji borci u svim obrambenim i 
oslobodilačkim ratovima, što je uostalom tema povijesti. Ali ono što se odnosi 
na udar koji je nanijet našem selu posljednjih decenija odnosi se i na najbolju 
obranu koju je naše seljačko stanovništvo provodilo i za sebe i za sve ostale 
svoje sunarodnjake, a to je bila obrana od ekološke zagađenosti i otrovanosti 
koja danas postaje sveopći i zastrašujući dušmanin sviju. A selo i seljani su u 
svim svojim oblicima života i potreba bili zaista izvanredni ekološki čistunci, jer 
ništa što su radili ili što su proizvodili nije ništa zagađivalo. Ni vode, ni zemlju 
ni zrak, ni životinjski ni biljni svijet, pa tako ni život građana po većim urbanim 
cjelinama gdje je uvijek postojao poneki, tada još ne tako opasni, ali ipak 
zagađivač. 

Dakle, i naš najbolji i najefikasniji branitelj i od onoga dušmanina za kojega 
onda nismo još ni znali, a koji je danas postao sveopći ljudski neprijatelj. Pa 
čak i onim što je prividno bezopasno i, eto, služi čak i našim i svim svjetskim 
seljacima kao pomoćno sredstvo za njihov rad, a to su ta razna kemijska gnojiva, 
vrlo često bezobzirnošću i gramzivošću kemijske industrije u njenoj pomoći 
prehrambenoj inudstriji, vrlo opasni otrovi. A još ne tako davno, svaki naš, i ne 
samo naš seljak, kada je bio i tzv. ratar, bio je u većoj ili manjoj mjeri i stočar, 
i stočnu balegu koju je skupljao tokom zime, koristio kao najzdravije i 
najbezopasnije gnojivo za svoju ratarsku djelatnost. Švicarci u nekim svojim, ne 
brojnim, poljoprivrednim arealima koriste za gnojivo čak i ljudski izmet. Isto 
tako, cijela se priroda, naime njen biljni svijet, milijunima godina koristio 
"izmetskom" pripomoći svojih životinjskih sudruga. Nije teško zamisliti koliko je 
obilat bio takav poklon jednog dinosaurusa, a nije čudo što su prašume tako 
raskošno bogate biljnim svijetom, kad znamo koliko raznih životinja i ptica vrve 
u njima. A sasvim zastrašujuće djeluju poneke obavijesti da su danas ugroženi, 
tim tzv. ljudskim napretkom, i pojedine, još postojeće, prašume..A širom Europe, 
pa tako sve više i naša zemlja ugrožena je i u šumskim predjelima kiselim 
kišama, pa tako i naša polja raznim tvorničkim proizvodima u korist seljačke 
djelatnosti. Da li će ekološko osvješćenje koje se sve više najavljuje vratiti 
čistoću hrane koju proizvode naši zemljoradnici, to ćemo tek vidjeti, i da li ćemo 
opet imati one prave, predane zemljoradnike koji vole tu svoju zemlju, svoj rad 
i svoj doprinos svim svojim ostalim sunarodnjacima. 

Pa nakon svih nanijetih mu nepravdi, mora 


A te nepravde nisu se odnosile samo na onu ekonomsku i ekološku stranu 
stvari i nanesenih šteta i seljaku, a i ostalome društvu, nego je tu bilo zaista i 
mnogo moralnih nepravdi i u doslovnom smislu riječi mora nanesenih seljaku. Jer 
stoljećima to je ipak bio najmoralniji i najhumaniji dio čovječanstva u svakoj 
zemlji u kojoj je postojao, pa tako, naravno, čak možda i više nego u ostalim 
europskim zemljama, u našoj, u svim njenim krajevima. A, bez obzira na možda 
ponekad čudna pravila morala i običaje, humanost je bila osnovno načelo uz 
veoma važno poštovanje života ne samo ljudi, nego i životinja i cjelokupne 
prirode. Naravno, kada su nastajale urbane sredine, seljani su se i u njih 
uključivali, ali opet jednom vrhunskom i moralnom i demografskom logikom. Sve 
su seoske obitelji u tim davnim vremenima imale veoma mnogo djece, od kojih 
su se neki uza svoju zemljoradničku djelatnost, bavili i samom selu potrebnim 
obrtničkim djelatnostima. A kada su nastale prave urbane sredine, sa svim svojim 
kulturološkim i obrazovnim institucijama, i u to se selo uključivalo, ali na vrlo 
mudar i moralan način. Svaka je seoska obitelj odabirala, nažalost vrlo rijetko, 
neku djevojčicu koja je bila obitelji potrebna za rad, a i za biološki opstanak, 
ali zato obvezatno jednoga dječaka. I to po veoma smišljenom i vrlo savjesnom 
izboru onoga za koga su smatrali da je najinteligentniji i najperspektivniji da 
bude i ponos svoje ostale obitelji, što je važilo kao jedno od osnovnih načela. 
Često je u taj selektivni izbor ulazila i fizička ljepota i reprezentativnost svoje 
obitelji, svakoga sela ili svoga kraja. A poruka njegove obitelji kada je bio 
upućivan u gradski školski sistem bila je da mora biti ponos i dika svoje obitelji, 
da se ne smije stidjeti svoga podrijetla. I zaista, mnogi ti seoski mladići, sve do 
svojih studentskih dana, školujući se u gradskim gimnazijama nisu ni skidali svoje 
seoske nošnje, a da ne govorimo da oni koji su imali, da tako kažemo, 
najspektakularniju, pa čak i najkoketniju mušku seljačku nošnju, mladi Šumadinci 
uključivali su je i u svoje prirodne osvajačke težnje. Kako je to objasnio jedan 
takav stasiti seoski momak kad ga je njegov gradski školski kolega zapitao, nije 
li mu ljeti vruće od onih, uz noge tijesno: pripijenih suknenih hlača, a on 
odgovorio: "Pa jeste mi vruće, a! i na drukčiji način. Jer ako ja gledam curama 
noge, zašto one ne bi gledale i moje?! Pa i bome i gledaju ih, premda krišom." 
No bilo je, naravno, mnogo drugih izraza te moralne vrijednosti mladih seljana 
u gradu, kako se to moglo saznati od mnogih gimnazijskih profesora u svim 
krajevima naše zemlje, da su ti seoski učenici bili zaista među najboljima, 
najposlušnijima i najpoštenijima. Pa zar je potrebno navoditi koliko je naših 
slavnih umjetnika, znanstvenika, književnika neposredno seljačkoga podrijetla. 

Međutim, mogo je seljana prisilom komunističke hajke bilo protjerano u 
njima, često teško prihvatljivu, radničku proletersku klasu, utoliko teže što su se 
besmislenom i forsiranom industrijalizacijom stvarali takvi pogoni u kojima bi se 
teško snalazili čak i pravi gradski slojevi industrijskih regija. Pa je tako taj 
umjetno stvoren komunistički proleter bio u stvari i loš radnik, a sad i loš 
zemljoradnik, kad je pokušavao nedostatke tog urbanog standarda nadoknaditi 
svojim seoskim radom. A da ne govorimo da je jedan dio takvih, tom politikom, 
u grad gurnutih, seljana, živeći često u najgorim gradskim uvjetima postajao i 
onaj tzv. "lumpenproleter", često gurnut u beznađe, pa i u gradski kriminal. 

Doduše, to nije bila tako velika i tako opasna mor& velegradskih predgrađa, 
barem ne do ovih godina. 

No, još je jedna nepravda i mor4 nanijeta selu koja je, čini mi se, 
nenadoknadiva. Jer milenijima ili bar stoljećima, selo je bilo izvorište raznih 
umjetnina od kojih su neke neprocjenjive i neprolazne vrijednosti, a izvoršte 
svake od tih seoskih umjetnina, kojima se možemo diviti bilo pred nekom 
preostalom seoskom kućom, a pogotovo u svakom etnografskom muzeju ili na 
svakoj, još postojećoj seoskoj smotri, tvorevina je individualnog seoskog umjetnika. 
Ništa nije stvarno kolektivno, nego je svaku od tih umjetnina matrijalne, 
književne, glazbene ili plesne kulture, smislio u stvari neki daroviti, nadahnuti 
pojedinac, dakle pravi umjetnički autor, pa se to onda svidjelo njegovoj okolini, 
užoj ili široj, često stoljetnom kultu poštovanja, njegovanja i održavanja te 
umjetnine. Naravno, bivalo je i prihvaćanja utjecaja neke druge sredine ili 
nadahnutih varijanti, ali bitna osnova je ipak bila poštovana od bezbroja 
generacija koje su smjenjivale jedna drugu. A da je to generacijsko poštovanje 
postojalo, dokaz je da su stoljećima, uvijek iznova, materijalizirane te pravedno 
smišljene umjetnine. Raznim kućištima, odjevnim, ukrasnim predmetima, glazbenim 
instrumentima, pjesmom, svirkom i plesom, pa čak i scenski nadarenim raznim 
obredima i pučkim običajima. A kad se radi o pučkim proslavama svojih običaja, 
to su u jednoj oblasti još bujne i žive folkorne umjetnine na otoku Sardiniji, 
njeni mještani vrlo domišljato uspjeli uvrstiti i u turističku djelatnost, naime, na 
određeni broj blagdanskih manifestacija obilježenih tim drevnim pučkim običajima, 
oni su vještom i vjerskom i turističkom propagandom uspjeli privući i mnogo 
gledalaca iz svojih gradskih sredina i naravno, inozemnih gostiju. Pridodajući 
tome i još po nekoga novog sveca jer se sve to očito pokazalo i kao rentabilno 
i unosno. : 

A sami seoski izvođači prištedjeli su sebi poslove oko pakiranja tih svečanih 
nošnji i raznih rekvizita kao i troškove putovanja u neki urbani centar, jer 
gledatelji dolaze na lice mjesta, dodaju i poneki novčić, a da ne govorimo o 
prihodima od suvenirskih i kulinarskih ponuda. 

Ne bi bilo na odmet da to ponetko i u nas učini i da djedove i bake, tate 
i mame - kako to rade ti Sardi, već od ranoga djetinstva uče plesnoj i glazbenoj 
folklornoj baštini svojega kraja. Ali da se vratimo našoj zemlji, ili našim bivšim 
zajedničkim zemljama ako će još morati postojati selo i seosko stanovništvo, jer 
svi, ma gdje živjeli i stanovali, moraju se hraniti, a izvorna hrana se stvara i 
može stvarati samo u seoskim predjelima, dakle, ako će takvo selo ipak morati 
i dalje postojati i biti podržavano, veliko je pitanje hoće li u nas poslije velikog 
udara i štete koja je nanijeta dubljim sadržajima sel4 i ta duhovna strana sela 
i dalje moći ili htjeti živjeti, makar one, da tako kažemo, urbano-turističke 
potrebe. Jer sve to što nije pripadalo neposrednom radu sela za životni opstanak, 
uglavnom u tri godišnja doba: proljeće, ljeto, jesen, dok je zima bila milenijima 
godina najpovoljnije razdoblje, pa čak i jedino moguće vrijeme za stvaranje tih 
umjetnina. Hoće li u provali, može se reći, u većoj mjeri urbane kulture, mnoge 
seoske generacije uopće željeti da se vrate, makar i u to relaksirano vrijeme, 
svojim iskonskim umjetninama. Hoće li se mladi seljani, kojima je ne samo iz 
psiholoških, nego i iz fizioloških razloga potrebna pokretljivost plesanja, razdraganost 

pjevanja i sviranja htjeti odreći te urbane zabavne subkulture koje trešte po 
kafićima, pa čak i seoskim disko-klubovima; Hoće li htjeti da se u svojim, često 
divnim seoskim nošnjama, vrate načinu zabavljanja svojih pradjedova? 

Sad je već teško u to povjerovati. A još je teže povjerovati da će htjeti 
od svojih baka i djedova ili majki i očeva preuzeti djelatnosti tradicijske 
materijalne kulture svoje obitelji, svojega sela ili svojega kraja. 

Pa da zaključimo: 


Pa nakon svih nanijetih mu nepravdi, mord- 
-zar će ostati samo "družine foklora" 


Za opstanak njihov, danas, postoje mnoge povoljnije okolnosti. Da podsjetimo, 
notni tonski zapisi glazbe, koreografski i fotografski i filmski zapisi plesnih i 
pučko-scenskih umjetnosti. Čitave ekipe raznih etnografskih stručnjaka koji se 
brinu za rad, djelovanje i opstanak raznih folklornih družina koje uspješno djeluju 
po svim našim urbanim sredinama, pa možda čak i još uspješnije svojim neobičnostima, 
slikovitostima i ugođajima svugdje u inozemstvu. Ako je to sve osigurano i za neku 
vječnu trajnost, s mogućnostima i gradske podrške, nešto je ipak veoma opasno 
ugroženo. Znamo da za sada sve naše folklorne družine plešu i nastupaju na svim 
manifestacijama još uvijek u autentičnim, izvornim pučkim nošnjama, nažalost kada 
je riječ o plesovima i glazbi, uočavamo tu već veoma često i baletiziranih plesnih 
elemenata. Što se samih tih scenskih nošnji tiče, za sada još dakle, prevladava 
kostimografija. Međutim, ma koliko da su osnovne sirovine tih nošnji i tehnologija 
izradbe vrlo solidarni, ipak nisu vjerni. Istrošit će se, iskrzati, pocijepati prije ili 
kasnije, pa kako više nema, ili je sve manje onih izvornih proizvođača tih vrednota, 
drukčije rečeno, seljanki koje to rade po tim solidnim prauzorima, za neka, ne tako 
daleke buduća vremena, kada još te posljednje starice i starci ne budu više među 
živima, ukoliko nisu oduševili nekoga od svojih mlađih da nastave, te buduće 
folklorne grupe nastupat će zapravo u urbano-kazališnim kostimima ili replikama 
originala. A to će biti velika šteta koja se mogla izbjeći da se nije tih posljednjih 
pola stoljeća nanijelo toliko štete selu, a kao najveća upravo onome najvrjednijem, 
a to je njegova iskonska, izvorna umjetnina. Hoće li se nešto od toga, u očito 
postojećem trendu nekih ekonomskih sektora za vraćanje sela u selo, iz onih sasvim 
materijalnih razloga moći i održati, ipak je veliko pitanje, jer mnoge od moralnih, 
duhovnih pa i umjetničkih osobina, vrijednosti i osebujnosti sela možda su zavijek 
uništene. 

LATINKA GOLIĆ 
Osijek 


GERMANIZMI U NARODNIM GOVORIMA 
SLAVONSKE PODRAVINE 
(Semantička prilagodba) 


Rječnik narodnih govora slavonske Podravine obiluje riječima stranoga 
podrijetla. Njihova prisutnost oslikava povijesna društvena i politička zbivanja u 
ovom kraju, kao i način života stanovnika u nekadašnjem i sadašnjem selu: 
njihove svakodnevne preokupacije, njihov posao, njihovu zabavu, njihovu misao. 
Riječi stranoga podrijetla ulazile su u slavonske narodne govore neposrednim 
dodirom s jezikom iz kojega su posuđivane i preuzimane. Najviše ih je preuzeto 
iz turskoga jezika, iz njemačkog jezika te, uz dijelove slavonske Podravine koji 
graniče s Republikom Mađarskom, iz mađarskog jezika. Cilj je mojega istraživanja 
ispitati u kojoj su mjeri u slavonskim govorima u Podravini prisutni danas 
germanizmi? te utvrditi na koje su se sve načine oni prilagodili postojećem 
hrvatskom jeziku, kako bi se uspjeli zadržati u svakodnevnoj uporabi u govorima 
slavonske Podravine. 

Nakon protjerivanja Turaka iz Slavonije, sva sela i gradovi počinju se naglo 
naseljavati germanskim stanovništvom. Popisi stanovništva s početka 20. stoljeća 
pokazuju da u nekim mjestima njemačko stanovništvo zauzima i preko polovice 
ukupnoga stanovništva.) Posljedica dugotrajnog neposrednog dodira njemačkog 
jezika i slavonskih govora bila je-jezično posuđivanje, pa je mnoštvo riječi iz 
njemačkog jezika postalo dio svakodnevnog sporazumijevanja među stanovnicima 
slavonskih sela." Njemačke riječi nisu prodirale samo na tzv. prazna mjesta u 
semantičkim poljima u hrvatskom jeziku, već su također često istiskivale postojeće 
hrvatske riječi, uzimajući prednost pred njima u razgovornom jeziku. T danas nam 
o njihovoj takvoj prisutnosti svjedoče npr. izrazi Farto, Cvetka, Curik, Dorate!9, 
cipele se nose na popravak majstoru šusteru, oboljela krava vodi se firacu, treba 


Pod germanizmima podrazumijevam riječi koje imaju podrijetlo u njemačkom jeziku. Tako je ovaj 
termin definiran u Enciklopedijskom rječniku lingvističkog nazivlja R. Simeona i u Rječniku stranih 
riječi B. Klaića. 

2 Vidi: Kordić, Snježana. "Germanizmi u osječkom govoru danas", Suvremena lingvistika, 1991., Zagreb, 89-97. 


Ista je situacija bila i u gradovima: u Osijeku je tada, uzrokovan jakom germanizacijom i njezinim 
dragovoljnim prihvaćanjem kao trenda, nastao tzv. esekerski govor, nepravilna mješavina gramatički 
iskrenutog njemačkog jezika, austrijskog narječja te mađarskog i hrvatskog jezika. O tom govoru vidi 
više u Književnoj reviji, br. 1-2, 1994., Osijek, članak Esekerski - što je to? Velimira Petrovića. 


“ Naredbe za pokretanje konja: za pokretanje konja prema naprijed, u značenju "kreći" upotrebljava se 
germanizam /arto (germ. fort=dalje, naprijed), a za zaustavljanje konja, u značenju "stani, ne kreći" 
upotrebljava se germanizam curik (germ. zurick=natrag). 

li se kupiti nova bačva, pokrpati oluk ili popraviti stolica, ide se pintaru, špengleru 
ili fraksleru %; ujutro se jede /ruštuk, domaćice dopodne kuhaju supu (ajprensupu, 
ajgemahtsupu ili fišpaprikaš), sjeckaju grincajg, peru i sjeckaju paradajsije, dinstaju, 
pohaju ili tenfaju šnicle na putru, pazeći da iz mesa isjeku Žlundre (koje nekad 
melju u Zajšmašini), spravljaju čušpajz na plotnji s odmaknutom ringlom, razgorijevaju 
vatru širajzlom, začinju jelo feferom, peku štrudle u rerni ili nadižu germu za kifle, 
oštre noževe štrajheronr u podne salatu zalijevaju esencom, postavljaju na stol 
tanjure i escajg, supu grabe iz šerpe šefljom, njihovi muževi poslije ručka piju 
gemište ili mošt; poslije ručka namještaju hoklice, skupljaju ostatke neupotrebljenog 
povrća u štanicle, čiste šporet šmirglom, glancaju mebl, suše kuhinjske krpe na 
Štriku" Neke njemačke riječi toliko su se snažno nametnule u rječnički sustav 
slavonskih govora, da su počele sudjelovati u nazivlju novih pojmova ravnopravno s 
izvornim hrvatskim riječima ili su se od njih počeli stvarati drugi gramatički oblici 
načinjeni tvorbom važećom u gramatici hrvatskoga jezika (germ. špic (Spitz=vrh) 
upotrebljava se u svom izvornom značenju, od njeg je načinjen pridjev špičast (sa 
značenjem koji je oštra vrha', a i imenica špica (tako se naziva bundevina sjemenka- 
riječ je načinjena asocijativno prema izgledu bundevine sjemenke, kojoj je na jednoj 
strani vrh oštar): Istupeo joj je špic na igli. Piše se špičastom olovkom. Na fijakeru 
se sušiju špice.), germ. /uft (Luft=zrak) upotrebljava se u svome izvornom značenju, 
od njega je načinjen i glagol /uftatr (zračiti), te glagoli s hrvatskim predmetcima 
izluftati, proluftati, imenica /ufter (1. *koji voli biti puno na zraku", 2. 'skitnica, 
uličar'), a posuđene su i složenice u kojima se ta riječ javlja u njemačkom jeziku: 
lumbalon (germ. Luftbalon), /ufimadrac (germ. Luftmadraz): Nemam više lufta, kolko 
sam se zadijala. Izluftaću perušinje na dvoru, da se opeta ne ufajta preko zime. 
Moraću proluftati kujnu. Kud se zagledala u tog luftera! Kupićeju dacama lumbalone 
na kirvaju pod šatrom. Ponešćeju na more i lufimadraca i šlaufa. 

Svi germanizmi koji imaju odgovarajuću hrvatsku istoznačnicu (koji se 
javljaju kao "potpuni" sinonimi) smatraju se barbarizmima i danas ih se nastoji 
zamijeniti hrvatskim riječima. Oni, dakle, polako izlaze iz uporabe u podravskim 
slavonskim govorima. 

Ipak, mnogi germanizmi pronašli su svoje mjesto u rječničkom sustavu 
slavonskih govora tako što su svoje izvorno značenje prilagodili značenjima već 
postojećih riječi. Na taj su način otvorili i istodobno popunili svojim novim, 


9 Nazivi za različita obrtnička zanimanja: majstor (germ. Meister) - obrtnik, pintar (germ. Binder) - 
bačvar, špengler (Spengler) - limar, frac (germ. Tier-arzt) - veterinar, traksler(germ. Drechsler) - tokar. 


9 Izrazi za hranu i piće i kuhinjske potrepštine: fruštuk (ger. Friihstiick) - doručak, supa (germ. Suppe) 
- juha, a;prensupa (germ. Einbrennsuppe) - zapržena juha, ajgemahtsupa (germ. Eingemachtessuppe) 
- juha od povrća, fišpaprikaš (Fischsuppe) - riblja juha, diustati (germ. diinsten), tem/ati (germ. 
Dampf=para), pohati (germ. backen) - načini pečenja mesa, šnicla (germ. Schitzel) - odrezak, Zlundra 
(germ Schrunde=ispucana koža) - žilavo meso, čušpajz (germ. Zuspcise) - varivo, grincajg (germ. 
Griinzenng) - zelenje, štrudla (germ. Strudel) - savijača, šprica (germ. Spitz=vrh) - sjemenka od 
bundeve, &:fla (germ. Kipfel) - roščić, putar (germ. Butter) - maslac, paradajsija (germ. Paradiesapfel) 
- rajčica, fefer (Pfeffer) - biber, eseuc (germ. Essenz) - ocat, germa (germ. Germ), gemišt (germ. 
Gemischt) - mješavina mineralne vode i vina, znošt (germ. Most) - vino ispod preše), kuhinjske 
potrepštine (escajg (germ. Esszeug) - pribor za jelo, flajšmašina (germ. Fleischmaschine) - stroj za 
mljevenje mesa, meb/ (germ. Mčbel) - namještaj, šerpa (germ. Scherbe) - posuda, še/lja (schapfen=grabiti, 
Loffel=žlica) - grablica, šmirgl (germ Schmirgel) - brisaći papir, štrajher (germ. Streicher) - oštrač za 
noževe, brus, šfanicla (Stanitzel) - papirnata vrećica, štrik (germ. Strick) - uže, hoklica (ger. Hockel) 
- stolica, šrajzl (germ. schiiren=žariti, Fisen=željezo) - žarač, ringla (germ. Ringel=kolut) kolut na 
pećnoj ploči, rerua (germ. Rčhre) pećnica, platna, plotna, plotuja (germ. Platte) - pećna ploča.): 

prilagođenim značenjem "prazno mjesto" u nekom od postojećih semantičkih polja. 
Pri tome s već ustaljenim riječima, koje su najčešće izvorne hrvatske riječi, 
uspostavljaju semantičke odnose hiperonimije /hiponimije/ kohiponije. Hiperonimični 
hiponimični semantički odnosi formiraju se između dviju riječi od kojih je jedna 
svojim značenjem nadređena drugoj riječi, pa se prema njoj odnosi kao klasa 
prema potklasi (kao vrsta prema podvrsti). Takve odnose čine npr. riječi 1. 
papuča (turc.) i šlapa (germ.) (koje se razlikuju prema tome što su semantičke 
komponente (+krpeno) i (+na nazuvanje) u semantičkom opisu riječi *papuča* 
neodređenog predznaka, a u riječi 'šlapa' određenog (pozitivnog) predznaka); 2. 
riječi čovjek i trajber (germ., < treiben = goniti, tjerati) (koje se razlikuju prema 
određenosti / neodređenosti semantičke komponente (koji nema svoj dom, koji 
luta") u svojim semantičkim opisima); 3. riječi Žema i forga (germ., < fort- 
gehen=ići dalje, odlaziti) (stara f/orga predstavlja 'isluženu' ženu, koja ne može 
zvog iscrpljenosti više raditi, pa je se zato, kao beskorisnu, tjera od sebe); 4. 
riječi peć i šporet (germ. Sparherd<sparen=štedjeti, Herd=ognjište) (peć je 
značenjski nadređeni pojam (hiperonim) riječi šporet (ona je, dakle, hiponim); 
sporet je, dakle, vrsta peći, tj. peć na drva koja služi za grijanje prostorije i, 
kako ima na gornjoj površini veliku ploču koja se zagrijava, na njoj se može 
kuhati. Njezinim namjernim izbacivanjem iz rječnika slavonskih govora nastala je 
prevedenica štednjak, no ona je nije do danas uspjela istisnuti iz uporabe: riječ 
sporet pronašla je, otvorila i istodobno popunila prazno mjesto* jedne od vrsta 
peći (široka metalna peć na drva, s pećnicom, prostorom za loženje, odlaganje 
pepela, odlaganje drva (u donjem dijelu), sa žaračem i velikom metalnom pločom 
(cijela gornja površina peći) na kojoj se nalaze koluti (mogu se izvaditi, ako u 
ložište treba ući više zraka) i koja se pri loženju zagrijava, dok je riječi štednjak 
automatski pripalo *prazno mjesto električne peći za kuhanje', koja se upravo u 
vrijeme izbacivanja riječi sporet i pokušaja njezine zamjene hrvatskom rječju 
štednjak, pojavila u trgovinama slavonskih sela. Dakle, riječ šporet danas istodobno 
postoji u uporabi s riječju štednjak, i vjerojatno će sama od sebe nestati kada 
postane historizam, odnosno kada, ekonomskim razvojem društva, nestanu vrste peći 
koje se njome označavaju. 

Kohiponimični odnosi formiraju se među riječima koje iznad sebe imaju 
riječ čije im je značenje nadređeno, tj. formiraju se između riječi-potklasa (- 
podvrsta). Takvi odnosi uspostavljaju se npr. između nizova riječi 1. šaml/a 
(šamlica?), hokla (hoklica), (feder) sic - njihov je nadređeni pojam stolica, a 
razlikuju se međusobno prema tome na koji je način određena veličina i oblik 
predmeta koji predstavljaju. Tako šam/ica označava malu, nisku stolicu na dvije 
široke noge, bez naslona, Žoklica označava visoku stolicu na četiri noge bez 
naslona, a /federsic označava stolicu u autu ili na biciklu, ispod koje su 
postavljene opruge; 2. germanizmi šfampla (štamplica), šalica, krigla kohiponimi su 


? Od riječi trajber načinjena je izvedenica ženskog roda frajbetina, sa značenjem "žena koja luta, koja 
ne voli biti kod kuće, skitnica. Semantički opis riječi frajber i trajbetina razlikuje se samo prema 
predznaku semantičke komponente ("muško"), koja u opisu riječi frajber ima predznak +, a u opisu 
riječi frajbetina predznak -. 

9 Riječ šamla potječe od germ. Schamel, koja je u njemačkom jeziku umanjenica. U slavonskim je 
govorima u uporabi i u obliku šam/ica, dakle njemačka je umanjenica još jednom umanjena, ali prema 
pravilima tvorbe umanjenica koja važe u hrvatskom jeziku; vidi Kordić, Snježana. Germanizmi u 
osječkom govoru danas, Suvremena lingvistika, 1991., 89-95. 

kojima je nadređena svojim značenjem riječ čaša, pa šfampla označava nisku usku 
čašu (često ima ispod sebe postolje i dugačku nogu) iz koje se pije alkohol, šalica 
označava nisku, široku čašu iz koje se pije kava, a Arigla označava visoku, široku 
čašu iz koje se pije pivo;'? 3. germanizmima-kohiponimima rolšua 1 sličuva !) 
nadređeni je pojam cipela - njima se označavaju koturaljke (u doslovnom 
prijevodu: cipele koje se koturaju) i klizaljke (u doslovnom prijevodu: cipele- 
saonice, cipele koje klize). Tako je u ovim posuđenim složenicama usvojena i riječ 
šua (germ. Schuhe=cipela), ona se u slavonskim govorima nikada ne pojavljuje 
samostalno - dakle, za označavanje predmeta uobičajena vrsta obuće' upotrebljava 
se riječ cipela; 4. germanizmima-kohiponimima frajber i frenter nadređeni je pojam 
čovjek - od svoje nadređene riječi razlikuju se po tome što je semantička 
komponenta koji luta, koji nema svoj dom" u opisu njihova značenja označena 
pozitivnim predznakom (+), a u opisu značenja riječi čovjek neodređenim 
predznakom (+); međusobno se pak ove dvije riječi razlikuju prema tome kakav 
predznak ima u njihovom semantičkom opisu komponenta stranoga podrijetla". 
Tako je, znači, frajber čovjek koji luta i koji nema razvijen osjećaj za pripadnost 
domu, ali nije stranac ili doseljenik, a frenter je također čovjek koji luta i koji 
nema razvijen osjećaj za pripadnost domu, ali je doseljenik, stranac (kako se vidi 
i u podrijetlu te riječi, tj. u njezinom izvornom značenju: Fremde = stranac). 
Ove dvije riječi upotrebljavaju se u slavonskim govorima i u svojim prenesenim 
značenjima načinjenima prema semantičkim komponentama prljav, zapušten? 
(koja je dio semantičkog opisa riječi frajber) i 'neuobičajeno ili neukusno obučen? 
(koja je dio semantičkog opisa riječi frenter). Tako su nastali ustaljeni izrazi 
obučen ko stari trajber* i “obučen ko frenter', koji se upotrebljavaju za čovjeka 
koji ne pazi na čistoću i urednost svoga odijela (prvi izraz) ili koji ne pazi na 
ukusnost odijevanja (drugi izraz). U nekim mjestima postoji ovaj izraz načinjen 
prema imenu osobe koja je u svom semantičkom opisu imala karakterističnu 
komponentu+loše odjeven. 

Manji broj germanizama pripada pasivnom leksiku, budući da je predmet 
koji se njima označava, zbog ekonomskog razvoja društva ili promjene urbanističkih 
planova, nestao iz uporabe. Takvi germanizmi u podravskim slavonskim govorima 
postoje danas kao historizmi. Može ih se susresti pri opisivanju semantičkog polja 
koje su činile riječi vezane za nekad postojeći željeznički promet u nekim 
mjestima u Slavoniji (štreka = pruga, cug = vlak!?) te pri opisivanju semantičkog 
polja koje su činile riječi vezane za narodnu nošnju ili nekadašnji modni trend 
(caje = vrsta jeftinog materijala za odijela; fusekla = 1. debela vunena čarapa; 
2. krpe kojima se zamatala noga prije obuvanja gumene čizme; strinfa = ženska 
čarapa koja se navlačila preko cijele noge, a na gornjem dijelu se podvezivala 
gumom ili konopcem; štrupandla = guma ili konopac kojim se podvezivala 
*štrinta; unterok = podsuknja koja se oblačila ispod velike suknje). U suvremenoj 


% Hoklica < germ. Hockel, federsic < germ Federsitz, šamlica < germ. Schamel. 
10) Štamplica < germ. Stampel, šalica < germ. Schale, krigla < germ. Kriigel. 
!D Rolšua < germ Rollschuh, skčuva < germ. Schlittschuch. 


1) Vidi: Golić Latinka. Suvremeni donjomiholjački govor, Fond za kulturu Općine Donji Miljoljac, D. 
Miholjac, 1993. 

komunikaciji oni se rabe pri prepričavanju prošlog vremena, odnosno u razgovorima 
o nekadašnjem prometu, o.tome kako se nekad putovalo u školu ili na posao, 
o nekadašnjem odijevanju i sl. (Zslo se onda cugom u školu, a skupljali smo se 
ma štaciji. Preskakivali smo svi preko štreke, da pre dojdemo. Navukla je štrinfe 
i stegla jih štrupandlom. Unteroki su joj virili ispod move crne aljine.) 

lako se germanizmi danas nastoje u što većoj mjeri zamijeniti hrvatskim 
riječima, oni u slavonskim govorima teško izlaze iz uporabe. Ne zadržavaju se 
samo oni germanizmi koji postoje u hrvatskome književnom jeziku (zbog toga što 
ne postoje izvorne hrvatske riječi koje bi ih zamijenile), već i oni za koje postoje 
izvorne hrvatske riječi, ali se njihova uporaba još nije uvriježila ili im je hrvatska 
istoznačnica sastavljena od više riječi, pa nije spretna za svakidašnju uporabu, 
koja zahtijeva brzinu prenošenja obavijesti. Tako se u slavonskim govorima u 
Podravini do danas zadržao velik broj germanizama kojima se označava građevinski 
materijal ili alat (šođer, malter, cigla, drot, pleh, farba, planka, lojtra, fensterpretna, 
fugna, lajsna, nitna, lampa, mašina, oblica, šaraf šarafciger, piksna, špahtla, 
penzla, fandla, šprica, rajpendla, fukšvanc, plankača) te pojedine faze građevinskih 
ili stolarskih radova (frajkati=omazivati; flodrovatizukrašavati, šarati daske u 
obliku godova na drvetu; bešnajdati=bojati rubove prostorije, dijelove koji graniče 
s drugom bojom; i /berigovati=popunjavati gitom rupice na dasci prije bojanja)!?, 
a također i oni kojima se popunjava semantičko polje 'krojenja i šivanja?, bez 
obzira na to postoji li za njih već odgovarajuća hrvatska riječ ili ne ((projštepati, 
(pri)heftati, štrikati, šlingati, hendlati, falta, girt špenadla, ziherica, heknadla, 
Štrikndla...). 

U slavonskim govorima postoje i germanizmi koji su se prilagodili rječniku 
slavonskih govora tako što su svoje značenje promijenili ili proširili. Neke od tih 
riječi pripadaju tzv. općeuporabnom rječniku (npr. njemačka riječ florieren 
(=cvjetati) prilagodila se slavonskim govorima u obliku fodrovati promijenivši 
svoje značenje - ukrašavati dasku šaranjem'), a velik dio tih germanizama na taj 
način sudjeluje u stvaranju žargonskih riječi i izraza (frajer, Sljaker, furati s 
nekim, priflekati se uz koga, ispumpati što iz koga, peglati živce, šljam (<mulj), 
imati grifa, držati bank). 

Mnogi germanizmi u slavonskim govorima imaju danas pejorativno značenje. 
Ono je u mnogim primjerima nastalo naknadno, kad je usvojena hrvatska riječ 
koja je trebala zamijeniti germansku posuđenicu, pa se upotrebljava kada se želi 
naglasiti negativnost postupka ili osobine koja je označena pojedinim germanizmima. 
Tako će riječ bezecovati govornik upotrijebiti umjesto naše riječi zauzeti ako 
hoće naglasiti svoju osudu nečijeg postupka ili svoje neslaganje s moralnom 
valjanošću postupka na koji ga je netko natjerao (Moram ili bezecovati puriće u 
veterinarsku, jer će ih sve pootimati.), riječ šlampav upotrijebit će umjesto naše 
riječi *'neuredan' kada želi naglasiti svoj negativan stav prema toj nečijoj osobini 
(Taka je šlampava, sigurno se je na onoga svoga šlampavoga dedu lekla.). 
Negativno, pejorativno značenje često u narodnim govorima u slavonskoj Podravini 


' Frajkati < streichen, flodrovati < florieren-cvjetati, bešnajdati < beschneiden-obrezati, ;berigovati < 
Uberzug premaz. 


'4 Primjeri za izraze - žargonizme, karakteristične za osječki suvremeni govor, preuzeti su iz teksta 
Germanizmi u osječkom govoru danas S. Kordić, Suvremena lingvistika, 1991., str. 95. 

imaju i germanizmi Žmugljav, klafrati, landrati, beštelovati, kraval. frajer, trajber, 
frenter, forga, trajbetina, klafrača, frajer, mašpanan. 

Možemo zaključiti da su germanizmi danas u velikom broju prisutni u 
narodnim govorima u slavonskoj Podravini i da se rabe u svakodnevnoj komunikaciji. 
Manji broj germanizama pripada pasivnom rječniku (historizmima), a to su oni 
germanizmi koji označavaju predmete koji, zbog ekonomskog razvoja društva, 
nestaju iz uporabe. Germanizmi koji postoje u aktivnom rječniku Slavonaca u 
Podravini dijele se na one čije se strano podrijetlo snažno osjeća (pa ih se 
nastoji postupno zamijeniti hrvatskim istoznačnicama, kao što je to učinjeno u 
hrvatskome književnom jeziku) i na one koji su svoje značenje prilagodili 
postojećem slavonskom rječniku, popunjavajući u njemu neko od tzv. praznih 
mjesta ili se specijalizirajući za izražavanje negativnog stava govornika prema 
pojavi koja se germanizmom označava. 


Tekstu prilažem popis najčešće susretanih germanizama i opis njihva značenja: 


ajprensupa - zapržena juha germa - kvasac 
amper - limena kanta za vodu  grincaje - sitno zeleno povrće za 
aufinger - plastična ili drvena juhu 
vješalica za odlaganje = kKlafrati - puno pričati (od germ 
odjeće u ormar klaffen=lajati) 
bađecimer - kupaonica klapati - odgovarati nečemu 
bademantl - ogrtač koji se oblači — Klofer - udarač 
poslije kupanja kriskindla - viseći ukrasi za božićnu 
cager - kazaljka na satu jelku 
ceker - vrsta čvrste torbe krispan - božićna jelka 
cop - kosa zavezana u "rep"  /ajsna - letva 
copaši - kosa zavezana u dva — /ampa - svjetiljka 
postranična "repa" lojtre - ljestve 
cuker - šećer lufter - skitnica, neradnik 
drot - Žica muštrati - vježbom stjecati 
dunstflaša - velika boca za navike 
spremanje zimnice narihtati - namjestiti 
fajercag - upaljač nitna - zakovica 
fajtno - vlažno ofirati - zabavljati se (za muško 
falš - krivo i žensko) 
feler - pogrješka piksna - limenka 
fensterpretna  -daska ispod prozora pintar - bačvar 
ferje - praznici planka - široka daska 
fest - čvrsto plankača - velika sjekira 
frajla - gospođica plotnja - gornja pećna ploča 
frižak - svjež ringla - koluti na gornjoj pećnoj 
froncla -rojta, kita ploči 
fitalj, fertalj = - četvrt supa - juha 
fukšvanc - vrsta manje pile šalutra - vrsta drvenog 
Banjak - poluzatvoreni hodnik prozorskog zaslona | 

šarafciger - odvijač šparati - štedjeti 


Širajzl - žarač šporet - vrsta peći 

šlafcimer - spavaća soba špricati - prskati 

šlajbok - novčanik štala - staja 

šlauf - 1. gumena cijev za štijati - prekopavati 
polijevanje vrta, 2. štikla - cipela s tankom 
pomagalo za plivanje visokom petom 
neplivača štrafte - pruge 

šnala - kopča za kosu štrudla - savijača 

španga - vrsta metalne kopče za  čušpajz - varivo 
kosu tirac - veterinar 

šparan - štedljiv vešmašina - stroj za pranje rublja 

Zusamimenfassung 


In den podrawischen slawonischen Sprachen gibt es heute viele Germanismen. 
Viele Germanismen haben die Synonyme in der kroatischen Standardsprache, 
aber einige Germanismen haben ihre Bedeutung den Bedeutungen der schon 
existierenden kroatischen Wortern angepaBt. Die slawonischen Germanismen 
bilden verschiedene semantische Beziehungen zu den kroatischen Wdrtern. Sie 
kčnen die Hyponyme der Bedeutungen der kroatischen Worter (zanimanja- 
majstor, tirac, šuster, traksler, pintar, špegler) oder die Kohyponyme der schon 
existierenden Wčrterreihe (sličuva, rolšua) sein. Sie kčnen auch als Historismen 
in der slawonischen Sprache (cug, štreka, fusekla, unterok, štrupandla, štrinfa) 
bestehen. 

HELENA SABLIĆ 
Osijek 


PUČKI SMIJEH IVANOŠIĆEVA ZVEKANA 


Pod utjecajem katoličke obnove i njezinih zahvata počinjemo krajem 17. i 
početkom 18. stoljeća uviđati i novo shvaćanje literature, njezina postojanja i 
uloge u društvu. 

Barok kao književni stil proizvod je viših oblika književnog stvaralaštva 
vezanog za "duhovni život" gornjega sloja, ali se nikada nije spustio na razinu 
"primitivne" seoske kulture. 

Nazovemo li ga potonulim kulturnim dobrom onda prvenstveno mislimo na 
ozaljski, kajkavski i slavonski barokni stilski krug, koji se u odnosu na djelovanje 
dubrovačko-dalmatinskoga kruga javlja kasnije. U tematsko-stilskom imenovanju 
navedene "potonule" barokne varijante uočavamo i naznaku prosvjetiteljskoga 
didaktizma. Barok kao povijesno razdoblje ispisuje barokne žanrove (ep, liriku, 
melodramu i poemu religioznu i komičnu). 

Za našu narativnu sekvencu uputno je uvidjeti činjenicu da nazočnost 
komične poeme sjeverna barokna varijanta ne bilježi. Komične poeme s temama 
o ljubavi, o suprostavljanju konvencionaliziranom svijetu kroz motive antipodnosti 
seoskih i gradskih locusa, duhovnih i materijalnih, odnosno doslovnih i simboličkih 
značenja kroz naglasak na monološku strukturu lica koje govori, premda ga nitko 
ne sluša, čitamo u baroknoj pojavnosti juga koji bilježi sljedeće komične poeme: 

Derviš - Stijepo Đurđević 

Gorštak - Ivan Bunić Vučić 

Suze Marunkove - Ignjat Đurđević 

Suze Prdonjine - Antun Kazančić 

Govnaida - Đono Đore Palmotić 

Leksik opisa s tematskom jezgrom u funkciji subjekta i leksik opisa s 
tematskom jezgrom u funkciji priloške oznake kroz /ocus amoenus tvore tekst 
pisan i čitan s težinom duhovne vježbe u čijem se prakticiranju zrcali pragmatička 
topika. Puk ne može biti sudionik nebeske svetkovine, već samo gledatelj ili 
kroničar. Ambivalentnost svjetonazora 17. 18. stoljeća kulminira u pučkom 
smijehu koji tako otkriva vedrinu i radost tamo gdje kraljuje mrak (iščitavano iz 
prizme baroknog semantičkog trokuta). 

Barokni strastveni uzvik svetoga straha i rokoko kićena rečenica slavonske 
književnosti 18. stoljeća ispisuje se kroz pučki smijeh koji je svijestan prolaznosti 
života i vlastite nadmoći. Puk je u istom trenutku i gledatelj i slikar galantnih 
svečanosti. Smijeh kao antipod strahu otvara spoznaju. Willim iz Baskervilla, u 
romanu U. Eca reći će da je "možda zadaća onoga tko voli ljude navesti ih da 
se smiju, jer jedina istina jest naučiti nas da se oslobodimo bezumne strasti 

prema istini, a to možemo jedino na taj način". (Umberto Eco, Zme ruže, Zagreb 
1988. 108. str.). 

Svjesna uporaba metafizičkog i metonimičkog izražavanja u individualnom 
književnom stvaranju slijedi primjer kolektivnog stvaralaštva jezika samoga. Kroz 
akustičke i smislovne igre riječima slavonski autori 18. stoljeća (Vid Došen i 
Antun Ivanošić) dovode kult igre riječima u vezu s moralnom dekadencijom 
pojedine društvene sredine. 

U Aždaji sedmoglavoj, kao i u Jeci planine Vid Došen te Antun Ivanošić 
u Sličnoričnom mnadpisu proba Zvekanovoga otkrivaju buđenje pučke emotivnosti 
kao bitne znakovitosti zapadnoeuropske umjetnosti, prkosnosti snage pučkoga 
smijeha koji briše razlike između onoga što je gore i onoga što je dolje. Pakleni 
simultanizam svijeta kao privida i prave zbilje iza njega, prave i lažne ljubavi i 
poimanja ljepote kao vidljive slike krijeposti nasuprot grijehu isprepleten je u 
slavonskoj vedroj narodnoj poskočici. 

Barokna slika biva pobijeđena smijehom koji je svijestan neumitnosti smrti. 
Igra riječima posebno naglašena u Ivanošićevom Zvekanu izražaj je intelekta, a 
ne fantazije. Čitamo je unutar razlika značenja spojenih pojmova, njihove 
prividne oprečnosti, neobičnošću i neočekivanošću njihova spajanja. 

Antun Ivanošić, Sličnorični nadpis groba Zvekanovoga: 

Jer iz apateke 
sladke perudreke 
i melampi tlores 
daše mi doctores, 
da u kašla vrime 
poslužim se time." 

Pučka etimologija Zvekanovih šesteraca probrazba je manje ili više nejasnih 
riječi pod utjecajem nekih drugih riječi koje joj donekle sliče smislom ili zvukom. 
Tako se Tvanošić, kao autor barokne zakašnjele stilske varijante s prosvjetiteljskim 
tendencijama, svojim natpisom sklanja pred nemilom stvarnosti u carstvo riječi. 
Barokni kult riječi slijeva se s kultom igre: 

"Sad mađarski ciknem, 
sad nimački riknem: 
"Ferfluht, erdegata, 
: idi s moga Vrata,..." 

Došenov model satiričke osude ljudskih grijehova (oholosti, lakomosti, 
bludnosti, nevjere, proždrljivosti, srditosti i lijenosti) narodni su poroci koji 
bogatom frazeologijom stvaraju slike približne karikaturama. Ne Horacijevom 
satirom koja govori i goni na smijeh već Juvenalovom satirom koja je satira 
negodovanja, on osuđuje filozofiju Carpe diem! 

Vid Došen, Aždaja sedmoglava: 

- osuda gradu 


"Istina je da se znade 
grad velikih da imade 
i budala i strašivi 
i lupeža i laživi 
i snašica i mnogomužni 
i od bludne kuge kužni 
kopiladi tame i nj 
i pogrdi svaka s njim". 

Došenov humor u Aždaji sedmoglavoj bojnim kopljem udarena i nagrđena 
(Zagreb, 1768.) prelazi u satiru, u bijes, u humor i napad. 

Humor stare Slavonije izvire dijalektički na principu suprotnosti. I Ivanošić 
i Došen uspijevaju u svojim epistolarnim humorističkim djelima postići kliše 
nevrijednosti koja ukida vrijednosti pa su njihova djela bogata i žargonom i 
psovkama. Psovka postaje vezivno tkivo. Ona je prostor izražavanja. 


Vid Došen, Epilogus misilium iliti: Zaključenje poslanice popu Jovanu 
pisane od Vida Došena, Brod, 1835: 

"Bre! i moj se med nogami 
Kuro digne i pomami, 

Al mu vazda uzde nedam 

Neg prilike dobre gledam... 

A on cikli pas ne prdi, 

Već međ ženskim nogam smrdi." 


"Dionizije Švagelj 1978. godine na I. znanstvenom skupu o pučkom teatru 
u Vinkovcima ispituje Humor stare Slavonije uviđajući da je predmet šale osuda 
oholosti, škrtosti, laži i bluda, neumjerenosti u jelu i piću, sve kroz naglasak na 
sociološku komponentu pučkoga humora. Tako je i Došenova šokantna vulgarnost 
odraz i onoga prisnog svakodnevnog govornog kontakta među običnim ljudima. 

Slavonski humor, piše Švagelj, širi se kroz tri stilska tijeka: 

1) tijek Shakespearevog Comedy of Erors (Komedija zabluda); 

2) tijek Nestroyevih i Reimundovskih dramaturških ostvarenja; 

3) tijek prabalkanskog humora (Ero, bećarski humor, Kerempuh, humor 
šokačkih pismica) u kojemu dio komičnosti izvire iz neposrednog zbivanja s 
prepoznatljivim slojevima u kojima je osobito značajan jezični čin. 

U baroknom naturalizmu Vida Došena vidljiva je komična norma koja kroz 
humor stare Slavonije sve više prekoračuje razinu kršćanske moralnosti. Intimne 
stvari dolaze na vidjelo i široj javnosti. Dakle, humor je konkluzija onih premisa 
iz kojih komično izvire prvenstveno iz pojava društvenog značenja. Svevremenska 
aktualnost odlika je humora i satire. Komično izvire iz slike zbivanja. Čin humora 
iživljava se u šaljivoj slici, a smijeh je izazvan u rasponu između svakodnevnog 
i osebujnog, priprostog i iskrenog ispisa. 

Izbor leksika i morfoloških varijanata motiviran je fonostrukturom riječi i 
osebujnom eufonijskom i ritmičkom konstrukcijom. Jezik u službi humornog 
pomaže da dojam komičnoga otkrije svoje društveno značenje i funkciju. Otkrivajući 
humorom i satirom bitne značajke svojih aktera Došen se na taj način ostvaruje 
kao dobar poznavatelj životnih prilika. Satira mu je umjetnički izrazitija što je 
opis plastičniji: 


Vid Došen, Aždaja sedmoglava: 

' "Kad u zahod što propane 
vrlo teško onog stane, 
tko stvar rad izvaditi, 
jer se boji osmraditi." 

Došenove naturalističke slike pronalazimo i u narodnoj poeziji. Erotski 
pasaži u tekstu uključeni su u moralnu osudu otkrivajući osebujnost životnog 
iskustva s tendencijom povlačenja u svijet erosa kako bi se zaboravila mizerija. 

Tako izrečeni sudovi djeluju opasnije jer su izrečeni na rubu nedelikatnog, 
a šaljivo i smiješno gotovo su na razini humora o kojem Johnson piše: "... razlika 
između grube i rafinirane pogrde jest razlika između modrice od štapa i rane od 
strijele.“ 

Naime, nevelika tradicija "gadne" književnosti od sumornih epigrama Janusa 
Panonniusa o grbonji i nosonji, o Uršulinoj ždrijelači i Lucijinoj ponornjači, 
Frankopanove smrdljive babe i Palmotićeve Govnaide svoju ponajbolju humorističnu 
pjesmu starije hrvatske književnosti čitamo u Ivanošićevu Sličnoričnom nadpisu 
groba Zvekanova koji kao NE antimonaška literatura već kao osobna rugalica 
franjevcu našičkog samostana Antunu Zvekanu poznatom slavonskom, podravskom 
seljaku, kao veseljak koji i druge zadirkuje rugajući im se te na taj način podiže 
spomenik humoru stare Slavonije: 

Antun Ivanošić, Sličnorični madpis groba Zvekanova: 


"I to jošte lako 
pio sam kojekako 
al kad jedan dojde 

pak mi vrdljat pojde 
i kristirom otraga 
eto, brate, vraga 
Jerbot civ nikaku, 
tanku o pojaku 
ostrag turat poče 

da mlim, oči skoče." 


Ivanošić ironizirajući šestercima, parno rimovanim, svojom surovom direktnošću 
karikira bolesnog fratra koji se zapleo i zaglavio u ljudskom blatu. 

U motivu Zvekana Ivanošić se ismijava s prolaznošću života i propadanjem 
Prirode čovjeka i svih stvari. Ismijava fratra, iscrpljenog jelom i pićem, i ženama 
također. Humor Ivanošićev, napisat će Matko Peić (Slavonija - književnost, IC 
Revija, Osijek, 1984.), "tragična je spoznaja da će rokokovski ornament koji je 
u slavonskoj književnosti započet u imaginarnom Kanižlićevom spjevu "Sveta 
Rožalija“, završiti u blatu Ivanošićeva prezemaljskog nesretnog oboljelog redovnika." 
(84. str). 

Poslužimo li se stilskom jezičnom maskom, naveli bismo Bahtinovu koncepciju 
smijeha koja je izgrađena na suprostavljanju ambivalentnog karnevalskog smijeha 
i jednostavno - negatorskoga reduktivnog smijeha satiričkog djela. 

U obzorju smjehovnog kao oblasti jezičke aktivnosti razlikuju se primarne 
pojave (smijeh u javnim obredima, masovnim praznicima i privatnom životu) i 
sekundarne pojave (prelomljene u teatru, književnosti ili slikarstvu). 

Mihail Bahtin bi, govoreći o dva obzorja smjehovne kulture, izdvojio: 

1) masovni smijeh u sastavu arhaičnih obreda u kojima smijeh ima 
programirani karakter; 

2) individualno - inicijativni slobodni smijeh, Zvekanov tragikomičan humor 
s inicijativnim koji sada kao tragedija servanteovski govori o onom najtežem, o 

životu čovjeka, o odnosu metafizike i fizike, ispisujući kroz model pučkog smijeha 
baroknu temu zagrobne vječnosti i ljudske prolaznosti koja nagriza sve "I slavu 
i čast" kao došenovska i ivanošićevska borba kreposti (vjere, izdržljivosti, 
jednostavnosti, nedužnosti, čestitosti, znanosti, ljubavi) i mana (nepravde, pohlepe, 
svađe, podmukle lukavštine, ogovaranja i kletve, mržnje, oholosti i nadutosti, 
svađe, prazne slavičnosti i netrpeljivosti). 

Sličnorični nadpis groba Zvekanova upis je na 11 "odsika" koja je prije 
smrti napisana Zvekanovim naputkom u Klokočevcu, 20. lipnja 1784. godine koje 
kao takvo funkcionira u duhu prosvjetiteljske reljkovićevske satire: 


"Posluša je vraga 
moja braćo draga 
pojde činit tako 
pa se naopako 
pojde vesel biti, 
sve brez mire piti, 
vino i rakiju, 
šljivovicu staru, 
pojde se mamiti 
po selu se Kklatiti, 
uz gajde igrati 
1 šale zbijati 
IJUJU vikati 
sa šokci pivati, 
obnoć ne spavati, 
nego ludovati..." 


Zvekan je komedija u motivu, a tragedija u izrazu - on je značajno dijelo 
književnosti hrvatske tragikomedije. Ivanošić svojom  ironičnošću  začinjenom 
sarkazmom ispisuje humor kroz zbivanje, događaj, a lik Zvekana poslužio mu je 
samo za radnju u kojoj on moralno loše djeluje na okolinu jer je upravo komično 
ono, bergsonovskim riječima parafrazirano, čime mi ponavljamo sami sebe, ali je 
to ono po čemu nas i drugi ponavljaju. 

Mitopoetsko imenovanje aktanata (Mara, Klara, Dora;) narodna su imena 
kojima Ivanošić progovara brišući razinu fikcije u odnosu na zbilju, odnosno 
uvlačeći i recepijente u priču, te s njima i za njih otkriva vlastite ovozemaljske 
prostore poroka i mana, smijući se i uz smijeh očekujući potpuno iskupljenje i 
ugodu u nebeskim prostranstvima. 


"Sabolici Mari 
daćeš. neka Klari 
sašije suknicu 
da golu guzicu 
jedanput pokrije,..." 


Kao i tragikomična antidrama objelodanjena 1800. godine Vlahe Stullija 
Kate Kapuralica i Ivanošićev Zvekan je odraz ideje, ali prvenstveno kroz odraz 


života. Tragično se pomiješalo s komičnim. Barok je razdoblje kada se pojavljuje 

najviše kršenja propisa, kada se javlja najveći broj parodija, kada se pisci najviše 
šale s ozbiljnim književnim stvaralaštvom u kojemu i sami sudjeluju. 

Slavonska barokna varijanta ne bilježi niti jednu komičnu poemu, ali ona 
ipak izražava stilsku nazočnost humora kao posljedicu komičnosti ispisujući pučki 
model smijeha koji, kao posljednji stupanj zdravoga razuma pred nerazumnim 
trenucima svakodnevlja, i, pred opet ljudskim djelima progovara kao potonulo 
kulturno dobro. 

O načinima ispisivanja humora govorimo imenovanjem Julijane Matanović 
koja je u Polju, 370/1989. predložila sljedeće parametre: 


1) parodija - do izražaja dolaze intertekstualne veze 
(Corštak - Ivan Bunić Vučić 
Suze Marunkove - Ignjat Đorđević 
Derviš - Stijepo Đurdjević), 
2) dosjetke - strukturalno crno - humorna kombinatorika 
(Aždaja sedmoglava - Vid Došen), 
3) tenđenciozni i titravi humor 
(Sličnorični nadpis groba Zvekanova - Antun Ivanošić), 
4) privatni smijeh (književnom predlošku recepijent dodaje njegovu i autorovu 
iskustvenu činjenicu) 
(Epilogus misilium, iliti: Zaključenje poslanice popu Jovanu 
pisane od Vida Došena), 
5) govor razlike 
(Suze Marunkove - Ignjat Đurđević 
Sličnorični nadpis groba Zvekanovoga - Antun Ivanošić), 
6) smijeh u trenucima zaboravljanja, sažaljenja 
(Sličnorični nadpis groba Zvekanovoga - Antun Ivanošić, 
Aždaja sedmoglava - Vid Došen). 

Bergsonovim mottom "Odvojite se sada, promatrajte život kao ravnodušan 
gledatelj i mnoge drame pretvorit će se u komediju...", čitan Ivanošićev S/čnorični 
nadpis groba Zvekanovoga ostvaruje humor i na onim mjestima gdje se negacija 
suprostavlja afirmaciji, humoristički razdvojene ličnosti, a samo je smijeh izlaz iz 
svih novih nastalih situacija. Međutim i Zvekan uviđajući (barokna poetika) grijeh 
koji je učinio poslušavši Vraga, kaje se pozivajući se na riječi Augustinove te 
upozoravajući fratre na zlo koje se rađa iz nekontroliranosti nad samim sobom: 

Antun Ivanošić, Sličnorični nadpis groba Zvekanovoga: 


"Sad znam temelito, 
da je istinito, 

o prokleti vraže, 
što Augustin kaže, 
Qualis vita, mors est ita 
Život kako, smrt onako. 
Čuj der sada, vraže, 
što ti Zvekan kaže 
ti privati mene 
a Zvekan će tebe." 

Rokokovsko, uživanje u raspojasanosti svakodnevlja antipod je baroknog 
pokornog tona zemaljskoga života. Takva paradigma isprepleće i tragično i 
komično. Pučki smijeh u baroknoj prizmi izražava visoki stupanj osviještenoga 
ironiziranja svakodnevnog življenja, ali i nedostatak snage, volje i vjere koji čine 
preokret. Ivanošićev didaktizam ne čita se na razini sadržaja već konteksta 
trenutka, teinovskoga rase i podneblja djelovanja. 

Pirandello pišući o Don Quij6teu studiju o humorizmu naglašava: "Osjećamo 
u jednoj riječi da je ovdje komično također nadvišeno, ali ne tragičnim, nego 
kroz samo komično. Mi sažaljevamo smijući se, ili se smijemo sažalijevajući." 

Nije li takav sudar sa stvarnošću osobina i Zvekana Ivanošićeva suseljana? 

Pučki smijeh Ivanošićeva Zvekana odraz je narodnoga kulturnog dobra 18. 
stoljeća koje, kao sekundarni žanr, funkcionira u vlastitom obliku i s vlastitim 
temama, stilskim karakteristikama ispisujući baroknost i na taj način. 


Zusammenfassung 


Slawonisch barocke Stilvariante weist keine Anwesenheit des barocken 
komischen Poems, sondern nur komische Stilelemente auf Vid Dosen in "Aždaja 
sedmoglava bojnim kopljem udarena i nagrađena" Zg. 1768. und "Jeka planine", 
und Antun Ivanošić in "Sličnorični nadpis groba Zvekanovoga" 1784. zeigen die 
Zweideutigkeit der Weltanschaung im 17. und 18. Jh. Diese Zweideutigkeit 
kulminiret im Volkslachen, das auf solche Weise Heiterkeit und Freude des 
Alltags der niederen Schichten aufdeckt. 

Ihre Werke enthalten viele Elemente des Jargons und viele Fliiche, mit 
wessen Hilfe der mit Ironie und dem Sarkasmus gewiirzte Humor eigene Laster 
enthillt, und doch das Heil in himmlischen Weiten erwartet. 

Der gereimte Volkshexameter und die Vokssprache von Ivanošics Zvekan 
sch&pfen eine Komčdie im Motiv und eine Tragčdie im Ausdruck und ermčglichen 
uns Anfinge der kroatischen Tragikomčdie zu finden. 

SPONZORI II. I III. ZNANSTVENOG SKUPA 


NP "VARAŽDINSKE VIJESTI" 
HRVATSKO NARODNO KAZALIŠTE VARAŽDIN 
HRVATSKI RADIO - RADIO VARAŽDIN 
PREHRAMBENA INDUSTRIJA "VINDIJA" VARAŽDIN 
"VARAŽDINKA" d.d. - POLJOPRIVREDNA I PREHRAMBENA INDUSTRIJA 
"GASTROCOM" - RESTORAN "PARK" VARAŽDIN 
TRGOVAČKO PODUZEĆE "VAMA" 
KLUB EUROPA MEDIA 
VARAŽDINSKI ŽUPANIJSKI "GLASNIK" HDZ-a 


